
Capitol preliminar 


Patrimoniul 


Note de curs“ 


1. Noţiunea de patrimoniu 


Prin patrimoniu se înţelege totalitatea drepturilor și obligaţiilor cu 
valoare economică, ce aparțin unui subiect de drept. 

Patrimoniul este alcătuit dintr-o latură activă și o latură pasivă. Acti- 
vul patrimonial cuprinde toate drepturile patrimoniale (atât drepturile 
reale, cât și drepturile de creanţă), iar pasivul patrimonial este alcătuit 
din toate obligaţiile evaluabile pecuniar pe care le are o anumită per- 
soană. 


2. Caracterele juridice ale patrimoniului 


a) Patrimoniul este o universalitate juridică, în sensul că drepturile și 
obligaţiile ce îl alcătuiesc sunt privite în totalitatea lor, fără a interesa 
identitatea fiecărui drept sau identitatea fiecărei obligaţii. 

De aici decurg două consecinţe: 


* Pentru dezvoltări, inclusiv în privința notelor de curs din capitolele următoare, 
recomandăm consultarea: C. Bîrsan, Drept civil. Drepturile reale principale, ed. 
a 3-a revăzută și adăugită, Ed. Hamangiu, București, 2008; L. Pop, L.M. Harosa, 
Drept civil. Drepturile reale principale, Ed. Universul Juridic, București, 2006; 
V. Stoica, Drept civil. Drepturile reale principale, vol. I, 2004 și vol. II, 2006, 
Ed. Humanitas, București; O. Ungureanu, C. Munteanu, Tratat de drept civil. 
Bunurile. Drepturile reale principale, Ed. Hamangiu, București, 2008; a legisla- 
tiei (cel puţin actele normative menţionate în cadrul notelor de curs) aferente, 
cu modificările la zi, precum și a jurisprudenţei în materie a Curţii Europene a 
Drepturilor Omului, a Înaltei Curți de Casaţie și Justiţie și a altor instanțe judecă- 
torești. De asemenea, sugerăm și consultarea, cu titlu informativ, a Noului Cod 
civil, chiar dacă nu se cunoaște data la care acesta va intra în vigoare. 

- drepturile și obligaţiile care alcătuiesc patrimoniul sunt legate între 
ele, formând un tot unitar (nu se exclude însă ipoteza în care patri- 
moniul să fie format dintr-o grupare de mase de bunuri, fiecare masă 
având un regim juridic distinct); 

— drepturile și obligaţiile care alcătuiesc patrimoniul sunt distincte de 
universalitate, astfel încât schimbările ce se produc în legătură cu aceste 
drepturi și obligații nu pun în discuţie însăși universalitatea în ansamblul ei. 

b) Orice persoană are un patrimoniu, calitatea unei persoane fizice 
sau juridice de subiect de drept implicând, în mod necesar, existența 
unui patrimoniu. 

c) Patrimoniul este unic, deci o persoană fizică sau juridică are un 
singur patrimoniu, oricât de multe drepturi și obligaţii s-ar include în 
acesta. 

d) Patrimoniul este divizibil, în sensul că, deși este unic, elementele 
sale nu au unul și același regim juridic, ci, dimpotrivă, patrimoniul se 
împarte în mai multe grupe, mase, categorii de drepturi și obligaţii, 
fiecare având un regim juridic propriu. 

e) Patrimoniul este intransmisibil, în sensul că o persoană nu poate 
transmite, prin acte între vii, întreg patrimoniul său. 

Transmisiunea patrimoniului în integralitatea lui poate avea loc 
numai la decesul unei persoane fizice, respectiv în caz de reorganizare 
sau încetare a persoanei juridice. 


3. Funcţiile patrimoniului 


3.1. Patrimoniul constituie gajul general al credito- 
rilor chirografari 


Față de creditorii chirografari, adică acei creditori care nu au o 
garanţie reală, debitorul răspunde cu bunurile sale prezente și viitoare, 
deci creditorii chirografari au ca garanţie un drept de gaj general. 

Gajul general privește toate bunurile debitorului din momentul 
executării silite, indiferent de modificările petrecute în patrimoniul 
debitorului de la data nașterii creanţei și până la data executării silite. 

Obiectul dreptului de gaj general al creditorilor chirografari îl 
constituie însuși patrimoniul debitorului, iar nu bunuri concrete, 
individualizate din acest patrimoniu. Astfel, debitorul poate să înstră- 

ineze bunuri din patrimoniu ori să dobândească alte bunuri, actele de 
dispoziţie ale debitorului cu privire la aceste bunuri fiind opozabile 
creditorilor chirografari, cu excepţia acelor acte juridice prin care le 
sunt fraudate interesele. 


3.2. Patrimoniul explică şi permite subrogaţia reală 
cu titlu universal 


Subrogaţia reală presupune substituirea (înlocuirea) unui bun cu un 
alt bun. 

Subrogaţia reală poate fi: 

- cu titlu particular, când privește un bun determinat, considerat 
izolat; ea intervine numai atunci când legea o prevede în mod expres; 

— cu titlu universal, dacă se raportează la cuprinsul întregului 
patrimoniu, făcându-se abstracţie de individualitatea bunului care iese 
din patrimoniu și a celui care îl înlocuiește. 

Subrogaţia reală cu titlu universal: 

— se produce automat, fără a fi nevoie ca o dispoziţie legală să o 
prevadă în mod expres; 

— se interferează cu funcţia prezentată anterior, realizându-i conți- 
nutul, deoarece locul bunului înstrăinat va fi luat de cel primit, așa încât 
creditorii chirografari vor putea să urmărească, la scadenţă, bunurile 
concrete ce se vor afla în patrimoniul debitorului în momentul 
declanșării executării silite; 

— este în strânsă legătură cu divizibilitatea patrimoniului, în sensul 
că, în cazul unui patrimoniu divizat, înlocuirea se produce în cadrul 
aceleiași mase patrimoniale. 


3.3. Patrimoniul explică şi permite transmisiunea 
universală şi transmisiunea cu titlu universal 


La decesul unei persoane fizice sau în caz de reorganizare a 
persoanei juridice, se transmit nu drepturile și obligaţiile acesteia privite 
izolat, ci toate drepturile și obligaţiile ce au aparţinut subiectului de 
drept respectiv, ca o universalitate sau ca o fracțiune din universalitate. 

Transmisiunea este universală atunci când întreg patrimoniul unei 
persoane se transmite către o altă persoană. 

Transmisiunea este cu titlu universal atunci când se transmite o 
fracțiune din patrimoniu. 

Între transmisiunea universală și transmisiunea cu titlu universal nu 
există deosebiri de ordin calitativ, ci numai de ordin cantitativ. 

În lipsa conceptului de patrimoniu, ca totalitate de drepturi și 
obligaţii patrimoniale, nu s-ar putea explica de ce în cazul transmisiunii 
universale sau cu titlu universal se transmit nu numai drepturile 
patrimoniale, ci și obligațiile patrimoniale. 


Spete 


1. X, în calitate de creditor chirografar, a pornit executarea silită a 
creanței sale față de debitorul Y, indisponibilizând anumite bunuri 
mobile, între care și un autoturism. Pe calea contestației la executare, Y 
a solicitat scoaterea de la urmărirea silită a autoturismului, pe motiv că 
a devenit proprietarul acestuia la o dată ulterioară scadenței datoriei 
sale față de X. 

Întrebare: Ce soluție va pronunţa instanța de executare și cu ce 
motivare? 


2. X l-a chemat în judecată pe fostul ei soț, Y, solicitând partajarea 
bunurilor dobândite în timpul căsătoriei, între care și un apartament. Y a 
cerut neincluderea apartamentului respectiv în masa partajabilă, arătând 
și dovedind că acesta, deși dobândit în timpul căsătoriei cu reclamanta, 
a fost cumpărat cu bani obţinuţi din vânzarea unei alte locuinţe care era 
bun propriu al pârâtului. 

Cerinţă: Arătaţi motivat dacă apartamentul trebuie sau nu inclus în 
masa partajabilă. 


Teste grilă 


1. Patrimoniul: 

a) este unic și indivizibil; 

b) poate fi înstrăinat prin act juridic numai către o persoană juridică; 
c) explică și permite subrogaţia reală cu titlu universal. 


2. Patrimoniul: 
a) este transmisibil prin acte juridice inter vivos; 

b) explică și permite transmisiunea universală ori cu titlu universal; 
c) este alcătuit din toate drepturile și obligaţiile ce aparţin unei 
persoane. 


3. Patrimoniul: 

a) constituie gajul general al creditorilor cu garanții reale, nu însă și 
al creditorilor chirografari; 

b) este transmisibil, în cazul persoanelor fizice, numai prin 
moștenire; 

c) este alcătuit din totalitatea drepturilor evaluabile pecuniar ce 
aparţin unei persoane. 


4. Prin activ patrimonial se desemnează: 

a) toate drepturile evaluabile pecuniar; 

b) diferența dintre drepturile evaluabile pecuniar și obligaţiile 
evaluabile pecuniar; 

c) toate drepturile reale. 


5. Subrogaţia reală cu titlu particular: 

a) nu operează în cazul exproprierii unui imobil ipotecat; 
b) se aplică la cuprinsul întregului patrimoniu; 

c) intervine numai dacă legea o prevede în mod expres. 


6. Subrogaţia reală cu titlu universal: 

a) afectează dreptul de gaj general al creditorilor chirografari; 
b) intervine numai în cazurile expres prevăzute de lege; 

c) se produce automat. 


Rezolvări spete 


1. Instanța va respinge contestaţia la executare ca neîntemeiată, 
deoarece, față de creditorii chirografari, debitorul răspunde cu bunurile 
sale prezente și viitoare, deci cu toate bunurile urmăribile ale debito- 
rului din momentul executării silite. 


2. Pe temeiul unei duble subrogaţii cu titlu particular, apartamentul 
este bun propriu al pârâtului, iar nu bun comun. 

Răspunsuri teste grilă 


Capitolul I 
Dreptul de proprietate 


Note de curs 


Secţiunea 1. Aspecte generale 


1. Noţiunile de proprietate şi drept de proprietate 


Sub aspect economic, proprietatea exprimă o relaţie socială de 
apropriere a unor lucruri, în mod direct și nemijlocit. 

Din punct de vedere juridic, dreptul de proprietate reprezintă un 
ansamblu de atribute ocrotite juridic, în temeiul cărora titularul 
dreptului își poate satisface, în mod direct și nemijlocit, interesele sale 
legate de aproprierea unui lucru. 

Dreptul de proprietate reprezintă acel drept subiectiv care dă 
expresie aproprierii unui lucru, permițând titularului său să posede, să 
folosească și să dispună de acel lucru, în putere proprie și în interes 
propriu, în cadrul și cu respectarea dispozițiilor legale. 


2. Conţinutul juridic al dreptului de proprietate 


Prin conţinutul juridic al dreptului de proprietate desemnăm 
atributele acestui drept, anume: de a folosi lucrul (ius utendi), de a-i 
culege fructele (ius fruendi) și de a dispune de lucru (ius abutendi). 

a) lus utendi (usus) = exercitarea de către titularul dreptului de 
proprietate a unei stăpâniri efective a lucrului în materialitatea sa, direct 
și nemijlocit prin putere proprie și în interes propriu, sau posibilitatea 
titularului de a consimţi ca stăpânirea să fie exercitată, în numele și în 
interesul lui, de către o altă persoană. 

b) lus fruendi (fructus) = facultatea conferită titularului dreptului de 
proprietate de a utiliza lucrul în propriul său interes, dobândind în 

proprietate fructele pe care le poate obține din acesta. Dobândirea 
fructelor poate fi rezultatul exploatării directe și nemijlocite a lucrului, 
de către titularul dreptului de proprietate, dar și al cedării folosinţei 
lucrului către o altă persoană, în schimbul unei sume de bani. 

c) lus abutendi (abusus) = prerogativa titularului dreptului de 
proprietate de a dispune de lucru. Dispoziţia poate fi: 

- dispoziție materială, adică prerogativa titularului dreptului de pro- 
prietate de a dispune de substanţa lucrului, prin consumare, trans- 
formare sau chiar distrugere, desigur, cu respectarea prevederilor legale; 

— dispoziție juridică, adică prerogativa de a înstrăina lucrul sau de a 
constitui asupra lui drepturi reale în favoarea altor persoane. 


3. Caracterele juridice ale dreptului de proprietate 


3.1. Dreptul de proprietate este un drept absolut 


Caracterul absolut este explicat, de regulă, prin raportarea dreptului 
de proprietate la celelalte drepturi reale, arătându-se că numai dreptul 
de proprietate reunește cele trei atribute (usus, fructus și abusus), 
celelalte drepturi reale comportând numai unul sau două atribute. Se 
spune că proprietatea este absolută în comparaţie cu celelalte drepturi 
reale, însă nu este absolută în ea însăși. Într-o altă concepție, prin 
caracterul absolut al dreptului de proprietate se înțelege faptul că, în 
exerciţiul atributelor dreptului de proprietate, titularul acestuia nu are 
nevoie de concursul altei persoane. 


3.2. Dreptul de proprietate este un drept exclusiv 


Prin caracterul exclusiv al dreptului de proprietate se înțelege că 
titularul acestuia este singurul îndreptăţit să exercite toate atributele 
dreptului de proprietate, cu excluderea tuturor celorlalte persoane, 
acestea având obligaţia de a nu face nimic de natură a aduce atingere 
dreptului titularului. 

Acest caracter cunoaște unele limitări, anume atunci când există un 
dezmembrământ al dreptului de proprietate. Unii autori consideră și 
cazul proprietăţii comune ca o limitare a caracterului exclusiv al 
dreptului de proprietate, însă, în realitate, nu este vorba decât de o 
aparentă limitare. 

3.3. Dreptul de proprietate este un drept perpetuu 


Prin caracterul perpetuu al dreptului de proprietate se înţelege, pe de 
o parte, că dreptul de proprietate nu are o durată limitată în timp 
(dreptul de proprietate își păstrează calitatea sa abstractă de drept real 
cât timp lucrul există, înstrăinarea lucrului sau moartea titularului 
nefiind de natură să stingă dreptul de proprietate, ci dreptul se va regăsi 
în patrimoniul dobânditorului sau al succesorului), iar, pe de altă parte, 
că dreptul de proprietate nu se pierde prin neîntrebuințare din partea 
titularului. 

Și acest caracter al dreptului de proprietate cunoaște unele limitări. 
Astfel, în cazul exproprierii este posibil să se schimbe natura și conți- 
nutul dreptului. De asemenea, în anumite cazuri expres prevăzute de 
lege, acţiunea în revendicare este totuși prescriptibilă extinctiv. 


4. Restricţii (limitări, îngrădiri) în exerciţiul 
dreptului de proprietate 


În ceea ce privește conținutul său și întinderea atributelor sale, 
dreptul de proprietate nu este neîngrădit, ci, dimpotrivă, însăși legea 
stabilește că exerciţiul dreptului de proprietate este susceptibil de 
anumite limitări (îngrădiri, restricţii), care nu sunt altceva decât expresia 
îmbinării interesului individual al titularului dreptului de proprietate cu 
interesele colective sau generale. 

Restricţiile în exercitarea atributelor dreptului de proprietate pot 
izvori din lege, obicei, convenţie sau dintr-o hotărâre judecătorească. 

Dintr-un alt punct de vedere, putem distinge: 

— restricţii ale exerciţiului dreptului de proprietate corespunzătoare 
unor drepturi reale; 

— restricţii corespunzătoare unor obligaţii propter rem; 

— restricţii corespunzătoare unor drepturi de creanţă; 

-— restricţii ce reprezintă simple îngăduinţe din partea titularului 
dreptului de proprietate, beneficiarii acestor îngăduințe neputând 
solicita și obţine protecţie judiciară. 

Unele limitări ale exerciţiului dreptului de proprietate sunt stabilite 
prin dispoziţii legale (de natură civilă sau administrativă), justificate fie 
de un interes public, fie de un interes privat. 

Dintre îngrădirile legale de interes public, amintim: îngrădirile sta- 
bilite în considerarea naturii sau destinaţiei specifice a anumitor bunuri 
(avem în vedere acele îngrădiri ce constituie cauze de inalienabilitate 
temporară a unor bunuri), îngrădirile în interes edilitar și de estetică 
urbană (de exemplu, autorizaţia administrativă prealabilă de construire), 
îngrădirile în interes de salubritate și sănătate publică, îngrădirile în 
interes cultural, istoric și arhitectural, îngrădirile în interes economic 
general sau fiscal, îngrădirile în interes de apărare a ţării, îngrădirile 
proprietăţii situate în zona de frontieră, îngrădiri care rezultă din regi- 
mul juridic al pădurilor, al apelor, inclusiv al celor navigabile, al con- 
struirii drumurilor, al căilor ferate, al siguranței zborurilor aeriene etc. 

Îngrădirile legale de interes privat decurg din raporturile de veci- 
nătate. Este vorba despre ceea ce Codul civil denumește „servituţi 
naturale” și „servituţi legale”, care, în realitate, nu sunt veritabile 
dezmembrăminte ale dreptului de proprietate, ci ele reflectă o situaţie 
normală, generată de vecinătate, ce impune proprietarilor obligații 
(reciproce) firești, corespunzătoare unor necesităţi de ordin social. 

Este de reținut că limitările exerciţiului dreptului de proprietate 
determinate de raporturile de vecinătate au o sferă mai largă decât 
categoria obligaţiilor de vecinătate reglementate în materia servituţilor. 
Astfel de limitări pot fi și rezultatul stabilirii de către proprietarii vecini a 
unor drepturi și obligaţii, fiind deci vorba despre limitări convenţionale, 
ori chiar rezultatul unor simple îngăduinţe (tolerante), în lipsa oricărei 
convenţii, sau consecinţa unei hotărâri judecătorești. 

Limitările convenţionale ale exerciţiului atributelor dreptului de pro- 
prietate ridică o serie de probleme referitoare la valabilitatea clauzelor 
ce le stabilesc, atunci când ar fi vorba despre inalienabilitatea lucrului 
(spre exemplu, în actul juridic translativ de proprietate s-ar insera o 
clauză prin care s-ar interzice dobânditorului înstrăinarea bunului 
cumpărat, donat, primit cu titlu de legat etc.). Obligația convențională 
de inalienabilitate este valabilă numai în mod excepţional, anume 
atunci când, pe de o parte, s-ar justifica pe un interes serios și legitim, 
iar, pe de altă parte, ar avea un caracter temporar. 


5. Formele dreptului de proprietate 


Există două forme (feluri) ale dreptului de proprietate, anume: 
— dreptul de proprietate publică; 
— dreptul de proprietate privată. 

Secţiunea a 2-a. Dreptul de 
proprietate publică 


1. Noţiune. Titulari. Obiect 


Dreptul de proprietate publică este acel drept de proprietate ce 
aparține statului sau unităţilor administrativ-teritoriale și care are ca 
obiect bunuri care, prin natura lor sau printr-o dispoziţie specială a 
legii, sunt de uz sau de interes public. 

Așa cum rezultă din art. 136 alin. (2) din Constituţie, precum și din 
Legea nr. 213/1998 privind proprietatea publică și regimul juridic al aces- 
teia, cu modificările și completările ulterioare, numai statul și unităţile 
administrativ-teritoriale pot fi titulari ai dreptului de proprietate publică. 

În cazul bunurilor din domeniul public de interes naţional, dreptul 
de proprietate publică aparține statului. Bunurile din domeniul public 
de interes public județean sau local sunt în proprietatea publică a 
unităților administrativ-teritoriale (judeţul, municipiul, orașul, comuna). 

Apartenența unui bun, proprietatea statului sau a unităţilor 
administrativ-teritoriale, la domeniul public se deduce prin utilizarea a 
două criterii: 

— indicarea expresă a legiuitorului; 

— natura bunului, în sensul că acesta este de uz public (bunul este 
afectat folosinţei publice directe) sau de interes public (bunul este 
afectat unui serviciu public). 


2. Caracterele juridice specifice dreptului de pro- 
prietate publică 


Dreptului de proprietate publică îi sunt specifice următoarele carac- 
tere juridice: inalienabilitatea; imprescriptibilitatea; insesizabilitatea. 

Dreptul de proprietate publică este inalienabil, deci bunurile care 
alcătuiesc domeniul public nu pot fi înstrăinate, sub sancţiunea nulității 
absolute a eventualului act juridic prin care s-ar realiza o asemenea 
înstrăinare. 

De asemenea, în principiu, asupra lucrurilor ce formează obiect al 
dreptului de proprietate publică nu se pot constitui dezmembrăminte 

ale dreptului de proprietate (uzufruct, uz, abitaţie, servitute sau 
superficie). 

Însă acele servituţi care, în realitate, nu reprezintă altceva decât 
restricţii normale ale exerciţiului dreptului de proprietate sunt com- 
patibile cu domeniul public, în măsura în care nu ar aduce atingere des- 
tinaţiei bunului, anume aceea de a servi uzului sau interesului public. 

Inalienabilitatea bunului operează numai atât timp cât bunul 
aparține domeniului public. Dacă însă, prin hotărârea autorităţii publice 
competente, bunul este dezafectat din domeniul public și trecut în 
domeniul privat, atunci el va putea fi înstrăinat în condiţiile legii. 

Dreptul de proprietate publică este imprescriptibil, atât extinctiv, cât 
și achizitiv. 

Așadar, acţiunea în revendicare a unui bun proprietate publică poate 
fi exercitată oricând în timp și nu poate fi paralizată prin invocarea 
dobândirii dreptului de proprietate prin uzucapiune sau a dobândirii 
dreptului de proprietate asupra bunurilor mobile corporale prin posesia 
de bună-credinţă, în condiţiile ce ar rezulta din art. 1909 alin. (1) C. civ. 

Dreptul de proprietate publică este insesizabil, deci bunurile din 
domeniul public nu pot fi urmărite de către creditorii titularilor dreptului 
de proprietate asupra acestor bunuri (adică de către creditorii statului 
sau ai unităţilor administrativ-teritoriale). 


3. Modurile de dobândire a proprietăţii publice. 
Exproprierea pentru cauză de utilitate publică 


3.1. Enumerarea modurilor de dobândire a proprie- 
tăţii publice 


Articolul 7 din Legea nr. 213/1998 prevede că dreptul de proprietate 
publică se dobândește: 

a) pe cale naturală; 

b) prin achiziţii publice efectuate în condiţiile legii; 

c) prin expropriere pentru cauză de utilitate publică; 

d) prin acte de donaţie sau legate acceptate de Guvern, de consiliul 
județean sau de consiliul local, după caz, dacă bunul în cauză intră în 
domeniul public; 

e) prin trecerea unor bunuri din domeniul privat al statului sau al 
unităților administrativ-teritoriale în domeniul public al acestora, pentru 
cauză de utilitate publică; 

f) prin alte moduri prevăzute de lege. 


3.2. Exproprierea pentru cauză de utilitate publică 


Exproprierea este acel act de putere publică prin care se realizează 
dobândirea forțată a proprietăţilor private necesare executării lucrărilor 
de utilitate publică, în schimbul unei despăgubiri. 

Referitor la obiectul exproprierii, este de reținut că, potrivit art. 2 din 
Legea nr. 33/1994 privind exproprierea pentru cauză de utilitate pu- 
blică, pot fi expropriate bunurile imobile proprietatea persoanelor fizice sau 
a persoanelor juridice cu sau fără scop lucrativ, precum și cele aflate în 
proprietatea privată a comunelor, orașelor, municipiilor și judeţelor. 

Procedura exproprierii poate fi evitată de cei interesaţi prin cesiune 
amiabilă, părţile stabilind deci o altă modalitate de transfer din proprie- 
tatea privată în proprietatea publică a imobilelor susceptibile de a forma 
obiectul exproprierii (de exemplu, vânzare-cumpărare, schimb etc.). 

Cesiunea amiabilă poate interveni în orice fază a procedurii de 
expropriere, până în momentul soluționării cererii de expropriere de 
către tribunal. 

Este posibil ca părțile să se înțeleagă numai în privința modalităţii de 
transfer cu titlu oneros al bunului (de exemplu, vânzare-cumpărare), dar 
nu și asupra naturii și întinderii despăgubirilor pe care urmează a le 
primi proprietarul (transmiţătorul), situaţie în care instanța competentă 
va lua act de înţelegerea părţilor și va stabili întinderea despăgubirilor 
sau, după caz, echivalentul în natură ce se cuvine proprietarului. 

Procedura exproprierii presupune parcurgerea a trei etape: a) decla- 
rarea utilității publice; b) măsurile pregătitoare exproprierii (etapa admi- 
nistrativă); c) exproprierea propriu-zisă și stabilirea despăgubirilor (etapa 
judiciară). 

a) Declararea utilității publice 


Pentru lucrările de interes naţional, utilitatea publică se declară de 
către Guvern, iar pentru lucrările de interes local, utilitatea publică se 
declară de către consiliile judeţene sau Consiliul General al Munici- 
piului București. În anumite situații speciale, prevăzute în art. 7 alin. (4) 

din Legea nr. 33/1994, utilitatea publică se declară pentru fiecare caz în 
parte prin lege. 

Declaraţia de utilitate publică se face numai după o cercetare 
prealabilă, efectuată de către comisiile prevăzute de lege. 

Ca natură juridică, declaraţia de utilitate este un act administrativ — 
act condiţie —, fiind supus controlului constituționalității și legalităţii sale 
în această etapă la Curtea Constituţională (dacă utilitatea publică a fost 
declarată prin lege) sau la instanța de contencios administrativ, fără însă 
a se putea examina oportunitatea acestui act administrativ. 


b) Măsurile pregătitoare exproprierii 

După aducerea la cunoștință publică a declaraţiei de utilitate 
publică, expropriatorul (adică pentru lucrările de interes naţional, statul, 
prin organismele desemnate de Guvern, iar pentru lucrările de interes 
local, județele, municipiile, orașele și comunele) întocmește planul 
imobilelor supuse exproprierii, indicând numele proprietarilor și ofertele 
de despăgubiri. 

Propunerile de expropriere și procesul-verbal prin care s-a finalizat 
cercetarea prealabilă declarării utilității publice se notifică titularilor 
drepturilor reale asupra imobilelor supuse exproprierii, în termen de 15 
zile de la publicare. Aceștia pot face întâmpinare în termen de 45 de 
zile de la primirea notificării, întâmpinare ce se depune la primarul 
localităţii unde se află imobilul expropriabil și care se soluţionează de 
către comisia la care se referă art. 15-17 din Legea nr. 33/1994. Hotă- 
rârea comisiei poate fi atacată de partea interesată (expropriatorul, pro- 
prietarul sau titularii altor drepturi reale asupra imobilului propus spre 
expropriere) în termen de 15 zile de la comunicare, prin intermediul 
contestaţiei, care se judecă de instanţa de contencios administrativ în 
circumscripția căreia este situat imobilul propus pentru expropriere, 
potrivit regulilor stabilite de Legea nr. 554/2004 privind contenciosul 
administrativ, cu modificările și completările ulterioare. 


c) Exproprierea propriu-zisă şi stabilirea despăgubirilor 

Soluţionarea cererilor privitoare la expropriere este de competența 
tribunalului în raza căruia este situat imobilul propus pentru 
expropriere. 

Judecarea cererii de expropriere se face cu citarea proprietarului sau 
a posesorului, a expropriatorului, a oricărui titular de drepturi reale 
asupra imobilului supus exproprierii, precum și a oricărei persoane ce 
ar putea justifica un interes legitim asupra acestuia. 

Instanţa va verifica numai îndeplinirea condiţiilor cerute de lege 
pentru expropriere și va stabili despăgubirile, fără a avea însă posibili- 
tatea să se pronunţe asupra necesităţii exproprierii, întinderii acesteia 
etc. În mod excepţional, anume atunci când expropriatorul cere expro- 
prierea numai a unei părţi de teren sau din construcție, iar proprietarul 
solicită exproprierea totală, instanța poate să aprecieze în raport cu 
situaţia reală și să dispună, dacă este cazul, exproprierea totală. 

În vederea stabilirii despăgubirilor, instanţa va dispune efectuarea 
unei expertize. 

Despăgubirea se compune atât din valoarea reală a imobilului 
(pentru determinarea acesteia se va avea în vedere valoarea de piaţă a 
unui imobil similar, la data întocmirii raportului de expertiză), cât și din 
prejudiciul cauzat proprietarului sau altor persoane îndreptățite. 

Despăgubirile ce se cuvin proprietarului se evaluează separat de 
cele care se cuvin titularilor altor drepturi reale sau altor persoane 
îndreptăţite. Instanţa va acorda despăgubirile între limita minimă oferită 
de expropriator și limita maximă solicitată de expropriat sau de alte 
persoane îndreptăţite, ținând cont, desigur, și de raportul de expertiză. 

Modalitatea de plată a despăgubirilor, precum și termenul de plată 
se stabilesc de către instanţă, astfel încât să nu se depășească 30 de zile 
de la data rămânerii definitive a hotărârii de expropriere. 

Transferul dreptului de proprietate de la expropriat la expropriator 
are loc în momentul în care expropriatorul și-a executat obligația de 
plată a despăgubirilor. 

Eliberarea titlului executoriu și punerea în posesie a expropriatorului 
se fac pe baza încheierii instanței prin care se constată îndeplinirea 
obligaţiilor privind despăgubirea, încheiere ce va fi pronunţată în cel 
mult 30 de zile de la data plăţii despăgubirii. Dacă exproprierea are ca 
obiect terenuri cultivate sau terenuri cu plantaţii, punerea în posesie a 
expropriatorului va avea loc numai după ce recolta a fost culeasă, afară 
de cazul când valoarea recoltei neculese a fost inclusă în calculul 
despăgubirilor. În caz de extremă urgență, impusă de lucrări ce 
interesează apărarea națională, ordinea publică și siguranța naţională, 
precum și în caz de calamităţi naturale, instanța poate dispune punerea 
de îndată în posesie a expropriatorului, iar acesta din urmă va avea 
obligaţia de a consemna despăgubirea, în termen de 30 de zile, pe 
numele expropriaților. 

Efectul esențial al exproprierii constă în trecerea imobilului expro- 
priat din proprietatea privată în proprietatea publică, prin hotărâre jude- 
cătorească, liber de orice sarcini. 

Uzufructul, uzul, abitaţia și superficia, dreptul de concesiune, 
dreptul de folosință, precum și orice alte drepturi reale se sting prin 
expropriere, titularii acestora având dreptul la despăgubiri. Servituţile 
stabilite prin fapta omului se sting în măsura în care devin incompatibile 
cu situaţia naturală și juridică a obiectivului urmărit prin expropriere. 

Ipotecile și privilegiile constituite asupra imobilului expropriat se 
strămută de drept, prin subrogaţie reală cu titlu particular, asupra 
despăgubirilor stabilite de instanţă. 

Dacă imobilul expropriat forma obiectul unei locaţiuni, aceasta 
încetează de drept pe data rămânerii definitive a hotărârii judecătorești 
de expropriere. 

Dacă se expropriază clădiri cu destinaţia de locuinţe, persoanele 
care le ocupă în mod legal în calitate de proprietari și chiriașii care au 
contracte de închiriere încheiate legal înainte de înscrierea lucrării în 
planurile urbanistice și de amenajare a teritoriului pot fi evacuaţi numai 
după ce expropriatorul le asigură, la cererea acestora, spațiul de locuit, 
conform celor stabilite în hotărârea judecătorească de expropriere (într-o 
asemenea situație, despăgubirile trebuie să cuprindă și prejudiciul cau- 
zat proprietarului sau chiriașilor prin obligarea la mutarea din clădirea 
expropriată). 

Legea nr. 33/1994 conţine și o serie de prevederi prin care legiui- 
torul a urmărit să asigure o protecţie suplimentară proprietarului imo- 
bilului expropriat. Astfel: 

- dacă imobilul expropriat este oferit spre închiriere înainte de 
utilizarea lui în scopul pentru care a fost expropriat, expropriatul are 
drept prioritar pentru a-i fi închiriat, în condiţiile legii; 

- dacă imobilele expropriate nu au fost utilizate timp de un an în sco- 
pul pentru care au fost expropriate, adică în decurs de un an lucrările de 
interes public nu au fost începute și nici nu s-a făcut o nouă declaraţie de 
utilitate publică, foștii proprietari pot cere retrocedarea lor, aceasta 
dispunându-se prin hotărâre judecătorească (competenţa aparținând tot 
tribunalului), ipoteză în care preţul imobilului retrocedat care va trebui 
restituit expropriatorului se va stabili ca în situaţia exproprierii și nu va 
putea fi mai mare decât despăgubirea de expropriere actualizată; 

- dacă lucrările pentru care s-a făcut exproprierea nu s-au realizat, 
iar expropriatorul dorește să înstrăineze imobilul dobândit prin expro- 

priere, fostul proprietar are un drept prioritar la dobândirea acestuia 
(drept de preempțiune). Expropriatorul este obligat să se adreseze în 
scris fostului proprietar, iar dacă acesta nu optează pentru cumpărare 
sau nu răspunde în termen de 60 de zile de la primirea notificării, 
expropriatorul poate dispune liber de imobil. Nerespectarea dreptului 
de preempţiune este sancționată cu nulitatea relativă a actului de 
înstrăinare. 


4. Exercitarea dreptului de proprietate publică 


4.1. Precizări prealabile 


Dreptul de proprietate publică se exercită fie de către titularii acestui 
drept, de regulă, prin intermediul unor subiecte de drept administrativ, 
fie prin intermediul unor subiecte de drept civil. 

Administrarea bunurilor din domeniul public, concesionarea, închirie- 
rea sau darea în folosință gratuită a acestor bunuri, în condiţiile legii, re- 
prezintă forme juridice de exercitare a dreptului de proprietate publică. 

În patrimoniul subiectelor de drept prin intermediul cărora se exer- 
cită dreptul de proprietate publică va exista un drept de administrare 
sau, după caz, un drept de concesiune ori un drept de folosință cu 
privire la bunurile proprietate publică. 


4.2. Dreptul de administrare 


Articolul 12 alin. (1) din Legea nr. 213/1998 dispune că „bunurile 
din domeniul public pot fi date, după caz, în administrarea regiilor au- 
tonome, a prefecturilor, a autorităţilor administraţiei publice centrale și 
locale, a altor instituţii publice de interes național, judeţean sau local”. 

Potrivit alin. (2) al aceluiași articol, darea în administrare se 
realizează prin hotărâre a Guvernului (pentru bunurile din domeniul 
public al statului) sau, după caz, prin hotărâre a consiliului judeţean, a 
Consiliului General al Municipiului București ori a consiliului local 
(pentru bunurile din domeniul public al judeţelor sau, după caz, al 
municipiilor, orașelor ori comunelor). 

Dreptul de administrare a bunurilor proprietate publică este un drept 
real cu o natură juridică mixtă, atât administrativă, cât și civilă, iar din 
această calificare rezultă importante consecinţe practice. 

Spre exemplu, trăsătura de drept administrativ face imposibilă dez- 
membrarea dreptului de administrare a bunurilor proprietate publică, 
posibilitate specifică dreptului civil. 

Natura civilă a dreptului real de administrare a bunurilor proprietate 
publică are drept consecință opozabilitatea dreptului respectiv faţă de 
celelalte subiecte de drept, deci împotriva acestora titularul dreptului de 
administrare poate recurge la mijloacele de apărare specifice dreptului 
civil. 

De asemenea, aceeași natură civilă permite exercitarea anumitor 
atribute (prerogative) de drept civil asupra bunurilor proprietate publică 
de către titularul dreptului de administrare, direct și nemijlocit. 

Posesia, ca atribut al dreptului real de administrare a bunurilor pro- 
prietate publică, este asemănătoare sub aspectul elementului material 
cu posesia exercitată de titularul dreptului de proprietate publică, însă 
diferă elementul intenţional, care este corespunzător doar conținutului 
dreptului real de administrare, iar nu dreptului de proprietate publică. 

În virtutea prerogativei folosinţei, titularii dreptului real de adminis- 
trare pot dobândi, în condiţiile legii, fructele produse de bunurile pro- 
prietate publică pe care le administrează [spre exemplu, art. 16 alin. (2) 
din Legea nr. 213/1998 stabilește că, în cazul în care titularul dreptului 
de administrare directă a încheiat un contract de închiriere a bunului 
proprietate publică, el are dreptul să încaseze din chirie o anumită cotă- 
parte, restul făcându-se venit la bugetul de stat sau la bugetele locale]. 

În anumite limite, determinate de exploatarea bunurilor conform 
destinaţiei lor, s-ar putea vorbi și de o dispoziție materială (efectuarea 
unor lucrări ce ar afecta substanţa lucrului, fără însă a-i schimba 
destinaţia; obținerea productelor). 

În legătură cu raporturile juridice dintre titularii dreptului real de 
administrare a bunurilor proprietate publică și celelalte subiecte de 
drept, mai sunt de reținut și caracterele juridice ale acestui drept, 
anume: inalienabilitatea, imprescriptibilitatea și insesizabilitatea. 


4.3. Închirierea bunurilor proprietate publică 


Articolul 14 alin. (1) din Legea nr. 213/1998 dispune că „închirierea 
bunurilor proprietate publică a statului sau a unităţilor administrativ- 
teritoriale se aprobă, după caz, prin hotărâre a Guvernului, a consiliului 
judeţean, a Consiliului General al Municipiului București sau a con- 

siliului local, iar contractul de închiriere va cuprinde clauze de natură 
să asigure exploatarea bunului închiriat, potrivit specificului acestuia”. 

Contractul de închiriere se poate încheia cu orice persoană fizică 
sau juridică, română ori străină, fie de către titularul dreptului de 
proprietate, fie de către titularul dreptului de administrare. 


4.4. Dreptul de folosinţă gratuită 


Potrivit art. 136 alin. (4) din Constituţie, art. 17 din Legea nr. 213/1998 
și art. 124 din Legea nr. 215/2001 privind administraţia publică locală, 
republicată, cu modificările și completările ulterioare, bunurile proprie- 
tate publică a unităţilor administrativ-teritoriale pot fi date în folosință 
gratuită, pe termen limitat, persoanelor juridice fără scop lucrativ care 
desfășoară activitate de binefacere sau de utilitate publică ori serviciilor 
publice. 

Dreptul de folosinţă gratuită: 

— se naște prin acte ale autorităţilor publice; 

— este un drept real, deoarece permite titularului exercitarea unor 
prerogative asupra bunurilor primite în folosinţă; 

— este un drept temporar; are ca obiect bunuri imobile proprietate 
publică a statului sau bunuri imobile și mobile proprietate publică a 
unităților administrativ-teritoriale; 

— are ca beneficiari numai persoane juridice fără scop lucrativ care des- 
fășoară activitate de binefacere sau de utilitate publică ori serviciile publice. 

Cât privește regimul juridic al dreptului de folosință gratuită, se 
admite că se aplică, în mod corespunzător, regulile referitoare la dreptul 
de administrare. 


4.5. Concesionarea bunurilor proprietate publică 


Concesionarea bunurilor proprietate publică este reglementată de Ordo- 
nanta de urgenţă a Guvernului nr. 54/2006 privind regimul contractelor de 
concesiune de bunuri proprietate publică, cu modificările ulterioare. 

Concesiunea, ca formă de exercitare a dreptului de proprietate 
publică, presupune încheierea unui contract de concesiune, însă 
raporturile juridice dintre părți nu ţin doar de domeniul dreptului civil, 
ci trebuie avute în vedere și elementele de drept public. 

Contractul de concesiune este acel contract în formă scrisă prin care 
„autoritatea publică, denumită concedent, transmite, pe o perioadă de- 
terminată, unei persoane, numită concesionar, care acţionează pe riscul 
și pe răspunderea sa, dreptul și obligaţia de exploatare a unui bun, în 
schimbul unei redevenţe” [art. 1 alin. (2) din O.U.G. nr. 54/2006]. 

Calitatea de concedent, în numele titularului dreptului de proprietate 
publică, o pot avea: ministerele sau alte organe de specialitate ale 
administraţiei publice centrale, respectiv consiliile județene, consiliile 
locale sau instituţiile publice de interes local, iar concesionar poate fi 
orice persoană fizică sau persoană juridică de drept privat, indiferent că 
este română sau străină. 

Încheierea contractului de concesiune este precedată de o procedură 
de concesionare, legea reglementând procedura concesionării prin lici- 
tație publică, precum și procedura concesionării prin negociere directă. 

Întrucât concesionarul exercită asupra bunului sau bunurilor 
proprietate publică ce formează obiectul contractului de concesiune 
posesia și folosința, putând să culeagă fructele produse de acesta, 
rezultă că din contractul de concesiune izvorăște un drept real opozabil 
erga omnes și, în anumite limite, opozabil chiar și concedentului pe 
durata existenţei concesiunii. 

Acest drept real are o existenţă limitată în timp la durata concesiunii, 
care nu poate fi mai mare de 49 de ani. Ea poate fi prelungită o singură 
dată, prin simplul acord de voinţă al părților, pe o perioadă egală cu cel 
mult jumătate din durata iniţială. 

Titularul dreptului de concesiune nu are prerogativa dispoziţiei juridice 
asupra bunurilor concesionate. La expirarea termenului concesiunii, conce- 
sionarul este obligat să restituie, în deplină proprietate, liber de orice sar- 
cină, bunul concesionat, inclusiv investiţiile pe care el le-a realizat. 


5. Încetarea dreptului de proprietate publică 


Articolul 10 din Legea nr. 213/1998 prevede două moduri de înce- 
tare a dreptului de proprietate publică, anume: 

- pieirea bunului; 

— trecerea bunului în domeniul privat. 

Trecerea bunului din domeniul public în domeniul privat se face, 
după caz, prin hotărâre a Guvernului, a consiliului județean, a Con- 
siliului General a Municipiului București sau a consiliului local, afară de 

cazul în care prin Constituţie sau prin lege se dispune altfel. Hotărârea 
respectivă poate fi atacată, în condiţiile legii, la instanţa de contencios 
administrativ în a cărei rază teritorială se află bunul. 


Secţiunea a 3-a. Dreptul de proprietate privată 


1. Noţiune. Titulari. Obiect 


Dreptul de proprietate privată poate fi definit ca acel drept subiectiv 
asupra unor bunuri, altele decât cele care alcătuiesc domeniul public, 
în temeiul căruia titularul său exercită posesia, folosința și dispoziţia, în 
putere proprie și în interes propriu, în limitele determinate de lege. 

Titular al dreptului de proprietate poate fi orice subiect de drept 
civil, deci orice persoană fizică sau persoană juridică. 

De asemenea, statul și unitățile administrativ-teritoriale pot fi și 
titulari ai dreptului de proprietate privată. 

Poate forma obiect al dreptului de proprietate privată orice bun 
mobil sau imobil, cu excepția bunurilor ce formează obiectul exclusiv 
al proprietăţii publice. 


2. Regimul juridic al construcţiilor proprietate 
privată 


2.1. Autorizarea executării sau desființării con- 
strucțiilor 


Articolul 490 C. civ. dispune că proprietarul poate face asupra 
pământului toate plantațiile și clădirile ce găsește de cuviinţă. Așadar, în 
conţinutul juridic al dreptului de proprietate care are ca obiect un teren 
există în mod firesc posibilitatea titularului de a edifica orice con- 
strucție. De asemenea, este posibil ca proprietarul să permită unei alte 
persoane să construiască pe terenul său (spre exemplu, în temeiul unei 
convenții de constituire a unui drept de superficie). 

Regula potrivit căreia proprietarul poate realiza pe terenul său orice 
construcţie nu este însă absolută, ci trebuie privită în cadrul juridic 

general al amenajării teritoriului și cel al executării, al transformării și al 
demolării construcţiilor și, de asemenea, trebuie să se ţină cont de 
dispoziţiile legale privind amplasarea construcţiilor și calitatea în 
construcţii. Dispoziţiile cuprinse în Legea nr. 350/2001 privind amena- 
jarea teritoriului și urbanismul, cu modificările și completările ulte- 
rioare, precum și cele cuprinse în Legea nr. 50/1991 privind autorizarea 
executării lucrărilor de construcţii, republicată, cu modificările și 
completările ulterioare, stabilesc principiile generale în această materie. 

Potrivit art. 1 din Legea nr. 50/1991, executarea lucrărilor de con- 
strucții este permisă numai pe baza unei autorizații de construire. 
Nerespectarea normelor juridice din acest domeniu nu afectează, în 
principiu, dreptul de proprietate, însă atrage pentru cel în cauză 
sancțiuni administrative sau penale, instanța având posibilitatea să dis- 
pună, la cererea organelor abilitate, încadrarea lucrărilor în prevederile 
autorizaţiei sau desfiinţarea construcţiilor nelegal realizate. 

De la obligativitatea obţinerii autorizaţiei prealabile nu se poate 
deroga decât în cazurile strict prevăzute de art. 11 din Legea 
nr. 50/1991, pentru lucrări care nu modifică structura de rezistență 
și/sau aspectul arhitectural al construcţiilor. 

Operațiunile de demolare, dezafectare ori dezmembrare, parţială 
sau totală, a construcţiilor și a instalaţiilor aferente, precum și a oricăror 
amenajări pot fi făcute numai pe baza autorizaţiei de desființare, 
obținută în prealabil de la aceleași autorităţi publice și în aceleași 
condiţii ca autorizația de construire. 


2.2. Circulaţia juridică a construcţiilor proprietate 
privată 


Construcţiile aflate în proprietate privată sunt în circuitul civil 
general, astfel încât pot fi înstrăinate (dobândite) prin oricare dintre 
modurile de dobândire a proprietății reglementate de lege (convenție, 
moștenire legală, moștenire testamentară, accesiune, uzucapiune, 
hotărâre judecătorească). 

Dreptul de proprietate privată asupra construcţiilor este compatibil 
cu constituirea unor drepturi reale principale — dezmembrăminte ale 
dreptului de proprietate (uzufruct, uz, abitaţie, servitute) —, precum și cu 
constituirea unor garanții reale imobiliare (ipotecă și privilegii 
imobiliare). 

Persoanele fizice sau juridice străine pot dobândi dreptul de proprie- 
tate asupra construcţiilor concomitent cu dobândirea unui drept de pro- 
prietate asupra terenului corespunzător construcţiei (teren ce se află sub 
construcție) sau distinct de teren, caz în care vor dobândi un drept de 
superficie (în măsura în care este întrunită condiţia formei ad validi- 
tatem) sau de folosinţă (corespunzător, eventual, unui drept de creanţă) 
pe alte temeiuri juridice asupra terenurilor pe care acestea se află. 

În anumite situaţii determinate de lege, există unele interdicții 
temporare cu privire la exercitarea atributului dispoziţiei juridice prin 
înstrăinarea construcţiilor. De asemenea, înstrăinarea, în anumite 
cazuri, este supusă unei autorizări prealabile. 

Indiferent de titularul dreptului de proprietate, în măsura în care 
construcţia care face obiectul înstrăinării constituie un monument 
istoric, sub sancţiunea nulităţii absolute, înstrăinarea poate opera numai 
cu respectarea dreptului de preempțiune în favoarea statului român ori 
unității administrativ-teritoriale. 

O problemă distinctă legată de regimul înstrăinării construcțiilor o re- 
prezintă existenţa unor condiții de formă necesare la încheierea actelor 
juridice de înstrăinare. Potrivit art. 10! din Legea nr. 114/1996 a locuinţei, 
republicată, cu modificările și completările ulterioare, „locuinţele și unită- 
tile individuale pot fi înstrăinate și dobândite prin acte juridice între vii, 
încheiate în formă autentică notarială, sub sancţiunea nulităţii absolute”. 

Este de reținut că înscrierea în cartea funciară are ca efect numai 
opozabilitatea faţă de terţi a dreptului real imobiliar dobândit și poate fi 
considerată a avea valoare de dovadă a proprietăţii numai împreună cu 
titlul. 


3. Regimul circulaţiei juridice a terenurilor pro- 
prietate privată 


Regimul actual al circulaţiei juridice a terenurilor proprietate privată 
este reglementat de Titlul X privind Circulaţia juridică a terenurilor din 
Legea nr. 247/2005 privind reforma în domeniile proprietăţii și justiţiei, 
precum și unele măsuri adiacente, cu modificările și completările 
ulterioare, și este guvernat de următoarele principii: 

a) Terenurile proprietate privată, indiferent de destinaţia și de 
titularul lor, sunt în circuitul civil (art. 1), putând fi înstrăinate 
(dobândite) prin oricare dintre modurile stabilite de legislaţia civilă 


24 Drept civil. Drepturile reale 


(convenţie, uzucapiune etc.), desigur, cu respectarea dispoziţiilor legale 
ce reglementează circulația terenurilor. 

Întrucât legea nu face nicio distincţie, rezultă, pe de o parte, că sunt 
în circuitul civil atât terenurile proprietatea privată a persoanelor fizice 
și juridice, cât și terenurile aflate în proprietatea privată a statului și a 
unităților administrativ-teritoriale, iar, pe de altă parte, că terenurile 
proprietate privată sunt în circuitul civil indiferent că ar fi situate în 
intravilanul sau în extravilanul localităţilor. 

Terenurile proprietate privată fiind în circuitul civil, rezultă că este 
transmisibil nu numai dreptul de proprietate în întregul său, dar se pot 
constitui și dezmembrăminte ale acestui drept (uzufruct, uz, servitute și 
superficie). Cu atât mai mult este posibilă cedarea folosinţei terenurilor 
prin acte juridice, cum ar fi în cazul arendării, închirierii etc. 

De la regula potrivit căreia terenurile aflate în circuitul civil pot fi 
înstrăinate și dobândite liber, prin oricare dintre modurile prevăzute de 
lege, indiferent că ar fi vorba de acte juridice sau fapte juridice stricto 
sensu, pot exista anumite excepții, stabilite prin lege [spre exemplu: 
art. 32 alin. (1) din Legea nr. 18/1991 a fondului funciar, republicată, cu 
modificările și completările ulterioare, art. 4 din Titlul X privind 
Circulaţia juridică a terenurilor din Legea nr. 247/2005] sau chiar prin 
voinţa părților (de exemplu, în ipoteza instituirii unui pact de preferință 
prin voinţa părţilor). 

b) Indiferent de destinaţia sau întinderea lor, că ar fi vorba de 
terenuri situate în intravilan sau în extravilan, cu sau fără construcţii, 
actele juridice între vii (inter vivos) prin care se realizează înstrăinarea 
(dobândirea) terenurilor proprietate privată, precum și cele prin care se 
constituie dezmembrăminte ale dreptului de proprietate privată asupra 
terenurilor ori alte drepturi reale trebuie încheiate în formă autentică, 
nerespectarea condiţiei de formă atrăgând sancţiunea nulităţii absolute 
a actului juridic respectiv (art. 2). 

Utilizând argumentul per a contrario, deducem că forma autentică 
nu este necesară în cazul testamentului (act juridic pentru cauză de 
moarte), deci terenurile pot fi dobândite în mod valabil, respectiv se pot 
constitui drepturi reale asupra terenurilor nu numai prin testament 
autentic, ci și prin testament olograf sau prin testament mistic. 

c) Cetăţenii străini, apatrizii și persoanele juridice străine pot dobândi 
dreptul de proprietate asupra terenurilor în condițiile limitate prevăzute 
de art. 44 alin. (2) din Constituţie, art. 3 din Titlul X privind Circulaţia 
juridică a terenurilor din Legea nr. 247/2005 și de Legea nr. 312/2005. 

În privinţa dreptului de proprietate asupra terenurilor, Constituţia 
prevede că „cetăţenii străini și apatrizii pot dobândi dreptul de 
proprietate privind terenurile numai în condiţiile rezultate din aderarea 
României la Uniunea Europeană și din alte tratate internaționale la care 
România este parte, pe bază de reciprocitate, în condiţiile prevăzute de 
legea organică, precum și prin moștenire legală”. 

Legea nr. 312/2005 privind dobândirea dreptului de proprietate 
privată asupra terenurilor de către cetăţenii străini și apatrizi, precum și 
de către persoanele juridice străine acordă posibilitatea dobândirii drep- 
tului de proprietate asupra terenurilor, în privinţa acestor categorii de 
persoane, decalat față de momentul aderării României la Uniunea Euro- 
peană (1 ianuarie 2007), precum și în condiţiile tratatelor internaţionale 
la care România este parte. 

d) În cazul în care, după încheierea unui antecontract cu privire la 
un teren, cu sau fără construcţii, una dintre părți refuză ulterior să 
încheie contractul, partea care și-a îndeplinit obligaţiile poate sesiza 
instanța, solicitând pronunțarea unei hotărâri care să ţină loc de 
contract art. 5 alin. (2)]. 


Jurisprudenţă relevantă 


Hotărâri ale Curţii Europene a Drepturilor Omului 


1. C.E.D.O., Hotărârea din 28 octombrie 1999, pronunţată în cauza 
Brumărescu c. României, în M. Of. nr. 414 din 31 august 2000 

încălcarea art. 1 din Protocolul nr. 1 adiţional la Convenţie, prin 
admiterea recursului în anulare exercitat de către Procurorul General 


„Curtea recunoaște că disputa asupra dreptului de proprietate al 
reclamantului nu a constituit obiectul de analiză a Curţii Supreme de 
Justiţie. Constată însă că a existat o încălcare a dreptului de proprietate 
al intimatului, garantat de art. 1 din Protocolul nr. 1, prin aceea că 
hotărârea Curţii Supreme de Justiţie din 1 martie 1995 a casat hotărârea 
definitivă din 9 decembrie 1993, care îi atribuia domnului Brumărescu 
imobilul, hotărârea respectivă fiind deja executată. (§ 74) 

Curtea reamintește că, pentru a stabili dacă a existat o privare de 
bunuri în sensul celei de-a doua «norme», trebuie nu doar să se 
examineze dacă a existat o lipsire de proprietate sau o expropriere 
formală, ci, dincolo de aparențe, să se analizeze circumstanţele faptelor. 
Din moment ce convenția protejează drepturi «concrete și efective», 

este important să se analizeze dacă situația mai sus amintită nu echivala 
cu o expropriere de fapt. (§ 76) 

Curtea arată că hotărârea Curţii Supreme de Justiţie l-a lipsit pe 
reclamant de toate efectele hotărârii definitive pronunţate în favoarea 
sa, considerând că statul demonstrase că titlul său de proprietate se 
întemeia pe decretul de naţionalizare. După această hotărâre, intimatul 
a fost informat că, începând cu luna aprilie 1996, casa va fi reintegrată 
în patrimoniul statului. Hotărârea Curţii Supreme de Justiţie a avut deci 
ca urmare lipsirea reclamantului de dreptul de proprietate asupra 
imobilului pe care hotărârea definitivă i-l conferise. În special, 
reclamantul nu mai avea facultatea de a vinde sau de a lăsa moștenire 
bunul, de a consimţi la donarea acestuia sau de a dispune de el în orice 
alt mod. În aceste condiţii, Curtea constată că hotărârea Curţii Supreme 
de Justiţie a avut ca efect lipsirea de proprietate, în sensul celei de-a 
doua norme consacrate de art. 1 din Protocolul nr. 1 adiţional la 
Convenţie. (§ 77) 

Curtea observă că situaţia rezultată în urma hotărârii Curţii Supreme 
de Justiţie nu are nicio justificare. Nici instanţa supremă și nici Guvernul 
nu au încercat să indice care este acel motiv atât de serios care să 
justifice lipsirea de proprietate pentru «cauză de utilitate publică». În 
plus, Curtea constată că reclamantul este lipsit de bunul său de mai bine 
de 4 ani, fără să fi încasat vreo despăgubire care să reflecte valoarea 
reală a acestuia, și că eforturile depuse pentru a-și recupera proprietatea 
au fost până în prezent zadarnice. (§ 79) 

În aceste condiţii, admițând chiar că lipsirea de proprietate era jus- 
tificată de o cauză de interes public, Curtea apreciază că echilibrul 
rezonabil a fost rupt și că reclamantul a suportat și încă mai suportă o 
sarcină specială și exorbitantă. Prin urmare, a existat și continuă să exis- 
te o încălcare a art. 1 din Protocolul nr. 1 adițional la Convenţie”. (§ 80) 


A se vedea, în același sens, și Hotărârea C.E.D.O. din 21 mai 2002, 
pronunţată în cauza Hodoș și alții c. României; Hotărârea C.E.D.O. din 
21 mai 2002, pronunțată în cauza Vasiliu c. României; Hotărârea 
C.E.D.O. din 11 februarie 2003, pronunțată în cauza Grigore c. 
României; Hotărârea C.E.D.O. din 30 septembrie 2003, pronunţată în 
cauza Todorescu c. României (în M. Of. nr. 770 din 24 august 2005); 
Hotărârea C.E.D.O. din 25 noiembrie 2003, pronunțată în cauza 
Popescu c. României (în M. Of. nr. 1129 din 30 noiembrie 2004); 
Hotărârea C.E.D.O. din 1 iunie 2004, pronunţată în cauza Buzatu c. 

României; Hotărârea C.E.D.O. din 3 februarie 2005, pronunțată în 
cauza lacob c. României (în M. Of. nr. 389 din 5 mai 2006); Hotărârea 
C.E.D.O. din 7 februarie 2008, pronunţată în cauza Șerbănescu c. 
României (în M. Of. nr. 886 din 29 decembrie 2008); Hotărârea 
C.E.D.O. din 27 ianuarie 2009, pronunţată în cauza Daniel și Niculina 
Georgescu c. României (în M. Of. nr. 343 din 22 mai 2009). 


2. C.E.D.O., Hotărârea din 2 martie 2004, pronunţată în cauza Sabin 
Popescu c. României, în M. Of. nr. 770 din 24 august 2005 

încălcarea art. 1 din Protocolul nr. 1 adiţional la Convenţie prin 
nerespectarea unei hotărâri judecătorești 


„Încheierea din 11 iunie 1992 a Judecătoriei Craiova impunea 
autorităţilor obligaţia de a-i atribui reclamantului, printre altele, două 
parcele de teren de 3.360 mp, respectiv 3.682 mp. Curtea consideră, ca 
atare, că această încheiere, care nu a fost niciodată desfiinţată, a dat 
naștere în beneficiul reclamantului a unui «bun», în sensul art. 1 din 
Primul Protocol adiţional. (§ 79) 

Cu toate acestea, încheierea anterior menţionată nu a fost executată 
conform dispozitivului său și neexecutarea sa este imputabilă exclusiv 
autorităţilor administrative competente. Rezultă că imposibilitatea 
pentru reclamant de a obține executarea completă a acestei încheieri 
constituie o ingerinţă în dreptul său la respectarea bunurilor, așa cum 
este prevăzut de prima frază a primului alineat al art. 1 din Primul 
Protocol adiţional la Convenţie. (§ 80) 

Curtea consideră că punerea în posesie pe un teren echivalent, care, 
în plus, nu este efectivă și este revocabilă, nu este de natură a acoperi 
absenţa unei justificări pentru ingerinţă”. (S 84) 


A se vedea, în același sens, Hotărârea C.E.D.O. din 29 septembrie 
2005, pronunţată în cauza Tacea c. României. 


3. C.E.D.O., Hotărârea din 21 iulie 2005, pronunţată în cauza Străin 
și alții c. României, în M. Of. nr. 99 din 2 februarie 2006 
Incălcarea art. 1 din Protocolul nr. 1 adiţional la Convenţie 


„Curtea amintește că instanţele naţionale au constatat că naționali- 
zarea imobilului aparținând reclamanților fusese nelegală. Or, revânzând 
unor terți unul dintre apartamentele imobilului, înainte ca problema 
legalităţii naţionalizării să fi fost tranșată definitiv de instanţe, statul i-a 

privat pe reclamanţi de orice posibilitate de a intra în posesie. În 
consecinţă, curtea de apel, deși constatase nelegalitatea naţionalizării și, 
pe cale de consecinţă, dreptul de proprietate al reclamanților, a refuzat să 
dispună restituirea apartamentului nr. 3 către reclamanţi, având în vedere 
vânzarea bunului încheiată între timp. Astfel, a confirmat în mod definitiv 
imposibilitatea reclamanţilor de a-și recupera bunul în cauză. (§ 39) 

Având în vedere cele de mai sus, Curtea consideră că imposibilitatea 
reclamanților de a reintra în posesia apartamentului constituie, fără 
îndoială, o ingerinţă în dreptul lor de proprietate. (§ 40) 

Curtea subliniază că situaţia creată prin jocul combinat al vânzării 
apartamentului și al hotărârii Curţii de Apel Timișoara din 13 iunie 1999 — 
care a confirmat dreptul de proprietate al reclamanţilor asupra bunului 
în ansamblul său, refuzând în același timp să dispună restituirea aparta- 
mentului nr. 3 — a avut ca efect privarea reclamanțţilor de beneficiul 
părții din hotărâre care le stabilește dreptul de proprietate asupra 
apartamentului. Reclamanţii nu mai aveau posibilitatea de a intra în 
posesia bunului, de a-l vinde și de a-l lăsa moștenire, de a consimţi la 
donarea bunului sau de a dispune de acesta în alt mod. În aceste 
condiții, Curtea constată că situaţia a avut drept efect privarea 
reclamanţilor de bunul lor, în sensul celei de-a doua teze din primul 
alineat al art. 1 din Protocolul nr. 1. (S 43) 

Rămâne de stabilit dacă lipsa totală a despăgubirilor se poate 
justifica avându-se în vedere circumstanţele speţei. (§ 57) 

Nicio circumstanţă excepțională nu a fost invocată de Guvern pentru 
a justifica lipsa totală a despăgubirilor. (§ 58) 

În consecinţă, având în vedere atingerea adusă prin această privare 
principiilor fundamentale de nediscriminare și de preeminenţă a 
dreptului care rezultă din Convenţie, lipsa totală a despăgubirilor le-a 
impus reclamanţilor o sarcină disproporţionată și excesivă, incom- 
patibilă cu dreptul lor de proprietate garantat de art. 1 din Protocolul 
nr. 1”. (§ 59) 


A se vedea, în același sens, Hotărârea C.E.D.O. din 16 februarie 
2006, pronunţată în cauza Porţeanu c. României (M. Of. nr. 783 din 15 
septembrie 2006); Hotărârea C.E.D.O. din 20 iulie 2006, pronunţată în 
cauza Radu c. României; Hotărârea C.E.D.O. din 17 iunie 2008, 
pronunţată în cauza Nistorescu c. României; Hotărârea C.E.D.O. din 2 
iunie 2009, pronunţată în cauza Glatz și alții c. României; Hotărârea 
C.E.D.O. din 2 iunie 2009, pronunţată în cauza Enyedi c. României, 
conform cărora: 

„Instanţa reiterează că, potrivit jurisprudenţei sale, vânzarea bunului 
altuia de către stat, chiar înainte ca problema titularului dreptului de 
proprietate să fi fost definitiv soluţionată de instanţe, va fi considerată ca 
privare de proprietate. Această privare, asociată cu absenţa totală a 
despăgubirilor, este contrară art. 1 din Protocolul nr. 1”. 


4. C.E.D.O., Hotărârea din 27 ianuarie 2009, pronunţată în cauza 
Burghelea c. României, în M. Of. nr. 736 din 29 octombrie 2009 

Încălcarea art. 1 din Protocolul nr. 1 adiţional la Convenţie ca 
urmare a nerespectării procedurii de expropriere 


„Curtea observă mai întâi că reclamanta a pierdut dispoziţia asupra 
terenului său începând cu momentul ocupării de către societatea H., în 
iunie 1994, sau cel târziu în martie 1995. Începând din acel moment, 
terenul a fost transformat în mod ireversibil, fiind defrișat și inundat în 
cadrul lucrărilor de construcţie a unei hidrocentrale. În ceea ce privește 
argumentul Guvernului, conform căruia Declaraţia din 20 mai 1994 
echivala cu un antecontract de vânzare a terenului între reclamantă și 
societatea H., Curtea remarcă faptul că nu era vorba decât de o de- 
claraţie unilaterală adresată primăriei și retrasă ulterior și nimic nu con- 
testă faptul că nu s-a încheiat niciun acord privind preţul de vânzare, 
element esenţial pentru încheierea unui asemenea contract. Astfel, 
Curtea constată că nu a existat un transfer de proprietate amiabil în vir- 
tutea art. 4 din Legea nr. 33/1994, după cum susține Guvernul, niciun 
element al dosarului nesusținând teza conform căreia terenul în cauză a 
fost la un moment dat vândut efectiv sau cedat de reclamantă. ($ 37) 

Pe de altă parte, Curtea observă că, din moment ce vânzarea 
terenului în cauză a fost interzisă de Legea nr. 18/1991 pentru durata de 
10 ani și în momentul inundării acestui teren Legea nr. 33/1994 era în 
vigoare, autoritățile au preferat să nu urmeze această procedură 
transparentă și, fără excepţie, judiciară, prevăzută specific în acest sens; 
acestea au preferat să se bazeze pe Declaraţia reclamantei din 20 mai 
1994 pentru a ocupa în mod irevocabil terenul acesteia fără a-i plăti în 
prealabil despăgubiri și — tot fără acordul conform și prealabil al 
reclamantei — să ia terenul cu chirie până la momentul în care vânzarea 
bunului va fi autorizată de lege. (§ 38) 

În temeiul acestor consideraţii, în absenţa unui act formal de expro- 
priere, Curtea apreciază că situaţia reclamantei nu poate fi considerată 
«previzibilă» și corespunzătoare cerinţei «principiului securităţii juridice». 
Situaţia în cauză a permis autorităţilor să tragă foloase din ocuparea 


30 Drept civil. Drepturile reale 


terenului în cauză, cu neglijarea regulilor ce guvernează exproprierea, 
fără a pune în prealabil o indemnizaţie la dispoziţia reclamantei”. ($ 39) 


Decizii pronuntate în recursuri în interesul legii 


5. C.$.]., Secţiile Unite, Decizia nr. 6 din 27 septembrie 1999, în 
M. Of. nr. 636 din 27 decembrie 1999 


Potrivit art. 35 din Legea nr. 33/1994, dacă bunurile imobile 
expropriate nu au fost utilizate în termen de un an potrivit scopului 
pentru care au fost preluate de la expropriat, respectiv lucrările nu au 
fost începute, foștii proprietari pot să ceară retrocedarea lor, dacă nu s-a 
făcut o nouă declarare de utilitate publică. 

Dispoziţiile art. 35 din Legea nr. 33/1994 privind exproprierea 
pentru cauză de utilitate publică sunt aplicabile și în cazul cererilor 
având ca obiect retrocedarea unor bunuri imobile expropriate anterior 
intrării în vigoare a acestei legi, dacă nu s-a realizat scopul exproprierii. 

La judecarea cererilor de retrocedare a imobilelor expropriate 
participarea procurorului nu este obligatorie. 


6. I.C.C.]., Secţiile Unite, Decizia nr. LIII (53) din 4 iunie 2007, în 
M. Of. nr. 769 din 13 noiembrie 2007 


Dispoziţiile art. 35 din Legea nr. 33/1994 privind exproprierea 
pentru cauză de utilitate publică nu se aplică în cazul acţiunilor având 
ca obiect imobile expropriate în perioada 6 martie 1945 - 22 decembrie 
1989, introduse după intrarea în vigoare a Legii nr. 10/2001. 


7. C.S.J., Secţiile Unite, Decizia nr. VI din 20 noiembrie 2000, în 
M. Of. nr. 84 din 19 februarie 2001 


Dispoziţiile Legii nr. 112/1995 referitoare la restituirea în natură a 
imobilelor trecute în proprietatea statului sau la acordarea de despă- 
gubiri pentru acestea sunt aplicabile și în cazul în care fostul proprietar 
nu a avut calitatea de cetăţean român. 


8. |.C.C.]., Secţiile Unite, Decizia nr. XI din 5 februarie 2007, în M. 
Of. nr. 733 din 30 octombrie 2007 


In ceea ce privește aplicarea dispoziţiilor art. 13 din Legea 
nr. 18/1991, republicată, referitor la posibilitatea repunerii în termenul 
de acceptare a succesiunii a succesibililor care au renunţat la moștenire, 

s-a stabilit că beneficiază de repunerea în termenul de acceptare a 
succesiunii numai moștenitorii care nu au accepiat succesiunea în 
termenul prevăzut de art. 700 C. civ., iar nu și cei care au renunţat la 
moștenire. 


9. |.C.C.]., Secţiile Unite, Decizia nr. LII (52) din 4 iunie 2007, în 
M. Of. nr. 140 din 22 februarie 2008 


Prevederile cuprinse în art. 16 și urm. din Legea nr. 247/2005, 
privind procedura administrativă pentru acordarea despăgubirilor, nu se 
aplică deciziilor/dispoziţiilor emise anterior intrării în vigoare a legii, 
dacă au fost contestate în termenul prevăzut de Legea nr. 10/2001 
privind regimul juridic al unor imobile preluate în mod abuziv în perioada 
6 martie 1945 - 22 decembrie 1989, astfel cum a fost modificată prin Legea 
nr. 247/2005. 

De aceea, deciziile sau dispoziţiile care se aflau pe rolul instanțelor 
la data intrării în vigoare a noii legi, ca urmare a atacării lor cu 
contestaţie, ca și cele care au fost ulterior atacate pe această cale, în 
termenul prevăzut de lege, nu mai pot fi trimise Secretariatului Comisiei 
Centrale pentru Stabilirea Despăgubirilor, ci rămân supuse controlului 
instanţelor judecătorești, sub aspectul legalităţii și temeiniciei, atât timp 
cât acestea au fost învestite cu o cale de atac legal exercitată, în raport 
cu prevederile art. 24 (art. 26 în prezent) din Legea nr. 10/2001, astfel 
cum acestea erau în vigoare la data emiterii actului. 


10. C.S.J., Secţiile Unite, Decizia nr. VII din 20 noiembrie 2000, în 
M. Of. nr. 84 din 19 februarie 2001 


În aplicarea dispoziţiilor Legii nr. 50/1991 privind autorizarea 
executării lucrărilor de construcţii, republicată, cu modificările și 
completările ulterioare, se vor avea în vedere următoarele aspecte: 

Dreptul de a constata contravenţiile și de a aplica amenzile 
prevăzute la art. 23 (art. 26, în urma republicării) din această lege se 
prescrie în termen de 2 ani de la data săvârșirii faptei. 

În cazul construcţiilor în curs de executare, data săvârșirii faptei este 
data constatării contravenţiei, iar în cazul construcţiilor finalizate, fapta 
se consideră săvârșită la data terminării construcției. 

Obţinerea autorizaţiei de construire în timpul executării lucrărilor 
sau după finalizarea acestora nu înlătură caracterul ilicit al faptei, o 

atare împrejurare putând fi avută în vedere numai la individualizarea 
sancțiunii contravenţionale. 


Decizii de speță ale instantei supreme 


11. 1.C.C.J., Secția civilă și de proprietate intelectuală, decizia 
nr. 5669 din 18 octombrie 2004, www.scj.ro 


În speță, imobilul revendicat, edificat pe un teren expropriat, este o 
hală construită, în anul 1899, în stilul arhitectonic specific secolului al 
XIX-lea. Prin conceptie, proiect, executare și recepție, un asemenea 
imobil a fost destinat uzului public, fiind, netăgăduit, bun aparținând 
domeniului public, atât sub legea veche, inclusiv sub reglementările 
adoptate de regimul comunist (care nu au putut schimba natura bunului 
de a servi uzului public), cât și sub imperiul legii noi (art. III pct. 2 din 
Anexa la Legea nr. 213/1998). Ca atare, imperativ, sub sancţiunea nuli- 
tăţii absolute, prescrisă faptelor de nesocotire a ordinii publice, un ase- 
menea bun, prin caracterele sale de a fi inalienabil, insesizabil și im- 
prescriptibil, nu poate fi sustras domeniului public și încorporat proprie- 
tăţii private a particularilor. 


12. I.C.C.)., Secţia civilă și de proprietate intelectuală, decizia 
nr. 1504 din 10 februarie 2006, www.scj.ro 


Distincția de utilitate publică a imobilului în cauză nu prezintă 
relevanţă în condiţiile în care s-a constatat că imobilul a fost preluat fără 
niciun titlu, în fapt, foștii proprietari fiind deposedaţi în mod abuziv. 

Dreptul de proprietate al reclamanților este protejat de art. 480 și 
urm. C. civ., care prevăd că nimeni nu poate fi lipsit de proprietatea sa 
decât pentru cauză de utilitate publică și formând o dreaptă și prea- 
labilă despăgubire. 

Nerespectarea acestor condiţii de preluare a unui imobil, care sunt 
reglementate cumulativ, nu poate valida titlul statului prin simpla 
invocare a unei destinaţii de utilitate publică a imobilului preluat. 


Spete 


1. X i-a vândut lui Y o locuinţă pentru prețul de 200.000 lei, plătit la 
momentul încheierii contractului, părțile stipulând în contract, între 
altele, obligația cumpărătorului de a nu înstrăina sau greva cu sarcini 
reale locuința respectivă. 

Întrebări: 

1. În raport de cele menţionate mai sus, este valabil contractul de 
vânzare-cumpărare? Argumentaţi. 

2. În ipoteza în care nu s-ar fi plătit preţul la momentul încheierii 
contractului, ar fi valabilă clauza prin care cumpărătorul s-ar obliga să 
nu înstrăineze sau greveze cu sarcini reale locuința până la achitarea 
integrală a prețului acesteia? 


2. SC A. SRL Rădăuţi a chemat în judecată Regia Naţională a 
Pădurilor, Direcţia Silvică Suceava, pentru a fi obligată să îi recunoască 
dreptul de folosință asupra terenului în suprafață de 1026 mp, aflat în 
Ocolul Silvic Marginea. 

În motivarea cererii, se arată că terenul respectiv, care aparţine do- 
meniului public al statului, a fost închiriat de Secţia de Producţie și 
Exploatare a Lemnului Rădăuţi pe durata cât în acel sector s-au făcut 
exploatări forestiere, unitatea de exploatare amenajând acolo construcții 
cu caracter temporar, pentru uzul lucrătorilor din domeniu; după 
terminarea lucrărilor din sector, construcţiile au fost cumpărate de recla- 
mantă la licitaţie publică, iar pentru a putea să exercite dreptul de pro- 
prietate asupra lor, trebuie să i se recunoască un drept de folosință 
asupra terenului pe care acestea sunt amplasate. 

Instanța a admis cererea și a constatat că reclamanta este titulara 
unui drept de folosință asupra parcelei nr. 512 din CF 620 Suceviţa, în 
suprafață de 980 mp, reţinând că, odată cu dreptul de proprietate 
asupra construcțiilor cumpărate, a dobândit și dreptul de folosință asu- 
pra terenului aferent. 

Cerinţă: Arătaţi motivat dacă soluția instanţei este legală. 


3. La data de 3 decembrie 2008, A a chemat în judecată pârâtul 
Municipiul C, prin primarul acestuia, solicitând instanţei să constate că 
a dobândit dreptul de proprietate asupra unui teren de 360 mp prin 
uzucapiunea prescurtată. 

Reclamantul a arătat că în anul 1997 a cumpărat de la B terenul 
respectiv, fără a ști că acesta a fost expropriat cu doi ani înainte; a mai 
menţionat că buna sa credință a fost întărită și de împrejurarea că 
pârâtul, în calitate de expropriator, nu a demarat nici până la data 
introducerii acţiunii lucrările de utilitate publică, dezinteresându-se 
complet de terenul ce formează obiectul acţiunii. 

Întrebare: Ce soluţie a pronunțat instanţa și cu ce motivare? 

4. După trecerea prin expropriere a unui teren în proprietatea 
publică a Municipiului X, nu s-au mai efectuat lucrările pentru care a 
fost realizată exproprierea. Prin hotărârea Consiliului local al 
Municipiului X, terenul respectiv a fost trecut în domeniul privat, iar 
ulterior a fost vândut lui B. 

A, în calitate de fost proprietar al terenului expropriat, a solicitat in- 
stanţei să anuleze contractul prin care Municipiul X a vândut terenul lui B. 

B s-a apărat invocând lipsa de interes a reclamantului de a cere anu- 
larea contractului de vânzare-cumpărare a terenului, deoarece acesta a 
primit despăgubiri în cadrul procedurii de expropriere, precum și lipsa 
calităţii procesuale active, în sensul că A nu este parte contractantă. 

Întrebări: 

1. În ce condiții poate fi înstrăinat imobilul expropriat în ipoteza 
nerealizării lucrărilor pentru care s-a efectuat exproprierea? 

2. Sunt întemeiate apărările pârâtului B? Motivaţi. 


5. La data de 15 martie 2009, X a constituit în favoarea lui Y un 
drept de uzufruct asupra unui anumit teren, pe o durată de 5 ani, în 
schimbul sumei de 50.000 lei. Contractul a fost constatat într-un înscris 
redactat computerizat în două exemplare, care au fost semnate de 
ambele părţi, iar la încheierea acestuia s-a procedat la predarea 
terenului, respectiv la plata integrală a preţului convenit. 

Întrebări: 

1. A devenit Y uzufructuar în baza contractului încheiat la 15 martie 
2009? Motivaţi. 

2. Cum trebuie să procedeze Y pentru a i se recunoaște dreptul de 
uzufruct? 


6. A l-a chemat în judecată pe B, solicitând instanţei să pronunţe o 
hotărâre care să ţină loc de contract de vânzare-cumpărare a terenului 
care a făcut obiectul antecontractului încheiat de A, în calitate de 
promitent-cumpărător, și B, în calitate de promitent-vânzător. De ase- 
menea, A a cerut stabilirea de către instanţă a preţului vânzării. 

B a solicitat respingerea acţiunii, susținând că hotărârea instanţei ar 
însemna o încălcare a principiului libertăţii de voinţă. 

Întrebări: 

1. Este întemeiată apărarea formulată de B? Argumentați. 

2. Ce va hotărî instanța? Motivaţi. 

7. Prin antecontractul de vânzare-cumpărare autentificat sub 
nr. 3661 din 18 noiembrie 2004 de BNP X, M.I.M. s-a obligat să îi 
transmită lui M.V. și M.C.A. dreptul de proprietate asupra unui anumit 
imobil, format din teren în suprafaţă de 360 mp și construcția edificată 
pe acesta pentru preţul de 252.000 euro, din care 30.000 au fost plătiţi 
la încheierea antecontractului, diferența urmând a fi plătită la data 
semnării contractului translativ în formă autentică. 

Ulterior, M.I.M. a refuzat să mai încheie contractul de vânzare- 
cumpărare în formă autentică. 

La data de 18 septembrie 2005, M.V. și M.C.A. l-au chemat în 
judecată pe M.I.M., solicitând instanței să pronunțe o hotărâre care să 
ţină loc de contract. 

Pârâtul s-a apărat arătând, în principal, că dispoziţiile art. 5 alin. (2) 
din Titlul X al Legii nr. 247/2005 nu sunt aplicabile, deoarece antecon- 
tractul a fost încheiat anterior intrării în vigoare a acestui act normativ, 
iar, în subsidiar, că reclamanții nu au plătit integral prețul convenit, 
nefiind astfel îndeplinită una dintre condiţiile necesare pronunțării unei 
hotărâri care să țină loc de contract. 

Cerinţă: Arătaţi motivat dacă sunt întemeiate cele două apărări 
formulate de pârât. 


8. Prin antecontract de vânzare-cumpărare încheiat în formă auten- 
tică la data de 10 martie 2006, X s-a obligat să îi transmită lui Y dreptul 
de proprietate asupra unui anumit imobil pentru preţul de 500.000 lei, 
din care 50.000 lei au fost plătiţi la încheierea antecontractului. 

La data de 21 septembrie 2006, deși încă nu se încheiase contractul 
de vânzare-cumpărare, X i-a predat imobilul respectiv lui Y, fiind plătită 
și diferența de preţ. 

Ulterior, promitentul-vânzător a refuzat să încheie contractul de 
vânzare-cumpărare în formă autentică. 

La data de 10 septembrie 2009, Y l-a chemat în judecată pe X, 
solicitând instanţei să pronunţe o hotărâre care să ţină loc de contract. 

Pârâtul a invocat excepția de prescripţie extinctivă, întrucât de la 
data încheierii antecontractului au trecut mai mult de 3 ani. 

Întrebări: 

1. Drepturile care se nasc din antecontractul de vânzare-cumpărare 
sunt prescriptibile extinctiv? Argumentați. 

2. Ce soluţie va pronunţa instanța cu privire la excepția de 
prescripţie extinctivă și cu ce motivare? 

Teste grilă 


1. Prin dispoziţie materială se înțelege prerogativa titularului 
dreptului de proprietate: 

a) de a dispune de substanţa lucrului; 

b) de a înstrăina lucrul; 

c) de a constitui asupra lui drepturi reale în favoarea altor persoane. 


2. Prin dispoziţie juridică se desemnează prerogativa titularului 
dreptului de proprietate: 

a) de a dispune de substanța lucrului; 

b) de a înstrăina lucrul sau de a constitui asupra lui drepturi reale în 
favoarea altor persoane; 

c) de a dispune de substanţa lucrului sau de a înstrăina lucrul. 


3. Limitările în exercitarea dreptului de proprietate determinate de 
raporturile de vecinătate: 

a) cuprind numai obligaţiile legale de vecinătate reglementate în 
materia servituţilor; 

b) pot rezulta și din convenţia părților; 

c) sunt expres și limitativ prevăzute de lege. 


4. Clauza de inalienabilitate a unui lucru: 

a) este lovită de nulitate, fără nicio excepție; 

b) constituie o limitare a exerciţiului atributelor dreptului de proprietate; 

c) este valabilă ori de câte ori s-ar justifica pe un interes serios și 
legitim. 


5. În cazul unei restricţii în exercitarea dreptului de proprietate, be- 
neficiarul acesteia nu poate obţine protecţie judiciară dacă restricția 
respectivă: 

a) corespunde unei obligaţii propter rem; 

b) corespunde unui drept de creanţă; 

c) este o simplă îngăduinţă din partea titularului dreptului de pro- 
prietate. 


6. Dreptul de proprietate: 
a) nu se stinge, în principiu, prin neuz; 

b) este un bun imobil sau, după caz, mobil prin obiectul la care se 
aplică sau, după caz, prin determinarea legii; 
c) nu se stinge prin înstrăinarea lucrului. 


7. Dreptul de proprietate asupra unui imobil se stinge în cazul în care: 
a) se constituie asupra imobilului un drept de abitaţie; 

b) imobilul piere fortuit; 

c) imobilul este ipotecat. 


8. Aparţin domeniului public: 

a) bunurile afectate uzului sau interesului public; 

b) toate bunurile din patrimoniul statului și al unităților admi- 
nistrativ-teritoriale; 

c) bunurile afectate folosinţei colective. 


9. Dreptul de proprietate publică: 

a) aparţine numai statului și persoanelor juridice de drept public; 

b) se exercită numai prin intermediul unor subiecte de drept 
administrativ; 

c) este inalienabil, imprescriptibil și insesizabil. 


10. Bunurile mobile din domeniul public al statului: 
a) nu pot fi trecute în domeniul privat; 

b) nu pot fi urmărite silit de către creditorii statului; 
c) nu pot fi înstrăinate. 


11. Dreptul de proprietate publică asupra unui imobil: 

a) poate fi apărat prin intermediul acţiunii în revendicare; 

b) poate fi dobândit numai prin expropriere; 

c) permite constituirea unui drept de ipotecă, nefiind vorba de 
înstrăinarea bunului. 


12. Despăgubirea stabilită de instanţă în caz de expropriere: 

a) se compune numai din valoarea reală a imobilului; 

b) trebuie să acopere și prejudiciul cauzat prin expropriere proprie- 
tarului sau altor persoane îndreptăţite; 

c) se plătește, în principiu, în termen de cel mult 30 de zile de la 
punerea în posesie a expropriatorului. 

13. Procedura exproprierii: 

a) poate fi evitată prin cesiune amiabilă; 

b) debutează cu declararea utilității publice; 
c) este o procedură exclusiv administrativă. 


14. În materia exproprierii: 

a) instanţa sesizată cu cererea de expropriere trebuie să se pronunţe 
asupra oportunității exproprierii; 

b) transferul dreptului de proprietate are loc în momentul rămânerii 
definitive a hotărârii; 

c) imobilul expropriat trece în proprietate publică curăţit de ipotecile 
și privilegiile ce îl grevau. 


15. Concesionarea: 

a) este singura formă juridică de exercitare a dreptului de proprietate 
publică prin intermediul unor subiecte de drept civil; 

b) are ca efect, printre altele, schimbarea formei dreptului de pro- 
prietate; 

c) presupune încheierea unui contract de concesiune. 


16. Concesionarea bunurilor proprietate publică: 

a) se face pe o perioadă stabilită de lege, fără posibilitatea prelungirii 
termenului de către părți; 

b) încetează prin denunțarea unilaterală a contractului de către 
concesionar; 

c) nu conferă concesionarului dreptul de dispoziţie asupra bunurilor 
concesionate. 


17. Dreptul de proprietate publică încetează prin: 
a) pieirea bunului; 

b) prescripţie achizitivă; 

c) trecerea bunului în domeniul privat. 


18. Dreptul de proprietate privată: 

a) are același regim juridic, indiferent de titular; 

b) poate avea ca obiect orice bunuri de uz sau de interes public; 

c) poate avea ca titular numai o persoană fizică sau o persoană 
juridică de drept privat. 

19. Dreptul de proprietate privată: 

a) nu poate fi grevat cu sarcini sau drepturi reale, afară de excepţiile 
expres prevăzute de lege; 

b) este un bun incorporal; 

c) este un drept real, cu subiect pasiv nedeterminat. 


20. Dreptul de proprietate privată: 

a) este un bun imobil sau, după caz, mobil prin natura lui; 

b) nu poate avea ca titular statul în cazul în care asupra bunului s-a 
constituit un drept de uz; 

c) este inalienabil, imprescriptibil și insesizabil, dacă are ca titular o 
persoană juridică de drept public. 


21. Construcţiile proprietate privată: 

a) nu pot fi înstrăinate distinct de terenurile asupra cărora sunt 
edificate; 

b) pot fi înstrăinate prin acte juridice între vii numai cu autorizaţie 
administrativă prealabilă; 

c) dacă au funcţia de locuinţă, pot fi înstrăinate prin act juridic între 
vii numai dacă acesta se încheie în formă autentică. 


22. Terenurile proprietate privată: 

a) nu pot fi grevate cu drepturi reale în favoarea altor persoane; 

b) pot fi înstrăinate prin act juridic între vii numai dacă acesta se 
încheie în formă autentică; 

c) sunt în circuitul civil, indiferent de titularul lor. 


Rezolvări spete 


1. Contractul este lovit de nulitate absolută și parțială, anume în 
privinţa clauzei de inalienabilitate, deoarece aceasta nu se justifică pe 
un interes serios și legitim și nu are caracter temporar. În cea de-a doua 
ipoteză sunt îndeplinite cerințele valabilităţii clauzei de inalienabilitate. 


2. Hotărârea instanţei nu este legală, deoarece terenul este pro- 
prietate publică și deci nu poate fi grevat cu un drept de superficie; 
modalitățile exercitării dreptului de proprietate publică sunt numai cele 
prevăzute de lege, iar drepturile corespunzătoare acestora se constituie 
numai în condiţiile stabilite de lege. 

3. Instanţa a respins acţiunea, deoarece, ca efect al exproprierii, 
imobilul a devenit proprietate publică și, deci, imprescriptibil extinctiv 
(a se vedea și C.$.]., Secţia civilă, decizia nr. 2602 din 17 iunie 2003, în 
B.J. 1990-2003, Ed. All Beck, București, 2004, p. 260). 


4. Apărările nu sunt întemeiate, întrucât, potrivit legii, proprietarul 
imobilului expropriat este titularul unui drept de preempţiune. Persoana 
interesată să invoce nulitatea relativă a contractului încheiat cu neres- 
pectarea dispoziţiilor legale privind dreptul de preempţiune nu este 
vreuna dintre părţile contractante, ci chiar titularul acestui drept. 


5. Contractul este lovit de nulitate absolută, nefiind încheiat în formă 
autentică. 

Y trebuie să îi solicite lui X încheierea contractului în formă 
autentică, iar dacă acesta refuză, să ceară pronunțarea unei hotărâri 
care să ţină loc de contract, deoarece, pe temeiul conversiunii, acordul 
de voinţă valorează antecontract de constituire a dreptului de uzufruct. 


6. Apărarea pârâtului B nu poate fi reținută, deoarece instanţa, în 
cazul în care sunt îndeplinite toate condiţiile necesare încheierii unui 
contract de  vânzare-cumpărare, nu  înlocuiește/suplinește voința 
neexprimată a părţilor, ci complinește forma a ceea ce părţile au 
convenit deja. 

Instanţa va respinge acţiunea reclamantului A, deoarece, pentru a 
putea pronunța o hotărâre care să ţină loc de contract de vânzare- 
cumpărare, trebuie să fi fost îndeplinite toate condiţiile necesare 
încheierii acestuia, însă, în cazul de faţă, părţile nu stabiliseră în 
antecontract un element esențial al vânzării, anume preţul. 


7. Apărările pârâtului nu sunt întemeiate. Articolul 5 alin. (2) din 
Titlul X al Legii nr. 247/2005 se aplică și antecontractelor încheiate an- 
terior intrării în vigoare a acestui act normativ, fiind vorba de efecte vii- 
toare ale unor situații juridice trecute sau de elemente constitutive dis- 
tincte, cu individualitate proprie. Textul de lege menţionat are în vedere 
îndeplinirea obligaţiilor asumate prin antecontract, iar reclamanțţii nu 
s-au obligat, prin antecontract, să plătească întregul preţ până la înche- 
ierea contractului translativ (a se vedea și I.C.C.]., Secţia civilă și de pro- 
prietate intelectuală, decizia nr. 5040 din 20 iunie 2007, în Înalta Curte 

de Casaţie și Justiție. Jurisprudenţa Secţiei civile și de proprietate intelec- 
tuală pe anul 2007, Ed. Hamangiu, București, 2008, p. 178 și urm.). 


8. Instanţa va respinge excepţia de prescripţie extinctivă, întrucât 
predarea imobilului echivalează cu o recunoaștere tacită a dreptului de 
a cere încheierea contractului translativ de proprietate, care întrerupe 
prescripţia. 


Răspunsuri teste grilă 

Capitolul al II-lea 
Modalităţile juridice ale dreptului de 
proprietate privată 


Note de curs 


În cele mai multe cazuri, atributele dreptului de proprietate (posesia, 
folosinţa și dispoziţia) aparţin unei singure persoane. Sunt însă situaţii în 
care două sau mai multe persoane dețin, concomitent, cele trei atribute 
ale dreptului de proprietate ori au vocaţia de a exercita, concomitent, 
aceste atribute, vorbindu-se astfel despre modalităţile juridice ale drep- 
tului de proprietate. 

Modalităţile juridice ale dreptului de proprietate sunt: proprietatea 
comună, proprietatea rezolubilă și proprietatea anulabilă. 


Secţiunea 1. Proprietatea comună 


1. Consideraţii introductive 


Cea mai importantă modalitate juridică a dreptului de proprietate, 
sub aspectul atât al complexităţii, cât și al aplicabilităţii practice, este 
proprietatea comună. 

În cazul proprietăţii comune, dreptul de proprietate aparține, con- 
comitent, mai multor persoane, care exercită sau au posibilitatea să 
exercite, deopotrivă, atributele acestui drept. 

În alte cuvinte, proprietatea comună permite tuturor titularilor efec- 
tuarea simultană a actelor materiale și a actelor juridice prin care se 
concretizează exerciţiul dreptului de proprietate. 

În funcţie de determinarea sau nedeterminarea, în favoarea fiecărui 
titular, a unei cote-părți din dreptul de proprietate, proprietatea comună 
este de două feluri: 

— proprietate comună pe cote-părţi; 
— proprietate comună în devălmășie. 


2. Dreptul de proprietate comună pe cote-părţi 


2.1. Noţiune. Clasificare 


Dreptul de proprietate comună pe cote-părţi este acel drept de 
proprietate al cărui obiect este nedivizat sub aspect material, însă 
divizat sub aspect ideal, în sensul că niciunul dintre titulari nu are un 
drept exclusiv cu privire la o fracțiune materială din obiectul respectiv, 
dar deţine o cotă-parte ideală și abstractă din dreptul de proprietate. 

Din această definiţie rezultă cele două caractere juridice esenţiale 
ale dreptului de proprietate comună pe cote-părți. 

În primul rând, fiecare dintre coproprietari este titularul exclusiv al 
unei cote-părți din dreptul de proprietate asupra lucrului (universalităţii), 
cotă-parte ideală și abstractă ce se exprimă fie în formă procentuală, fie 
în forma unei fracţii. 

În al doilea rând, niciunul dintre coproprietari nu este titularul 
exclusiv al unei părți (fracțiuni) materiale din lucru (universalitate), iar 
aceasta independent de întinderea cotei-părți din drept deţinute de 
fiecare. Dacă lucrul ar fi fracționat în materialitatea lui, nu ar mai fi 
vorba despre proprietatea comună pe cote-părți, ci despre suprapunerea 
(alăturarea) unor drepturi de proprietate exclusive. 

În funcţie de obiectul ei (după cum are ca obiect un lucru determinat 
sau o masă de lucruri, adică o universalitate), proprietatea comună pe 
cote-părţi se clasifică în: coproprietate și indiviziune. 

Coproprietatea presupune faptul că mai multe persoane (care se 
numesc coproprietari) deţin în proprietate un lucru (sau câteva lucruri 
determinate), fiecare având o cotă-parte ideală și abstractă din dreptul 
de proprietate, dar neavând o parte determinată din lucrul privit în 
materialitatea lui. 

Indiviziunea presupune că mai multe persoane deţin în proprietate o 
universalitate (o masă de lucruri), fiecare având o cotă-parte ideală și 
abstractă din dreptul de proprietate, dar neavând un anumit lucru sau 
anumite lucruri din universalitate. 

Deosebirea dintre coproprietate și indiviziune este însă numai de 
ordin cantitativ, iar nu și calitativ. De altfel, uneori, atât în jurisprudență, 

cât și în doctrină, ambele sunt desemnate prin același cuvânt, cel de 
coproprietate. 

Într-o altă clasificare, ce are în vedere combinarea a două criterii, 
anume rolul voinţei părților în nașterea și în menţinerea stării de pro- 
prietate comună, precum și posibilitatea încetării proprietăţii comune 
prin partaj, deosebim: 

— proprietatea comună pe cote-părți obișnuită și temporară; 

— proprietatea comună pe cote-părți forțată și perpetuă. 


2.2. Proprietatea comună pe cote-părţi obişnuită şi 
temporară 


2.2.1. Noţiune. Izvoare. Titulari 


Proprietatea comună pe cote-părţi obișnuită și temporară este acea 
specie de proprietate comună pe cote-părți care poate înceta printr-o 
modalitate specifică, adică prin partaj. 

Proprietatea comună pe cote-părți obișnuită și temporară poate să 
rezulte: 

— ca urmare a deschiderii unei succesiuni, atunci când de cuius lasă 
mai mulţi moștenitori, fiecare dintre aceștia dobândind o cotă-parte din 
dreptul de proprietate asupra patrimoniului succesoral; 

- dintr-un act juridic translativ de proprietate având mai mulți 
dobânditori (cumpărători, donatari etc.); 

- dintr-o posesie exercitată în comun, în condiţiile prevăzute de 
lege, de mai multe persoane, care să conducă la dobândirea dreptului 
de proprietate prin uzucapiune; 

— din accesiune, în măsura în care o construcţie este edificată pe un 
teren aflat în coproprietate (indiviziune). 

Titularii proprietăţii comune pe cote-părți obișnuite și temporare pot 
fi persoane fizice sau persoane juridice, inclusiv statul și unităţile 
administrativ-teritoriale. 


2.2.2. Drepturile coproprietarilor cu privire la întregul 
bun. Regula unanimității 


Din principiul potrivit căruia niciunul dintre titulari nu are un drept 
exclusiv asupra unei părţi (fracții) materiale din lucru decurge regula 

unanimităţii, care impune existența acordului de voință al tuturor 
coproprietarilor pentru efectuarea unui act referitor la întregul bun. 

Înainte de a trece la analiza regulii unanimităţii, vom face unele 
precizări în legătură cu exercitarea posesiei unui bun aflat în copro- 
prietate sau indiviziune. 

Această posesie poate fi exercitată, simultan, de toți titularii. Sunt 
însă și cazuri în care posesia se exercită numai de către unul dintre 
titulari, iar în asemenea cazuri posesia acestuia are un caracter echivoc, 
întrucât se pornește de la principiul potrivit căruia fiecare coproprietar 
este presupus a stăpâni bunul și pentru ceilalţi. În consecinţă, nu este 
vorba despre o posesie utilă, care să conducă la dobândirea, prin 
uzucapiune, de către cel ce a exercitat-o, a dreptului de proprietate 
exclusivă asupra bunului respectiv. 

Totuși, dacă a intervenit o manifestare exterioară, care demonstrează 
că titularul ce a exercitat stăpânirea materială a înţeles să transforme 
posesia din comună în exclusivă, deci că a stăpânit bunul numai pentru 
sine, cu titlu de proprietar, atunci acesta va putea dobândi, prin 
uzucapiune, dreptul de proprietate exclusivă asupra bunului respectiv. 

Mai este de reţinut că titularul ce a fost tulburat în posesia sa, 
exercitată numai pentru sine, de către ceilalţi titulari are posibilitatea să 
introducă împotriva acestora o acţiune posesorie. Dacă însă un copro- 
prietar a exercitat posesia și pentru ceilalți, atunci el nu poate exercita 
împotriva acestora acţiunea posesorie. 

În examinarea regulii unanimităţii vom deosebi, pe de o parte, efec- 
tuarea actelor materiale, iar, pe de altă parte, efectuarea actelor juridice. 

Se admite că regula unanimităţii trebuie aplicată cu mai multă 
supleţe atunci când este vorba despre efectuarea unor acte materiale 
asupra bunului, deoarece asemenea acte (de exemplu, utilizarea bu- 
nului, culegerea fructelor) presupun un exercițiu curent, care ar deveni 
anevoios dacă s-ar cere, în prealabil, de către coproprietarul ce 
urmează să efectueze actul, acordul tuturor celorlalți titulari. 

Așadar, fiecare titular poate efectua singur, fără a fi necesar acordul 
celorlalți titulari, acte materiale privitoare la întregul bun, însă cu 
respectarea a două cerințe: 

— să nu stânjenească folosinţa bunului de către ceilalți coproprietari; 

— să nu schimbe destinaţia bunului ori modul de folosinţă a acestuia. 

Deci, în ceea ce privește dispoziţia materială, un titular nu poate, 
fără acordul celorlalţi, să execute lucrări de transformare sau alte lucrări 
ce ar schimba destinaţia bunului; de asemenea, productele bunului 

revin fiecărui titular, proporțional cu cota-parte pe care o are din dreptul 
de proprietate. 

Referitor la efectuarea actelor materiale, s-a pus problema de a ști 
dacă, în cazul ivirii unor neînţelegeri în legătură cu folosinţa bunului, 
este admisibil ori nu partajul judiciar de folosinţă. Iniţial, s-a decis că 
aceste neînțelegeri nu pot fi soluționate pe calea unui partaj judiciar de 
folosinţă, prin care instanța să formeze loturi pe care să le atribuie fiecă- 
rui coproprietar în folosinţa sa exclusivă. În această opinie, copropri- 
etarii ar avea de ales una dintre următoarele posibilităţi: să rezolve 
amiabil neînțelegerile dintre ei prin încheierea unui partaj voluntar 
(convenţional) de folosință; să solicite încetarea stării de indiviziune 
(coproprietate) prin partajul propriu-zis. 

Ulterior însă, instanța supremă și-a schimbat practica în materie, 
stabilind că este admisibilă partajarea judiciară a folosinţei, deoarece, 
pe de o parte, Codul civil român, deși nu reglementează partajul judi- 
ciar de folosinţă, nu îl interzice (regula fiind aceea că, dacă legea nu 
interzice, atunci ea permite), iar, pe de altă parte, rațiunile de ordin eco- 
nomic se opun, de multe ori, sistării stării de indiviziune (coproprietate). 

O altă problemă vizează drepturile coproprietarilor la fructele pro- 
duse de bun. În acord cu jurisprudența mai veche, considerăm că titu- 
larii au dreptul de a obţine foloasele bunului atât odată cu, cât și înainte 
de sistarea stării de coproprietate, aplicându-se regulile din materia 
mandatului sau a gestiunii de afaceri, care îl obligă pe coproprietar să 
dea socoteală cu privire la fructele culese, împrejurarea că ceilalți titu- 
lari au tolerat ca unul dintre ei să folosească bunul nescutindu-l pe cel 
ce a cules fructele de obligaţia de a respecta drepturile tuturor copro- 
prietarilor. 

Într-o altă soluţie, se face distincţie între fructele civile și fructele in- 
dustriale, arătându-se că fructele civile ar reveni tuturor coproprietarilor, 
în toate cazurile și independent de diligenţele depuse, în proporție cu 
cota-parte din dreptul de proprietate, în schimb, fructele industriale, a 
căror producere presupune munca omului, vor fi dobândite numai de co- 
proprietarul care a lucrat efectiv, iar cel ce a stat în pasivitate având po- 
sibilitatea să pretindă o cotă-parte din fructele industriale numai dacă do- 
vedește că a fost împiedicat să participe la producerea și culegerea lor. 

Analiza regimului actelor juridice încheiate cu privire la bunul aflat 
în coproprietate face necesară distincţia între actele de conservare, 
actele de administrare și actele de dispoziţie. 

Orice coproprietar poate efectua singur, fără consimțământul și chiar 
împotriva voinţei celorlalți titulari, acte juridice de conservare, deoarece 
acestea sunt întotdeauna profitabile, menirea lor fiind aceea de a 
preîntâmpina diminuarea ori pierderea dreptului. Această soluție se 
întemeiază pe regulile din materia gestiunii intereselor altei persoane. 

Regula unanimităţii rămâne, în principiu, aplicabilă în privinţa acte- 
lor juridice de administrare. Astfel, spre exemplu, închirierea bunului 
presupune acordul tuturor coproprietarilor. Se admite totuși că actele 
juridice de administrare încheiate de un titular fără consimțământul 
celorlalţi rămân valabile, în măsura în care profită efectiv tuturor. 
Această soluţie ce derogă de la regula unanimităţii s-ar fundamenta pe 
existenţa unei gestiuni de afaceri, fie chiar a unui mandat tacit dat celui 
care a încheiat actul juridic de către ceilalți coproprietari. 

Actele juridice de dispoziție sunt supuse regulii unanimităţii. Astfel, 
titularii pot să încheie împreună acte juridice prin care să înstrăineze 
bunul unei terțe persoane ori prin care să îl greveze cu o sarcină reală, 
neputându-se admite că, în cazul în care un asemenea act a fost 
încheiat doar de un titular, atunci el ar fi acționat și în numele celorlalţi 
în baza unui mandat tacit. 

Cu toate acestea, dacă un coproprietar înstrăinează bunul în mod 
unilateral, în numele său propriu, deci comportându-se ca un veritabil 
proprietar exclusiv al acestuia, soarta actului juridic de înstrăinare 
depinde de rezultatul partajului, în sensul că acest act se consolidează 
retroactiv dacă bunul respectiv va fi atribuit celui ce l-a înstrăinat, iar, în 
caz contrar, actul juridic de înstrăinare se desființează retroactiv. 


2.2.3. Drepturile coproprietarilor cu privire la cota- 
parte proprie din drept 


Din principiul potrivit căruia fiecare coproprietar este titularul 
exclusiv al unei cote-părți ideale și abstracte din dreptul de proprietate 
asupra lucrului (universalităţii) decurge dreptul fiecărui coproprietar de 
a încheia acte juridice de dispoziție având ca obiect cota sa parte din 
drept, fără a se pune problema respectării regulii unanimităţii. 

Desigur că înstrăinarea cotei-părți nu modifică situaţia juridică a 
bunului, continuându-se starea de proprietate comună cu dobânditorul 
acesteia. 

2.2.4. Obligaţiile coproprietarilor 


Toţi coproprietarii trebuie să contribuie, proporțional cu cota-parte a 
fiecăruia, la acoperirea cheltuielilor ocazionate de conservarea, între- 
ținerea și administrarea bunului proprietate comună. 


2.2.5. Încetarea proprietății comune pe cote-părți obiş- 
nuite şi temporare 


Proprietatea comună pe cote-părţi obișnuită și temporară poate 
înceta ca urmare a unor diverse împrejurări, cum ar fi: 

— înstrăinarea, de către toţi titularii, a bunului către un terț, care 
devine astfel proprietar exclusiv al acelui bun; 

- dobândirea, de către unul dintre titulari, a cotelor-părți ce aparțin 
celorlalţi titulari, prin încheierea unor contracte cu fiecare dintre aceștia 
având ca obiect cota-parte a fiecăruia din dreptul de proprietate ori prin 
moștenire legală sau testamentară; 

- dobândirea, de către unul dintre titulari, a dreptului de proprietate 
asupra bunului prin uzucapiune, după ce acesta a înţeles să transforme 
posesia din comună în exclusivă; 

— dispariţia bunului ce forma obiectul dreptului de proprietate 
comună etc. 

Modul specific de încetare a proprietăţii comune pe cote-părţi 
obișnuite și temporare este însă partajul. 

Partajul (împărţeala) este operațiunea juridică prin care se pune 
capăt stării de coproprietate sau indiviziune, în sensul că bunul sau 
bunurile stăpânite în comun pe cote-părți se împart, în materialitatea 
lor, între titulari. 


2.3. Proprietatea comună pe cote-părţi forțată şi 
perpetuă 


Proprietatea comună pe cote-părţi forțată și perpetuă este acea 
specie de coproprietate ce are ca obiect un lucru care, prin natura sa, 
este folosit în mod permanent de către două sau mai multe persoane, 
fără posibilitatea de a fi supus partajului. 

Bunul ce formează obiectul acestui tip de proprietate comună pe 
cote-părți este, în principiu, un bun a cărui destinaţie constă în 
asigurarea utilizării normale a două sau mai multor bunuri principale, 

deținute în regim de proprietate exclusivă sau chiar de coproprietate 
obișnuită ori de devălmășie. 

Raportul de accesorietate dintre bunul aflat în coproprietate. și 
bunurile deservite de acesta explică de ce înstrăinarea dreptului de 
proprietate asupra unuia dintre bunurile principale atrage automat, chiar 
în lipsa unor clauze în acest sens, înstrăinarea cotei-părţi pe care 
transmiţătorul o deţinea din dreptul de proprietate asupra bunului 
accesoriu. 

În privinţa drepturilor titularilor asupra bunului proprietate comună 
pe cote-părţi forțată și perpetuă, este de reţinut că fiecare titular poate 
utiliza bunul respectiv fără a avea nevoie de consimţământul expres ori 
tacit al celorlalţi, însă cu respectarea a două limite: 

— să nu aducă atingere drepturilor simultane și concurente, de 
aceeași natură, ale celorlalți coproprietari; 

— să exercite propriile atribute numai pentru utilizarea bunului 
principal căruia îi este afectat bunul comun accesoriu, în acord cu 
interesul celorlalți coproprietari. 

Însă niciun coproprietar nu poate face acte de dispoziție cu privire la 
întregul bun proprietate comună. 

Coproprietarii au obligaţia de a suporta, proporţional cu cota-parte a 
fiecăruia, cheltuielile de întreținere și de conservare a bunului proprie- 
tate comună, fiind vorba despre o obligaţie reală. Dacă unul dintre 
coproprietari sau chiar un terț efectuează integral astfel de cheltuieli, 
atunci se vor naște obligaţii personale împotriva celorlalți coproprietari, 
întemeiate pe gestiunea intereselor altei persoane sau chiar pe înche- 
ierea unui mandat tacit. 

Cazurile de proprietate comună pe cote-părţi forțată și perpetuă sunt 
următoarele: 

— coproprietatea asupra părţilor comune din clădirile cu mai multe 
etaje sau apartamente; 

— coproprietatea asupra bunurilor comune necesare sau utile pentru 
folosirea a două imobile vecine (anumite bunuri care se găsesc pe linia 
de demarcaţie a două proprietăţi, precum fântâni, poteci etc.); 

— coproprietatea despărțiturilor comune (zidul comun, șanțul comun 
și gardul comun); 

— coproprietatea asupra bunurilor considerate ca fiind de familie. 

3. Proprietatea comună în devălmăşie 


Devălmășia este acea proprietate comună care se caracterizează prin 
faptul că titularii nu au precizată cota-parte ce ar reveni fiecăruia din 
drept, ci acesta este nefracţionat, deci dreptul de proprietate nu este 
divizat și, cu atât mai mult, nici lucrul sau lucrurile nu sunt fracționate. 

Ca exemplu de devălmășie, menţionăm proprietatea soţilor asupra 
bunurilor comune dobândite în timpul căsătoriei. 


Secţiunea a 2-a. Proprietatea rezolubilă şi 
proprietatea anulabilă 


1. Proprietatea rezolubilă 


Proprietatea rezolubilă are ca principal izvor un act juridic translativ 
de proprietate afectat de o condiţie rezolutorie și durează de la data 
încheierii acestui act juridic până în momentul îndeplinirii condiţiei sau, 
după caz, până în momentul la care devine sigură nerealizarea 
condiţiei. 

Neîndeplinirea condiţiei rezolutorii consolidează retroactiv dreptul 
de proprietate al dobânditorului, însă îndeplinirea condiţiei rezolutorii 
desființează dreptul de proprietate al dobânditorului. 

În ceea ce îl privește pe transmiţător, condiţia care afectează 
transferul dreptului de proprietate se manifestă ca o condiţie suspensivă, 
deoarece neîndeplinirea condiţiei împiedică renașterea dreptului de 
proprietate în patrimoniul transmițătorului, iar îndeplinirea condiţiei are 
un efect juridic contrar. 

Așadar, proprietatea rezolubilă presupune existența a doi proprietari: 
un proprietar sub condiţie rezolutorie (dobânditorul) și un proprietar sub 
condiție suspensivă (transmiţătorul). Până în momentul îndeplinirii con- 
diției, proprietarul sub condiţie rezolutorie se comportă ca un proprietar 
pur și simplu, calitate în care exercită singur toate atributele dreptului 
de proprietate. 

Neîndeplinirea sau îndeplinirea condiţiei are ca efect transformarea 
proprietăţii rezolubile în proprietate pură și simplă, având ca unic titular 
pe dobânditor sau, după caz, pe transmiţător. 

2. Proprietatea anulabilă 


Proprietatea anulabilă rezultă dintr-un act juridic translativ de 
proprietate lovit de nulitate și durează de la data încheierii acestui act 
juridic până în momentul împlinirii termenului de prescripţie extinctivă 
sau, după caz, al confirmării actului juridic ori cel al soluționării 
acţiunii în declararea nulității. 

Proprietatea anulabilă se aseamănă cu proprietatea rezolubilă, în 
sensul că dreptul de proprietate al dobânditorului coexistă cu dreptul de 
proprietate al transmiţătorului. 

Practic, respingerea acţiunii în declararea nulităţii actului juridic, îm- 
plinirea termenului de prescripţie, respectiv confirmarea actului juridic 
produc aceleași efecte juridice cu cele produse de neîndeplinirea condi- 
ţiei rezolutorii (dreptul de proprietate al dobânditorului se consoli- 
dează), iar admiterea acțiunii în anulare produce consecințele realizării 
condiţiei rezolutorii (dreptul de proprietate al dobânditorului se 
desfiinţează). 


Jurisprudenţă relevantă 


Hotărâri ale Curţii Europene a Drepturilor Omului 


1. C.E.D.O., Hotărârea din 14 decembrie 2006, pronunţată în cauza 
Lupaș și alții c. României, M. Of. nr. 464 din 10 iulie 2007 

Încălcarea art. 6 parag. 1 din Convenţie prin aplicarea strictă a 
regulii unanimităţii în materia acţiunii în revendicare a unui bun 
proprietate comună pe cote-părți 


„Curtea reamintește încă de la început că art. 6 parag. 1 îi 
garantează fiecăruia dreptul ca o instanţă să ia act de orice contestaţie 
legată de drepturile și obligaţiile sale cu caracter civil. (§ 62) 

Desigur, dreptul de acces la o instanţă nu este absolut. El poate da 
ocazia unor limitări implicit admise, deoarece el reclamă prin însăși 
natura sa o reglementare din partea statului. În elaborarea unei astfel de 
reglementări, statele se bucură de o anumită marjă de apreciere. Cu 
toate acestea, limitările aplicate nu pot restrânge accesul deschis 
individului de o manieră sau într-o asemenea măsură încât dreptul să fie 
atins în însăși substanţa sa. Mai mult decât atât, ele nu se conciliază cu 
art. 6 parag. 1 decât dacă urmăresc un scop legitim și dacă există un 

raport rezonabil de proporţionalitate între mijloacele utilizate și scopul 
vizat. (§ 63) 

Conform regulii unanimităţii, instanţele interne le-au declarat acţiu- 
nile inadmisibile pe motivul că fuseseră introduse fără acordul moșteni- 
torilor a doi dintre foștii coproprietari ai bunurilor revendicate. (§ 66) 

Așadar, este obligaţia Curţii să verifice dacă regula unanimităţii apli- 
cată în speţă de instanţele interne este clară, accesibilă și previzibilă în 
sensul jurisprudenţei Curţii, dacă limitarea pe care a impus-o dreptului 
reclamanților de acces la o instanță urmărea un scop legitim și dacă era 
proporțională cu acesta. (§ 67) 

Curtea constată în primul rând că regula în discuţie este o construc- 
ție jurisprudenţială ce nu decurge dintr-o dispoziţie procedurală spe- 
cifică, ci este inspirată din particularităţile acţiunii în revendicare. ($ 68) 

Având în vedere faptul că această regulă jurisprudențială era 
respectată de majoritatea instanţelor interne, Curtea poate admite că ea 
era clară și accesibilă și că aplicarea sa în speţă era previzibilă. Curtea 
poate, de asemenea, să admită că ea urmărea un scop legitim, și anume 
protejarea drepturilor tuturor moștenitorilor foștilor coproprietari ai 
bunului. ($ 69) 

Curtea nu consideră necesar să soluţioneze această controversă, ce 
ţine de teoria și practica interne de drept civil. (§ 72) 

Într-adevăr, este suficient să constate că regula unanimităţii nu 
numai că i-a împiedicat pe reclamanţi să obțină examinarea temeiniciei 
acţiunilor lor de către instanțe. În realitate, ţinându-se cont de circums- 
tanţele speciale ale speţei și în special de data naţionalizării și de difi- 
cultățile ce decurg din aceasta pentru a identifica moștenitorii unui fost 
coproprietar, precum și de refuzul moștenitorului unui alt fost copro- 
prietar de a se alătura acţiunilor lor, ea reprezintă un obstacol insur- 
montabil pentru orice tentativă viitoare de revendicare a bunurilor 
indivize. (§ 73) 

Desigur, Curtea observă că cea de-a doua acţiune în revendicare nu 
a fost introdusă decât de moștenitorii lui Nicolae Lupaș. Cu toate 
acestea, având în vedere imposibilitatea de a obţine consimțământul 
tuturor moștenitorilor foștilor coproprietari, Curtea apreciază că o 
eventuală cerere de intervenţie din partea celorlalți 14 reclamanți nu ar 
fi schimbat nimic în soluția acestei acţiuni. (§ 74) 

În lumina considerentelor de mai sus, Curtea apreciază că aplicarea 
strictă a regulii unanimităţii le-a impus reclamanţilor o sarcină dispro- 
porţionată ce i-a privat de orice posibilitate clară și concretă de a obține 

examinarea de către instanţe a cererilor lor de restituire a terenurilor în 
litigiu, aducând astfel atingere substanţei înseși a dreptului lor de acces 
la o instanţă”. (§ 76) 


2. C.E.D.O., Decizia de inadmisibilitate din 26 august 2008, 
pronunțată în cauza Derscariu și alții c. României 


Reclamanții i-au chemat în judecată pe ceilalți coproprietari ai 
imobilului, precum și pe cei doi terţi, solicitând instanței să le lase 
subsolul clădirii în pașnică și liniștită folosință. Prin decizia dată în 
recurs, Curtea de Apel Ploiești a estimat că acțiunea inițială este o 
acțiune posesorie care urmează a fi respinsă din cauza neîndeplinirii 
condiţiilor cerute de către lege. Mai mult, ea a statuat că reclamanţii pot 
introduce împotriva celorlalți coproprietari o acţiune în partajarea 
folosinţei subsolului, iar împotriva terţilor o acţiune în revendicare, cu 
respectarea regulii unanimităţii. 

În urma analizării unei eventuale aplicări a regulii unanimității în 
cazul de faţă, Curtea observă faptul că nu există nicio dificultate în 
identificarea celorlalţi coproprietari. În ceea ce privește al doilea motiv 
care a stat la baza nerespectării art. 6 parag. 1 în cauza Lupaș și alții, 
Curtea constată că, în ciuda conflictului aparent dintre reclamanţi și 
ceilalți coproprietari, nimic nu permite stabilirea cu certitudine a unui 
refuz al acestora din urmă de a se alătura reclamanţilor în vederea 
introducerii unei acţiuni în revendicare. 

Astfel, Curtea apreciază că circumstanţele speţei nu confirmă 
existența unei imposibilităţi a reclamanţilor de a-și valorifica drepturile 
în cadrul unei acțiuni în revendicare. 


Decizii de speță ale instanței supreme 


3. I.C.C.]., Secţia civilă și de proprietate intelectuală, decizia 
nr. 4442 din 2 aprilie 2009, www.scj.ro 


În Hotărârea Lupaș și alții c. României din 14 decembrie 2006, 
Curtea Europeană a Drepturilor Omului a constatat că regula unanimi- 
tăţii este o construcţie jurisprudenţială, care nu decurge dintr-o anume 
dispoziţie legală, fiind inspirată de particularităţile acțiunii în reven- 
dicare. 

Instanța europeană a admis că, fiind respectată de majoritatea 
instanţelor române, regula unanimităţii este suficient de clară și acce- 

sibilă și urmărește un scop legitim, și anume protejarea tuturor moște- 
nitorilor foștilor coproprietari ai bunului. 

În același timp, Curtea Europeană, fără a considera că este necesar 
să soluţioneze controversele din dreptul intern legate de regula unani- 
mităţii, a statuat că are competența de a analiza în ce măsură cerința 
obținerii acordului tuturor coproprietarilor nu impune persoanei recla- 
mante o sarcină disproporţionată, de natură a rupe justul echilibru din- 
tre preocuparea legitimă de a proteja dreptul tuturor proprietarilor și 
dreptul de acces la o instanță de judecată, garantat de art. 6 parag. 1 din 
Convenţia pentru apărarea drepturilor omului și libertăţilor funda- 
mentale. 

Analizând circumstanţele cauzei, Curtea Europeană a constatat că 
respingerea acțiunii ca inadmisibilă, prin aplicarea strictă a regulii 
unanimităţii, a reprezentat o încălcare a dreptului de acces la o instanţă 
de judecată. 

În altă cauză în schimb, Derscariu și alții c. României, prin Hotărâ- 
rea pronunțată la 26 august 2008, Curtea Europeană a constatat că res- 
pingerea unei acţiuni posesorii, cu motivarea că reclamantul are posibi- 
litatea de a recurge la calea acţiunii în revendicare, cu respectarea re- 
gulii unanimităţii, nu reprezintă o încălcare a dreptului garantat de art. 6 
parag. 1 din Convenţie, deoarece nu fuseseră reținute dificultăţi în a 
identifica restul moștenitorilor și nu au existat motive a se crede că aceș- 
tia ar fi refuzat să se alăture reclamantului în acțiunea în revendicare. 

Prin urmare, jurisprudenţa Curţii Europene nu neagă regula unani- 
mităţii, dar impune ca aplicarea acesteia să nu se facă în mod rigid, ci 
în funcţie de circumstanțele fiecărei cauze în parte. 

În cauză, instanţa de apel nu a analizat regula unanimităţii în funcție 
de circumstanţele concrete și nu a stabilit pe deplin situaţia de fapt în 
raport de care să se poată reține că reclamantul putea formula singur 
acţiunea în revendicare, ci s-a limitat doar să constate că impunerea 
regulii unanimităţii reprezintă o negare a dreptului de acces la o 
instanță de judecată. 

Față de regula unanimităţii, în raport de care s-a respins acțiunea 
prin sentința apelată, instanța de apel trebuia să dispună administrarea 
probelor necesare stabilirii împrejurării dacă apelantul a fost în impo- 
sibilitate să identifice restul coproprietarilor imobilului și să obțină 
acceptul acestora de a i se alătura în acțiunea în revendicare. 

Prin urmare, soluția dată prin hotărârea recurată nu este conformă 
interpretării nuanţate dată de Curtea Europeană regulii unanimităţii, 

care în ambele cauze avute în vedere impune analizarea tuturor 
circumstanțelor cauzei. 

Pentru considerentele expuse, s-a admis recursul declarat de pârâți, 
s-a casat decizia atacată, iar cauza a fost trimisă spre rejudecare 
instanţei de apel. 

La rejudecare, analizarea regulii unanimităţii se va face în funcţie de 
principiile stabilite de Curtea Europeană, determinându-se, după 
stabilirea împrejurărilor menţionate, dacă aplicarea acesteia reprezintă 
o măsură disproporționată față de scopul legitim urmărit. 


4. C.$S.]., Secţia civilă, decizia nr. 2603 din 24 noiembrie 1993, în 
B.J. 1990-2003, Ed. All Beck, București, 2004, p. 266 


În cazul unui bun aflat în indiviziune, vânzarea lui de către un coin- 
divizar unui tert nu atrage nulitatea actului de înstrăinare, ci supune 
dreptul dobândit de cumpărător unei condiţii rezolutorii, a cărei 
îndeplinire are loc dacă bunul nu a fost atribuit, la partaj, coindivizarului 
care l-a înstrăinat. 

Întrucât partajul are efect declarativ, în cazul în care bunul cade în 
lotul coindivizarului vânzător, acesta din urmă este considerat că a fost 
proprietar exclusiv în mod retroactiv, în acest fel vânzarea rămânând 
valabilă. 


Spete 


1. X a introdus o acțiune posesorie împotriva lui Y. Acesta din urmă 
a solicitat respingerea acțiunii ca inadmisibilă, pe motiv că imobilul ce 
formează obiectul acțiunii este coproprietatea celor două părți, iar un 
coproprietar nu are deschisă calea acțiunii posesorii împotriva celuilalt 
coproprietar, deoarece posesia exercitată este echivocă. În replică, X a 
susținut și dovedit că, încă de la nașterea coproprietății, a exercitat 
posesia numai pentru sine, ca și cum ar fi fost proprietar exclusiv, însă, 
în ultima lună, Y a efectuat repetat acte de tulburare a posesiei. 

Întrebare: Ce a hotărât instanţa și cu ce motivare? 


2. X l-a chemat în judecată pe Y, solicitând instanței să dispună 
partajarea folosinţei terenului coproprietate a celor două părți. În moti- 
varea cererii se arată că pârâtul îl împiedică pe reclamant să efectueze 
acte de folosinţă a terenului. 

Pârâtul s-a apărat susținând că acţiunea reclamantului este inad- 
misibilă, având în vedere că acesta nu solicită sistarea stării de 
coproprietate. 

Întrebare: Este întemeiată apărarea pârâtului? Motivaţi. 


3. Prin acțiunea introdusă de reclamant s-a solicitat instanţei 
obligarea pârâtului la plata unei sume de bani reprezentând contribuția 
reclamantului la achiziţionarea unui autoturism, alături de pârât, în anul 
1993. În fapt, s-a arătat că cei doi au achiziţionat în anul 1993 un 
autoturism marca Dacia în valoare de 6.000.000 lei, contribuţia 
fiecăruia dintre cei doi coproprietari fiind egală. Începând cu anul 1994, 
pârâtul i-a interzis folosinţa bunului deţinut în coproprietate, deși, în 
repetate rânduri, a încercat să rezolve pe cale amiabilă disputa. 

Pentru aceste motive, reclamantul a solicitat prin cererea adresată 
instanţei obligarea pârâtului la plata sumei de 3.000.000 lei repre- 
zentând partea din preţ plătită de el la dobândirea autoturismului. 

Întrebare: Ce soluţie a pronunțat instanţa și cu ce motivare? 


4. Reclamantul C.V. i-a chemat în judecată pe pârâţii C.C.T. și C.A., 
solicitând să se dispună evacuarea lor dintr-un imobil situat în Reșița, 
imobil aflat în proprietatea comună pe cote-părți a reclamantului și a 
celor doi pârâţi. 

Din probatoriul administrat în cauză rezultă că pârâţii fac imposibilă 
convieţuirea și îl împiedică pe reclamant să folosească imobilul. 

Cerinţă: Discutaţi admisibilitatea unei acţiuni în evacuare, așa cum a 
fost formulată în cauză. 


5. În urma decesului lui Primus, au rămas ca moștenitori Secundus și 
Tertius. După deschiderea succesiunii, Secundus, fără a cere și obţine 
consimțământul lui Tertius, i-a vândut lui Quartius apartamentul ce 
făcea parte din masa succesorală. 

Cerinţă: Arătaţi motivat ce acțiune (acțiuni) în justiție ar trebui să 
exercite Tertius pentru a i se recunoaște drepturile sale cu privire la 
imobilul înstrăinat fără consimţământul său. 


6. A i-a vândut lui C un imobil, fără a avea însă și consimțământul 
lui B, celălalt coindivizar al bunului succesoral înstrăinat. Ulterior, B a 
solicitat desființarea contractului de vânzare-cumpărare, arătând că 
acesta a fost încheiat fără respectarea regimului proprietății comune pe 

cote-părți. De asemenea, B a susţinut faptul că o eventuală împărțire a 
bunurilor nu ar înlătura cauza de nulitate datorită caracterului consti- 
tutiv specific partajului. 

Cerinţe: 

1) Indicaţi regulile care guvernează regimul juridic al proprietăţii 
comune pe cote-părți. 

2) Arătaţi motivat care va fi soluția instanței. 


7. X l-a chemat în judecată pe Y, solicitând, pe temeiul gestiunii 
intereselor altei persoane, obligarea acestuia să îi plătească suma de 
20.000 lei reprezentând contravaloarea îmbunătăţirilor aduse de recla- 
mant imobilului pârâtului. 

Y a susținut că nu poate fi obligat la plata întregii sume, arătând și 
dovedind că nu este proprietar exclusiv al imobilului respectiv, ci doar 
coproprietar, având o cotă de 12 din dreptul de proprietate, cealaltă cotă 
de v2 aparţinând lui Z. 

Întrebare: Ce a hotărât instanţa și cu ce motivare? 


8. Discutaţi admisibilitatea acţiunii în grăniţuire introduse de reclamanţii 
l.S. și M.A. împotriva pârâtei G.I., referitoare la un teren pentru care s-a 
reconstituit dreptul de proprietate conform Legii nr. 18/1991 și care 
formează obiectul dreptului de proprietate în indiviziune al celor trei. 


9. Reclamanții C.L. (fosta soţie a lui C.M.) și M.D. (moștenitor al lui 
C.M.) au solicitat anularea contractului de vânzare-cumpărare prin care 
C.M., în prezent decedat, a transmis pârâtului T.R. partea sa din imo- 
bilul bun comun, pentru preţul de 5.000 de lei, invocând încălcarea 
dispoziţiilor art. 35 alin. (2) C. fam. 

În fapt, încheierea contractului a intervenit după desfacerea 
căsătoriei dintre C.L. și C.M., instanţa de divorţ stabilind și o cotă egală 
de contribuţie a fiecăruia dintre soți la dobândirea bunurilor comune, 
dar înainte de lichidarea comunităţii de bunuri. 

Instanţa a respins pe fond acţiunea formulată de ambii reclamanți, 
reținând că este valabil încheiat actul de vânzare-cumpărare prin care 
unul dintre foștii soți și-a înstrăinat partea sa din imobilul comun care 
urma să fie determinată în materialitatea ei după partaj, deoarece 
dreptul dobândit de pârâtul cumpărător este supus condiţiei rezolutorii, 
a cărei îndeplinire poate avea loc dacă bunul nu a fost atribuit la 
sistarea stării de devălmășie celui care l-a înstrăinat. 

Cerinţă: Comentaţi soluția instanţei. 

10. Prin acţiunea înregistrată la data de 12 ianuarie 1994, reclaman- 
tul M.N. a solicitat, în contradictoriu cu asociaţia de locatari, pro- 
nunțarea unei hotărâri care să ţină loc de act autentic de vânzare-cum- 
părare a uscătoriei din blocul nr. A2, str. P, Ploiești. 

Reclamantul a depus la dosar un înscris numit „chitanţă”, încheiat 
cu pârâta, care atestă vânzarea uscătoriei și plata preţului către aceasta 
de către reclamant. 

Pârâta a solicitat respingerea acţiunii, depunând la dosar un proces- 
verbal al adunării locatarilor, semnat numai de o parte dintre aceștia, 
prin care consimţeau la vânzarea uscătoriei, menționată în înscrisul sub 
semnătură privată, iar semnăturile locatarilor nu erau certificate pentru 
autenticitate. La dosar nu au fost depuse titlurile de proprietate ale loca- 
tarilor semnatari și nici nu s-a menţionat în procesul-verbal al adunării 
locatarilor modalitatea de împărţire a prețului urmărit a fi obținut sau 
destinația acestuia. 

Cerinţă: Argumentând asupra naturii juridice a bunului „uscătorie a 
blocului”, ce soluție va pronunţa instanța? 


11. A. a cumpărat sub condiţie rezolutorie un autoturism de la B. 
După împlinirea condiţiei rezolutorii, A. l-a chemat în judecată pe B., 
solicitând instanţei obligarea acestuia să îi restituie preţul, menţionând, 
totodată, că el nu mai este ținut să restituie autoturismul, deoarece 
acesta a pierit fortuit anterior împlinirii condiţiei, iar, având în vedere 
efectul retroactiv al condiţiei, înseamnă că nu a fost niciun moment pro- 
prietar pur și simplu al autoturismului, deci nici la data pieirii fortuite. 

Întrebare: Ce soluţie a dat instanţa și cu ce motivare? 


Teste grilă 


1. Coproprietatea: 

a) se poate naște, printre altele, ca efect al uzucapiunii; 

b) poate înceta, în toate cazurile, prin partaj; 

c) presupune că fiecare titular are o parte materială determinată din bun. 


2. Titularul unei cote-părţi ideale și abstracte dintr-un drept de 
proprietate: 

a) se mai numește și codevălmaș; 

b) poate efectua singur acte materiale având ca obiect cota sa parte 
ideală și abstractă; 

c) nu poate cere, în toate cazurile, partajul. 


Modalităţile juridice ale dreptului de proprietate privată 59 


3. Coproprietarii sunt obligați: 

a) să nu înstrăineze cota lor parte din drept fără acordul celorlalți 
coproprietari; 

b) să contribuie, proporțional cu cota-parte a fiecăruia, la acoperirea 
cheltuielilor efectuate pentru întreținerea curentă a bunului proprietate 
comună; 

c) să nu culeagă singuri fructele bunului proprietate comună. 


4. Coproprietatea nu poate izvori: 

a) dintr-un contract de vânzare-cumpărare; 
b) din uzucapiunea de 10 până la 20 de ani; 
c) dintr-un contract de locaţiune. 


5. Proprietatea comună pe cote-părți: 

a) se clasifică, în funcţie de obiectul ei, în coproprietate și indivi- 
ziune; 

b) izvorăște dintr-un act juridic afectat de modalităţi; 

c) presupune suprapunerea a cel puțin două drepturi de proprietate 
exclusivă. 


6. În cazul proprietăţii comune pe cote-părţi: 

a) posesia exercitată de unul dintre titulari este, în principiu, echivocă; 

b) actul juridic prin care bunul este înstrăinat doar de unul dintre 
titulari este lovit, în toate cazurile, de nulitate relativă; 

c) fructele civile se cuvin titularului care le-a perceput. 


7. În materia proprietăţii comune pe cote-părți: 

a) partajarea folosinţei poate fi realizată și pe cale judiciară; 

b) fructele civile se cuvin tuturor titularilor, proporţional cu cota- 
parte din dreptul de proprietate; 

c) actele juridice de conservare și de administrare pot fi efectuate 
numai cu consimțământul expres al tuturor titularilor. 


8. Posesia exercitată numai de unul dintre coproprietari asupra 
bunului proprietate comună: 

a) poate conduce la uzucapiune numai dacă a intervenit prescripţia 
extinctivă a dreptului celorlalţi coproprietari de a cere partajul; 

b) nu poate conduce la dobândirea dreptului de proprietate exclu- 
sivă prin uzucapiune, fără nicio excepție; 

c) poate conduce la uzucapiune dacă cel care a exercitat-o a înţeles 
să o transforme din posesie comună în posesie exclusivă. 


9. Proprietatea comună pe cote-părți forțată și perpetuă: 

a) are ca obiect bunuri principale; 

b) are ca obiect bunuri accesorii pe lângă bunuri principale aflate în 
proprietate comună; 

c) nu încetează prin partaj. 


10. Coproprietarii sunt obligaţi să suporte cheltuielile de întreţinere a 
bunului proprietate comună efectuate de un terţ: 

a) solidar; 

b) divizibil, adică proporțional cu cota-parte a fiecăruia; 

c) indivizibil. 


11. Asemănător indiviziunii, proprietatea comună în devălmășie: 

a) are ca obiect o universalitate de bunuri; 

b) nu încetează prin partaj; 

c) se caracterizează prin cunoașterea de către fiecare proprietar doar 
a unei cote-părţi ideale și abstracte din dreptul de proprietate. 


12. Pot forma obiectul partajului: 

a) bunurile aflate în proprietate comună forțată și perpetuă, dacă 
există acordul tuturor copărtașilor; 

b) numai fructele civile ale bunului aflat în proprietate comună; 

c) toate fructele produse de bunul proprietate comună, indiferent de 
natura lor. 


13. Proprietatea rezolubilă izvorăște dintr-un act juridic: 

a) lovit de nulitate relativă; 

b) afectat de un eveniment viitor și nesigur, de a cărei realizare 
depinde desființarea drepturilor și obligaţiilor părților; 

c) declarativ. 


14. În cazul proprietăţii rezolubile, neîndeplinirea condiţiei rezolutorii: 
a) consolidează retroactiv dreptul de proprietate al dobânditorului; 
b) nu prezintă vreun efect; 

c) desființează dreptul de proprietate al dobânditorului. 

15. În cazul proprietăţii anulabile, confirmarea actului juridic lovit 
de nulitate relativă: 

a) desfiinţează dreptul de proprietate al dobânditorului; 

b) transformă proprietatea anulabilă în proprietate rezolubilă; 

c) consolidează dreptul de proprietate al dobânditorului. 


16. În cazul proprietăţii anulabile, dreptul dobânditorului se desfiin- 
țează dacă: 

a) se împlinește termenul de prescripţie extinctivă; 

b) se admite acţiunea în anulare; 

c) se respinge acţiunea în anulare. 


17. Potrivit reglementării în vigoare, nu constituie o modalitate juri- 
dică a dreptului de proprietate: 

a) proprietatea comună; 

b) proprietatea rezolubilă; 

c) proprietatea periodică. 


18. Nu constituie o modalitate juridică a dreptului de proprietate: 
a) proprietatea exclusivă; 

b) proprietatea anulabilă; 

c) proprietatea comună. 


Rezolvări spete 


1. Instanța a admis acţiunea, deoarece coproprietarul care a înțeles 
să transforme posesia din comună în exclusivă, stăpânind bunul numai 
pentru sine, are deschisă calea acţiunii posesorii împotriva coproprie- 
tarului care îi tulbură posesia. 


2. Apărarea pârâtului nu este întemeiată, deoarece este admisibilă par- 
tajarea judiciară a folosinţei, legea neinterzicând o asemenea acţiune. 


3. Instanţa a respins cererea, deoarece, în cazul neînțelegerilor dintre 
coproprietari cu privire la folosirea bunului, se poate solicita fie parta- 
jarea folosinţei, fie sistarea stării de coproprietate, nu însă obligarea 
unuia dintre coproprietari la plata contravalorii celuilalt coproprietar la 
dobândirea bunului proprietate comună (a se vedea și C.A. lași, decizia 
civilă nr. 759 din 14 mai 1999, în Jurisprudenţa Curţii de Apel lași în 

materie civilă pe anul 1999, de M. Gaiţă, M.M. Pivniceru, Ed. Lumina 
Lex, București, 2000, p. 16). 


4. Actele materiale asupra bunurilor aflate în coproprietate se pot 
face de fiecare coproprietar, cu condiţia să respecte dreptul egal al 
celorlalți coproprietari, adică să nu împiedice folosința legal îndrituită a 
acestora. Actele materiale care depășesc această limită reprezintă o 
exercitare abuzivă a dreptului de coproprietate. 

Pentru a aprecia asupra admisibilității acţiunii în evacuarea unui 
coproprietar, trebuie avut în vedere că, potrivit art. 36 din Legea 
nr. 114/1996, în cazurile în care unul dintre proprietari sau chiriași 
împiedică cu bună știință și sub orice formă folosirea normală a 
imobilului de locuit, creând prejudicii celorlalți proprietari sau chiriași, 
după caz, la solicitarea proprietarilor clădirilor sau a reprezentantului 
legal al acestora, instanța va hotărî măsurile pentru folosirea normală a 
imobilului. 

Așadar, instanţa are posibilitatea să ia orice măsură pentru 
restabilirea folosinţei normale a locuinţei, inclusiv evacuarea unuia 
dintre coproprietari, dacă se constată că prin comportamentul său 
acesta împiedică convieţuirea și folosinţa liniștită a imobilului. 

În speţă, pârâţilor le rămâne posibilitatea de a promova o acţiune de 
ieșire din indiviziune cu privire la imobilul în litigiu (I.C.C.J., Secţia 
civilă și de proprietate intelectuală, decizia nr. 5277 din 16 iunie 2005, 
în Înalta Curte de Casaţie și Justiţie. Jurisprudenţa Secţiei civile pe anul 
2005, Ed. Hamangiu, București, 2006, p. 39-40). 


Notă: Art.36 din Legea nr. 114/1996 este în prezent abrogat, 
astfel încât nu mai există temei juridic pentru evacuarea copro- 
prietarului turbulent, celuilalt coproprietar rămânându-i deschisă 
numai calea unei acțiuni de partaj. 


5. Tertius ar trebui să solicite partajul succesoral, iar dacă aparta- 
mentul înstrăinat va fi inclus în lotul său, să introducă apoi o acțiune în 
revendicare împotriva lui Quartius. 


6. A se vedea soluţia de la speța anterioară. 
7. Instanţa l-a obligat pe Y să îi plătească lui X doar 10.000 lei, deoa- 


rece, în lipsă de stipulaţie expresă, obligaţia de plată a contravalorii îmbu- 
nătățirilor efectuate de un terț la un imobil aflat în coproprietate nu este 

solidară, ci se divide între coproprietari, corespunzător cotelor pe care 
aceștia le deţin (a se vedea și C.S.]., Secţia civilă, decizia nr. 1883 din 15 
mai 2002, în B.J. 1990-2003, Ed. All Beck, București, 2004, p. 263). 


8. Acţiunea în grănițuire promovată de un coproprietar înainte de 
efectuarea partajului va fi respinsă ca prematur introdusă (C.A. 
București, decizia nr. 1366 din 30 noiembrie 1995, în C.PJ.C. 1993- 
1998, Ed. All Beck, București, 1999, p. 170). 


9. Instanţa și-a fundamentat soluţia de respingere a acţiunii pe două 
instituții cu regim juridic diferit. Astfel, reținând că pârâtul a dobândit 
dreptul de proprietate sub condiţie rezolutorie — pe care de fapt l-a 
motivat în sensul desființării lui la îndeplinirea condiţiei, din moment ce 
bunul nu trebuia să cadă în lotul înstrăinătorului —, instanţa a situat 
litigiul sub regulile proprietății comune pe cote-părţi. Motivarea deciziei 
este circumscrisă însă aplicării dispoziţiilor art. 35 alin. (2) C. fam., ceea 
ce înseamnă că instanţa a avut în vedere aplicarea regulilor comunităţii 
matrimoniale. Faţă de particularităţile situației de fapt deduse judecății — 
fost soț care înstrăinează cota sa din imobilul proprietate comună fără 
consimțământul celuilalt soţ, în condiţiile în care comunitatea de bunuri 
nu a fost lichidată —, instanţa de judecată trebuia să opereze distincţia 
dintre dreptul de proprietate ca drept subiectiv al foștilor soți asupra 
bunurilor comune și regimul juridic aplicabil acestora. Nu poate exista 
nicio îndoială asupra faptului că, odată desfăcută căsătoria prin divorţ, 
ia sfârșit și comunitatea de bunuri ca regim legal matrimonial și în 
niciun caz art. 35 alin. (2) C. fam. nu putea sta ca temei juridic al 
respingerii acțiunii reclamantei, deoarece, atâta vreme cât comunitatea 
de bunuri a soţilor își avea temeiul și rațiunea de existenţă în căsătorie, 
în mod firesc, odată cu desfacerea acesteia, a încetat și comunitatea de 
bunuri a soților. Or, într-o atare situație, indiferent de raționamentul 
instanţei asupra dreptului de proprietate al foștilor soți asupra imobilului 
(drept indiviz pe cote-părţi determinabile, transformat astfel la data 
desfacerii căsătoriei prin divorţ, ori proprietate comună), actul de dispo- 
ziţie operat de fostul soț asupra cotei sale părţi din imobil era supus în 
ambele situații regulilor de drept comun, adică se aplicau regulile 
indiviziunii. 

Fostul soţ și-a înstrăinat doar cota sa parte determinabilă din dreptul 
de proprietate asupra imobilului, și nu bunul în integralitatea lui. Într-o 
atare ipoteză, consimțământul reclamantei la înstrăinare nu era necesar. 

Pe de altă parte, dreptul de proprietate dobândit de pârât nu este sub 
condiţie rezolutorie, ci este un drept pur și simplu, exclusiv asupra părții 
din dreptul de proprietate asupra imobilului transmis, pârâtul 
substituindu-se în drepturile înstrăinătorului. 

În ceea ce-l privește pe moștenitorul M.D., acesta nu putea figura ca 
reclamant, deoarece în cauză, pe lângă faptul că nu operează nicio nu- 
litate, nulitatea pe care instanţa a soluționat-o era una relativă, astfel că 
efectele ei nu se răsfrâng asupra succesorului, doar reclamanta, în cali- 
tate de fostă soţie, fiind în măsură a o invoca. Din aceste considerente, 
acțiunea moștenitorului se impunea a fi respinsă pentru lipsa calității 
procesuale active, iar nu pe fond (C.A. lași, decizia civilă nr. 1775 din 
17 noiembrie 1999, în Jurisprudența Curţii de Apel lași în materie civilă 
pe anul 1999, de M. Gaiţă, M.M. Pivniceru, Ed. Lumina Lex, București, 
2000, p. 115). 


10. Uscătoria blocului reprezintă un bun aflat în coproprietatea 
forțată a locatarilor imobilului, dată fiind destinaţia acesteia — uzul și 
utilitatea tuturor locatarilor blocului. Prin urmare, înstrăinarea acestui 
bun nu poate opera decât prin acordul unanim al coproprietarilor, 
calitatea de proprietar a acceptanţilor urmând să fie probată cu titlurile 
de proprietate. Cum în cauză lipsesc aceste elemente, acțiunea va fi 
respinsă ca neîntemeiată (C.A. Ploiești, decizia nr. 794 din 27 aprilie 
1994, în B.J. 1993-1997, Ed. Lumina Lex, București, 1999, p. 399). 


11. Instanţa a respins acţiunea, deoarece, la data pieirii fortuite, re- 
clamantul avea calitatea de proprietar sub condiţie rezolutorie, iar până 
la momentul îndeplinirii condiţiei proprietarul sub condiţie rezolutorie 
se comportă ca un proprietar pur și simplu, suportând deci și riscul 
pieirii fortuite. 

Capitolul al III-lea 
Acţiunea în revendicare 


Note de curs 


Secţiunea 1. Aspecte generale 


1. Noţiune şi caractere generale 


Acţiunea în revendicare este acea acţiune în justiție prin care recla- 
mantul, care pretinde că este proprietarul unui bun individual deter- 
minat cu privire la care a pierdut posesia, solicită obligarea pârâtului, 
care stăpânește bunul respectiv, să îi recunoască dreptul de proprietate 
și să îi restituie bunul. 

Acţiunea în revendicare este o acţiune reală, putând fi exercitată 
împotriva oricărei persoane care deţine bunul sau, cum se mai spune 
relativ impropriu, dar foarte sugestiv, acțiunea urmărește bunul, iar nu o 
anumită persoană. 

Acţiunea în revendicare este o acţiune petitorie, deoarece prin 
intermediul ei se urmărește însăși apărarea unui drept real, mai exact, 
acţiunea în revendicare tinde să stabilească direct existența dreptului de 
proprietate al reclamantului asupra bunului. 


2. Delimitarea acţiunii în revendicare de alte 
acţiuni reale 


2.1. Acţiunea în revendicare şi acţiunea posesorie 


În cazul admiterii acţiunii în revendicare, reclamantul redobândește 
posesia asupra bunului revendicat, însă este vorba doar de un efect 
accesoriu al admiterii acţiunii în revendicare. Tocmai de aceea, o ase- 
menea acțiune nu trebuie confundată cu acţiunea posesorie, prin care 

reclamantul urmărește să păstreze ori să redobândească posesia, ca 
simplă stare de fapt, fără însă a pune în discuţie existența dreptului de 
proprietate asupra bunului. 

Dacă acțiunea posesorie poate fi exercitată de simplul posesor, indi- 
ferent dacă acesta este sau nu și titularul dreptului real principal, în 
schimb, admiterea acțiunii în revendicare implică, printre altele, dove- 
direa dreptului de proprietate al reclamantului asupra bunului reven- 
dicat. 

Acţiunea posesorie trebuie exercitată într-un interval scurt de timp 
(un an de la tulburare sau deposedare), în vreme ce acţiunea în reven- 
dicare este, în principiu, imprescriptibilă extinctiv. 

Hotărârea pronunțată în posesoriu nu are putere de lucru judecat în 
petitoriu, astfel încât cel care a pierdut într-o acțiune posesorie este 
îndreptăţit să introducă o acţiune în revendicare cu privire la același 
bun, însă hotărârea prin care s-a admis acțiunea în revendicare are 
putere de lucru judecat și în posesoriu, ceea ce înseamnă că partea care 
a pierdut într-o acţiune în revendicare nu este îndreptăţită să solicite, 
printr-o acţiune posesorie, ocrotirea posesiei pe care a exercitat-o 
asupra bunului respectiv. 


2.2. Acţiunea în revendicare şi acțiunea confesorie 


Acţiunea confesorie este acea acţiune în justiție prin care se urmă- 
reste apărarea unui dezmembrământ al dreptului de proprietate (pri- 
vată), solicitându-se instanţei să îl oblige pe pârât să permită reclaman- 
tului exercitarea deplină și netulburată a dreptului real principal. 

Dacă persoana care pretinde că este proprietar are poziţia proce- 
suală de reclamant într-o acțiune în revendicare, în schimb, în acţiunea 
confesorie, poziţia procesuală de reclamant este deţinută de cel care 
afirmă că este titularul unui drept de uzufruct, de uz, de abitaţie, de 
servitute ori de superficie, iar poziţia procesuală de pârât este deținută 
fie de proprietar, fie de o altă persoană care contestă existența dreptului 
real principal în favoarea reclamantului. 

Spre deosebire de acțiunea în revendicare, care, în principiu, este 
imprescriptibilă extinctiv, acţiunea confesorie (cu excepţia celei înte- 
meiate pe dreptul de superficie) se prescrie în termen de 30 de ani. 

2.3. Acţiunea în revendicare şi acțiunea negatorie 


Acţiunea negatorie este acea acțiune în justiţie prin care se contestă 
existenţa unui dezmembrământ al dreptului de proprietate privată, ceea 
ce înseamnă că, indirect, prin intermediul ei se apără și dreptul de 
proprietate. Printr-o asemenea acţiune nu se pune în discuţie dreptul de 
proprietate, ci numai (inexistența dreptului real principal (a dreptului de 
uzufruct, de uz, de abitaţie, de servitute sau de superficie) pe care 
pârâtul pretinde că îl are. 


2.4. Acţiunea în revendicare şi acţiunea în grănițuire 


Acţiunea în grănițuire (în hotărnicie) este acea acțiune în justiţie prin 
care se solicită instanţei determinarea, prin semne exterioare, a liniei 
despărțitoare dintre două fonduri vecine. 

Acţiunea în grăniţuire poate fi introdusă nu numai de către pro- 
prietar, ci și de către titularul unui dezmembrământ al dreptului de pro- 
prietate asupra fondului respectiv, precum și de simplul posesor; ea 
poate fi exercitată împotriva proprietarului fondului vecin, a titularului 
unui alt drept real sau chiar a titularului unui drept de folosinţă, ca drept 
personal (de creanţă). 

Prin acţiunea în grănițuire se urmărește (re)constituirea hotarului real 
dintre cele două fonduri, fără a se contesta dreptul de proprietate asupra 
fondului vecin și față de care se va face delimitarea. Așadar, acţiunea în 
grăniţuire nu implică dovedirea dreptului de proprietate asupra fondu- 
rilor cu privire la care se va stabili hotarul despărțitor. Dacă însă, cu 
ocazia grăniţuirii, reclamantul pretinde o parte determinată din terenul 
limitrof, grăniţuirea este dublată de o revendicare a porțiunii respective 
de teren, astfel încât va trebui să se facă dovada dreptului de proprietate 
cu privire la aceasta. 


2.5. Acţiunea în revendicare şi petiția de ereditate 


Petitia de ereditate este acea acțiune în justiție prin care reclamantul 
solicită instanţei recunoașterea calităţii sale de moștenitor universal ori 
cu titlu universal (ori de succesor în drepturi al unui astfel de moș- 

tenitor), precum și obligarea pârâtului, care se pretinde de asemenea 
moștenitor universal sau cu titlu universal, la restituirea bunurilor succe- 
sorale pe care le deține, drepturile pretinse de cele două părți fiind 
inconciliabile. 

Chiar din această definiţie rezultă că natura acţiunii se poate stabili 
numai după ce pârâtul își precizează poziţia sa față de cererea recla- 
mantului; dacă pârâtul se apără pretinzând că este moștenitor universal 
ori cu titlu universal, acţiunea formulată de reclamant va fi calificată ca 
petiție de ereditate, însă, dacă pârâtul se prevalează de o altă calitate 
(de proprietar, de titular al altui drept real sau de simplu posesor), 
acţiunea reclamantului va fi calificată ca acţiune în revendicare sau, 
după caz, ca acţiune negatorie. În ambele situaţii însă, reclamantul, 
pentru a-și justifica legitimarea (calitatea) procesuală activă, va trebui să 
facă dovada calităţii sale de moștenitor (moștenitor legal sau legatar 
universal ori cu titlu universal). 


2.6. Acţiunea în revendicare şi acțiunea în evacuare 


Având în vedere că într-o acţiune în revendicare reclamantul solicită 
nu numai obligarea pârâtului să îi recunoască dreptul de proprietate, ci 
și obligarea pârâtului să îi predea bunul, rezultă că, în materie imo- 
biliară, revendicarea implică și evacuarea. Prin urmare, dacă se admite 
acţiunea în revendicare, nu mai este necesar să se formuleze și o 
acţiune în evacuare, care, de altfel, ar fi lipsită de interes. 

În afară de evacuare, ca o componentă a acţiunii în revendicare 
imobiliară, există și o acţiune în evacuare de sine stătătoare. În opinia 
noastră, acţiunea în evacuare este admisibilă doar în cazul în care între 
reclamant și pârât a existat un raport juridic prin care s-a transmis folo- 
sința imobilului, care a încetat, precum și atunci când, ca urmare a tole- 
ranței îndelungate, s-a creat aparenţa existenţei unui asemenea raport 
juridic. În lipsa transmiterii voluntare a folosinţei către pârât sau a tole- 
ranţei, proprietarul are la îndemână numai calea acțiunii în revendicare. 
Nu putem fi de acord cu opinia potrivit căreia calificarea acțiunii s-ar 
face în raport de atitudinea pârâtului în proces, mai exact, după cum 
acesta prezintă sau nu titlu de proprietate. 

3. Calitatea procesuală 


Într-o acțiune în revendicare, calitatea procesuală activă aparține 
proprietarului, iar calitatea procesuală pasivă revine celui care stăpâ- 
nește, ca posesor sau chiar ca detentor, bunul revendicat. 

Dacă la data intentării acţiunii reclamantul nu mai este proprietar al 
bunului pe care îl revendică, întrucât dreptul de proprietate asupra 
acelui bun fusese anterior dobândit de o altă persoană prin oricare 
dintre modurile de transmitere (dobândire) a proprietății prevăzute de 
lege, acțiunea în revendicare se va respinge ca fiind introdusă de o per- 
soană fără calitate procesuală activă. În alte cuvinte, admiterea acţiunii 
în revendicare presupune că reclamantul a pierdut numai stăpânirea 
materială a bunului respectiv. Desigur că, în cazul în care, anterior 
intentării acţiunii în revendicare, o altă persoană dobândise dreptul de 
proprietate, fostul proprietar va putea invoca, inclusiv pe cale inciden- 
tală în cadrul acțiunii în revendicare, nevalabilitatea dobândirii drep- 
tului de proprietate de către terța persoană. 

În raporturile dintre coproprietari nu poate fi folosită acţiunea în 
revendicare, titularii având drepturi simultane și concurente asupra 
bunului proprietate comună, niciunul neavând vreun drept exclusiv 
până la efectuarea partajului. 

Pentru ipoteza revendicării unui bun proprietate comună pe cote- 
părți, calitatea procesuală activă aparţine, în principiu, tuturor titularilor 
dreptului de proprietate comună, deci acţiunea în revendicarea bunului 
proprietate comună deținut de o terță persoană trebuie introdusă de toți 
coproprietarii. Totuși, se poate recunoaște calitatea procesuală de a 
revendica bunul comun doar unuia dintre coproprietari dacă acesta face 
dovada că a fost în imposibilitate de a obține consimţământul tuturor, 
inclusiv atunci când unul dintre titulari nu este de acord cu introducerea 
acțiunii. 

Pentru ipoteza revendicării unui bun proprietate comună în devăl- 
mășie, trebuie distins după cum bunul revendicat este mobil sau imobil. 
Acţiunea în revendicarea unui bun mobil proprietate în devălmășie 
poate fi introdusă numai de către unul dintre soți, fără acordul expres al 
celuilalt, întrucât se aplică prezumția de mandat tacit reciproc; în 
schimb, această prezumție nu se mai aplică în cazul acţiunii în reven- 
dicare a unui bun imobil proprietate comună a soţilor, deci o asemenea 
acţiune trebuie introdusă de ambii soți. 

Secțiunea a 2-a. Acțiunea în revendicare 
imobiliară 


1. Proba dreptului de proprietate 


Regula înscrisă în art. 1169 C. civ. referitoare la sarcina probei își 
găsește aplicare și în materia acţiunii în revendicare, deci cel care 
pretinde că este proprietar (reclamantul) trebuie să facă dovada 
dreptului său de proprietate. Posesorul chemat în judecată (pârâtul) are 
o situație comodă, în favoarea lui operând o prezumție de proprietate 
dedusă din simplul fapt al posesiei. 

Dacă dreptul de proprietate asupra imobilului revendicat a intrat în 
patrimoniul reclamantului printr-un mod originar de dobândire a pro- 
prietăţii (cum ar fi uzucapiunea), se consideră că proba existenţei 
acestui drept, care constă în dovedirea unui astfel de fapt juridic, are un 
caracter cert, absolut. 

Dacă însă dreptul de proprietate a fost dobândit printr-un mod 
derivat, adică printr-un act juridic translativ de proprietate, dovada pro- 
prietăţii imobiliare poate întâmpina nu numai dificultăți de ordin ma- 
terial (inexistența înscrisului constatator al actului juridic sau a planu- 
rilor topografice de natură a individualiza imobilul fără niciun echivoc, 
sub aspectul întinderii și al vecinătăţilor sale), ci și unele dificultăţi de 
ordin juridic. Astfel, dovada certă a proprietăţii s-ar putea face numai în 
condiţiile probării faptului că persoana care a transmis dreptul avea 
calitatea de adevărat proprietar, în sensul că aceasta l-ar fi dobândit, la 
rândul ei, de la adevăratul proprietar ș.a.m.d., deci dacă s-ar proba că 
toți autorii care anterior au înstrăinat imobilul au fost ei înșiși adevăraţi 
proprietari. În alte cuvinte, proba ar avea un caracter absolut numai 
atunci când reclamantul ar produce în instanţă, pe lângă înscrisul 
constatator al actului juridic prin care el a dobândit dreptul de proprie- 
tate, toate înscrisurile din care să rezulte transmiterile anterioare ale pro- 
prietăţii, începând de la primul titular al dreptului de proprietate. O ase- 
menea probă ar fi, mai ales în privinţa terenurilor, o probatio diabolica. 

Pentru rezolvarea dificultăților de ordin juridic ale probei dreptului 
de proprietate, în doctrină și în jurisprudenţă s-a încercat să se contu- 
reze, pe de o parte, noțiunea de titlu, iar, pe de altă parte, să se stabi- 

lească o serie de reguli în funcţie de situaţiile posibile în cadrul acţiunii 
în revendicare imobiliară. 

Prin titlu în această materie se înţelege actul juridic sau actul juris- 
dicțional translativ ori chiar declarativ de proprietate, care generează o 
prezumție de proprietate în favoarea persoanei care îl invocă. 

Constituie titlu, spre exemplu, contractul de vânzare-cumpărare, 
legatul cu titlu particular, convenţia sau hotărârea de partaj, tranzacţia 
convențională sau judiciară, hotărârea judecătorească ce ține loc de 
contract translativ etc. În schimb, certificatul de moștenitor nu constituie 
titlu, deoarece singura lui funcţie este aceea de a atesta calitatea de 
moștenitor, precum și întinderea drepturilor succesorale ale persoanei 
ori persoanelor având această calitate; însă reclamantul se va putea pre- 
vala de moștenirea legală sau testamentară, în măsura în care va reuși să 
facă dovada că autorul său era proprietarul imobilului pe care îl 
revendică de la pârât. 

Efectul ce i se atribuie titlului, în accepțiunea arătată mai sus, este 
acela de a crea o prezumție simplă în legătură cu calitatea de proprietar 
a persoanei ce îl produce, prezumție care poate fi însă răsturnată de 
partea adversă, inclusiv prin invocarea unui titlu propriu de natură să 
genereze o prezumție de proprietate mai puternică, dar tot susceptibilă 
de a fi combătută. 

Conturarea noțiunii de titlu permite stabilirea unor soluţii în funcţie 
de diferitele situaţii care se pot ivi în cadrul acțiunii în revendicare 
imobiliară. 

a) O primă situaţie este aceea în care ambele părţi prezintă câte un 
titlu cu privire la imobilul în litigiu. Într-o asemenea ipoteză, se va avea 
în vedere proveniența titlurilor. Astfel: 

— dacă ambele titluri provin de la același autor, iar numai unul dintre 
dobânditori și-a înscris titlul său în cartea funciară, atunci acesta va 
avea câștig de cauză; 

— dacă ambele titluri provin de la același autor, iar ambii dobânditori 
și-au înscris titlurile în cartea funciară, atunci va avea câștig de cauză 
cel care și-a înscris mai întâi titlul (qui prior tempore, potior iure), cu 
excepţia cazului în care ar fi incident art. 28 din Legea nr. 7/1996, repu- 
blicată, potrivit căruia, „dobânditorul anterior poate cere instanței jude- 
cătorești să acorde înscrierii sale rang preferențial faţă de înscrierea 
efectuată la cererea unui terţ, care a dobândit ulterior imobilul cu titlu 
gratuit sau care a fost de rea-credinţă la data încheierii actului”; 

— dacă ambele titluri provin de la același autor, iar niciunul dintre 
dobânditori nu și-a înscris titlul său în cartea funciară, atunci va avea 
câștig de cauză cel al cărui titlu are data mai veche (explicaţia acestei 
soluții constă în aceea că autorul nu mai putea înstrăina în mod valabil 
imobilul a cărui proprietate o transmisese în prealabil primului dobân- 
ditor — nemo dat quod non habet), cu excepţia cazului când ambele 
părți în litigiu produc ca titlu câte un testament redactat de aceeași per- 
soană și având ca obiect același imobil, caz în care va câștiga legatarul 
din testamentul ulterior, întrucât ultimul legat l-a revocat pe cel anterior; 

— dacă cele două titluri provin de la autori diferiți, urmează a se 
compara titlurile sau alte moduri de dobândire a proprietății pe care se 
întemeiază drepturile autorilor, dându-se câștig celui al cărui autor avea 
un drept preferabil (fundamentul acestei soluţii este principiul nemo dat 
quod non habet). 

b) A doua situație este aceea în care numai una dintre părțile în litigiu 
are titlu sau se poate prevala de un alt mod de dobândire a proprietății. 

Dacă într-o asemenea poziție se află reclamantul, acțiunea în reven- 
dicare imobiliară se admite, fiind însă necesar, dacă este cazul, ca data 
titlului să fie anterioară datei la care pârâtul a intrat în posesia imo- 
bilului. 

Dacă pârâtul este cel care are titlu sau invocă un alt mod de dobân- 
dire a proprietății, acțiunea în revendicare imobiliară se va respinge. 

c) A treia situație este aceea în care niciuna dintre părțile în litigiu nu 
produce un titlu și, desigur, nu se invocă uzucapiunea sau un alt mod 
originar de dobândire a proprietății. 

Ar urma ca acțiunea în revendicare imobiliară să fie respinsă, 
întrucât în favoarea posesorului actual (pârâtul) operează prezumția de 
proprietate, iar, în ipoteze identice, mai bună este situația celui care 
exercită posesia — in pari causa, melior est causa possidentis. 


2. Imprescriptibilitatea acţiunii în revendicare 
imobiliară 


Acţiunea în revendicare imobiliară este imprescriptibilă extinctiv, 
având în vedere caracterul perpetuu al dreptului de proprietate, drept 
care nu se stinge prin neuz, oricât timp ar fi trecut de la neexercitarea lui. 

Totuși, în situaţiile prevăzute de art. 498 C. civ. (avulsiunea) și de 
art. 520 C. proc. civ. (revendicarea imobilului adjudecat la licitație 

publică în cadrul procedurii de urmărire silită imobiliară), acţiunea în 
revendicare imobiliară este prescriptibilă extinctiv, în termen de 1 an de 
la ruperea porțiunii de teren, respectiv de 3 ani de la data înregistrării 
cererii de înscriere formulate de dobânditorul anterior sau, după caz, a 
înscrierii actului de adjudecare în cartea funciară. 

Desigur că acţiunea în revendicare imobiliară întemeiată pe dreptul 
de proprietate privată, deși imprescriptibilă extinctiv, poate fi paralizată 
prin invocarea, de către pârât, a dobândirii dreptului de proprietate prin 
uzucapiune. 

Cât privește acţiunea în revendicare imobiliară a bunurilor proprie- 
tate publică, aceasta este în toate cazurile imprescriptibilă extinctiv și 
niciodată nu poate fi paralizată prin invocarea uzucapiunii. 


Secţiunea a 3-a. Acţiunea în revendicare 
mobiliară 


1. Situaţii de distins 


Trebuie deosebite următoarele situaţii: 

— proprietarul se desesizează de bunul mobil în mod voluntar, 
încredințându-l unui detentor precar, iar acesta îl înstrăinează unui tert 
dobânditor de bună-credinţă (reclamant în acțiunea în revendicare este 
cel care s-a desesizat de bunăvoie de bunul său, iar pârât este 
dobânditorul de bună-credinţă); 

— proprietarul se desesizează involuntar de bunul mobil, ca urmare a 
unui furt sau a pierderii bunului, iar bunul respectiv ajunge în posesia 
unui dobânditor de bună-credinţă; această situație prezintă unele 
particularităţi atunci când dobândirea de către terțul de bună-credinţă a 
bunului mobil pierdut sau furat a avut loc în condiţii speciale, prevăzute 
de lege (reclamant este cel care a pierdut sau căruia i s-a furat bunul 
mobil, iar pârât este dobânditorul de bună-credinţă); 

— bunul mobil se află în posesia hoţului, găsitorului sau a dobân- 
ditorului de rea-credință (reclamant în acțiunea în revendicare este 
pretinsul proprietar, iar pârât este posesorul de rea-credinţă). 

2. Revendicarea bunului mobil de la terţul dobân- 
ditor, posesor de bună-credinţă 


2.1. Precizări prealabile 


Potrivit art. 1909 alin. (1) C. civ., „lucrurile mișcătoare se prescriu 
prin faptul posesiunii lor, fără să fie trebuinţă de vreo scurgere de timp”. 

Textul nu are însă o redactare corespunzătoare, deoarece, pe de o 
parte, evocă o dobândire prin efectul prescripției, iar, pe de altă parte, 
arată că nu este necesară scurgerea timpului, deși aceasta este o 
condiţie esenţială a prescripției. 

În realitate, legiuitorul a urmărit să confere posesiei în materie mobi- 
liară o forţă probatorie specială, în sensul că, în măsura în care sunt 
întrunite cumulativ anumite condiţii ce se desprind dintr-o serie de dis- 
poziţii legale, simplul fapt al posesiei constituie un adevărat mod de 
dobândire a proprietăţii, care nu poate fi contracarat. 

Așadar, dacă sunt întrunite anumite condiţii privitoare la bunuri, la 
persoane și la posesia terțului dobânditor (condiţii la care ne vom referi 
mai jos), posesia acestuia capătă valoarea unei prezumțţii legale abso- 
lute și irefragabile de proprietate, consecinţa fiind respingerea acţiunii în 
revendicare mobiliară. 


2.2. Condiţii privitoare la bunuri 


Articolul 1909 alin. (1) C. civ. se aplică bunurilor mobile corporale, 
deoarece acestea sunt susceptibile de o posesie efectivă. În mod excep- 
tional, textul respectiv se aplică și anumitor bunuri mobile incorporale, 
mai exact acelor drepturi de creanţă ce sunt încorporate în înscrisuri, 
formând un tot indisolubil (de exemplu, titlurile la purtător). 

Bunul mobil trebuie să fie privit în mod individual, art. 1909 alin. (1) 
C. civ. neaplicându-se universalităților (spre exemplu, în cazul unei 
succesiuni mobiliare). 

De asemenea, mai este necesar ca bunul mobil să nu facă parte din 
categoria bunurilor supuse înmatriculării, precum navele, aeronavele 
etc., deoarece în cazul acestora nu s-ar mai putea vorbi despre buna- 
credinţă a terţului ce a dobândit de la un neproprietar. 

În sfârșit, mai trebuie reținut că art. 1909 alin. (1) C. civ. nu poate fi 
invocat pentru a se dobândi proprietatea bunurilor mobile considerate 
accesorii ale unui imobil. 

Spre a fi incident art. 1909 alin. (1) C. civ., bunul mobil trebuie să fie 
proprietate privată, iar nu proprietate publică. 


2.3. Condiţii privitoare la persoane 


Deși art. 1909 alin. (1) C. civ. nu face vreo distincție în ceea ce pri- 
vește persoana posesorului, recurgându-se la o interpretare sistematică, 
se ajunge la concluzia că dispoziţiile acestui text de lege pot fi invocate 
numai de terţul care (cu bună-credinţă) a intrat în posesia bunului mobil 
ca urmare a înstrăinării acestuia de către un detentor precar, căruia 
adevăratul proprietar i l-a încredinţat de bunăvoie. 

Astfel, dacă terţul a dobândit bunul mobil de la adevăratul proprie- 
tar, el nu mai are nevoie de a invoca în favoarea sa dispoziţiile art. 1909 
alin. (1) C. civ., întrucât temeiul dobândirii dreptului de proprietate îl 
constituie însuși actul juridic încheiat cu adevăratul proprietar, iar dacă 
acest act juridic este lovit de nulitate, vor deveni incidente regulile 
aplicabile în materia nulităţii. 

De asemenea, dacă proprietarul nu s-a desesizat de bunăvoie de 
bunul său, ci l-a pierdut sau acesta i-a fost furat, devin incidente alte 
prevederi legale [art. 1909 alin. (2) sau art. 1910 C. civ.]. 

În sfârșit, dacă bunul mobil se află la detentor (locatar, depozitar, 
împrumutat etc.), acesta nu poate invoca în beneficiul său art. 1909 
alin. (1) C. civ., deoarece, pe lângă faptul că nu este posesor, este ținut 
de obligaţia contractuală de restituire a bunului. 

Așadar, ipoteza de aplicare a art. 1909 alin. (1) C. civ. (când 
acţiunea în revendicare mobiliară va fi respinsă) este următoarea: pro- 
prietarul bunului mobil îl încredințează unei persoane, care capătă 
calitatea de detentor precar; detentorul, încălcându-și obligaţia de res- 
tituire a bunului, ce îi revenea potrivit actului juridic prin care a dobân- 
dit detenţia, înstrăinează (cu titlu oneros) acest bun către un tert dobân- 
ditor, care are convingerea că a tratat cu adevăratul proprietar (este de 
bună-credinţă). 

Este necesar ca posesorul de bună-credinţă să fi dobândit bunul 
mobil de la detentorul precar printr-un act juridic cu titlu oneros, iar nu 
printr-un act juridic cu titlu gratuit, deoarece, deși textul de lege nu face 
vreo distincţie, nu mai subzistă raţiunea de a prefera buna-credinţă a 

terțului dobânditor cu titlu gratuit față de lipsa de diligență a proprie- 
tarului, în sensul că lipsa de diligență a acestuia în alegerea persoanei 
căreia i-a încredinţat bunul mobil este acoperită de principiul conform 
căruia trebuie protejat cel care se străduiește să evite o pagubă (certat 
de damno vitando), iar nu cel care urmărește să păstreze un câștig 
(certat de lucro captando). În sprijinul acestei soluţii poate fi adus și un 
argument a fortiori, în sensul că art. 1910 C. civ. se referă la situaţia în 
care este vorba despre un tert de bună-credință dobânditor cu titlu 
oneros și în care acţiunea în revendicarea bunului mobil poate fi admisă 
în măsura în care sunt îndeplinite anumite condiţii; cu atât mai mult, 
este necesar ca terțul de bună-credinţă să fie dobânditor cu titlu oneros 
atunci când acţiunea în revendicare mobiliară exercitată împotriva sa 
nu poate fi admisă. 


2.4. Condiţii referitoare la posesia terțului dobânditor 


Terţul dobânditor se poate prevala de dispoziţiile art. 1909 alin. (1) 
C. civ. numai dacă posesia sa este reală, utilă și de bună-credinţă. 

Posesia terţului dobânditor trebuie să fie reală, adică să întrunească 
în persoana acestuia ambele elemente ale posesiei (animus și corpus). 
Astfel, art. 1909 alin. (1) C. civ. nu se aplică atunci când terţul, deși a 
încheiat actul juridic translativ cu detentorul precar, nu a căpătat încă 
detențiunea materială a bunului mobil. 

Posesia terţului dobânditor trebuie să fie utilă, adică neviciată, cu 
precizarea că dintre caracterele posesiei prevăzute de art. 1847 C. civ. 
nu se pune, în această materie, problema continuității posesiei. Utili- 
tatea posesiei se prezumă, cel interesat (proprietarul care a introdus 
acţiunea în revendicare) având posibilitatea să facă dovada contrară. 

Prin posesie de bună-credinţă, în această materie, se înţelege posesia 
exercitată de o persoană ce are convingerea sinceră că a dobândit 
bunul mobil nu de la un detentor precar, ci de la adevăratul proprietar, 
deci, în momentul intrării efective în posesia bunului mobil, terțul 
dobânditor nu a cunoscut și nici nu putea să cunoască faptul că bunul îi 
este înstrăinat de un neproprietar. 

Cerinţa bunei-credinţe nu este prevăzută în art. 1909 alin. (1) C. civ., 
dar rezultă în urma unui raționament inductiv, ce are ca premisă un text 
de lege, care constituie un caz particular de aplicare a art. 1909 alin. (1) 
C. civ. Astfel, potrivit art. 972 C. civ., „dacă lucrul ce cineva s-a obligat 
succesiv a da la două persoane este mobil, persoana pusă în posesiune 

este preferată și rămâne proprietară, chiar când titlul său este cu dată 
posterioară, numai posesiunea să fie de bună-credinţă”. 

Buna-credinţă a terțului dobânditor trebuie să existe în momentul 
intrării efective în posesia bunului, nefiind suficient să existe, pentru 
ipoteza în care intrarea în posesie a dobânditorului este ulterioară 
încheierii actului juridic între el și detentor, numai la data realizării 
acordului de voinţă. În schimb, faptul că, ulterior intrării în posesie, 
dobânditorul își dă seama că a tratat cu un neproprietar nu face 
inaplicabil art. 1909 alin. (1) C. civ. 

Buna-credinţă se prezumă [art. 1899 alin. (2) C. civ.]. Este vorba de 
o prezumție legală relativă, astfel încât reclamantul din acţiunea în re- 
vendicare are posibilitatea să dovedească reaua-credință a posesorului, 
iar în acest scop poate recurge la orice mijloc de probă. 

S-a pus problema dacă, distinct de buna-credinţă, terțul dobânditor 
trebuie să aibă și un just titlu, adică un act juridic translativ de pro- 
prietate viciat prin aceea că provine de la un neproprietar. Majoritară 
este soluția potrivit căreia, în această materie, justul titlu nu este un 
element separat de buna-credinţă, ci este un element intrinsec acesteia. 
În consecinţă, ar fi suficient și un titlu putativ, adică un titlu care există 
numai în imaginaţia posesorului de bună-credinţă, spre exemplu, 
terțul crede că intrarea sa în posesia bunului mobil are la bază un 
contract, care, în realitate, nu s-a încheiat. Includerea justului titlu în 
sfera bunei-credinţe are drept consecinţă faptul că terțul dobânditor 
este scutit de sarcina de a proba existenţa acestuia, deoarece, prezu- 
mându-se buna-credinţă, se prezumă și existența justului titlu. Dacă 
însă se admite că, pentru aplicarea art. 1909 alin. (1) C. civ., posesorul 
de bună-credinţă trebuie să fie un dobânditor cu titlu oneros, iar nu cu 
titlu gratuit, ar trebui să se admită și faptul că titlul este un element 
separat de buna-credinţă. 


3. Revendicarea bunului mobil pierdut sau furat 
de la terțul dobânditor de bună-credinţă 


Articolul 1909 alin. (1) C. civ. nu se aplică în cazul bunului pierdut 
sau furat, nici chiar atunci când bunul mobil a ajuns în posesia unui tert 
dobânditor de bună-credinţă, ci într-o asemenea situaţie se va aplica 
art. 1909 alin. (2) C. civ. ori, după caz, art. 1910 C. civ., acţiunea în 
revendicare mobiliară fiind admisibilă. 

Potrivit art. 1909 alin. (2) C. civ., „cel ce a pierdut sau cel căruia i 
s-a furat un lucru poate să-l revendice, în curs de trei ani, din ziua când 
l-a pierdut sau i s-a furat, de la cel la care-l găsește, rămânând acestuia 
recurs în contra celui de la care-l are”. 

Cât privește sfera de aplicare a art. 1909 alin. (2) C. civ., este de 
reținut că, pe lângă condiţiile referitoare la bunuri și la posesia terțului 
dobânditor (analizate mai sus), mai trebuie îndeplinite încă două con- 
diţii speciale. 

În primul rând, este necesar ca terţul să dobândească bunul mobil de 
la hoț sau de la cel care și-a însușit nelegitim bunul pierdut de adevă- 
ratul proprietar ori chiar de la o altă persoană care, la rândul ei, a 
dobândit de la hoţ sau găsitor. În alte cuvinte, bunul mobil a ieșit din 
posesia proprietarului fără voia sa. 

Tocmai de aceea, cu însușirea bunului prin săvârșirea infracţiunii de 
furt este asimilată desesizarea produsă pe calea tâlhăriei ori a pirateriei. 
În schimb, nu se încadrează în situaţia avută în vedere de art. 1909 
alin. (2) C. civ. unele infracțiuni cum ar fi abuzul de încredere, înșelă- 
ciunea, gestiunea frauduloasă, deoarece în asemenea cazuri proprie- 
tarul s-a desesizat de bunăvoie de bunul său. 

Cât privește pierderea bunului mobil, nu prezintă interes dacă 
aceasta se datorează neglijenţei proprietarului sau unui eveniment 
fortuit, în ambele cazuri art. 1909 alin. (2) C. civ. fiind aplicabil. 

În al doilea rând, pentru a fi admisă, acţiunea în revendicare trebuie 
introdusă în termen de trei ani de la data pierderii sau furtului bunului 
mobil. 

Nu există un punct de vedere unitar în ceea ce privește calificarea 
termenului de trei ani, opinia majoritară fiind în sensul că acesta este un 
termen de decădere. 

În concluzie, acţiunea în revendicarea bunului mobil pierdut sau 
furat de la terțul dobânditor de bună-credinţă va fi admisă dacă 
proprietarul o introduce în cel mult trei ani de la data pierderii sau 
furtului și, desigur, dacă dovedește dreptul său de proprietate asupra 
bunului, ieșirea bunului din posesie fără voia sa, precum și identitatea 
dintre bunul revendicat și bunul pierdut sau furat. 

Dacă acţiunea în revendicare a fost admisă, tertul dobânditor are la 
îndemână regresul împotriva hoţului sau a găsitorului, însă va suporta 
riscul eventualei insolvabilităţii a acestuia. 

Cu toate acestea, dacă terțul a dobândit bunul mobil pierdut sau 
furat în anumite condiţii speciale, prevăzute de art. 1910 C. civ., con- 

diții care, prin natura lor, sunt susceptibile de a întări buna-credinţă a 
terțului, deși acțiunea în revendicare mobiliară se va admite, proprie- 
tarul va trebui să îi plătească terțului o sumă de bani egală cu preţul pe 
care acesta l-a plătit pentru a dobândi bunul respectiv. 

Regula specială instituită de art. 1910 C. civ. se aplică atunci când 
terțul a dobândit bunul mobil fie într-un spaţiu în care se derulează în 
mod obișnuit operaţii de înstrăinare a unor bunuri de aceeași natură cu 
bunul revendicat de cel care l-a pierdut sau i-a fost furat, fie în cadrul 
unei vânzări prin licitație publică, fie de la un comerciant care vinde 
bunuri asemănătoare. 

Trebuie reținut că art. 1910 C. civ. se referă la un caz particular al 
situaţiei avute în vedere de art. 1909 alin. (2) C. civ., ceea ce înseamnă 
că sunt comune celor două texte de lege condiţiile referitoare la bunuri, 
la posesia terțului dobânditor, la desesizarea involuntară a proprieta- 
rului și la termenul de trei ani. 

Proprietarul va putea recupera ulterior, prin intermediul unei acţiuni 
în despăgubire introduse împotriva hoțului sau găsitorului, suma pe care 
a plătit-o terțului, numai că, de data aceasta, riscul insolvabilității 
hoțului sau a găsitorului nu va mai fi suportat de terţul de bună-credinţă 
ce a dobândit bunul în anumite condiţii speciale, ci de proprietar. 


4. Revendicarea bunului mobil de la hoţ, găsitor 
sau de la terțul dobânditor de rea-credință 


Dovedirea de către reclamant a dreptului său de proprietate este 
suficientă pentru a conduce la admiterea acţiunii în revendicare, indi- 
ferent dacă bunul mobil se află la autorul furtului, la cel care și-a însușit 
bunul găsit sau la o altă persoană care este de rea-credinţă. În privinţa 
acestor persoane, nu se aplică art. 1909 alin. (2) C. civ. și, cu atât mai 
mult, nu se aplică nici art. 1909 alin. (1) C. civ., ceea ce înseamnă că 
acţiunea în revendicare este admisibilă. 

Reaua-credinţă constă în faptul că persoana a intrat în posesia bu- 
nului mobil în condiţii ce exclud formarea convingerii sale că a dobân- 
dit dreptul de proprietate asupra bunului. Spre exemplu, sunt posesori 
de rea-credinţă atât cel care dobândește bunul mobil de la o persoană 
despre care știa sau ar fi trebuit să știe că nu are calitatea de proprietar, 
cât și cel care dobândește bunul mobil de la adevăratul proprietar, însă 

obține consimțământul acestuia prin dol. Desigur că tot posesori de rea- 
credință sunt și hoțul, precum și cel care și-a însușit bunul găsit. 

Acțiunea în revendicarea bunului mobil de la posesorul de rea- 
credință este imprescriptibilă extinctiv, neexistând nicio justificare 
pentru a se face deosebire, sub aspectul caracterului perpetuu (implicit 
și al prescripției extinctive), între dreptul de proprietate imobiliară și 
dreptul de proprietate mobiliară. Ar urma să se admită că acțiunea în 
revendicare mobiliară poate fi totuși paralizată prin invocarea, de către 
posesorul de rea-credinţă, a uzucapiunii de 30 de ani. 

În orice caz, acţiunea în revendicarea unui bun mobil proprietate 
publică este imprescriptibilă. 

Mai precizăm că acţiunea în revendicare mobiliară poate fi exerci- 
tată și împotriva detentorului precar, urmând a se aplica regulile de la 
revendicarea bunului mobil de la posesorul de rea-credinţă, cu parti- 
cularitatea că în nicio situaţie detentorul nu poate invoca uzucapiunea. 


Secţiunea a 4-a. Efectele admiterii acţiunii în 
revendicare 


În principiu, efectele admiterii acţiunii în revendicare sunt aceleași, 
indiferent dacă bunul revendicat este mobil sau imobil. 

Efectele admiterii acţiunii în revendicare vizează următoarele 
aspecte: restituirea lucrului; restituirea fructelor produse de lucrul reven- 
dicat în intervalul de timp în care proprietarul a fost lipsit de stăpânirea 
acestuia; suportarea cheltuielilor făcute de către posesorul neproprietar 
cu privire la bunul revendicat. 


1. Restituirea lucrului 


Dacă acţiunea în revendicare este admisă, reclamantului i se recu- 
noaște dreptul de proprietate asupra lucrului revendicat, iar pârâtul este 
obligat la restituirea acestuia. Bunul este readus în patrimoniul proprie- 
tarului liber de eventualele sarcini cu care fusese grevat de către pose- 
sorul neproprietar — resoluto iure dantis resolvitur ius accipientis. 

În cazul în care restituirea lucrului în natură nu mai este posibilă, 
obligaţia de restituire va fi înlocuită cu o obligaţie de dezdăunare, deci 

instanţa, cu respectarea dispoziţiilor procesuale în materie [art. 132 
alin. (2) pct. 3 C. proc. civ. sau art. 322 pct. 3 C. proc. civ. ori art. 574 
C. proc. civ.], va obliga pe pârât la plata unei sume de bani ce 
reprezintă echivalentul valoric al bunului respectiv. 

Dacă imobilul revendicat a fost expropriat, pârâtul va restitui doar 
despăgubirea primită ca urmare a exproprierii. 

Dacă bunul pierit a fost asigurat, pârâtul va restitui indemnizaţia de 
asigurare pe care a încasat-o. În cazul în care bunul, care nu era asi- 
gurat, a pierit fortuit, posesorul de bună-credinţă nu poate fi obligat la 
despăgubiri, deoarece riscul pieirii fortuite a lucrului este suportat de 
către proprietar — res perit domino; în schimb, posesorul de rea-credinţă 
va fi obligat să restituie contravaloarea lucrului, afară de situația când 
dovedește că lucrul ar fi pierit și dacă s-ar fi aflat la reclamantul pro- 
prietar. 


2. Restituirea fructelor 


Cât privește restituirea fructelor produse de bunul revendicat în 
perioada în care proprietarul a fost lipsit de stăpânirea acestuia, trebuie 
să deosebim situaţia posesorului de bună-credinţă și cea a posesorului 
de rea-credinţă. 

Astfel, posesorul de bună-credință, pe temeiul art. 485 C. civ., va 
reține în deplină proprietate fructele produse de bun pe tot intervalul de 
timp cât a durat buna sa credință (buna-credință a posesorului înce- 
tează, cel mai târziu, la data introducerii acţiunii în revendicare). 

În schimb, posesorul de rea-credinţă este ţinut să restituie în natură 
toate fructele percepute sau, după caz, să plătească echivalentul valoric 
al fructelor valorificate. De asemenea, posesorul de rea-credinţă poate fi 
obligat și la plata echivalentului valoric al fructelor nepercepute din ne- 
glijenţa sa. Subliniem că restituirea fructelor sau contravaloarea acestora 
va fi dispusă de către instanță numai dacă proprietarul solicită în mod 
expres aceasta, nu însă și din oficiu [art. 129 alin. (6) C. proc. civ.]. 

3. Suportarea cheltuielilor făcute de către posesor 


Cât privește situaţia cheltuielilor făcute de posesor cu lucrul pe care 
îl restituie, este necesar să se distingă între trei categorii de cheltuieli: 
cheltuielile necesare, cheltuielile utile și cheltuielile voluptoarii. 

Cheltuielile necesare, adică acelea făcute pentru conservarea 
lucrului, se vor restitui integral, deci pârâtul din acțiunea în revendicare, 
indiferent dacă a fost de bună sau de rea-credinţă, este îndreptăţit să 
solicite, fie prin intermediul unei cereri reconvenţionale, fie printr-un 
proces distinct, obligarea proprietarului să îi plătească o sumă de bani 
egală cu cheltuielile făcute în vederea conservării lucrului. 

La cererea posesorului, proprietarul va fi obligat să suporte și 
cheltuielile utile, adică acelea care, fără a fi necesare, sporesc totuși 
valoarea lucrului, însă numai în măsura sporului de valoare produs 
lucrului, socotit în momentul restituirii. 

În ambele cazuri, temeiul restituirii acestor cheltuieli posesorului, 
indiferent dacă acesta a fost de bună-credință sau de rea-credinţă, îl 
constituie îmbogățirea fără justă cauză. 

Se admite că posesorul poate să solicite instanței și să obțină 
recunoașterea unui drept de retenţie asupra lucrului revendicat, până 
când proprietarul îi va remite sumele de bani la care este îndreptăţit 
potrivit celor menţionate mai sus. 

Proprietarul nu poate fi obligat să suporte cheltuielile voluptoarii, 
adică acelea pe care posesorul le-a efectuat pentru simpla lui plăcere, 
fără a se ajunge, pe această cale, la creșterea valorii lucrului. În măsura 
în care lucrările sau amenajările aduse bunului ca urmare a unor ase- 
menea cheltuieli voluptoarii se pot detașa de bun fără a produce vreun 
prejudiciu, posesorul are dreptul să le ridice. 


Jurisprudenţă relevantă 


Hotărâri ale Curţii Europene a Drepturilor Omului 


1. C.E.D.O., Hotărârea din 24 martie 2009, pronunţată în cauza 
Tudor Tudor c. României, în M. Of. nr. 778 din 13 noiembrie 2009 

Existența unei căi de recurs interne în vederea obținerii de despă- 
gubiri de către fostul chiriaș 


„În cauza de față, instanțele interne au comparat titlurile de pro- 
prietate prezentate de reclamant și de fostul proprietar și au hotărât să 

acorde prioritate titlului fostului proprietar. Astfel, Curtea de Apel 
București nu a anulat titlul de proprietate al reclamantului și nici nu i-a 
acordat vreo despăgubire pentru pierderea suferită. 

Cu toate acestea, reclamantul, care nu își mai poate folosi în mod 
valabil titlul de proprietate, poate solicita despăgubiri din partea 
vânzătorului, în temeiul Codului civil, pentru evicţiune, fie chemând în 
garanţie statul în procesul intentat împotriva sa, fie prin introducerea 
unei acțiuni separate în acest sens. Jurisprudenţa trimisă de Guvern 
indică o practică internă consecventă de acordare de despăgubiri în 
cauze similare cu cea de față. Prin urmare, calea de atac este 
disponibilă atât în teorie, cât și în practică. (§ 38) 

Rămâne de stabilit dacă valoarea despăgubirii ce poate fi acordată 
de instanţele naționale este suficientă, astfel încât să permită reparația 
încălcărilor pretinse. În acest context, Curtea observă că această cauză 
provine din aplicarea legilor privind retrocedarea proprietăților 
naţionalizate. Recunoscând contextul deosebit de dificil al despăgubirii 
pentru proprietăţile naţionalizate în timpul regimului comunist, Curtea a 
exprimat opinia că trebuie garantat ca atenuarea prejudiciilor vechi să 
nu creeze noi prejudicii disproporționate. (8 39) 

Jurisprudenţa furnizată de Guvern indică faptul că persoanelor aflate 
în situația reclamantului li s-ar fi acordat cel puţin preţul de cumpărare 
indexat și, eventual, despăgubiri până la valoarea de piaţă actuală a 
proprietăţii, precum și rambursarea oricăror costuri angajate în limite 
rezonabile pentru întreţinerea casei. (§ 40) 

În fine, deși legea retrocedării nu prevede o acţiune specifică 
împotriva statului pentru persoane aflate în situaţia reclamantului, 
Curtea se declară mulţumită că această cale de atac, oferită de Codul 
civil, este suficientă pentru a asigura o reparaţie în situaţii precum cea a 
reclamantului”. (§ 42) 


Decizii pronuntate în recursuri în interesul legii 


2. |.C.C.]., Secţiile Unite, Decizia nr. 33 din 9 iunie 2008, în M. Of. 
nr. 108 din 23 februarie 2009 


Cu privire la acţiunile întemeiate pe dispoziţiile dreptului comun, 
având ca obiect revendicarea imobilelor preluate în mod abuziv în 
perioada 6 martie 1945 - 22 decembrie 1989, formulate după intrarea 
în vigoare a Legii nr. 10/2001 și soluționate neunitar de instanţele 
judecătorești, se stabilesc următoarele: 

Concursul dintre legea specială și legea generală se rezolvă în 
favoarea legii speciale, conform principiului specialia generalibus 
derogant, chiar dacă acesta nu este prevăzut expres în legea specială. 

În cazul în care sunt sesizate neconcordante între legea specială, 
respectiv Legea nr. 10/2001, și Convenţia europeană a drepturilor 
omului, aceasta din urmă are prioritate. Această prioritate poate fi dată 
în cadrul unei acțiuni în revendicare, întemeiată pe dreptul comun, în 
măsura în care astfel nu s-ar aduce atingere unui alt drept de proprietate 
ori securităţii raporturilor juridice. 


Decizii de speță ale instanței supreme 


3. C.S.]., Secţia civilă, decizia nr. 1330 din 5 mai 1995, în B.J. 1990- 
2003, Ed. All Beck, București, 2004, p. 217-218 


În principiu, grăniţuirea reprezintă o operațiune de determinare prin 
semne exterioare a limitelor dintre două proprietăţi vecine, acţiunea 
exercitată cu scopul stabilirii traseului real pe care trebuie să îl urmeze 
hotarul fiind întemeiată pe dispoziţiile art. 584 C. civ. 

Rezultă că grăniţuirea, fiind menită să apere dreptul de proprietate, se 
poate cere atât în cazul inexistenţei unei delimitări între proprietăţi, cât și în 
situaţia în care astfel de semne exterioare există, dar sunt contestate de 
părți. 

Totodată, este necesar ca o grăniţuire dispusă prin hotărâre 
judecătorească să rezolve contestaţiile și pretențiile părților cu caracter 
revendicativ, dar și să ţină seama de transformările produse în 
configuraţia terenurilor din cauze care nu le sunt imputabile. 


4. |.C.C.., Secţia civilă și de proprietate intelectuală, decizia 
nr. 2574 din 31 martie 2005, în Înalta Curte de Casaţie și Justiţie. 
Jurisprudenţa Secţiei civile pe anul 2005, Ed. Hamangiu, București, 
2006, p. 21-22 

Acţiunea în revendicare este cel mai specific mijloc juridic de 
apărare a dreptului de proprietate, pentru că prin această acțiune 
proprietarul poate să obțină restituirea bunului proprietatea sa de la cel 
care îl deține fără drept. 

Pentru înlăturarea unor atingeri aduse dreptului său și asigurarea 
exercitării lui în condiţii normale, proprietarul poate formula și alte 
acţiuni care, deși nu se întemeiază direct pe dreptul de proprietate, ci 
pe un raport juridic obligațional (contract, delict, îmbogăţire fără justă 

cauză, anularea actelor juridice), în mod indirect apără și dreptul de 
proprietate, dacă raportul juridic obligaţional este legat de dreptul real. 

În speţă, reclamantul a formulat acţiune în evacuare, invocând drep- 
tul său de proprietate asupra imobilului, iar pârâtul i-a negat dreptul, 
susținând că imobilul aparține domeniului public al municipiului C. 

Soluţia de respingere a acţiunii de evacuare este legală, deoarece, 
atunci când ambele părţi invocă un drept de proprietate asupra acelu- 
iași bun, trebuie să se procedeze la compararea titlurilor ce se opun, 
comparare care nu este posibilă în acţiunea în evacuare. 


5. I.C.C.]., Secţia civilă și de proprietate intelectuală, decizia 
nr. 1066 din 11 februarie 2005, www.scj.ro 


Proba deplină, absolută a dreptului de proprietate o constituie 
modurile originare de dobândire a proprietăţii, cum ar fi uzucapiunea și 
ocupaţia, iar nu titlurile translative sau declarative, care au caracterul 
unor simple prezumții ale dreptului de proprietate; când reclamantul 
invocă o hotărâre de partaj față de o persoană care nu a fost parte în 
acel proces, prezumția simplă de proprietate amintită poate fi înlăturată 
de pârât prin dovada contrară. 


6. I.C.C.]., Secţia civilă și de proprietate intelectuală, decizia 
nr. 8018 din 11 decembrie 2008, în Acţiunea în revendicare. Practică 
judiciară 2008-2009, de G. Florescu, D. Călinescu, Ed. Hamangiu, 
București, 2009, p. 107 și urm. 


Titlul preferabil se stabilește nu în raport de cine posedă bunul sau 
cine plătește impozitele aferente acestuia, ci în raport de drepturile 
autorilor de la care provin, urmând a se da eficienţă titlului care provine 
de la autorul al cărui drept este preferabil. Această soluţie este o 
aplicaţie a principiului nemo plus iuris ad allium transferre potest quam 
ipse habet, potrivit căruia nu se poate transmite mai mult decât s-a 
dobândit, iar transcrierea titlului are importanţă în aprecierea prefera- 
bilităţii titlului numai atunci când părţile opun titluri care provin de la 
același autor. Altfel spus, întrucât ambele părţi litigante deţin titlu de 
proprietate recunoscut ca valabil prin hotărâri judecătorești irevocabile 
și au un „bun” în sensul art. 1 din Protocolul nr. 1 adiţional la Con- 
venţia europeană a drepturilor omului, în conflictul dintre ele, instanţa a 
recunoscut preferabilitatea titlului înfățișat de reclamanţi ca fiind cel 
originar și mai bine caracterizat, provenind de la proprietarul iniţial, 

care obținuse bunul în condiţii de perfectă legalitate, necontestat și 
anterior naţionalizării. 


Spete 


1. X a introdus o acțiune prin care revendică un imobil aflat în pose- 
sia lui Y. Acesta a invocat excepția puterii de lucru judecat, arătând că, 
anterior, X a introdus împotriva sa o acțiune posesorie având ca obiect 
acelaşi imobil, care a fost respinsă prin hotărâre rămasă irevocabilă. 

Întrebare: Ce va decide instanța în privința excepţiei puterii de lucru 
judecat și cu ce motivare? 


2. Reclamanta N.D. a solicitat stabilirea liniei de hotar între proprie- 
tatea ei și cea a pârâtului B.G. și, ca o consecinţă, respectarea dreptului 
ei de proprietate asupra terenului acaparat de pârât, cu obligarea 
acestuia la demolarea construcţiei edificate pe terenul acaparat. 

În susținerea cererii, reclamanta a depus titlul de proprietate 
nr. 15000 din 28 decembrie 1994, prin care autorului său, M.I.P., i s-a 
reconstituit dreptul de proprietate pentru o suprafață de 1.800 mp teren 
arabil, situat în extravilan. 

Pârâtul, la rândul său, a depus o sentinţă civilă din 1999, irevo- 
cabilă, prin care, în urma ieșirii din indiviziune, i s-a atribuit suprafaţa 
de 400 mp teren. La data de 18 decembrie 2001, pârâtul și-a înscris 
dreptul de proprietate. 

Instanța a admis cererea reclamantei N.D., a stabilit linia de hotar 
între proprietăţi conform raportului de expertiză și l-a obligat pe pârâtul 
B.G. să lase reclamantei în proprietate suprafața de 414,14 mp teren și 
să desființeze construcţia edificată pe acest teren. S-a reţinut că reclaman- 
ta este îndreptăţită să ocupe suprafaţa de 1.800 mp teren în temeiul ti- 
tlului de proprietate pe care îl deţine, pârâtul neputând produce un ase- 
menea document, întrucât hotărârea judecătorească invocată de acesta 
nu poate constitui un titlu, deoarece are caracter declarativ, și nu con- 
stitutiv de drepturi. Instanţa a concluzionat că reclamanta este singura 
deținătoare a unui titlu de proprietate, în conformitate cu dispoziţiile 
legale, ceea ce impune conferirea tuturor condițiilor care să permită fo- 
losinţa neîngrădită a dreptului său asupra terenului pentru care are titlu. 

Cerinţă: Comentaţi soluția instanţei. 

3. X a solicitat evacuarea lui Y din spaţiul situat la parterul unui 
imobil proprietatea reclamantului, arătând că pârâtul ocupă de un an 
spațiul respectiv fără a avea vreun titlu. 

Instanţa a respins acţiunea în evacuare, motivând că reclamantul are 
la îndemână numai calea acţiunii în revendicare. 

Cerinţă: Arătaţi motivat dacă este corectă soluția instanței. 


4. Reclamanţii P.I.M.E. și ].B.G. au chemat în judecată statul român 
și pe G.A.A. și G.M., solicitând: să se constate nelegalitatea trecerii în 
proprietatea statului a apartamentului precizat în acţiune; să se dispună 
rectificarea cărţii funciare prin radierea dreptului de proprietate al sta- 
tului și reintabularea dreptului de proprietate al foștilor proprietari tabu- 
lari; obligarea pârâţilor G.A.A. și G.M. să recunoască dreptul de pro- 
prietate asupra apartamentului pentru antecesorii lor J.F.E. și J.M., cu 
titlu de cumpărare, și înscrierea dreptului lor de proprietate în cartea 
funciară; constatarea calității reclamanților de moștenitori după de- 
funcţii J.F.E. și ].M., includerea în masa succesorală a imobilului, stabi- 
lirea cotelor de moștenire și intabularea dreptului lor de proprietate în 
cartea funciară. 

În motivare, s-a invocat faptul că asupra apartamentului în litigiu 
statul român și-a intabulat dreptul de proprietate cu titlu de naţiona- 
lizare, preluarea făcându-se în baza Decretului nr. 92/1950 de la pârâţii 
G.A. și G.M., deși, la data apariţiei decretului, aceștia nu mai erau 
proprietari, întrucât imobilul fusese dobândit prin cumpărare de 
antecesorii reclamanților. 

În fapt, imobilul în litigiu a constituit proprietatea tabulară a pârâţilor 
G.A.A. și G.M. și a trecut în proprietatea statului român prin naţiona- 
lizare în baza Decretului nr. 92/1950 (intrat în vigoare la 20 aprilie 
1950). Între G.A.A. și G.M., pe de o parte, și J.F.E. și J.M., pe de altă 
parte, s-au încheiat actul intitulat „contract provizoriu de vânzare- 
cumpărare” din 2 martie 1950, precum și „contractul de vânzare- 
cumpărare definitiv”, datat 10 aprilie 1950. În primul dintre aceste acte, 
pârâţii se obligă să înstrăineze imobilul promitenţilor-cumpărători, 
părţile inserând și o menţiune expresă privind intabularea dreptului de 
proprietate în favoarea cumpărătorilor, respectiv promisiunea acordată 
de vânzător și consimțământul de a se intabula imobilul în favoarea 
noilor proprietari la data achitării integrale a preţului. 

Prin celălalt înscris, părțile au încheiat un contract definitiv de 
vânzare-cumpărare, printr-un act sub semnătură privată. 

Ulterior naţionalizării, la data de 27 iunie 1951, vânzătorul a dat o 
declaraţie autentificată, prin care recunoaște primirea parţială a preţului, 
respectiv existenţa unui rest de achitat. 

Întrebare: Ce soluţie s-a pronunţat în cauză și cu ce motivare? 


5. Reclamantul E.V. a solicitat obligarea pârâţilor Consiliul General 
al Municipiului București și persoanele fizice care locuiesc în clădire în 
calitate de chiriași să îi lase în deplină proprietate și pașnică posesie și 
folosință imobilul în litigiu, întemeindu-și acțiunea pe dispoziţiile 
art. 480 și art. 481 C. civ. În motivare, s-a arătat că prin decizia 
nr. 1581/1960 a fostului Consiliu Popular al Raionului București, imo- 
bilul a fost trecut în proprietatea statului în temeiul art. 3 din Decretul 
nr. 218/1960, iar nelegalitatea acestei decizii a fost constatată prin 
sentinţa civilă nr. 3407 din 29 martie 1994 a Judecătoriei sectorului 2 
București, definitivă și irevocabilă. 

Prin întâmpinare, chiriașii nu au contestat calitatea reclamantului de 
proprietar al imobilului și nici nu au invocat vreun titlu propriu de 
aceeași natură, dar au susținut că dețin parte din imobil în calitate de 
locatari în temeiul unui contract de închiriere încheiat în 1992 cu 
celălalt pârât, după o locaţiune de peste 25 de ani. 

Instanța a admis acţiunea în revendicare formulată de reclamantul 
E.V., fiind obligat pârâtul C.G.M.B. să lase reclamantului în deplină 
proprietate și liniștită posesie imobilul revendicat; a fost respinsă 
acţiunea îndreptată împotriva pârâţilor persoane fizice pentru lipsa 
calităţii procesuale pasive. 

Cerinţă: Comentaţi soluția instanţei. 


6. A a cumpărat de la B un autoturism, cunoscând că vânzătorul este 
coproprietar, alături de ceilalţi fraţi ai săi (C și D), cu privire la bun. 
Ulterior, A a fost deposedat de bunul respectiv de către un tert (E). 

Prin cerere de chemare în judecată, A a revendicat autoturismul de 
la E. Pârâtul a invocat excepția lipsei calităţii procesuale a recla- 
mantului. 

Întrebare: Ce a decis instanța asupra excepţiei invocate și cu ce 
motivare? 


7. Prin cerere înregistrată la Judecătoria sectorului 1 București la data 
20 octombrie 2003, B.D. l-a chemat în judecată pe L.V., solicitând 
instanţei să dispună obligarea acestuia să îi lase în deplină proprietate și 

liniștită posesie apartamentul nr. 1 din str. N, sector 1, București. În 
motivarea cererii, reclamantul a arătat că, prin sentinţa civilă nr. 6215 
din 3 aprilie 2000, pronunţată de Judecătoria sectorului 1 București, 
rămasă irevocabilă, a fost admisă acțiunea pe care a formulat-o în 
contradictoriu cu C.G.M.B. și SC X. SA, s-a constatat nulitatea trecerii în 
proprietatea statului a imobilului menţionat mai sus, pârâtele fiind 
obligate să îl lase reclamantului în deplină proprietate și liniștită 
posesie. 

Pârâtul L.V. s-a apărat arătând că a cumpărat imobilul în litigiu de la 
stat prin contractul nr. 3258 din 7 august 1997, dată la care nu era 
formulată nicio cerere de restituire a imobilului, astfel încât, fiind 
dobânditor de bună-credinţă și cu titlu oneros, a devenit proprietar al 
acestuia. 

Întrebări: 

1. Care sunt modurile de dobândire/transmitere a dreptului de 
proprietate? 

2. Pot exista și alte moduri de dobândire a proprietăţii în afara celor 
prevăzute de lege? 

3. Cum va proceda instanța în cazul în care, într-o acțiune. în 
revendicare, ambele părți se prevalează de câte un mod de dobândire a 
proprietăţii? 

4. Ce soluţie va pronunţa instanţa și cu ce motivare? 


8. X a chemat-o în judecată pe pârâta SC Y SA, solicitând obligarea 
acesteia să îi lase în deplină proprietate și pașnică posesie un anumit 
imobil. 

Pârâta a invocat în apărare dispoziţiile Legii nr. 15/1990 ca mod de 
dobândire a dreptului de proprietate asupra imobilului în litigiu, 
dovedind că este succesoarea în drepturi a SC Z SA, aceasta din urmă 
fiind creată prin transformarea fostei unități economice de stat care avea 
în administrare imobilul la data intrării în vigoare a actului normativ 
sus-menţionai. 

Din probele administrate a mai rezultat că imobilul a fost preluat de 
stat în anul 1988, în baza unei oferte de donaţie în formă autentică 
făcute de reclamant, proprietarul imobilului la acea dată, fără însă a 
exista dovada acceptării acesteia în formă autentică. 

Întrebări: 

1. Într-o acţiune în revendicare poate fi invocată, doar pe cale inci- 
dentală, nevalabilitatea titlului uneia dintre părţi sau trebuie formulată și 
o cerere (capăt de cerere distinct sau, după caz, cerere reconvențională) 
în declararea nulităţii? 

2. Ce soluţie a pronunţat instanţa și cu ce motivare? 


9. X a împrumutat de la Y o bicicletă, pe care apoi i-a dăruit-o lui C 
drept cadou pentru ziua de naștere a acestuia. 

Ulterior, Y a introdus o acţiune în revendicare împotriva lui C, 
solicitând instanţei să îl oblige pe pârât să îi lase în deplină proprietate 
și pașnică folosinţă bicicleta. 

C s-a apărat arătând că, potrivit prezumției instituite de către lege, el 
a fost de bună-credință, având convingerea că X era adevăratul 
proprietar al bicicletei, iar buna sa credinţă trebuie ocrotită cu prioritate 
față de neglijența proprietarului care i-a încredinţat bunul lui X. A mai 
susținut că dispoziţiile legale în materie nu disting între terţul dobân- 
ditor cu titlu oneros și terțul dobânditor cu titlu gratuit. 

Întrebare: Care va fi soluţia instanţei? Motivaţi. 


10. La 13 septembrie 2009, X a introdus împotriva lui Y o acţiune în 
revendicarea unui laptop. Pârâtul a invocat în apărare dispozițiile 
art. 1909 alin. (1) C. civ., arătând și dovedind că a cumpărat bunul de la 
Z, fără a cunoaște că acesta nu era adevăratul proprietar, la data de 10 
august 2009, preluându-l în posesie la 31 august 2009, deoarece pre- 
zenta anumite deficienţe ce trebuiau remediate de vânzător. Din pro- 
bele administrate în cauză a mai rezultat că X i-a încredinţat laptop-ul 
lui Z la data de 1 august 2009 în vederea efectuării unor reparații și că 
la data de 24 august 2009 Y a asistat la o discuţie între Z și X, în care 
acesta din urmă îi punea în vedere să repare și să îi restituie cât mai 
repede bunul ce formează obiectul acţiunii. 

Întrebare: Ce soluţie va pronunţa instanţa și cu ce motivare? 


11. A a furat calul proprietatea vecinului său B, vânzându-l apoi în 
târgul de animale lui C, în schimbul sumei de 700 de lei. 

La 2 ani după furt, B l-a chemat în judecată pe C, solicitând instanţei 
să îl oblige pe acesta la restituirea calului. 

C s-a apărat susținând că acţiunea trebuie respinsă, deoarece el este 
un tert dobânditor de bună-credință și cu titlu oneros. Însă, în cazul în 
care instanța ar admite acţiunea lui B, a cerut ca acesta să îi plătească 
suma de 1000 de lei constând în valoarea actuală de circulaţie a 
bunului litigios. 

Întrebare: Care va fi soluţia instanței? Motivaţi. 


Teste grilă 


1. Acţiunea în revendicare: 

a) este o acţiune reală și petitorie; 

b) are același regim juridic indiferent de obiectul dreptului de pro- 
prietate; 

c) are același regim juridic indiferent de forma dreptului de pro- 
prietate. 


2. Acţiunea în revendicare: 

a) este un mijloc juridic de apărare a dreptului de proprietate și a 
altor drepturi reale; 

b) poate fi exercitată și de creditorii chirografari ai proprietarului; 

c) poate fi admisă numai dacă are ca obiect un bun imobil. 


3. Pentru a obţine restituirea lucrului ce a format obiectul locaţiunii, 
proprietarul locator este îndreptăţit să exercite împotriva locatarului: 

a) numai acțiunea contractuală; 

b) fie acţiunea contractuală, fie acţiunea în revendicare; 

c) acţiunea în revendicare, însă numai dacă a exercitat în prealabil 
acţiunea contractuală, care a fost respinsă. 


4. Spre deosebire de acţiunea posesorie, acţiunea în revendicare: 

a) este imprescriptibilă extinctiv, afară de excepţiile expres prevăzute 
de lege; 

b) este o acţiune reală; 

c) pune în discuţie însuși dreptul de proprietate. 


5. Spre deosebire de acțiunea în revendicare, acţiunea negatorie: 
a) este o acţiune prin care se apără un drept real accesoriu; 

b) nu pune în discuţie însuși dreptul de proprietate; 
c) este imprescriptibilă extinctiv. 


6. Acţiunea în revendicarea unui bun proprietate comună pe cote-părți: 

a) poate fi introdusă, în toate cazurile, doar de unul dintre copro- 
prietari; 

b) poate fi introdusă doar de unul dintre coproprietari, dacă acesta a 
fost în imposibilitate de a obține consimțământul tuturor; 

c) trebuie introdusă, în toate cazurile, de toţi coproprietarii. 


7. Proba dreptului de proprietate în cadrul acţiunii în revendicare 
imobiliară: 

a) are caracter absolut dacă se face dovada unui mod originar de 
dobândire a proprietăţii; 

b) se poate realiza și printr-un titlu putativ; 

c) presupune, în toate cazurile, existenţa unui înscris. 


8. Titlul în materia acţiunii în revendicare imobiliară: 
a) trebuie să fie un act juridic translativ de proprietate; 
b) creează o prezumție simplă de proprietate; 

c) este un element al bunei-credinţe. 


9. În cadrul acţiunii în revendicare având ca obiect un imobil: 

a) reclamantul câștigă întotdeauna dacă titlul său are o dată 
anterioară faţă de titlul pârâtului; 

b) pârâtul poate câștiga chiar dacă posesia sa este de rea-credinţă; 

c) reclamantul poate câștiga dacă face proba dobândirii dreptului 
său prin uzucapiune. 


10. Dacă într-o acțiune în revendicare imobiliară ambele părți au 
titlu și cele două titluri provin de la același autor și au fost înscrise în 
cartea funciară: 

a) dobânditorul anterior de bună-credinţă și cu titlu oneros poate 
avea câștig de cauză chiar dacă dobânditorul ulterior și cu titlu gratuit 
și-a înscris primul titlul în cartea funciară; 

b) va avea câștig de cauză cel care se află în posesia imobilului; 

c) va câștiga, în toate cazurile, cel al cărui titlu are data mai veche. 

11. Dacă într-o acţiune în revendicare imobiliară numai reclamantul 
are titlu: 

a) acţiunea trebuie admisă în toate cazurile; 

b) pârâtul poate câștiga numai dacă este posesor de bună-credinţă; 

c) acţiunea se va respinge dacă pârâtul dovedește că titlul 
reclamantului este lovit de nulitate absolută. 


12. Dacă într-o acţiune în revendicare imobiliară niciuna dintre părţi 
nu dovedește un mod de dobândire a proprietăţii, va avea câștig de 
cauză: 

a) reclamantul; 

b) pârâtul; 

c) partea a cărei posesie este mai caracterizată. 


13. Pentru a fi respinsă acțiunea în revendicare mobiliară exercitată 
împotriva unui tert dobânditor, este necesar, între altele, ca: 

a) posesia terțului dobânditor să fie utilă; 

b) posesia terțului dobânditor să fie de bună-credinţă; 

c) bunul să fi ieșit din posesia proprietarului fără voia sa. 


14. Proprietarul bunului mobil pierdut sau furat este îndreptăţit să 
exercite acţiunea în revendicare: 

a) în termen de cel mult trei ani de la data pierderii sau furtului, 
indiferent de persoana care stăpânește bunul; 

b) numai dacă bunul se află în stăpânirea unui tert de rea-credinţă; 

c) în termen de cel mult trei ani de la data pierderii sau furtului, dacă 
bunul se găsește la un posesor de bună-credinţă. 


15. Acţiunea în revendicare mobiliară: 

a) se va respinge în toate cazurile în care posesorul este de bună- 
credinţă; 

b) este o acţiune reală și posesorie; 

c) poate fi admisă dacă este exercitată împotriva posesorului de rea- 
credinţă. 


16. Pentru a fi aplicabil art. 1909 alin. (1) C. civ. (și deci a se respin- 
ge acţiunea în revendicare mobiliară), buna-credinţă trebuie să existe: 

a) pe tot parcursul exercitării posesiei; 

b) la momentul intrării efective în posesia bunului mobil; 

c) la momentul încheierii actului juridic, chiar dacă intrarea în 
posesie are loc ulterior. 


17. Se va respinge acţiunea în revendicarea bunului mobil pierdut 
de către proprietar ori de câte ori posesorul: 

a) s-a încrezut, la data intrării în posesie, în aparenţa de proprietar a 
celui care i-a vândut și predat bunul cu mai mult de 3 ani înainte de 
introducerea acţiunii; 

b) a cumpărat, de bună-credinţă fiind, bunul de la o consignaţie; 

c) a exercitat o posesie de peste 3 ani asupra bunului respectiv. 


18. Bunul mobil care i-a fost furat proprietarului: 

a) poate fi revendicat de la orice tert dobânditor dacă nu au trecut 
mai mult de 3 ani de la data furtului; 

b) nu poate fi revendicat de la terțul dobânditor de bună-credinţă și 
cu titlu oneros; 

c) poate fi revendicat de la terțul de rea-credinţă, chiar dacă acesta a 
exercitat o posesie de 3 ani asupra bunului respectiv. 


19. În cazul admiterii acţiunii în revendicare, pârâtul este îndreptăţit 
să solicite obligarea proprietarului să îi restituie: 

a) cheltuielile necesare, precum și cheltuielile utile, însă, în privința 
acestora din urmă, numai în limita sporului de valoare adus lucrului; 

b) toate cheltuielile pe care le-a făcut cu lucrul; 

c) numai cheltuielile făcute cu conservarea lucrului. 


20. În cazul admiterii acţiunii în revendicare imobiliară: 

a) imobilul se restituie liber de sarcinile cu care a fost grevat de pârât; 

b) toate fructele culese până la rămânerea definitivă a hotărârii de 
admitere se cuvin pârâtului; 

c) pârâtul nu are dreptul la restituirea cheltuielilor voluptoarii, chiar 
dacă a fost de bună-credinţă. 


21. În cazul admiterii acţiunii în revendicare: 

a) cheltuielile necesare vor fi restituite posesorului numai în măsura 
sporului de valoare adus bunului; 

b) posesorul va păstra fructele percepute în intervalul de timp în care 
a fost de bună-credinţă; 

c) dacă bunul neasigurat piere fortuit, posesorul de rea-credință va 
restitui, ca regulă, doar fructele percepute. 


22. Într-o acţiune în revendicare, pârâtul care a fost posesor de rea- 
credinţă: 

a) nu este îndreptăţit să invoce uzucapiunea; 

b) la cererea reclamantului, va restitui fructele percepute sau va fi 
obligat la contravaloarea fructelor pe care le-a valorificat, precum și la 
contravaloarea fructelor nepercepute din neglijenţa sa; 

c) nu poate obține contravaloarea cheltuielilor făcute cu conservarea 
lucrului revendicat. 


23. Ca urmare a admiterii acţiunii în revendicare, pârâtul este obligat 
să restituie bunul către proprietar: 

a) în toate cazurile, inclusiv atunci când acţiunea a fost exercitată de 
creditorii chirografari ai proprietarului; 

b) în natură sau prin echivalent, la alegerea pârâtului: 

c) doar dacă bunul există în materialitatea sa. 


Rezolvări spete 


1. Instanţa va respinge excepţia, deoarece hotărârea pronunțată în 
posesoriu nu are putere de lucru judecat în petitoriu. 


2. Prin susținerea că hotărârea judecătorească invocată de pârât nu 
reprezintă titlu de proprietate, deoarece nu are caracter constitutiv, ci 
declarativ de drepturi, instanţa a ignorat efectele hotărârii de partaj prin 
care se recunoaște dreptul dobândit prin succesiune. Or, succesiunea 
este, potrivit art. 644 C. civ., un mod de dobândire a proprietăţii. 

Prin urmare, instanţa trebuia să constate că pârâtul a opus și el un 
titlu valabil de proprietate — hotărârea prin care s-a dispus ieșirea din 
indiviziune —, în funcţie de care urma să se stabilească linia de hotar 
dintre proprietăţile părţilor și dacă pârâtul deține fără drept o suprafață 
de teren proprietatea reclamantei. 

Neprocedând astfel, instanța a aplicat greșit dispoziţiile art. 480 
C. civ. Acest lucru a dus și la o greșită aplicare a art. 584 C. civ., care 
prevede că orice proprietar poate îndatora pe vecinul său la grăniţuirea 
proprietăţii lipite de a sa (I.C.C.]., Secţia civilă și de proprietate 
intelectuală, decizia nr. 1213 din 17 februarie 2005, în Înalta Curte de 


Acţiunea în revendicare 97 


Casaţie și Justiție. Jurisprudenţa Secţiei civile pe anul 2005, Ed. Haman- 
giu, București, 2006, p. 13-15). 


3. Reclamantul avea la îndemână și calea acţiunii în evacuare, 
deoarece tolerarea pârâtului vreme relativ îndelungată a creat aparenţa 
existenţei între părți a unui raport juridic obligaţional prin care s-a 
transmis folosința (a se vedea și C.A. București, Secţia a IV-a civilă, 
decizia nr. 2061 din 3 decembrie 2007, în C.P.J.C. 2007, Ed. Wolters 
Kluwer, București, 2009, p. 51 și urm., cu precizarea că în această 
decizie se oferă o altă motivare, pe care o considerăm eronată). 


4. Din probatoriul administrat, reiese că actul intitulat „contract 
provizoriu de vânzare-cumpărare” din 2 martie 1950, precum și 
„contractul de vânzare-cumpărare definitiv”, datat 10 aprilie 1950, nu 
sunt de natură să transmită dreptul de proprietate din patrimoniul 
proprietarilor tabulari în patrimoniul antecesorilor reclamanţilor. Primul 
dintre înscrisuri reprezintă o promisiune de vânzare-cumpărare, deci un 
antecontract, iar al doilea, deși dorit a opera transferul dreptului de 
proprietate, nu are acest efect, întrucât nu este încheiat în forma 
autentică cerută de legea în vigoare la acel moment. 

Pe de altă parte, declarația autentificată, dată de vânzător la data de 
27 iunie 1951, nu face decât să recunoască existența acestui antecon- 
tract de vânzare-cumpărare încheiat între cele două părţi contractante și 
să certifice primirea parţială a preţului, respectiv existenţa unui rest de 
achitat. Această declarație nu poate suplini consimțământul părţilor 
contractante, consimțământ ce trebuia exprimat în formă autentică și în 
prezenţa căruia ar fi operat în mod valabil transferul dreptului de 
proprietate. În plus, declaraţia autentică a fost întocmită ulterior aplicării 
măsurii naționalizării, după ce operase trecerea dreptului de proprietate 
asupra imobilului în favoarea statului. 

Conform art. 17 din Decretul-lege nr. 115/1938, dreptul de proprie- 
tate în regim de carte funciară se dobândește numai prin înscrierea în 
cartea funciară. 

Aplicarea Decretului nr. 92/1950, în temeiul căruia dreptul de 
proprietate a intrat în patrimoniul statului român, împiedică transmiterea 
dreptului de proprietate în patrimoniul promitenţilor-cumpărători și face 
inadmisibilă exercitarea unei acțiuni în prestație tabulară, ce urmărește 
valorificarea unui antecontract. 

Cumpărătorul din antecontractul de vânzare-cumpărare, încheiat 
anterior Decretului nr. 92/1950, nu are legitimare a revendica locuința, 

deoarece nu a dobândit proprietatea în baza actului sub semnătură 
privată încheiat cu proprietarul vânzător care, conform cărţii funciare, 
era titularul dreptului de proprietate la data naţionalizării (1.C.C.]., Secţia 
civilă, decizia nr. 3829 din 5 noiembrie 2002, www.scj.ro). 


5. Contrar soluţiei pronunţate, inclusiv de instanța supremă, în 
această speţă (I.C.C.]., Secţia civilă, decizia nr. 2646 din 2 iulie 2002, 
www .Sscj.ro), considerăm nelegală aprecierea lipsei calităţii procesuale 
pasive a chiriașilor care ocupau imobilul revendicat, cu motivarea 
calităţii lor de simpli detentori precari, și nu posesori. 

Acţiunea în revendicare este acea acţiune în justiţie prin care recla- 
mantul, care pretinde că este proprietarul unui bun individual deter- 
minat cu privire la care a pierdut posesia, solicită obligarea pârâtului, 
care stăpânește bunul respectiv, să îi recunoască dreptul de proprietate 
și să îi restituie bunul. 

Într-o acţiune în revendicare, calitatea procesuală activă aparţine 
proprietarului, iar calitatea procesuală pasivă revine celui care stăpâ- 
nește, ca posesor sau chiar ca detentor, bunul revendicat. 


6. Instanţa va respinge excepția lipsei calității procesuale active. 

În cazul în care unul dintre coproprietari înstrăinează bunul în 
materialitatea sa unui tert care cunoaște situaţia bunului achiziționat, 
soarta acestui act juridic depinde de rezultatul partajului; dacă bunul 
este atribuit la partaj coproprietarului înstrăinător, actul rămâne valabil 
și dreptul dobânditorului se consolidează retroactiv, iar dacă bunul 
înstrăinat cade în lotul altui copărtaș, actul juridic de înstrăinare va fi 
desfiinţat retroactiv pentru lipsa calităţii de proprietar a înstrăinătorului. 
Deci, vânzarea bunului indiviz transferă cumpărătorului un drept de 
proprietate rezolubilă. De aceea, pendente conditione, bunul care a 
format obiectul actului de înstrăinare afectat de o condiţie rezolutorie 
aparţine la doi proprietari: transmiţătorul are un drept de proprietate 
supus condiției suspensive, iar dreptul dobânditorului este supus 
condiţiei rezolutorii. În consecință, pentru acesta din urmă, pendente 
conditione, se consumă un raport juridic pur și simplu, în temeiul căruia 
dobânditorul își exercită dreptul dobândit fără a fi afectat de modalitate. 
Deci, dacă bunul este individual determinat, dreptul de proprietate are 
un exerciţiu deplin, considerent pentru care titularul poate face asupra 
bunului toate actele ca și oricare alt proprietar, inclusiv să introducă o 
acţiune în revendicare împotriva celui care i-a tulburat liniștita posesie 

și folosință (a se vedea și C.A. Suceava, Secţia civilă, decizia nr. 
1678/1999, în Jurisprudenţă civilă comentată a Înaltei Curți de Casaţie 
și Justiție și a altor instanțe judecătorești, de P. Perju, Ed. C.H. Beck, 
București, 2007, p. 66). 


7. Instanța va admite acţiunea în revendicare, deoarece titlul originar 
de proprietate este preferabil titlului subdobânditorului de bună-credin- 
tă, dar care a dobândit de la un neproprietar (a se vedea și C.A. Bucu- 
rești, Secţia a III-a civilă și pentru cauze cu minori și familie, decizia 
nr. 869 din 15 mai 2007, în C.PJ.C. 2007, Ed. Wolters Kluwer, 
București, 2009, p. 63 și urm.). 


8. Instanţa a admis acțiunea în revendicare, cu motivarea că socie- 
tățile comerciale au dobândit dreptul de proprietate asupra bunurilor 
aflate în administrarea lor la data intrării în vigoare a Legii nr. 15/1990 
numai dacă bunurile respective intraseră în mod legal în proprietatea 
statului, ceea ce nu a fost cazul în speţă. 


9. Instanţa va admite acțiunea în revendicare, deoarece, deși dispo- 
ziţiile art. 1909 alin. (1) C. civ. nu se referă în mod expres la terţul do- 
bânditor cu titlu oneros, această condiţie rezultă atât din ansamblul re- 
glementării instituţiei revendicării mobiliare, cât și din principiul ocro- 
tirii cu precădere a persoanei care dorește evitarea unei pagube faţă de 
cel care urmărește să păstreze un câștig. 


10. Instanța va admite acţiunea, art. 1909 alin. (1) C. civ. nefiind 
aplicabil în speţă, deoarece, pentru ipoteza în care intrarea în posesie a 
dobânditorului bunului mobil este ulterioară încheierii actului juridic 
dintre el și detentor, buna-credinţă a terțului dobânditor trebuie să existe 
în momentul intrării efective în posesia bunului, nefiind suficient să 
existe numai la data încheierii actului juridic. 


11. Instanța va admite acțiunea în revendicare introdusă de B 
împotriva lui C, deoarece bunul a ieșit din stăpânirea proprietarului fără 
acordul acestuia. Având însă în vedere locul de unde a fost cumpărat 
bunul de către terțul de bună-credinţă, instanţa îl va obliga pe B către C 
la plata sumei de 700 de lei, echivalentul preţului plătit de către acesta 
la cumpărarea bunului. 

Capitolul al IV-lea 
Posesia 


Note de curs 
1. Definiţia şi elementele constitutive ale posesiei 


Prin posesie se înţelege stăpânirea de fapt a unui lucru, care, din 
punctul de vedere al posesorului, apare ca o exteriorizare a atributelor 
unui drept real principal. 

Posesia implică existenţa simultană a două elemente constitutive: 

— elementul material (corpus), care presupune contactul direct, 
efectiv cu lucrul și care se poate concretiza fie în acte materiale (stăpâ- 
nirea efectivă a lucrului, culegerea fructelor produse de acesta, efec- 
tuarea unor transformări, modificări etc.), fie în acte juridice (închirierea 
lucrului, înstrăinarea acestuia etc.); 

— elementul psihologic sau intențional (animus possidendi sau 
animus rem sibi habendi), care se caracterizează prin voinţa celui ce 
stăpânește lucrul de a se comporta cu privire la acesta ca un proprietar 
sau ca un titular al altui drept real principal. 

Elementul psihologic este fundamental pentru existenţa posesiei și 
există atât în situaţia când această conduită își are izvorul în convin- 
gerea sinceră a posesorului că este titularul unui drept real principal 
(caz în care posesia este de bună-credinţă), cât și în situaţia în care 
posesorul știe sau trebuie să știe că nu este titularul unui drept real 
principal (caz în care posesia este de rea-credinţă). 

2. Delimitarea posesiei, ca stare de fapt, de alte 
situaţii juridice 


2.1. Posesia, ca stare de fapt, şi posesia, ca stare de 
drept (posesia, ca atribut al unui drept real principal) 


Posesia, ca stare de fapt, nu se confundă cu proprietatea sau cu un 
dezmembrământ al acesteia, care reprezintă o stare de drept. 

Dreptul de proprietate cuprinde ca o prerogativă distinctă pe cea a 
posesiei, deci, în cazul proprietarului, starea de fapt corespunde cu 
starea de drept. 

Se pot întâlni însă situaţii în care nu există concordanţă între starea 
de fapt și starea de drept, în sensul că lucrul ajunge în posesia unei per- 
soane care nu este titulara unui drept real principal și, cu toate acestea, 
simpla stare de fapt a posesiei produce efecte juridice importante. 


2.2. Posesia şi detenţia precară. Intervertirea deten- 
ţiei precare în posesie 


Lipsa elementului psihologic face ca persoana care deţine lucrul să 
nu aibă calitatea de posesor, ci pe aceea de simplu detentor sau, cum se 
mai spune, de detentor precar. 

Detentorul precar este cel care stăpânește lucrul nu pentru sine, ci 
pentru altul, cum este cazul, spre exemplu, al locatarului, depozitarului, 
comodatarului, uzufructuarului (însă numai în ceea ce privește raporturile 
juridice dintre uzufructuar și nudul proprietar), creditorului gajist etc. 

Este însă posibil ca detentorul să dobândească și elementul animus, 
ceea ce înseamnă că are loc o intervertire (transformare) a detenţiei 
precare în posesie. 

Articolul 1858 C. civ. prevede patru cazuri de intervertire a detenţiei 
precare în posesie, anume: 

— când deținătorul lucrului primește cu bună-credință de la o terță 
persoană, alta decât adevăratul proprietar, un titlu translativ de proprie- 
tate în privinţa lucrului pe care îl deține (de exemplu, locatarul cumpără 
lucrul pe care îl deţinea în locaţiune de la o persoană pe care o crede 
moștenitorul proprietarului locator, însă cel din urmă nu avea această 
calitate); 

- când deţinătorul lucrului neagă dreptul celui de la care deține po- 
sesia, prin acte de rezistență la exercitarea dreptului acestuia din urmă 
(spre exemplu, locatarul consideră, la un moment dat, că a devenit pro- 
prietarul lucrului, astfel încât refuză să mai plătească chiria, anunţându-l 
pe locator despre noua sa poziţie și despre justificarea acesteia); 

- când o terță persoană dobândește, cu bună-credinţă, un lucru de la 
un detentor precar, printr-un act cu titlu particular translativ de proprie- 
tate (de exemplu, o persoană cumpără un imobil de la un simplu deten- 
tor, crezând că acesta este adevăratul proprietar); 

— când se transmite stăpânirea lucrului printr-un act cu titlu univer- 
sal, dacă succesorul este de bună-credinţă (este cazul moștenitorului 
legal sau al legatarului universal ori cu titlu universal, dacă între 
bunurile succesorale se găsește și un bun proprietatea unui tert și cu 
privire la care de cuius exercita doar o detenţie precară, iar moștenitorul 
crede în mod sincer că și acest bun aparținea autorului său). 


3. Dobândirea şi pierderea posesiei 


Pentru a fi dobândită posesia, este necesar să fie întrunite ambele 
sale elemente constitutive. 

Nu este însă necesar ca ambele elemente să fie exercitate nemijlocit 
de către posesor, în sensul că puterea materială asupra lucrului poate fi 
exercitată nu numai personal de către posesor, ci și prin intermediul 
altei persoane, caz în care există o posesie corpore alieno (de exemplu, 
posesorul care a închiriat lucrul exercită puterea materială prin 
intermediul chiriașului). 

În schimb, elementul intenţional trebuie exercitat chiar de către per- 
soana care pretinde că posedă, neputându-se deci concepe o posesie 
animo alieno, afară de cazul celui lipsit de capacitate civilă de exer- 
cițiu, pentru care reprezentantul legal exercită elementul psihologic. 

Proba posesiei implică dovedirea existenţei elementelor sale con- 
stitutive. 

Elementul material al posesiei este destul de ușor de probat, datorită 
caracterului său obiectiv, iar în acest scop poate fi utilizat orice mijloc 
de probă. 

Elementul intențional al posesiei este însă mai greu de dovedit, iar în 
acest scop legiuitorul a instituit două prezumții relative. Astfel, potrivit 
art. 1854 C. civ., „posesorul este presupus că posedă pentru sine, sub 

nume de proprietar, dacă nu este probat că a început a poseda pentru 
altul”, deci textul prezumă că stăpânirea materială a unui lucru este o 
exprimare a voinţei că această stăpânire se face animo sibi habendi (în 
alte cuvinte, legiuitorul prezumă existenţa elementului intențional al po- 
sesiei din existența elementului material), permițând însă dovada con- 
trară. De asemenea, art. 1855 C. civ. dispune că, ori de câte ori o per- 
soană a început a deține un lucru nu ca posesor, ci ca detentor precar, 
se presupune că a continuat să rămână detentor precar, până ce se va 
face dovada contrară. 

Posesia se pierde dacă dispare cel puţin unul dintre elementele sale 
constitutive. Spre exemplu, se pierde elementul material și, pe cale de 
consecinţă, însăși posesia, atunci când lucrul trece, fără acordul poseso- 
rului, în stăpânirea materială a altei persoane, după cum este posibil să 
înceteze elementul intențional, chiar dacă stăpânirea materială con- 
tinuă, cum este cazul în care proprietarul își vinde lucrul, însă predarea 
lucrului către cumpărător se face ulterior transferului proprietăţii (așa- 
numitul constitut posesor). 


4. Viciile posesiei 


În principiu, pentru a produce efectele prevăzute de lege, nu este 
suficientă întrunirea celor două elemente constitutive ale posesiei, ci 
mai este necesar ca posesia să fie utilă, adică să fie însoţită de anumite 
calităţi sau, într-o altă exprimare, să fie neviciată. 

Articolul 1847 C. civ. enumeră calităţile cerute pentru a se putea 
produce unul dintre principalele efecte ale posesiei (uzucapiunea), iar 
art. 1848-1853 C. civ. se referă în mod direct la viciile posesiei, anume: 
întreruperea, discontinuitatea, violenţa, clandestinitatea și precaritatea. 

Concepţia Codului civil în ceea ce privește viciile posesiei nu este la 
adăpost de orice critică, deoarece, pe de o parte, întreruperea și precari- 
tatea sunt mai mult decât vicii ale posesiei, fiind vorba în realitate de 
însăși încetarea posesiei, iar, pe de altă parte, legiuitorul nostru nu a 
reglementat echivocul ca viciu al posesiei. 

În ce ne privește, vom reţine următoarele vicii ale posesiei: disconti- 
nuitatea, violenţa, clandestinitatea și echivocul. 

Potrivit art. 1848 C. civ., „posesia este discontinuă atunci când pose- 
sorul o exercită în mod neregulat, adică cu intermitențe anormale”. 
Intermitența anormală în exercitarea posesiei este o chestiune de fapt, 

lăsată la aprecierea instanţei, în funcţie de natura bunului posedat. În 
orice caz, art. 1850 C. civ. instituie o prezumție legală relativă, potrivit 
căreia posesorul actual care dovedește că a posedat la un moment dat 
este presupus că a posedat în tot timpul intermediar. 

Viciul discontinuităţii prezintă trei caractere juridice: 

— este un viciu temporar, în sensul că încetează dacă actele de 
exercitare a posesiei devin regulate în raport de natura bunului; 

— are caracter absolut, în sensul că poate fi invocat de orice persoană 
interesată; 

— se aplică într-o măsură mai mare bunurilor imobile, având în 
vedere că în materie mobiliară în frecvente cazuri devine incidentă 
regula înscrisă în art. 1909 alin. (1) C. civ. 

Cât privește viciul violenţei, art. 1851 C. civ. dispune că „posesia 
este tulburată când este fundată sau conservată prin acte de violenţă în 
contra sau din partea adversarului”. 

Viciul violenţei posesiei prezintă următoarele caractere juridice: 

— este un viciu temporar, întrucât posesia redevine utilă, sub acest 
aspect, de îndată ce actele de violenţă au încetat; 

— este un viciu relativ, deoarece poate fi invocat numai de cel 
împotriva căruia s-a exercitat violenţa, față de celelalte persoane posesia 
nefiind afectată de acest viciu; 

— este aplicabil, în aceeași măsură, atât bunurilor mobile, cât și 
bunurilor imobile. 

Viciul clandestinităţii este prevăzut de art. 1852 C. civ.: „posesia este 
clandestină când posesorul o exercită pe ascuns de adversarul său încât 
acesta nu este în stare de a putea să o cunoască”. 

Clandestinitatea prezintă următoarele caractere juridice: 

— este un viciu relativ; 

— este un viciu temporar, deoarece încetează de îndată ce posesia 
devine publică; 

- vizează îndeosebi bunurile mobile. 

Posesia este echivocă atunci când nu sunt sigure nici existența, dar 
nici lipsa elementului intenţional (animus sibi habendi). Este cazul 
coproprietarului care efectuează acte de folosinţă cu privire la întregul 
bun aflat în coproprietate, fără a rezulta în mod clar dacă acestea au fost 
făcute în calitate de titular al unei cote-părți din dreptul de proprietate 
sau cu voinţa de a se comporta ca un posesor exclusiv al întregului bun. 


106 Drept civil. Drepturile reale 


5. Efectele posesiei 


5.1. Justificarea efectelor posesiei, ca stare de fapt 


Posesia, ca stare de fapt, produce importante efecte juridice. 

Producerea acestor efecte se justifică, în primul rând, prin aceea că, 
în practică, de cele mai multe ori, posesia corespunde însuși dreptului 
real principal al cărui titular este posesorul, așa încât, ocrotind posesia, 
se ocrotește implicit dreptul real respectiv, existând avantajul că nu va 
mai trebui să se facă dovada dreptului real principal, ci doar dovada 
posesiei. 

Chiar și în cazul în care posesia nu corespunde unui drept real prin- 
cipal, există o justificare pentru ca aceasta să producă efecte juridice, în 
sensul că ocrotirea posesiei urmează a fi privită și ca o sancţiune 
împotriva lipsei de diligenţă a titularului dreptului real principal. 


5.2. Posesia creează o prezumție de proprietate 
(art. 1854 C. civ.) 


În materie imobiliară, precum și în materie mobiliară, însă numai 
dacă nu sunt întrunite toate condiţiile necesare aplicării art. 1909 
alin. (1) C. civ., este vorba despre o prezumție legală relativă, iar, atunci 
când devine incidentă regula înscrisă în art. 1909 alin. (1) C. civ., 
prezumția legală este absolută și irefragabilă. 


5.3. Posesia de bună-credinţă conduce la dobândi- 


rea proprietăţii fructelor produse de bunul posedat 
(art. 485 C. civ.) 


Articolul 486 C. civ. stabilește că „posesorul este de bună-credinţă 
când posedă ca proprietar în puterea unui titlu translativ de proprietate, 
ale cărui vicii nu-i sunt cunoscute”. 

Trebuie deci să fie vorba despre un titlu care nu provine de la 
adevăratul proprietar sau care, deși provine de la adevăratul proprietar, 
nu a transferat dreptul de proprietate, întrucât era lovit de nulitate 
relativă sau chiar absolută, în ambele cazuri dobânditorul necunoscând 
această împrejurare. 

Se admite că titlul invocat de posesor nu este un element separat de 
buna-credinţă, ci, dimpotrivă, este un element intrinsec bunei-credinţe, 
iar, întrucât aceasta din urmă se prezumă, rezultă că nu este necesar ca 
posesorul să facă dovada titlului. 

Buna-credinţă trebuie să existe nu numai la momentul intrării în 
posesia bunului, ci și la momentul fiecărei perceperi a fructelor. 


5.4. Acţiunile posesorii (art. 674-676 C. proc. civ.) 


Posesia este protejată prin intermediul unor acțiuni în justiţie, numite 
acțiuni posesorii. 

Acţiunea posesorie este acea acţiune în justiţie prin care se apără 
posesia ca stare de fapt împotriva oricărei tulburări, pentru a menține 
această stare ori pentru a redobândi posesia atunci când aceasta a fost 
pierdută. 

Sunt reglementate două feluri de acţiuni posesorii: 

a) acţiunea posesorie generală (acţiunea în complângere), care pre- 
supune întrunirea cumulativă a trei cerințe, anume: 

- să nu fi trecut mai mult de un an de la tulburare sau de la depo- 
sedare; 

— reclamantul să fi posedat bunul cel puţin un an anterior tulburării 
sau deposedării; 

— posesia acestuia să fi fost o posesie utilă; 

b) acţiunea posesorie specială (acţiunea în reintegrare), care îl prote- 
jează pe posesor atunci când tulburarea sau deposedarea s-a produs 
prin violenţă și care presupune o singură cerinţă, anume să nu fi trecut 
mai mult de un an de la tulburare sau de la deposedare. 


5.5. Posesia exercitată în termenul şi în condiţiile 
prevăzute de lege conduce la dobândirea dreptului de 
proprietate prin uzucapiune 


Posesorul poate dobândi dreptul de proprietate prin uzucapiune 
dacă a exercitat o posesie utilă neîntreruptă timp de 30 de ani (inclusiv 
atunci când posesia sa a fost de rea-credinţă) sau, în cazul în care 
posesia imobilului a fost de bună-credinţă și s-a bazat pe un just titlu, 
timp de 10 până la 20 de ani. 

Jurisprudenţă relevantă 


Hotărâri ale Curţii Europene a Drepturilor Omului 


1. C.E.D.O., Hotărârea din 24 mai 2006, pronunţată în cauza 
Weissman și alții c. României, în M. Of. nr. 588 din 27 august 2007 


„În speţă, Curtea observă că formularea art. 485, 486 și 487 din 
Codul civil este foarte clară și nu lasă loc niciunei îndoieli asupra 
obligaţiei posesorului unui imobil de a restitui proprietarului real 
fructele civile ale acestui imobil. Singura excepție o reprezintă cazul 
posesiei de bună-credinţă a imobilului, în virtutea unui titlu translativ de 
proprietate ale cărui vicii nu sunt cunoscute de posesor”. (§ 60) 


Decizii de speță ale instanței supreme 
2. C.S.]., Secţia civilă, decizia nr. 5703 din 14 decembrie 2001 


În cazul unei proprietăţi indivize, coproprietarii sunt presupuși că 
stăpânesc bunul împreună, motiv pentru care posesia lor, având un 
caracter echivoc, nu este aptă a fundamenta dobândirea dreptului de 
proprietate prin uzucapiune. Viciul echivocităţii posesiei poate fi însă 
înlăturat prin acte din care să rezulte intenția fermă a unuia dintre 
coindivizari de a se comporta ca proprietar exclusiv. 

În speţă, reclamanta a făcut dovada posesiei exclusive în persoana sa 
și a autoarei sale, în termenul de uzucapiune prevăzut de lege. În acest 
sens, s-a produs o intervertire a posesiei comune (animus condomini) în 
posesie exclusivă (animus domini) prin acte precum închirieri, încasări 
de venituri, achitări de impozite, efectuarea unor lucrări de construcții și 
reparaţii esențiale la imobil, care a fost refăcut în procent 70%. 

De aceea, este fără relevanţă în speţă faptul că drepturile indivize ale 
recurentelor-pârâte sunt stabilite prin certificate de moștenitor, deoarece 
acestea nu constituie titluri de proprietate, ci doar atestă calitatea de 
moștenitor și întinderea drepturilor succesorale. 

Când unul dintre moștenitori stăpânește exclusiv, sub nume de 
proprietar, un bun succesoral, în condiţiile unei posesii utile, el poate 
dobândi prin uzucapiune dreptul de proprietate asupra acelui bun. 
Aceasta rezultă din prevederile art. 729 C. civ., din al cărui conţinut se 
desprinde, printre altele, ideea că împărţeala nu poate fi cerută atunci 
când unul dintre moștenitori opune prescripţia. 

Spete 


1. Reclamanta V.M. l-a chemat în judecată pe pârâtul S.P., pentru ca 
instanța să constate dobândirea dreptului de proprietate asupra unei 
construcții prin uzucapiune. În motivare, reclamanta a susținut că a 
locuit în imobilul proprietatea lui S.P. o lungă perioadă de timp, în 
calitate de chiriaş, dar că, de-a lungul timpului, a efectuat mai multe 
îmbunătățiri la imobil, lucrări care au avut drept efect intervertirea 
precarității sale în posesie utilă. 

Cerinţă: Arătaţi, prin raportare la dispoziţiile art. 1858 C. civ., ce a 
hotărât instanţa și cu ce motivare. 


2. La data de 1 septembrie 2009, A i-a vândut lui B un teren agricol, 
părțile stabilind că preţul convenit va fi plătit la 1 octombrie 2009, când 
se va preda și terenul. În contract nu s-a prevăzut nimic în legătură cu 
recolta existentă pe acel teren. 

Cerinţă: Arătaţi motivat dacă A este îndreptățit să culeagă pentru sine 
recolta. 


3. X l-a chemat în judecată pe Y, solicitând obligarea acestuia la 
plata contravalorii recoltei culese de pârât în ultimii 3 ani de pe terenul 
proprietatea reclamantului. 

Y s-a apărat arătând că a cules recoltele în calitate de posesor de 
bună-credinţă, având în vedere faptul că a cumpărat terenul respectiv 
de la Z, despre care nu știa că nu este adevăratul proprietar, cu atât mai 
mult cu cât, la data încheierii contractului dintre el și Z, acesta din urmă 
era înscris ca proprietar în cartea funciară. 

În replică, X a menționat că nu a avut cunoștință de existenţa 
contractului dintre Z și Y și nici de posesia exercitată de Y, ceea ce face 
ca respectiva posesie să nu fie utilă și, prin urmare, să nu producă efecte 
juridice. 

Întrebări: 

1. Care sunt viciile posesiei și în ce constau acestea? 

2. Ce va hotăr instanţa și cu ce motivare? 


4. Reclamanţii C.M, C.C., C.V. și B.M.M., în contradictoriu cu 
pârâtul statul român, prin Ministerul Finanţelor, au solicitat obligarea 
pârâtului la plata sumei de aproximativ 400.000 RON reprezentând 
fructe civile culese fără titlu în perioada 1957 și până la zi, fructe 

aferente a două imobile situate în Tecuci, precum și obligarea la plata 
dobânzilor aferente sumelor menționate reprezentând daune-interese în 
valoare de aproximativ 40.000 RON. 

În fapt, calitatea reclamanţilor de proprietari s-a stabilit cu autoritate 
de lucru judecat într-o altă acţiune în revendicare soluționată de 
Tribunalul Galaţi, când s-a mai stabilit și că cele două imobile 
menționate au fost demolate în anul 1957, pe locul lor edificându-se 
parte din actuala Piaţă Centrală a Municipiului Tecuci, că imobilele au 
fost preluate fără titlu și faptul demolării este imputabil statului român. 
În asemenea condiţii, statul român a fost obligat la plata unei sume de 
bani reprezentând revendicare prin echivalent, iar hotărârea judecă- 
torească a fost executată la 25 mai 2004. 

Prin întâmpinare, pârâtul a solicitat respingerea acţiunii, având în 
vedere că reclamanții au primit deja despăgubiri bănești, pentru că, fără 
titlu valabil, statul le-a preluat două imobile cu destinaţia case de locuit. 

Tot prin întâmpinare, pârâtul a invocat și prescripţia dreptului 
material la acţiune, având în vedere dispoziţiile art. 3 din Decretul 
nr. 167/1958 privitor la prescripţia extinctivă, excepție la care recla- 
mantul a răspuns, arătând că acțiunea prin care se apără un drept de 
uzufruct este imprescriptibilă extinctiv. 

Întrebare: Ce a hotărât instanţa și cu ce motivare? 


5. La data de 11 decembrie 2009, X a introdus o acţiune posesorie 
împotriva lui Y. În motivarea acţiunii, reclamantul a arătat că a cum- 
părat de la Z, prin act autentic încheiat la 7 decembrie 2009, imobilul 
aflat în stăpânirea pârâtului. 

Y s-a apărat arătând și dovedind că a intrat în posesia imobilului în 
baza unui antecontract de vânzare-cumpărare încheiat cu Z la data de 
12 septembrie 2008, care însă nu a mai fost urmat de încheierea 
contractului translativ de proprietate. 

Întrebare: Ce va hotărî instanţa și cu ce motivare? 


6. X a intentat o acţiune posesorie împotriva lui Y, arătând și 
dovedind că a exercitat o posesie asupra terenului ce formează obiectul 
acţiunii de peste 3 ani, dar că, în ultimele 3 luni, pârâtul săvârșește acte 
repetate de tulburare a posesiei. 

Pârâtul s-a apărat susținând că reclamantul nu are titlu de proprietate 
asupra terenului respectiv, că acesta a intrat în stăpânirea imobilului în 
mod abuziv, prin acte de violenţă exercitate împotriva fostului posesor, 

și că, fiind o posesie de rea-credință, aceasta nu se bucură de protecție 
juridică pe calea acțiunii posesorii. 
Cerinţă: Arătaţi motivat dacă sunt întemeiate apărările pârâtului. 


7. A a introdus o acţiune posesorie împotriva lui B, solicitând 
instanţei să îl oblige să îi lase în posesie, pe o perioadă de 3 ani, terenul 
coproprietatea părţilor. În motivarea acţiunii se arată că, deși ambele 
părți au fiecare câte o cotă-parte de v2 din dreptul de proprietate asupra 
terenului, de 3 ani, pârâtul a transformat posesia din comună în ex- 
clusivă, comportându-se ca și cum ar fi proprietar exclusiv al terenului, 
astfel încât se impune recunoașterea unei posesii exclusive în favoarea 
reclamantului o perioadă de timp egală cu cea în care terenul s-a aflat 
în stăpânirea exclusivă a pârâtului. 

Întrebare: Ce soluţie va pronunța instanţa și cu ce motivare? 


8. Prin cererea introductivă de instanţă, reclamanții V.I. și M.M. au 
solicitat obligarea pârâtului S.I. să le lase pașnica posesie a suprafeţei de 
744 mp teren intravilan, situat în comuna B, jud. T. 

În fapt, la data de 26 aprilie 1993, reclamanţii au fost puși în posesia 
terenului în litigiu de către comisia funciară. După punerea în posesie, 
pârâtul nu le-a permis să folosească terenul, utilizând în acest sens acte 
de violenţă și amenințări. 

În apărare, pârâtul a arătat că în cauză nu sunt întrunite condiţiile 
prevăzute de art. 1846-1847 C. civ. și nici condiţia exercitării posesiei 
asupra terenului de către reclamanțţi cel puţin un an. 

Întrebare: Ce soluţie a pronunțat instanţa și cu ce motivare? 


9. Reclamantul B.A. a solicitat, în contradictoriu cu pârâtul M.C., 
obligarea acestuia din urmă la a-i recunoaște și preda posesia suprafeţei 
de 599 mp teren situat în Municipiului Botoșani, str. V nr. 9. 

Reclamantul a arătat că justifică în mod legitim posesia pentru 
suprafața de 616 mp aferentă casei pe care a cumpărat-o la 29 
octombrie 1976 și că pârâta M.C., împreună cu funcţionari ai primăriei, 
în intenţia de a-l deposeda de 599 mp, i-au tulburat posesia la 15 
ianuarie 1999, când i-a fost măsurată curtea și i s-au bătut ţăruși. 

În întâmpinare, pârâtul s-a apărat susținând că posesia reclamantului 
este nelegală și că somarea acestuia de a-și retrage gardul la limita supra- 
feţei de 200 mp este justificată de sentința civilă nr. 6472 din 2 octombrie 

1998 a Judecătoriei Botoșani, prin care s-a dispus, în contradictoriu cu 
Consiliul local Botoșani, punerea în posesie a lui M.C. cu 833 mp. 

Prima instanţă a respins ca inadmisibilă acțiunea posesorie. 

Cerinţă: Comentaţi soluția instanţei. 


Teste grilă 


1. Posesia de rea-credinţă: 

a) se caracterizează prin lipsa elementului animus sibi habendi; 

b) poate conduce la dobândirea dreptului de proprietate prin uzuca- 
piune; 

c) nu produce vreun efect juridic. 


2. Posesia încetează în cazul: 

a) înstrăinării bunului, chiar și atunci când acesta rămâne în detenţia 
înstrăinătorului; 

b) pierderii capacităţii de exercițiu a posesorului; 

c) închirierii bunului. 


3. Detenţia se transformă în posesie în toate cazurile în care: 

a) se cumpără un imobil de la un simplu detentor, cumpărătorul 
crezând sincer că vânzătorul este adevăratul proprietar; 

b) între bunurile succesorale se află și un bun proprietatea unui tert; 

c) chiriașul nu mai plătește chiria. 


4. Posesia: 

a) viciată este lovită de nulitate relativă; 

b) creează o prezumție de proprietate; 

c) trebuie, spre a nu fi viciată, să fie, printre altele, de bună-credinţă. 


5. Posesia: 

a) corespunde întotdeauna unui drept real principal; 

b) este discontinuă atunci când a intervenit o cauză de întrerupere a 
uzucapiunii; 

c) conduce la dobândirea fructelor dacă posesorul este de bună- 
credinţă. 

6. Posesia: 

a) este clandestină dacă posesorul o exercită pe ascuns față de 
adversarul său; 

b) nu poate fi exercitată corpore alieno; 

c) este echivocă atunci când lipsește elementul intențional. 


7. În materia posesiei, discontinuitatea: 
a) echivalează cu lipsa posesiei; 

b) se aplică bunurilor mobile; 

c) este temporară. 


8. Ca viciu al posesiei, clandestinitatea: 

a) poate fi invocată de orice persoană interesată; 
b) se aplică numai bunurilor imobile; 

c) este temporară. 


9. În materia posesiei, violența: 

a) este un viciu permanent; 

b) se aplică atât în cazul bunurilor mobile, cât și în cazul bunurilor 
imobile; 

c) poate fi invocată de către orice persoană interesată. 


10. Posesia este viciată dacă: 

a) se exercită cu intermitențe anormale; 

b) este de rea-credinţă; 

c) se exercită prin intermediul unui detentor precar. 


11. Precaritatea: 

a) este un viciu relativ; 

b) echivalează cu lipsa elementului psihologic (animus); 

c) este un viciu perpetuu, neputând fi transformat în posesie utilă. 


12. Prezumția de proprietate dedusă din faptul posesiei este o 
prezumție: 

a) relativă, în cazul bunurilor imobile; 

b) relativă, în toate cazurile în care posesia se exercită asupra unor 
bunuri mobile; 

c) absolută și irefragabilă, în toate cazurile în care posesia se exercită 
asupra unor bunuri mobile. 


13. În materia dobândirii în proprietate a fructelor de către posesorul 
de bună-credinţă, titlul: 

a) poate să provină și de la adevăratul proprietar; 

b) trebuie dovedit separat de buna-credinţă; 

c) este un act juridic netranslativ de proprietate. 


14. În privința dobândirii fructelor de către posesorul de bună- 
credinţă: 

a) este suficient ca buna-credinţă să existe la data intrării în posesie; 

b) buna-credinţă trebuie dovedită de posesor; 

c) toate fructele, inclusiv cele civile, sunt dobândite numai dacă au 
fost percepute (încasate). 


15. În materia dobândirii în proprietate a fructelor de către posesorul 
de bună-credinţă, titlul: 

a) trebuie să provină de la un neproprietar; 

b) este un element intrinsec bunei-credinţe; 

c) trebuie să aibă o existenţă reală, nefiind suficient un titlu putativ. 


16. Fructele civile încasate anticipat de către posesor se cuvin 
acestuia: 

a) dacă posesia nu s-a exercitat corpore alieno; 

b) în toate cazurile în care posesorul a fost de bună-credinţă la data 
încasării lor; 

c) dacă buna-credinţă a posesorului se menţine la data scadenței lor. 


17. Posesorul de bună-credinţă: 

a) dobândește atât fructele, cât și productele lucrului; 

b) nu poate opune buna sa credinţă într-o acțiune posesorie exer- 
citată împotriva sa; 

c) nu își pierde această calitate, de care se prevalează pentru dobân- 
direa fructelor, decât de la data admiterii acţiunii în revendicare. 


18. Acţiunea în complângere: 
a) este o acţiune reală și petitorie; 

b) nu mai poate fi exercitată dacă a trecut mai mult de un an de la 
tulburare sau deposedare; 

c) poate fi exercitată numai dacă posesia reclamantului a fost de 
bună-credinţă. 


19. În cazul deposedării prin violenţă: 

a) acţiunea posesorie introdusă de detentorul precar nu poate fi 
respinsă pentru motivul că acesta nu este adevăratul proprietar; 

b) acţiunea posesorie trebuie introdusă, sub sancţiunea nulității, în 
termen de un an de la data deposedării; 

c) posesia celui care a săvârșit actul de deposedare nu poate 
conduce, în niciun caz, la dobândirea proprietăţii prin uzucapiune. 


20. Pentru admiterea acţiunii posesorii în reintegrare, trebuie: 

a) să nu fi trecut mai mult de un an de la tulburare sau de la 
deposedare; 

b) reclamantul să fi posedat bunul cel puţin un an anterior tulburării 
sau deposedării; 

c) posesia reclamantului să fi fost neviciată. 


Rezolvări speţe 


1. Instanţa a respins cererea. 

Precaritatea posesiei, însemnând deținerea lucrului pentru altul, 
reprezintă chiar lipsa posesiei, iar, conform art. 1855 C. civ., persoana 
care a început a poseda pentru altul, este prezumată că a conservat 
aceeași calitate. 

În speţă, reclamanta a început a deţine bunul în calitate de chiriaș și, 
în baza textului de lege menţionat, se presupune că a continuat aceeași 
detenţie precară, întrucât efectuarea îmbunătățirilor la imobil nu se 
încadrează în niciunul dintre modurile stabilite de textul art. 1858 
C. civ., pentru a putea fi considerată o dovadă a încetării precarităţii 
posesiei și un semn al începutului unei posesii utile, sub nume de 
proprietar (C.A. București, decizia nr. 1858 din 19 decembrie 1997, în 
C.P.J.C. 1993-1998, Ed. All Beck, București, 1999, p. 98). 


2. Vânzătorul a devenit un simplu detentor, astfel că, în lipsă de 
stipulație contrară în contract, el nu poate dobândi în proprietate 
fructele industriale care nu au fost culese anterior înstrăinării. 

3. Instanţa va respinge acțiunea, deoarece cunoașterea de către 
proprietar a împrejurării că bunul său se afla în posesia altei persoane 
nu este o condiţie ca posesia respectivă să fie utilă, câtă vreme posesia 
nu a fost exercitată pe ascuns. 


4. Excepţia prescripţiei extinctive este întemeiată, în sensul că 
dreptul proprietarului de a obține contravaloarea fructelor civile este un 
drept de creanţă, supus termenului de prescripţie de 3 ani. 

Raportat la momentul introducerii cererii, rezultă că perioada pentru 
care puteau fi solicitate fructele civile fără a se putea opune prescripția 
este ianuarie 2003 - ianuarie 2006. Cum hotărârea prin care s-au 
acordat despăgubiri reprezentând contravaloarea imobilelor a fost exe- 
cutată la data de 25 mai 2004, ulterior acestei date nu se pot acorda 
fructe civile. 

Pe fondul cauzei, potrivit art. 485 C. civ., posesorul dobândește 
fructele numai dacă este de bună-credinţă, iar, potrivit art. 487 C. civ., 
el încetează să fie de bună-credinţă la momentul în care viciile îi sunt 
cunoscute. 

În consecinţă, la momentul introducerii acţiunii în justiție contra 
posesorului (2 februarie 1999), pârâtul a încetat să mai fie de bună-cre- 
dinţă și de la acel moment datorează fructele civile. Numai că, datorită 
prescripţiei extinctive, pot fi acordate doar pentru perioada ianuarie 
2003 - mai 2004. 

Posesorul de rea-credinţă, odată cu restituirea fructelor, este obligat 
să plătească și dobânzi, conform art. 1088 și art. 1090 C. civ., de la data 
cererii de chemare în judecată (C.A. Galaţi, decizia civilă nr. 329 din 
21 mai 2009). 


5. Instanţa va respinge acţiunea posesorie, nefiind întrunite condiţiile 
exercitării acesteia, de vreme ce reclamantul nu a exercitat anterior o 
posesie asupra imobilului ce formează obiectul acţiunii. 


6. Apărările pârâtului nu sunt întemeiate, deoarece: acțiunea pose- 
sorie nu pune în discuţie dreptul de proprietate; violența, pe de o parte, 
este un viciu temporar, posesia devenind utilă, sub acest aspect, de 
îndată ce actele de violență au încetat, iar, pe de altă parte, este un 
viciu relativ, putând fi invocat numai de cel împotriva căruia s-a 
exercitat violenţa; nu numai posesia de bună-credinţă, ci și cea de rea- 
credinţă se bucură de protecţie judiciară pe calea acţiunii posesorii. 

7. Instanţa va respinge acțiunea, nefiind întrunite condiţiile exerci- 
tării unei acţiuni posesorii. În cazul în care unul dintre coproprietari a 
înțeles să transforme posesia din comună în exclusivă, celălalt copro- 
prietar nu are deschisă calea unei acţiuni posesorii, ci a unei acţiuni în 
sistarea stării de coproprietate sau chiar a unei acţiuni în partajarea 
folosinţei. 


8. Instanţa a admis cererea. Potrivit art. 674 alin. (2) C. proc. civ., 
acţiunea posesorie specială poate fi folosită de persoana — posesor, 
detentor, proprietar — care a fost deposedată sau tulburată în exercitarea 
posesiei, prin violență. În cazul acţiunii posesorii speciale, nu trebuie 
întrunite condiţiile prevăzute de art. 1846-1847 C. civ. și nici condiția 
exercitării posesiei cel puţin un an anterior deposedării prin violenţă 
(C.A. București, decizia nr. 706 din 14 iunie 1995, în C.PJ.C. 1993- 
1998, Ed. All Beck, București, 1999, p. 193). 


9. Scopul acţiunii posesorii este de apăra faptul posesiunii, obligând 
pârâtul fie să înceteze orice act de tulburare, fie să îi restituie reclaman- 
tului posesiunea bunului de care acesta a fost deposedat pe cale ilicită. 

În speţă, reclamantul deţine în nume propriu suprafața de 599 mp 
teren din anul 1976, posesia lui fiind publică, continuă, acesta fiind 
cunoscut ca fiind proprietarul terenului. 

M.C. nu l-a chemat în judecată pe B.A., ci Consiliul local Botoșani, 
solicitând să fie pusă în posesie cu suprafața de 833 mp. Hotărârea prin 
care a fost soluționată această cerere nu afectează posesia utilă a 
reclamantului și nu îl poate lipsi pe acesta de dreptul de a-și apăra 
posesia pe calea acţiunii posesorii. 

Cum pârâta M.C. invocă dreptul de proprietate, poate să folosească 
acţiunea în revendicare împotriva posesorului pe care îl consideră 
neproprietar. 

În consecinţă, soluţia primei instanţe este greșită. 

Răspunsuri teste grilă 


Capitolul al V-lea 
Dezmembrămintele dreptului de 
proprietate privată 


Note de curs 


Dezmembrămintele dreptului de proprietate privată sunt acele drep- 
turi reale principale rezultate din separarea atributelor din conținutul 
juridic al dreptului de proprietate. 

Aceste dezmembrăminte, care mai sunt cunoscute sub numele de 
drepturile reale principale asupra bunurilor proprietatea altei persoane, 
nu desființează dreptul de proprietate, ci doar îi limitează atributele, 
proprietarul fiind lipsit de unele dintre ele. 

Dezmembrămintele dreptului de proprietate sunt opozabile erga 
omnes, inclusiv proprietarului, care este obligat să nu facă nimic de 
natură a împiedica exercițiul acestora și care nu le poate desfiinţa 
unilateral. 

Dezmembrămintele dreptului de proprietate existente în dreptul 
nostru civil sunt: dreptul de uzufruct, dreptul de uz, dreptul de abitație, 
dreptul de servitute și dreptul de superficie. 

Dezmembrămintele dreptului de proprietate sunt compatibile numai 
cu dreptul de proprietate privată, deoarece dreptul de proprietate pu- 
blică este inalienabil în plenitudinea atributelor sale. Însă, acele servituti 
care, în realitate, nu reprezintă altceva decât restricţii normale ale 
exerciţiului dreptului de proprietate sunt compatibile și cu dreptul de 
proprietate publică, în măsura în care nu ar aduce atingere destinaţiei 
bunului, anume aceea de a servi uzului și utilității publice. 

Secţiunea 1. Dreptul de uzufruct 


1. Noţiune 


Uzufructul este acel drept real principal, esențialmente temporar, ce 
conferă titularului său, numit uzutructuar, atributele usus și fructus 
asupra lucrului sau lucrurilor altuia (adică prerogativa de a utiliza lucrul 
proprietatea altei persoane și prerogativa de a-i culege fructele), cu 
obligaţia de a conserva substanţa și de a restitui proprietarului lucrul sau 
lucrurile la încetarea uzutructului. 

Prerogativa dispoziţiei rămâne la proprietar (care poartă denumirea 
de nud proprietar). 

Cât privește prerogativa posesiei, trebuie reţinut că aceasta este 
împărțită, în mod corespunzător, între uzufructuar și nudul proprietar, în 
sensul că există o posesie corespunzătoare dreptului de uzufruct, dar și 
o posesie corespunzătoare nudei proprietăți, iar în raporturile dintre 
nudul proprietar și uzufructuar, acesta din urmă este doar un detentor 
precar, deoarece este obligat să îi restituie lucrul la încetarea uzufruc- 
tului. În alte cuvinte, faţă de terţi uzufructuarul are calitatea de posesor, 
prin exteriorizarea atributelor unui drept real principal, însă față de 
nudul proprietar este numai un detentor precar. 

Dreptul de uzufruct este un drept: 

— real principal; 

— mobiliar sau imobiliar; 

— temporar; 

- intransmisibil, indiferent că ar fi vorba de transmisiune prin act 
juridic între vii sau de transmisiune mortis causa; prin excepție, art. 488 
alin. (2) C. proc. civ. prevede că dreptul de uzufruct asupra unui lucru 
imobil poate forma obiectul unei urmăriri silite imobiliare. 


2. Domeniul de aplicare 


Stabilirea domeniului de aplicare a dreptului de uzufruct presupune 
identificarea, în funcţie de diferite criterii, a categoriilor de bunuri în 
legătură cu care se poate constitui un drept de uzufruct. 


Dezmembrămintele dreptului de proprietate privată 121 


Sub acest aspect, este de reținut, în primul rând, că, potrivit art. 520 
C. civ., „uzufructul se poate stabili pe tot felul de bunuri mobile și imo- 
bile”, fiind însă necesar ca bunurile să nu aparțină domeniului public. 

Obiectul dreptului de uzufruct îl pot forma atât un bun individual 
determinat (uzufructul cu titlu particular), cât și o universalitate 
(uzufruct universal) sau o fracțiune dintr-o universalitate (uzufruct cu 
titlu universal). 

Uzufructul se poate constitui nu numai asupra bunurilor corporale, 
ci și asupra bunurilor incorporale (proprietate literară sau artistică, 
proprietate intelectuală, fond de comerţ). 

Însă uzufructul constituit asupra unei creanţe ori valori mobiliare nu 
mai este un drept real, deoarece nici dreptul din care rezultă nu este un 
drept real. Așadar, așa-numitul uzufruct asupra unui drept de creanță nu 
este un veritabil drept de uzufruct, fiind în realitate un simplu drept de 
folosinţă a creanței. 

Întrucât uzufructuarul are obligaţia de a conserva substanța lucrului 
și de a restitui lucrul proprietarului la încetarea uzufructului, ar rezulta 
că dreptul de uzufruct poate avea ca obiect numai bunuri neconsump- 
tibile. Cu toate acestea, art. 526 C. civ. permite constituirea dreptului de 
uzufruct și asupra unor bunuri consumptibile (ipoteză cunoscută sub 
denumirea de cvasiuzufruct, caz în care uzufructuarul dobândește 
dreptul de a dispune din punct de vedere material de bunurile respec- 
tive, cu obligaţia de a restitui la încetarea uzufructului bunuri de aceeași 
cantitate, calitate și valoare cu cele primite sau prețul acestora. 


3. Modalităţile de constituire 


Dreptul de uzufruct se poate constitui prin acte juridice inter vivos: 

— în mod direct (convenţia ce se încheie între proprietar și cel care 
va beneficia de dreptul de uzufruct, deci atunci când proprietarul în- 
străinează atributele ce compun uzufructul, păstrând nuda proprietate); 

— în mod indirect (convenţia prin care se transmite nuda proprietate, 
transmiţătorul reținând pentru sine dreptul de uzufruct — de exemplu, 
contractul de vânzare-cumpărare cu reținerea de către vânzător a drep- 
tului de uzufruct viager). 

Dreptul de uzufruct se poate constitui și prin acte juridice mortis 
causa, testatorul dispunând printr-un legat instituirea unui drept de 

uzufruct universal, cu titlu universal sau cu titlu particular în favoarea 
unei persoane. 

Întrucât uzufructul este susceptibil de posesie, se admite că acest 
dezmembrământ al dreptului de proprietate poate fi dobândit și prin 
uzucapiune. Problema se pune mai ales în cazul uzucapiunii de 10 
până la 20 de ani, care presupune, ca o condiţie specială, buna-credinţă 
a uzucapantului, în sensul că, dacă uzucapantul a avut convingerea că 
a dobândit dreptul de uzufruct de la adevăratul proprietar (deși în 
realitate el tratase cu un neproprietar), înseamnă că el exercită posesia, 
de bună-credinţă fiind, în calitate de uzufructuar, iar nu de proprietar, 
astfel încât, ca efect al uzucapiunii prescurtate, va dobândi numai 
dreptul de uzufruct, iar nu și dreptul de proprietate. 

Printr-un raţionament asemănător, se ajunge la soluţia potrivit căreia 
dreptul de uzufruct poate fi dobândit și prin aplicarea dispoziţiilor 
înscrise în art. 1909 alin. (1) C. civ. 


4. Drepturile uzufructuarului 


a) Uzufructuarul are dreptul de a cere nudului proprietar predarea în 
folosinţă a bunului. 

b) În cursul uzufructului, titularul acestui dezmembrământ exercită 
prerogativele utilizării (folosirii) bunului și culegerii fructelor produse de 
acesta. 

Prerogativa folosirii bunului se exercită în aceleași condiţii în care 
aceasta se exercită de către proprietar. 

Exercitarea prerogativei de a culege fructele în deplină proprietate 
implică distincţia între: 

— fructele naturale și industriale, care sunt dobândite de uzufructuar 
numai în măsura perceperii acestora; 

— fructele civile, care se dobândesc zi cu zi și deci se cuvin 
uzufructuarului în proporţie cu durata uzufructului său. 

c) Uzufructuarul poate ceda beneficiul (emolumentul) dreptului său, 
total sau parțial, cu titlu oneros ori cu titlu gratuit. Cedând beneficiul 
uzufructului, uzufructuarul rămâne mai departe titular al acestui drept 
real principal și răspunde în continuare față de nudul proprietar, terțul 
beneficiar neintrând în raport juridic cu nudul proprietar. Așadar, nu 
trebuie confundată cedarea beneficiului uzufructului, care este posibilă, 

cu cedarea dreptului de uzufruct, această din urmă operaţiune juridică 
nefiind posibilă. 

d) Uzufructuarul are la îndemână anumite acțiuni în justiție pentru 
apărarea dreptului său. 

Astfel, el poate să exercite acțiunea confesorie de uzufruct, prin care 
să obțină recunoașterea dreptului său și înlăturarea oricăror tulburări ce 
i s-ar aduce, acţiune ce poate fi introdusă atât împotriva terțelor per- 
soane, cât și împotriva nudului proprietar. 

Uzufructuarul, care, aşa cum am văzut, are calitatea de posesor în 
raport cu terții, poate să exercite împotriva acestora și acțiunea pose- 
sorie, solicitând respectarea posesiei sale ca simplă stare de fapt. 

Dacă dreptul de uzufruct s-a constituit prin convenţie, uzufructuarul 
poate să exercite împotriva nudului proprietar și o acţiune personală, 
izvorâtă din convenţia respectivă (solicitând, spre exemplu, predarea 
folosinţei bunului). 


5. Obligaţiile uzufructuarului 


a) La începutul uzufructului, există pentru uzufructuar obligaţia de a 
proceda la inventarierea mobilelor și la constatarea stării imobilelor. 

Tot înainte de a intra în folosinţa bunului, uzufructuarul are obligația 
de a găsi o cauţiune, adică de a aduce angajamentul unei terțe persoane 
care, în caz de insolvabilitate a uzufructuarului, va fi ținută să răspundă 
faţă de nudul proprietar. 

Nudul proprietar îl poate scuti pe uzufructuar de această obligaţie. 
De asemenea, este scutit de această obligaţie vânzătorul sau donatorul 
bunului care și-a reținut uzufructul. 

b) În timpul exercitării dreptului de uzufruct, uzufructuarul are obli- 
gaţia de a folosi lucrul ca un bun proprietar, de unde decurge înda- 
torirea de a întreţine lucrul în bună stare și, deci, de a face reparaţiile de 
întreţinere. De asemenea, uzufructuarul mai are obligaţia de a-l informa 
pe nudul proprietar în legătură cu orice tulburări aduse dreptului de 
proprietate de către terțe persoane, obligaţia de a respecta destinaţia bu- 
nului, precum și obligaţia de a suporta cheltuielile și sarcinile obișnuite. 

c) La încetarea dreptului de uzufruct (afară de cazul când uzufructul 
s-a stins prin consolidare sau prin pieirea totală a bunului și fără culpa 
uzufructuarului), se pune problema lichidării acestuia, care implică 
obligaţia uzufructuarului de a restitui bunul nudului proprietar în starea 

în care l-a primit, cu excepţia cvasiuzufructului, când va restitui bunuri 
de aceeași calitate, cantitate și valoare cu cele primite ori preţul 
acestora. 

Dacă este cazul, uzufructuarul va fi obligat la despăgubiri pentru e- 
ventuala pieire sau deteriorare a lucrului din culpa sa, precum și pentru 
nerespectarea oricăreia dintre obligaţiile sale față de nudul proprietar. 


6. Drepturile nudului proprietar 


Nudul proprietar beneficiază de ius abutendi, precum și, în rapor- 
turile cu uzufructuarul, de ius possidendi, iar de aici decurg următoarele 
drepturi: 

a) dreptul de a dispune de bun, inclusiv prin înstrăinare, însă cu res- 
pectarea atributelor ce aparțin uzufructuarului, ceea ce înseamnă că 
obiectul înstrăinării îl va constitui doar nuda proprietate; 

b) dreptul de a beneficia de productele bunului (aceasta, deoarece 
perceperea lor consumă substanţa bunului, ceea ce implică o dispoziţie 
materială); 

c) posibilitatea de a exercita acțiunile în justiție în vederea apărării 
drepturilor conferite de nuda proprietate: acțiunea în revendicare, acţiu- 
nea posesorie, acţiunea personală izvorâtă din convenţia de constituire 
a dreptului de uzufruct, acţiunea negatorie. 


7. Obligaţiile nudului proprietar 


Principala obligaţie ce revine nudului proprietar este o obligaţie 
negativă, anume aceea de a nu împiedica ori stânjeni exerciţiul drep- 
tului de uzufruct. 

Ca obligaţii pozitive, nudul proprietar are îndatorirea de a suporta 
cheltuielile și sarcinile extraordinare ale bunului (însă uzufructuarul nu 
are dreptul de a fi indemnizat și pentru îmbunătățirile aduse bunului, 
chiar dacă prin intermediul lor s-ar fi sporit valoarea acestuia), iar dacă 
dreptul de uzufruct s-a constituit printr-o convenţie cu titlu oneros, 
există și obligaţia de garanție pentru evicțiune. 

8. Stingerea uzufructului 


Dreptul de uzufruct încetează prin următoarele moduri: 

— prin moartea uzufructuarului persoană fizică, dreptul de uzufruct 
neputându-se transmite moștenitorilor titularului, întrucât este un drept 
cel mult viager. În cazul uzufructuarului persoană juridică, dreptul de 
uzufruct nu poate trece peste 30 de ani, deci, într-o asemenea situaţie, 
dreptul de uzufruct se va stinge la împlinirea a 30 de ani de la data 
constituirii (desigur, dacă între timp nu a intervenit o altă cauză de 
stingere); 

— dacă prin convenţia de constituire a fost prevăzut un termen 
extinctiv, dreptul de uzufruct încetează prin ajungerea la acel termen; 

- prin consolidare, adică atunci când calitatea de uzufructuar și cea 
de nud proprietar se întrunesc asupra aceleiași persoane; 

— prin neexercitarea sa timp de 30 de ani, deci prin prescripţie 
extinctivă; 

- pieirea totală a bunului (dacă bunul a pierit în parte, uzufructul 
continuă asupra părții rămase); 

- abuzul de folosință din partea uzufructuarului, caz în care instanța, 
sesizată de către nudul proprietar, va pronunța decăderea uzufructua- 
rului din dreptul său; 

— prin renunțarea uzufructuarului la dreptul său (însă, potrivit 
art. 562 C. civ., creditorii uzufructuarului pot solicita anularea renunțării 
făcute în paguba lor); 

- prin desființarea, pe motiv de nulitate sau rezoluţiune, a titlului de 
proprietate al nudului proprietar, 

— prin desființarea titlului prin care s-a constitui dreptul de uzufruct; 

— prin exproprierea imobilului pentru cauză de utilitate publică. 


Secţiunea a 2-a. Dreptul de uz şi 
dreptul de abitaţie 


Dreptul de uz și dreptul de abitaţie sunt varietăţi ale dreptului de 
uzufruct. În ambele cazuri, titularul dobândește prerogativa de a folosi 
bunul și prerogativa de a-i culege fructele numai pentru nevoile lui și 
ale familiei sale. 

Tocmai de aceea, ambelor drepturi reale li se aplică regulile din 
materia uzufructului referitoare la constituirea și la stingerea dreptului, 
precum și la raporturile juridice dintre nudul proprietar și titularul 
dezmembrământului. 

Deosebirea dintre dreptul de uz și dreptul de abitaţie constă în 
obiectul lor, în sensul că, atunci când acest obiect este o locuinţă, 
suntem în prezenţa unui drept de abitaţie, iar în toate celelalte cazuri, a 
unui drept de uz. Într-o altă formulare, se poate spune că dreptul de 
abitaţie este un drept de uz având ca obiect o locuinţă. 

Dreptul de uz are un caracter strict personal, neputând fi cedat sau 
închiriat altuia. 

Caracter strict personal are și dreptul de abitaţie, însă, în mod ex- 
cepțional, titularul acestuia are dreptul la fructe civile, art. 572 alin. (2) 
C. civ. dispunând că el poate închiria altei persoane partea din casă pe 
care nu o locuiește (titularul nu ar putea însă închiria casa în întregime). 

Prin Legea nr. 319/1944 se recunoaște soțului supravieţuitor un drept 
legal de abitaţie asupra locuinţei ce a aparţinut soțului decedat (indife- 
rent de moștenitorii cu care vine în concurs), dacă sunt îndeplinite, 
cumulativ, următoarele condiţii: 

— soțul supravieţuitor să fi locuit la data deschiderii succesiunii în 
locuinţa respectivă; 

— soţul supravieţuitor să nu aibă o locuinţă proprie; 

- locuinţa să facă parte din masa succesorală; 

- soţul supravieţuitor să nu devină, prin moștenire, singurul proprie- 
tar al locuinţei; 

- de cuius să nu fi dispus, prin legat, altfel. 

Spre deosebire de dreptul comun, acest drept de abitaţie al soţului 
supraviețuitor prezintă unele particularităţi, în sensul că titularul nu este 
ținut de cauțiunea prevăzută de art. 566 C. civ. și nu poate ceda sau 
închiria dreptul său în nicio situație. Ceilalţi moștenitori vor putea cere 
restrângerea dreptului de abitaţie, dacă locuința nu este necesară în 
întregime, ori pot procura soțului supravieţuitor o altă locuinţă. 

Secţiunea a 3-a. Servituţile 


1. Noţiune şi caractere juridice 


Articolul 576 C. civ. definește servitutea ca fiind „o sarcină impusă 
asupra unui imobil pentru uzul și utilitatea unui imobil având un alt 
stăpân” (proprietar). 

Din această definiţie rezultă următoarele caractere juridice ale 
dreptului de servitute, ca dezmembrământ al dreptului de proprietate: 

— servitutea constituie un ius in re aliena, adică un drept real consti- 
tuit asupra bunului altei persoane decât titularul dreptului de servitute; 

— servitutea presupune obligatoriu două bunuri imobile (nu neapărat 
vecine) prin natura lor, ce aparțin la doi proprietari diferiţi, dintre care 
imobilul în folosul căruia se instituie servitutea poartă denumirea de 
fond dominant, iar imobilul grevat de această sarcină se numește fond 
aservit (așadar, servitutea este întotdeauna un drept imobiliar); 

- servitutea este un accesoriu al fondului. În consecinţă, ea nu poate 
fi despărțită de fond pentru a constitui un drept de sine stătător; este 
inadmisibilă înstrăinarea sau ipotecarea dreptului de servitute în mod 
distinct de înstrăinarea sau ipotecarea fondului dominant; dreptul de 
servitute se transmite odată cu fondul dominant, chiar în lipsa unei 
stipulaţii exprese în acest sens în actul juridic de înstrăinare a fondului 
dominant; sarcina ce corespunde dreptului de servitute urmează fondul 
aservit în mâinile oricărui dobânditor al acestuia (sub condiţia respec- 
tării formalităţilor de publicitate imobiliară); 

— servitutea are un caracter perpetuu (ce decurge din caracterul 
accesoriu), în sensul că, dacă părţile nu au prevăzut un termen și dacă 
situaţia ce a generat servitutea se menţine, dreptul de servitute va dura 
cât timp vor exista cele două fonduri, transmițându-se moștenitorilor; 

— servitutea este indivizibilă, în sensul că, dacă imobilul este 
proprietate comună, servitutea nu se poate stabili asupra, respectiv în 
favoarea acelui bun decât cu consimțământul tuturor coproprietarilor 
(coindivizarilor). 

2. Clasificarea servituţilor 


Într-o primă clasificare oferită de Codul civil, ce are drept criteriu 
modul de constituire, se deosebesc: 

— servituţile naturale, care își au izvorul în „situaţia naturală a locu- 
rilor” — servitutea de scurgere a apelor naturale (art. 578 C. civ.), servi- 
tutea izvorului (art. 579-581 C. civ.), servitutea de grăniţuire (art. 584 
C. civ.) și servitutea de îngrădire (art. 585 și art. 600 C. civ.); 

- servituţile legale („stabilite prin lege”) — servitutea referitoare la 
zidul, șanțul sau gardul comun (art. 589 C. civ.), servitutea referitoare la 
interdicția de a construi ori de a planta decât cu respectarea unor 
condiţii și distanţe față de hotar (art. 607, art. 608 și art. 610 C. civ.), 
servitutea de vedere (art. 611-614 C. civ.), servitutea referitoare la 
picătura streșinilor (art. 615 C. civ.), servitutea de trecere (art. 616-619 
C. civ.) etc.; 

-— servituţile stabilite prin fapta omului, adică acele servituţi consti- 
tuite prin convenţie, testament sau uzucapiune. 

Trebuie reţinut că așa-numitele servituţi naturale și servituţi legale nu 
sunt, în realitate, servituţi propriu-zise, ci reprezintă o concretizare a unor 
obligaţii legate de necesități de ordin social, mai ales de menţinerea 
raporturilor de bună vecinătate, obligaţii ce funcţionează, după caz, bila- 
teral sau unilateral între proprietarii celor două fonduri; în alte cuvinte, 
suntem în prezenţa unor îngrădiri (limitări) ale exerciţiului dreptului de 
proprietate asupra imobilului ce urmează a fi privit ca fond aservit. 

Așadar, singurele servituţi ce constituie dezmembrăminte ale drep- 
tului de proprietate sunt servituţile stabilite prin fapta omului. 

Într-o altă clasificare, ce are drept criteriu modul lor de exercitare, 
deosebim: 

— servituţile continue, adică acelea care nu necesită mereu interven- 
ţia faptei omului pentru a fi menținute, deci ele persistă independent de 
eventuala pasivitate a titularului; 

— servituţi necontinue, adică acele servituţi ce au trebuinţă de faptul 
actual al omului spre a fi exercitate (de exemplu, servitutea de a lua apă 
din fântâna proprietatea altei persoane). 

În funcţie de existența sau inexistența unui semn de exteriorizare a 
servituții, distingem: 

— servituţi aparente, care se recunosc prin semne exterioare, precum 
o ușă, o fereastră, un apeduct, o potecă etc.; 

— servituţi neaparente, ce nu au un semn care să exteriorizeze 
existenţa lor (servituţile negative, prin însăși natura lor, sunt neaparente). 

Este de remarcat că servitutea de trecere poate fi atât aparentă, cât și 
neaparentă, după cum există sau nu o potecă pe fondul aservit. 

Combinând ultimele două clasificări, rezultă că pot exista: servituți 
continue și aparente, servituţi continue și neaparente, servituţi necon- 
tinue și aparente, servituți necontinue și neaparente. Interesul acestei 
combinări constă în aceea că, potrivit art. 623 C. civ., numai servituţile 
continue și aparente pot fi dobândite prin uzucapiune. 

Servituţile se mai clasifică, din punctul de vedere al obiectului lor, 
în: 

- servituți pozitive, care permit proprietarului fondului dominant de 
a efectua anumite acte de folosință asupra fondului aservit, cum este 
cazul servituţii de trecere, al servituţii de a lua apă de la o fântână 
situată pe fondul vecinului etc.; 

— servituți negative, care impun proprietarului fondului aservit 
anumite restricții sau chiar împiedicări în exerciţiul dreptului său de 
proprietate, ca în cazul servituţii de a nu construi sau planta pe o 
anumită distanţă de la linia hotarului. 

O altă clasificare a servituţilor este oferită de art. 621 C. civ., anume: 

— servituţi urbane, dacă sunt stabilite în folosul unei clădiri; 

— servituţi rurale, dacă sunt stabilite în folosul unui teren. 


3. Servituţile stabilite prin fapta omului 


Principiul în materie este dat de libertatea constituirii oricăror 
asemenea servituţi, în măsura în care nu impun proprietarului fondului 
aservit un fapt personal (deci să nu aibă ca obiect prestații personale) și 
nu contravin ordinii publice [art. 620 alin. (1) C. civ.]. 

Aceste servituţi se pot constitui: 

- prin titlu (convenţie sau legat). Este de reținut că servituţile 
neaparente, indiferent dacă sunt continue sau necontinue, nu se pot 
stabili decât prin titlu (art. 624 C. civ.); 

— prin uzucapiunea de 30 de ani, însă numai dacă este vorba de o 
servitute continuă și aparentă. Trebuie reținut că prin uzucapiune se 
poate dobândi chiar o servitute contrară unei servituți legale (de 
exemplu, o servitute contrară servituţii de vedere la care se referă 
art. 611-614 C. civ.); 

— prin destinaţia oferită de proprietar. Este vorba despre ipoteza în 
care proprietarul a două fonduri stabilește între ele o stare de fapt, care 
ar constitui o servitute dacă aceste fonduri ar aparține unor persoane 
deosebite, iar ulterior proprietarul înstrăinează unul dintre cele două 
fonduri și acest act de înstrăinare nu conţine vreo clauză care să stingă 
starea de fapt corespunzătoare servituţii. Potrivit art. 625 C. civ., prin 
destinaţia proprietarului se pot constitui numai servituți continue. și 
aparente. Cu toate acestea, art. 627 C. civ. se referă la stabilirea, prin 
destinaţia proprietarului, a unor servituți aparente, fără a mai pune 
condiţia ca acestea să fie și continue (sub incidenţa acestui din urmă 
text cade, spre exemplu, servitutea de trecere). 


4. Exercitarea dreptului de servitute 


4.1. Drepturile şi obligaţiile proprietarului fondului 
dominant 


Proprietarul fondului dominant are dreptul de a se folosi de servitute 
numai în conformitate cu titlul de constituire, fără a face vreo schimbare 
(în fondul dominant sau în fondul aservit) împovărătoare pentru fondul 
aservit. 

Dacă exercitarea unei servituţi (principale) implică și o altă servitute 
(accesorie), proprietarul fondului dominant va exercita și această din 
urmă servitute, de exemplu, servitutea de a lua apă din fântâna aflată pe 
terenul altuia presupune și servitutea de trecere pe acel teren. 

Proprietarul fondului dominant poate să exercite o acţiune în justiție 
specifică acestei materii, prin care se apără dreptul de servitute, anume 
acțiunea confesorie de servitute. 

În măsura în care servitutea a fost constituită prin convenţie, mai 
poate exercita împotriva proprietarului fondului aservit și o acţiune 
contractuală. 

În sfârșit, în cazul servituţilor continue și aparente, titularul dreptului 
de servitute are la îndemână și acțiunea posesorie (art. 675 C. proc. civ.). 
Se admite însă că acţiunea posesorie poate fi exercitată și în cazul 
servituților stabilite prin titlu, chiar dacă acestea sunt necontinue sau 
neaparente. 

Obligaţia principală a proprietarului fondului dominant, de care 
acesta este ţinut indiferent de modul în care s-a constituit servitutea, este 

aceea de a efectua, pe cheltuiala sa, toate lucrările necesare pentru 
exercitarea dreptului de servitute. Este însă posibil ca în titlul de stabilire 
a servituții să se prevadă că aceste cheltuieli sau o parte din ele să fie 
suportate de proprietarul fondului aservit. 


4.2. Drepturile şi obligaţiile proprietarului fondului 
aservit 


Proprietarul fondului aservit are obligaţia de a nu face nimic de 
natură a diminua sau îngreuna exercițiul servituţii. 

Dacă servitutea, în forma stabilită iniţial, a devenit prea împovără- 
toare sau dacă îl împiedică să facă unele reparaţii folositoare, proprie- 
tarul fondului aservit poate oferi proprietarului fondului dominant un 
loc ce ar avea aceeași întrebuințare, fără ca titularul dreptului de servi- 
tute să poată refuza această ofertă. 

Dacă prin titlu s-a stabilit obligaţia pentru proprietarul fondului 
aservit de a face unele cheltuieli pentru folosirea și păstrarea servituţii, 
există posibilitatea de a se scuti de această sarcină, prin abandonarea 
fondul aservit la dispoziţia proprietarului fondului dominant. 

Proprietarul fondului aservit poate să exercite anumite acţiuni în 
justiţie. Este vorba de: 

— acţiunea negatorie (spre exemplu, atunci când proprietarul fon- 
dului dominant continuă să exercite servitutea, deși a intervenit o cauză 
de stingere a acesteia); 

— acțiunea posesorie (prin care solicită să se înlăture tulburarea ce i 
se aduce de o persoană care pretinde a exercita o servitute); 

— acțiunile personale ce izvorăsc din convenţia de constituire a 
servituții. 


5. Stingerea servituţilor 


Codul civil reglementează modurile de stingere a servituţilor stabilite 
prin fapta omului, însă unele dintre acestea sunt aplicabile și așa- 
numitelor servituţi naturale și servituți legale. 

Cauzele de stingere a servituţilor sunt următoarele: 

- imposibilitatea materială de a mai exercita servitutea, însă, în mă- 
sura în care dispare împrejurarea ce a generat această imposibilitate și 

nu a trecut termenul de 30 de ani prevăzut de art. 640 C. civ., servitutea 
va renaște în condiţiile sale inițiale. Se observă că, în realitate, este 
vorba de o cauză de suspendare a exercitării servituţii, iar nu de stingere 
a ei, stingerea urmând a se produce fie prin pieirea lucrului, fie prin 
expirarea termenului de 30 de ani; 

- confuziunea, adică reunirea proprietăţii fondului dominant și a 
proprietății fondului aservit în patrimoniul aceleiași persoane, indiferent 
dacă această persoană este proprietarul fondului dominant, proprietarul 
fondului aservit sau un terț care a dobândit atât fondul dominant, cât și 
fondul aservit (servitutea renaște însă dacă se desființează actul juridic 
în urma căruia s-a produs confuziunea); 

- prescripția extinctivă (neexercitarea servituţii timp de 30 de ani, 
termen ce se calculează din ziua când nu s-a mai exercitat servitutea 
necontinuă, respectiv din ziua când s-a făcut un act contrar servituții 
continue); 

— pieirea fondului aservit; 

- împlinirea termenului prevăzut în titlul de constituire a servituţii; 

- renunțarea la servitute din partea titularului; 

- desființarea titlului de proprietate al celui ce a constituit servitutea 
sau al celui în folosul căruia s-a constituit servitutea; 

- desființarea titlului prin care s-a constituit servitutea; 

— exproprierea fondului aservit pentru cauză de utilitate publică, cu 
excepţia acelor servituţi care nu sunt altceva decât limitări ale exer- 
cițiului dreptului de proprietate și care sunt compatibile și cu dreptul de 
proprietate publică. 


Secţiunea a 4-a. Dreptul de superficie 


1. Noţiune şi caractere juridice 


Dreptul de superficie este acel drept real principal care constă în 
dreptul de proprietate pe care îl are o persoană, denumită superficiar, 
asupra construcţiilor, plantațiilor sau altor lucrări ce se află pe o supra- 
faţă de teren care aparține unei alte persoane, teren asupra căruia super- 
ficiarul are un drept de folosință. 

Așadar, dreptul de superficie presupune suprapunerea a două drep- 
turi de proprietate aparținând la două persoane diferite: dreptul de pro- 

prietate asupra construcţiei, plantaţiei sau altei lucrări, ce aparţine 
superficiarului, precum și dreptul de proprietate asupra terenului pe 
care se află acestea, care aparține unei alte persoane decât superficiarul. 
Pe lângă aceste două drepturi de proprietate mai există și un drept de 
folosinţă (al superficiarului asupra terenului). 

Dreptul de superficie reprezintă o derogare de la art. 489 C. civ., 
potrivit căruia proprietatea terenului cuprinde proprietatea a tot ce se 
află pe suprafaţa lui, precum și de la art. 482 C. civ., care stabilește că 
proprietatea asupra unui lucru dă dreptul asupra a tot ce se unește, ca 
accesoriu, la acesta. 

Dreptul de superficie prezintă următoarele caractere juridice: 

— este un drept real imobiliar, purtând asupra unei suprafeţe de 
teren; 

— este un drept perpetuu, întrucât există în timp cât durează 
construcţia, plantaţia sau lucrarea (în mod excepțional, s-ar putea întâlni 
și un drept de superficie temporar, anume dacă într-un contract de 
locaţiune s-ar stipula că locatarul are dreptul de a construi sau planta și 
că locatorul va deveni proprietarul construcţiei sau lucrării numai la 
expirarea locaţiunii); 

- nu poate înceta pe calea partajului, întrucât dreptul de proprietate 
al superficiarului și dreptul proprietarului terenului nu sunt în stare de 
indiviziune, ci sunt două drepturi distincte. 


2. Constituirea dreptului de superficie 


Dreptul de superficie se poate constitui prin acte juridice (convenţie 
și legat) și prin uzucapiune. 

Un astfel de drept real principal își poate avea izvorul direct fie în 
convenţia prin care proprietarul unui imobil compus din teren și cons- 
trucţie transmite dreptul de proprietate doar asupra construcţiei, ceea ce 
înseamnă că a constituit un drept de superficie, fie în convenţia înche- 
iată de proprietarul terenului cu cel ce urmează a construi, planta sau 
edifica o altă lucrare pe terenul respectiv. Într-o asemenea din urmă si- 
tuaţie, dreptul de proprietate asupra construcţiei, plantaţiei sau altei lu- 
crări se dobândește treptat, pe măsura încorporării materialelor în teren, 
însă dreptul de folosință asupra terenului se dobândește din chiar mo- 
mentul încheierii convenției cu proprietarul acestuia, considerându-se 
că acesta din urmă este și momentul dobândirii dreptului de superficie. 

Se admite că dreptul de superficie se poate naște și indirect, adică 
dintr-o convenţie ce nu a avut ca obiect constituirea dreptului de super- 
ficie, ci transmiterea atât a dreptului de proprietate asupra construcţiei, 
cât și a dreptului de proprietate asupra terenului, însă, din anumite 
motive, nu s-a transferat și acest din urmă drept de proprietate. 

În toate cazurile de constituire a dreptului de superficie prin con- 
venţie, este necesară forma autentică, sub sancţiunea nulităţii absolute. 

Dreptul de superficie se poate constitui și prin act juridic mortis 
causa, în măsura în care testatorul ar dispune printr-un legat instituirea 
unui astfel de drept real principal în favoarea unei persoane. 

Ca mod de dobândire a dreptului de superficie, vom reține și uzuca- 
piunea, mai ales atunci când este vorba de uzucapiunea de 10 până la 
20 de ani. Ipoteza este următoarea: o persoană încheie o convenție de 
constituire (sau de transmitere) a unui drept de superficie cu o altă 
persoană decât proprietarul terenului (sau decât adevăratul superficiar), 
având însă convingerea că a tratat cu adevăratul proprietar (adevăratul 
superficiar); posesia utilă exercitată în termenul prevăzut de lege cores- 
punde numai dreptului de superficie, iar nu și dreptului de proprietate 
asupra terenului, așa încât, prin uzucapiunea prescurtată, nu se va 
dobândi decât dreptul de superficie. 

În schimb, dobândirea dreptului de superficie prin uzucapiunea de 
30 de ani este mai mult o ipoteză teoretică, întrucât, nefiind nevoie nici 
de just titlu, nici de bună-credinţă, este de presupus că posesorul va uzu- 
capa însuși dreptul de proprietate (se poate totuși întâlni în cazul celor ce 
nu pot dobândi dreptul de proprietate asupra terenurilor, adică al străi- 
nilor și al apatrizilor). 


3. Exercitarea dreptului de superficie 


Superficiarul exercită asupra construcţiei, plantaţiei sau lucrării toate 
atributele conferite de dreptul de proprietate. Cu privire la terenul pe 
care se află construcția, plantaţia sau lucrarea, superficiarul exercită și 
atributul folosinţei, având totodată și o dispoziție materială limitată, în 
sensul că poate dispune de substanţa lui, însă numai în limitele impuse 
de necesitatea realizării construcţiei, plantaţiei sau lucrării (amenajări, 
săpături etc.). 

Superficiarul poate înstrăina sau greva construcția, plantația sau 
lucrarea, fără a fi nevoie de consimțământul proprietarului terenului. În 

caz de înstrăinare, se transmite și dreptul de folosinţă asupra terenului, 
ceea ce înseamnă că se înstrăinează însuși dreptul de superficie. 

Superficiarul poate să exercite acțiunea confesorie, acţiunea pose- 
sorie, precum și, dacă este cazul, acţiunea personală izvorâtă din con- 
venţia de constituire a dreptului de superficie. 


4. Stingerea dreptului de superficie 


Dreptul de superficie se stinge: 

— când superficiarul dobândește și dreptul de proprietate asupra tere- 
nului sau dacă proprietarul terenului dobândește și dreptul de pro- 
prietate asupra construcţiei, plantaţiei sau lucrării; 

— dacă un terț devine proprietar atât al terenului, cât și al 
construcţiei, plantaţiei sau lucrării; 

— în caz de dispariţie (pieire totală sau desființare în totalitate) a 
construcţiei, plantaţiei sau lucrării (dispariția parțială nu duce la 
încetarea dreptului de superficie); 

— la încetarea contractului de locaţiune în care s-a prevăzut că 
locatarul are dreptul de a construi, planta sau edifica alte lucrări și că 
locatorul va deveni proprietarul construcției, plantaţiei sau lucrării 
numai la expirarea locațiunii. 


Jurisprudenţă relevantă 


Decizii de speță ale instanței supreme 


1. Trib. Suprem, Colegiul civil, decizia nr. 1122/1966, în C.D. 1966, 
Ed. Științifică, București, 1967, p. 133 


Nudul proprietar este îndreptățit să îl urmărească pe uzufructuar, 
încă în cursul folosinţei, pentru executarea obligaţiilor sale cu privire la 
felul de întrebuințare și de folosinţă a bunului, printr-o acţiune obișnuită 
care să nu aibă ca scop stingerea uzufructului, ci numai executarea 
obligaţiilor, și care să se rezolve, în caz de neexecutare, în daune civile. 
Rațiunea acestei soluţii constă în aceea că, de vreme ce nudul 
proprietar are dreptul să ceară, în cursul uzufructului, încetarea acestuia 
prin abuz de folosinţă, cu atât mai mult își are justificarea o acţiune prin 
care se cere numai executarea obligaţiei, această cerere fiind mai puţin 
radicală în efectele ei. 

Prin urmare, în cazul degradării de către uzufructuar a imobilului ce 
formează obiectul uzufructului, nudul proprietar are dreptul să îl acţio- 
neze pentru a fi obligat să readucă imobilul în stare de folosință, fără a 
cere însă și stingerea uzufructului (art. 541, art. 545 și art. 558 C. civ.). 


2. Trib. Suprem, Secţia civilă, decizia nr. 416 din 28 februarie 1985, 
în R.R.D. nr. 1/1986, p. 62 


Potrivit art. 572 alin. (2) C. civ., titularul dreptului de abitaţie este în 
drept să închirieze partea din casă pe care nu o locuiește. 

Ca urmare, titularul dreptului de proprietate asupra casei nu se poate 
opune la încheierea acestui act juridic de către titularul dreptului de 
abitaţie. 


3. I.C.C.]., Secţia civilă și de proprietate intelectuală, decizia 
nr. 4.826 din 3 iunie 2005, în Dezmembrămintele dreptului de proprie- 
tate. Practică judiciară, de M.M. Pivniceru, Ed. Hamangiu, București, 
2007, p. 48 


Servitutea, ca sarcină impusă asupra unui imobil pentru uzul și 
utilitatea altui imobil, este un dezmembrământ al dreptului de proprie- 
tate. Acest drept are caracter de accesoriu al fondului, de care nu poate 
fi despărţit spre a forma un drept de sine stătător. Ca atare, sunt lipsite 
de relevanţă juridică considerentele reclamanţilor privind schimbarea 
titularului dreptului de proprietate asupra terenului formând fondul 
aservit. 

Pe de altă parte, acest drept are caracter perpetuu, durând cât timp va 
dura imobilul și situaţia din care s-a născut. Ca atare, nu sunt întemeiate 
criticile privind afectarea dreptului de proprietate, atât timp cât recla- 
manţii sunt în continuare titularii dreptului de proprietate, transmis prin 
vânzare-cumpărare, asupra terenului afectat de această sarcină printr-un 
drept constituit anterior cumpărării și transmis ca atare. 


4. Trib. Suprem, Secţia civilă, decizia nr. 1198 din 7 iulie 1982, în 
R.R.D. nr. 8/1983, p. 60 


eseu 


asupra întregului imobil aservit și profită întregului fond dominant. Când 
unul sau ambele fonduri aparțin mai multor coproprietari, constituirea 

servituții trebuie să se facă în contradictoriu cu toţi coproprietarii 
fondului. 


5. I.C.C.]., Secţia civilă și de proprietate intelectuală, decizia 
nr. 7228 din 17 decembrie 2004, în Dezmembrămintele dreptului de 
proprietate. Practică judiciară, de M.M. Pivniceru, Ed. Hamangiu, 
București, 2007, p. 49 


Dreptul de servitute este un drept real principal derivat, perpetuu și 
indivizibil, constituit asupra unui imobil numit fond aservit, pentru uzul 
și utilitatea altui imobil, fond dominant, imobile care aparțin unor 
proprietari diferiţi. 

Astfel fiind, în mod legal au reţinut instanțele că, în speţă, părțile 
aflându-se în coproprietate, stabilirea unei servituţi este inadmisibilă. 


6. Trib. Suprem, Secţia civilă, decizia nr. 783 din 6 iunie 1969, în 
R.R.D. nr. 11/1969, p. 175 


Prin destinația proprietarului, care potrivit art. 625 C. civ. ţine loc de 
titlu numai în privinţa servituților continue și aparente, se înţelege starea 
de lucruri stabilite de proprietarul aceluiași fond între două părţi ale 
acestui fond, astfel ca una dintre ele să servească celeilalte, stare ce 
subzistă și după ce fondul a fost despărțit prin înstrăinare sau partaj, 
formând două imobile aparţinând a doi proprietari diferiţi. 

Pentru a exista o atare destinaţie, este necesar ca ea sa aibă un 
caracter permanent, de natură a stabili o servitute, iar nu un caracter 
provizoriu, dovada putând fi făcută prin orice mijloc de probă admis de 
lege. 

Într-o atare situaţie, servitutea ia naștere în momentul despărțirii 
fondului. 


7. Trib. Suprem, Colegiul civil, decizia nr. 1391 din 1 octombrie 
1968, în R.R.D. nr. 3/1969, p. 171 


Obligaţia de a respecta distanța plantațiilor, în sensul art. 607 
C. civ., dispare când proprietarul fondului a obţinut servitutea contrară, 
adică dreptul de a avea plantaţii la o distanță inferioară. O atare 
servitute, continuă și aparentă, poate fi dobândită și prin prescripţie 
achizitivă (uzucapiune) de 30 ani, care, odată împlinită, nu mai poate fi 
înlăturată prin acțiunea ce ar introduce proprietarul fondului aservit 

împotriva proprietarului fondului dominant, acțiune care s-a prescris 
prin acel termen (art. 623 C. civ.). 


8. I.C.C.]., Secţia civilă și de proprietate intelectuală, decizia 
nr. 3903 din 12 mai 2005, www.scj.ro 


Conform art. 639-640 C. civ., servitutea se stinge prin neuz în curs 
de 30 de ani, termenul începând să curgă de la data la care a încetat a fi 
folosită, în cazul servituţilor necontinue, ori din ziua în care s-a făcut un 
act contrar, în cazul servituții continue. 

Prin urmare, faţă de obiectul cererii de chemare în judecată și față 
de dispoziţiile legale în vigoare, instanţele aveau a examina dacă 
servitutea constituită inițial a mai fost folosită, iar dacă nu a mai fost 
folosită, data de la care a început neuzul. 


9. |.C.C.]., Secţia civilă și de proprietate intelectuală, decizia nr. 888 
din 13 februarie 2008, în Dreptul de proprietate. Practică judiciară. 
Vol. I. Caractere juridice, subiecte, modalităţi, dezmembrăminte, de 
A.C. Bodea, Ed. Hamangiu, București, 2010, p. 465 și urm. 


Dreptul de superficie este un drept real care constă în dreptul de 
proprietate pe care îl are o persoană, denumită superficiar, asupra cons- 
trucţiilor, plantațiilor sau altor lucrări care se află pe terenul aparținând 
altuia, teren cu privire la care superficiarul capătă un drept de folosinţă. 
Fiind un drept real, acesta nu se stinge prin neuz, conferind titularului 
său atributele de posesie, folosinţă și dispoziţie. 

Posesia și folosinţa terenului pe care se află construcţia se exercită în 
strânsă legătură și în limitele necesare exercitării dreptului de proprietate 
care intră în alcătuirea dreptului de superficie. 

Superficiarul are un drept de dispoziție material asupra terenului care 
constă în posibilitatea de a dispune de substanța terenului numai în 
vederea folosirii construcţiei. 

Ca atare, dreptul de superficie se referă la folosinţa terenului pe care 
se află construcţia, având aceeași durată ca și existenţa construcţiei. 

În speță, dreptul de superficie invocat de recurentă nu mai subzistă, 
întrucât construcția a fost demolată, iar demolarea acesteia a fost 
dispusă legal. 


10. I.C.C.)., Secţia civilă și de proprietate intelectuală, decizia 
nr. 3647 din 4 iunie 2008, www.scj.ro 

Dreptul de superficie este un dezmembrământ al dreptului de 
proprietate, ce poate fi definit ca dreptul de proprietate al unei persoane 
asupra construcţiilor, plantațiilor sau altor lucrări ce se află pe terenul 
proprietatea unei alte persoane, teren asupra căruia superficiarul are un 
drept de folosinţă. 

Dreptul de superficie poate fi constituit prin convenţia părţilor, prin 
uzucapiune și prin lege. 

Dreptul de superficie a făcut și obiectul de analiză a Curţii Europene 
a Drepturilor Omului într-o cerere îndreptată împotriva României, iar 
instanța europeană, în urma analizei jurisprudenţei instanțelor române, 
a concluzionat că dreptul de superficie poate fi dobândit numai prin 
mijloacele mai sus amintite și că simplul fapt de a ridica o construcţie 
pe terenul altuia, chiar cu totală bună-credinţă, nu este de natură să 
conducă la recunoașterea unui drept de superficie. 

Prin urmare, atunci când se invocă constituirea dreptului de super- 
ficie prin convenția părţilor, este necesar să se facă dovada că proprie- 
tarul terenului dezmembrat și-a exprimat în mod neechivoc și fără 
posibilitate de interpretare voința de a-și greva proprietatea. 

În speță, se constată că părţile, iniţial, au consimţit la constituirea 
unui drept de superficie condiţionat însă de obţinerea tuturor autoriza- 
țiilor de demolare și de construire, iar prin al doilea act adițional părţile 
au convenit ca locatarul să obțină în numele locatorului autorizațiile 
necesare pentru buna și justa utilizare a spațiului închiriat. 

Deși reclamanta a fost sancţionată contravenţional pentru execu- 
tarea fără autorizaţie a unor lucrări, din actele dosarului nu rezultă că 
aceasta ar fi încercat să o determine pe societatea pârâtă să obţină, în 
calitate de proprietar al terenului, autorizaţiile necesare pentru demolare 
și construire, părțile preferând să încheie un al doilea act adiţional prin 
care se conferă societăţii reclamante un drept de preempţiune. 

Prin urmare, clauza de la punctul VI al contractului de închiriere nu 
poate fi considerată ca o convenţie în baza căreia s-a născut dreptul de 
superficie, din moment ce condiţia obținerii autorizaţiilor nu a fost 
îndeplinită, iar părţile au încheiat ulterior acte adiționale prin care, deși 
nu modifică sau înlătură acest punct din contractul de închiriere, pun 
sub semnul întrebării intenţia de a constitui un drept de superficie. 

Lipsa de reacţie a societăţii pârâte la momentul la care au început 
lucrările de amenajare nu poate echivala cu acordul neechivoc în 
constituirea dreptului de superficie, atitudinea pârâtei având relevanţă 
doar sub aspectul calităţii reclamantei de constructor de bună-credinţă. 

Spete 


1. X i-a vândut lui Y un teren agricol în suprafață de 1 ha, cu prețul 
de 20.000 de lei; în contract părțile nu au prevăzut nimic în legătură cu 
recolta neculeasă aflată pe acel teren. După ce Y a cules recolta, X i-a 
solicitat plata contravalorii acesteia. 

Cerință: Arătaţi motivat dacă este întemeiată pretenția lui X. 


2. La 1 decembrie 2008, A i-a închiriat lui B o locuință, în schimbul 
unei chirii lunare de 500 de lei, durata contractului fiind de 3 ani. La 1 
august 2009, A a constituit un uzufruct viager în favoarea lui C asupra 
locuinței respective. 

Cerinţă: Având în vedere faptul că B nu a plătit nicio chirie până la 
data de 1 decembrie 2009, arătați motivat cui trebuie să îi plătească 
acesta atât chiria restantă, cât și chiria care va deveni scadentă în viitor. 


3. Prin cererea de chemare în judecată, reclamanții au solicitat 
instanţei stabilirea părții din imobil la care se referă dreptul pârâtului. 

În fapt, reclamanţii R.V. și T.C. au cumpărat în întregime bunul imo- 
bil format dintr-o construcţie de la F.R. — cota sa ideală de 1⁄2 din bun —, 
respectiv de la pârâtul F.G. — restul de 12 din bun —, acesta din urmă 
rezervându-și un drept de abitaţie în limita acestei cote. Ulterior, pârâtul 
a ocupat și parte din imobil corespunzătoare cotei celuilalt vânzător. 

Cerinţă: Discutaţi admisibilitatea acțiunii și posibilitatea stabilirii de 
către instanță a determinării părții din locuinţă care face obiectul abitaţiei. 


4. X i-a vândut lui Y o locuinţă, cu rezerva dreptului de abitaţie via- 
geră în favoarea vânzătorului. Ulterior, Y nu i-a mai permis lui X să folo- 
sească locuinţa respectivă, schimbând încuietoarea de la ușă. X l-a che- 
mat în judecată pe Y, solicitând instanţei să anuleze contractul pe motiv 
că pârâtul îl împiedică să exercite dreptul de abitaţie. 

Întrebări: 

1. Ce va hotărî instanţa și cu ce motivare? 

2. Ce mijloace juridice are la îndemână titularul dreptului de abitaţie 
pentru a-și apăra dreptul său atunci când nudul proprietar împiedică ori 
stânjenește exercițiul dreptului de abitaţie? 


Dezmembrămintele dreptului de proprietate privată 141 


5. Reclamantul A.N. l-a chemat în judecată pe pârâtul C.R., pentru 
ca instanţa să pronunţe rezoluţiunea contractului încheiat între părţi la 
data de 20 mai 1994. 

În fapt, s-a reţinut din examinarea contractului încheiat între părţi că 
acesta cuprinde în fond două acte juridice distincte, încorporate într-unul și 
același înscris, și anume contractul de vânzare-cumpărare având ca obiect 
transmiterea dreptului de proprietate asupra locuinţei, iar, pe de altă parte, 
convenția prin care părţile au constituit un drept de abitaţie viageră asupra 
a două încăperi din locuinţă în favoarea reclamantului vânzător. 

Reclamantul a arătat că, după achitarea preţului și dobândirea 
apartamentului de către pârâtul cumpărător la 10 iunie 1994, acesta din 
urmă a refuzat accesul reclamantului vânzător în locuinţă. 

Întrebare: Ce soluţie a pronunțat instanţa și cu ce motivare? 


6. Prin cerere introductivă de instanţă, reclamantul C.G. a solicitat 
evacuarea pârâtei F.L. din imobilul situat în lași, str. P nr. 35. 

În fapt, între părți a intervenit un contract de vânzare-cumpărare a 
unui apartament cu două camere, pe care reclamantul l-a vândut 
pârâtei, cu rezerva dreptului său de abitaţie viageră. Profitând de faptul 
că reclamantul i-a permis accesul în locuinţă, într-una din aceste ocazii, 
F.L. a refuzat să mai părăsească apartamentul, motivând că, în baza 
dreptului său de proprietate, poate ocupa camera liberă. 

Întrebare: Ce soluţie a pronunțat instanţa și cu ce motivare? 


7. X l-a chemat în judecată pe Y, solicitând instanţei să dispună insti- 
tuirea în favoarea sa a unei servituţi de trecere, cu piciorul și tractorul, 
pe terenul proprietatea pârâtului. Y a cerut respingerea acţiunii ca fiind 
introdusă de o persoană fără calitate procesuală activă, întrucât X este 
doar arendaș al terenului înfundat. 

Întrebare: Ce a decis instanţa? Motivaţi. 


8. Primus l-a chemat în judecată pe Secundus, solicitând instanţei să 
dispună instituirea în favoarea sa a unei servituți de trecere pe terenul 
proprietatea pârâtului. În motivarea cererii, reclamantul a arătat, în 
esenţă, că este proprietarul unui fond înfundat, în sensul că drumul său 
de acces la calea publică prezintă unele dificultăți de amenajare, iar, în 
condiţii meteorologice defavorabile, devine aproape impracticabil. 
Pârâtul a cerut respingerea acţiunii. 

Întrebare: Ce a hotărât instanţa și cu ce motivare? 

9. Reclamanta L.C. a solicitat instanţei constituirea unei servituţi în 
favoarea sa pe terenul învecinat, proprietatea pârâtului C.E., întrucât 
drumul sătesc se află la distanţa de 3 metri de proprietatea reclamantei, 
însă calea de acces este impracticabilă din cauza pantei înclinate de 60 
grade pe care o prezintă. 

Prin expertiza efectuată în cauză s-a stabilit că reclamanta își poate 
crea cale de acces prin excavarea a 49 metri cubi de pământ; reclamanta 
a arătat că nu are mijloace materiale pentru amenajarea căii de acces. 

Întrebare: Ce soluţie va pronunța instanţa și cu ce motivare? 


10. X l-a chemat în judecată pe Y, solicitând instanţei să dispună 
instituirea în favoarea sa a unei servituți de trecere pe terenul proprie- 
tatea pârâtului, deoarece terenul proprietatea sa nu are acces la calea 
publică. 

Pârâtul a arătat că, în principiu, nu se opune constituirii dreptului de 
servitute de trecere, solicitând însă ca reclamantul să fie obligat să îi dea 
în compensare, din terenul proprietatea acestuia, o suprafață egală cu 
cea care va servi ca acces la calea publică. 

Reclamantul a declarat că nu este de acord cu pretenţia pârâtului. 

Cerinţă: Arătaţi motivat dacă pretenţia pârâtului este întemeiată. 


11. Prin cererea înregistrată 19 ianuarie 1999, reclamantul M.L. l-a 
chemat în judecată pe fratele său M.I., pentru a fi obligat să îi permită a 
lua apă din fântâna situată pe terenul pârâtului alăturat proprietății re- 
clamantului și, în acest scop, să facă amenajările necesare, prin ridi- 
carea unei porţiuni de gard și a ghizdelelor fântânii. 

Instanţa a admis acţiunea, reținând în favoarea reclamantului existența 
unui drept de servitute de izvor dobândit prin uz îndelungat de peste 30 
de ani, încât acţiunea sa se fondează pe prevederile art. 620 C. civ. 

Întrebare: Este legală soluţia instanţei? Motivaţi. 


12. Reclamantul M.A. l-a chemat în judecată pe pârâtul M.N., 
solicitând instanţei ca, prin hotărârea pe care o va pronunţa, să îl oblige 
pe pârât să taie sau să scoată arborii aflaţi la o distanță mai mică de 2 m 
de linia de hotar dintre proprietăţi, precum și să astupe cu cărămizi 
fereastra situată la distanța de 1,50 m de gardul despărțitor. 

Instanţa a respins această acţiune ca fiind prescrisă, reținând că 
dreptul la acţiune al reclamantului este prescris, întrucât, de la 
momentul la care pârâtul a plantat respectivii arbori, au trecut mai mult 

de 3 ani, termen prevăzut de art. 3 și art. 7 din Decretul nr. 167/1958 
pentru acțiunile ce au ca obiect obligații de a face. 
Cerinţă: Comentaţi soluția instanţei. 


13. La data de 7 ianuarie 2006, A i-a vândut lui B dreptul său de 
superficie asupra unui teren cu pomi fructiferi, contractul dintre părţi 
având forma unui înscris sub semnătură privată. 

La 10 februarie 2009, A l-a chemat în judecată pe B, solicitând 
instanţei declararea nulităţii absolute a contractului, susținând că, la 
data încheierii actului, dispoziţiile legale aplicabile prevedeau obligati- 
vitatea încheierii în formă autentică a oricărui act juridic prin care se 
realiza înstrăinarea unui drept real. 

B s-a apărat motivând că acţiunea reclamantului este deja prescrisă, 
deoarece, fiind vorba doar de un dezmembrământ al dreptului de pro- 
prietate, intervine nulitatea relativă, care ar fi putut fi invocată numai 
până la data de 7 ianuarie 2009. 

Întrebări: 

1. Este întemeiată apărarea lui B? Argumentați. 

2. Ce va hotărî instanţa și cu ce motivare? 


Teste grilă 


1. Spre deosebire de dreptul de proprietate privată, dreptul de uzufruct: 
a) este esențialmente temporar; 

b) se stinge prin neuz; 

c) poate avea ca obiect și o universalitate. 


2. Dreptul de uzufruct având ca obiect un teren: 

a) poate fi cedat prin acte juridice inter vivos numai dacă acestea se 
încheie în formă autentică; 

b) poate forma obiect al unei urmăriri silite imobiliare; 

c) nu se transmite moștenitorilor uzufructuarului. 


3. Uzufructuarul: 

a) poate să exercite acţiunea confesorie și împotriva nudului proprietar; 

b) dobândește fructele, indiferent de felul acestora, proporţional cu 
durata dreptului de uzufruct; 

c) poate să cedeze emolumentul dreptului său. 

4. Uzufructuarul: 

a) nu are dreptul de a fi indemnizat pentru îmbunătățirile aduse 
lucrului; 

b) trebuie să suporte toate cheltuielile și sarcinile lucrului; 

c) beneficiază de garanţia pentru evicțiunea provenită din fapta unui 
tert și în cazul constituirii indirecte a uzufructului. 


5. Uzufructuarul are dreptul la: 

a) despăgubiri pentru îmbunătățirile aduse lucrului numai dacă 
acestea au sporit valoarea lucrului; 

b) restituirea cheltuielilor făcute pentru dobândirea fructelor; 

c) fructe naturale, industriale și civile. 


6. În cazul uzufructului, nudul proprietar: 

a) are obligaţia de a nu-l stânjeni pe uzufructuar în exercitarea 
dreptului său, neputând astfel înstrăina bunul; 

b) îl va garanta pe uzufructuar contra evicţiunii în toate situaţiile; 

c) va suporta cheltuielile făcute cu reparaţiile importante ale bunului. 


7. În materia dreptului de uzufruct: 

a) în cazul constituirii indirecte a uzufructului, înstrăinătorul nu are 
obligaţia de a găsi o cauțiune; 

b) uzufructuarul nu este îndreptăţit să exercite acţiunea posesorie 
împotriva nudului proprietar; 

c) productele se cuvin uzufructuarului numai în măsura perceperii 
acestora. 


8. La încetarea uzufructului: 

a) fructele civile și industriale se cuvin proprietarului numai dacă nu 
au fost percepute de către uzufructuar; 

b) uzufructuarul poate solicita restituirea cheltuielilor care au sporit 
valoarea bunului; 

c) în cazul bunurilor consumptibile, uzufructuarul poate restitui 
prețul bunurilor. 


9. Dreptul de uz: 

a) are ca obiect o locuinţă; 

b) conferă uzuarului dreptul de a culege toate fructele bunului; 
c) nu poate fi cedat către o terță persoană. 

10. Dreptul de uz: 

a) nu poate fi înstrăinat; 

b) nu poate fi închiriat; 

c) are ca obiect numai bunuri mobile. 


11. Constituie o modalitate de stingere a dreptului de uz: 
a) exproprierea pentru cauză de utilitate publică; 

b) moartea proprietarului; 

c) pieirea parțială a bunului. 


12. Acţiunea negatorie prin care se contestă un drept de abitaţie este: 
a) reală; 

b) imobiliară; 

c) prescriptibilă extinctiv. 


13. Spre deosebire de abitaţia de drept comun (reglementată în 
Codul civil), dreptul de abitaţie al soțului supravieţuitor: 

a) are caracter temporar; 

b) nu poate fi închiriat, nici măcar în parte, de către titular; 

c) nu poate fi înstrăinat. 


14. Servituţile continue și neaparente se pot constitui prin: 
a) titlu; 

b) destinația proprietarului; 

c) uzucapiune. 


15. După modul de exercitare, servituţile se clasifică în: 
a) urbane și rurale; 

b) continue și necontinue; 

c) aparente și neaparente. 


16. Servitutea: 

a) nu poate fi dobândită prin uzucapiunea prescurtată; 

b) se stinge prin neuz; 

c) poate fi ipotecată distinct de fondul dominant, însă nu poate fi 
înstrăinată separat de acesta. 


17. Servitutea rurală este acea servitute: 
a) stabilită în folosul unui imobil situat în mediul rural; 

b) care grevează un imobil situat în mediul rural; 
c) stabilită în folosul unui teren. 


18. Servituţile urbane sunt acele servituţi care: 
a) grevează o clădire; 

b) privesc imobile situate în orașe sau municipii; 
c) sunt stabilite în folosul unei clădiri. 


19. Servitutea: 

a) este un drept real accesoriu dreptului de proprietate; 

b) este un accesoriu al fondului; 

c) se dobândește numai prin titlu sau direct în temeiul legii. 


20. Nu pot fi dobândite prin uzucapiune: 
a) servituţile necontinue și aparente; 

b) servituţile continue și aparente; 

c) servituţile necontinue și neaparente. 


21. Spre deosebire de dreptul de abitaţie, dreptul de superficie: 
a) este un drept imobiliar; 

b) este un drept perpetuu; 

c) se stinge prin pieirea totală a construcţiei. 


22. Dreptul de superficie: 

a) este transmisibil prin act juridic; 

b) poate fi dobândit prin uzucapiune; 
c) este imprescriptibil extinctiv. 


23. Dreptul de superficie: 

a) justifică exercitarea unei acţiuni în grăniţuire; 
b) se stinge prin neuz; 

c) nu poate fi constituit prin legat. 


24. Dreptul de superficie: 

a) poate fi apărat prin acţiunea în resciziune, dacă acest drept a fost 
constituit în favoarea unui minor; 

b) se stinge prin expropriere pentru cauză de utilitate publică; 

c) este un drept real accesoriu dreptului de proprietate. 

25. Acţiunea confesorie întemeiată pe dreptul de superficie este: 
a) reală; 

b) prescriptibilă extinctiv; 

c) imobiliară. 


Rezolvări spete 


1. Fructele industriale existente, dar neculese la începutul dreptului 
de uzufruct, nu mai pot fi pretinse de nudul proprietar. 


2. Fructele civile se dobândesc prin simpla ajungere la scadenţă. În 
consecinţă, chiria scadentă până la 1 august 2009 se cuvine lui A, iar 
chiria scadentă după data constituirii uzufructului se cuvine lui C. 


3. Prin stabilirea întinderii dreptului de abitaţie și determinarea părții 
din locuinţă ce poate fi folosită de pârât nu este îngrădit dreptul aces- 
tuia, deoarece i se asigură exerciţiul lui în limitele prevăzute în contract. 
Acţiunea este, prin urmare, admisibilă. Reclamanții justifică un interes 
legitim pentru formularea acţiunii, pentru că sunt și ei îndreptăţiţi să fo- 
losească parte din locuinţă, dreptul lor fiind limitat însă la cota de 1⁄2 
care nu face obiectul abitaţiei. Așadar, prezintă interes determinarea 
părții din locuinţă care face obiectul abitaţiei; astfel, dreptul pârâtului se 
circumscrie părții efective pe care o folosea anterior înstrăinării, 
neputându-se extinde, după înstrăinare, în partea de imobil folosită 
efectiv de celălalt coproprietar care a vândut cota sa de 1⁄2 tot reclaman- 
ților. A reţine contrariul ar însemna să se pună în discuţie valabilitatea 
clauzei de abitaţie inserate în convenţie, care privește numai 2 din 
imobil. Or, nu este posibil să se interpreteze că, urmare a înstrăinării 
cotei de 2 din locuinţă, pârâtul a dobândit și folosinţa asupra părții din 
locuinţă pe care nu a avut-o niciodată. Așadar, sensul clauzei de abita- 
ție este acela de a-i conferi pârâtului folosinţa părţii din locuinţă deți- 
nute anterior înstrăinării (C.A. lași, decizia civilă nr. 807 din 11 aprilie 
2000, în Jurisprudenta Curţii de Apel lași în materie civilă pe anul 2000, 
de M. Gaiţă, M.M. Pivniceru, Ed. Lumina Lex, București, 2001, p. 37). 


4. Instanţa va respinge acțiunea, deoarece împiedicarea exercitării 
dreptului de abitaţie nu constituie cauză de nulitate a contractului prin 
care s-a constituit respectivul drept real principal, titularul acestuia 
având la dispoziţie fie acţiunea confesorie, fie acțiunea contractuală (a 

se vedea și C.S.]., Secţia civilă, decizia nr. 1767 din 29 septembrie 
1992, în B.J. 1990-2003, Ed. All Beck, București, 2004, p. 268). 


5. Instanţa a respins cererea ca neîntemeiată. 

Din coroborarea art. 565 C. civ. cu art. 539 C. civ., rezultă că 
drepturile de uz și de abitaţie se stabilesc și se pierd în același mod ca și 
uzufructul și că proprietarul care a constituit aceste drepturi nu poate 
prin faptul său a vătăma drepturile uzufructuarului, ale uzuarului sau ale 
titularului dreptului de abitaţie. 

În vederea valorificării dreptului său derivând din actul juridic cu 
caracter constitutiv, încorporat în contractul încheiat în formă autentică, 
reclamantul are la dispoziţie, la alegere, pentru a intra în spațiul locativ 
a cărui folosinţă și-a rezervat-o, fie o acţiune reală (confesorie), care 
îndeplinește pentru titularul unui drept de abitaţie rolul pe care îl are 
acțiunea în revendicare pentru proprietar, fie o acţiune personală 
fondată pe actul juridic care constituie titlul abitaţiei. 

Nerespectarea de către pârâtul proprietar a celui de-al doilea act 
juridic cuprins în contractul încheiat, prin care s-a constituit în favoarea 
reclamantului un drept real imobiliar de abitaţie, chiar în cazul în care 
culpa cumpărătorului se dovedește, nu poate justifica soluţia de 
rezoluţiune a contractului de vânzare-cumpărare. 

Așadar, reclamantul nu are posibilitatea de a solicita rezoluțiunea 
actului translativ de proprietate, deoarece pârâtul cumpărător și-a exe- 
cutat obligaţiile asumate prin contractul de vânzare-cumpărare (C.A. 
Ploiești, decizia civilă nr. 47 din 9 ianuarie 1995, în B.J. 1993-1997, Ed. 
Lumina Lex, București, 1999, p. 374). 


6. Instanța a admis cererea reclamantului. Din conţinutul art. 572 
alin. (2) C. civ., care prevede pentru titularul dreptului de abitaţie posi- 
bilitatea închirierii părţii din clădire ce îi prisosește, fără ca proprietarul 
să se poată opune încheierii actului, rezultă că, pe durata existenței 
dreptului de abitaţie, nudul proprietar nu are dreptul să folosească 
locuinţa fără acordul titularului dreptului de abitaţie, singurul care poate 
exercita atributul folosință. Deoarece nudul proprietar nu are un titlu 
legal pentru folosirea locuinţei, în apărarea dreptului său, titularul abita- 
ției poate folosi acțiunea în evacuarea acestuia (C.A. lași, decizia civilă 
nr. 656 din 30 aprilie 1999, în Jurisprudenţa Curţii de Apel lași în mate- 
rie civilă pe anul 1999, de M. Gaiţă, M.M. Pivniceru, Ed. Lumina Lex, 
București, 2000, p. 22). 

7. Calitatea procesuală aparţine proprietarului, titularului altui drept 
real principal sau chiar posesorului, nu însă și simplului detentor. Aren- 
dașul va trebui să îi solicite arendatorului să îi asigure folosinţa terenului 
dat în arendă (a se vedea și C.A. București, Secţia a IV-a civilă, decizia 
nr. 1326 din 25 iunie 2007, în C.PJ.C. 2007, Ed. Wolters Kluwer, 
București, 2009, p. 602 și urm.). 


8. Instanţa a respins acţiunea, nefiind îndeplinite condiţiile ce rezultă 
din art. 616 C. civ., textul referindu-se la un fond „care nu are nicio 
ieșire la calea publică”. 


9. Articolul 616 C. civ. vizează imposibilitatea absolută de ieșire la 
drumul public a celui care reclamă constituirea unei servituţi pe terenul 
proprietatea altei persoane, textul găsindu-și aplicarea atât în situațiile în 
care pentru proprietarul fondului dominant nu există nicio ieșire la 
calea publică, cât și în ipoteza existenţei unei căi de acces care prezintă 
însă grave inconveniente sau este periculoasă. 

Întrucât instituirea unei servituţi de trecere constituie o îngrădire a 
dreptului de proprietate pentru proprietarul fondului aservit, cu consecin- 
ţa micșorării valorii economice, deoarece exercitarea dreptului de trecere 
influențează negativ folosirea deplină a terenului aservit, dacă locul 
înfundat are ieșire la calea publică pe un drum care poate deveni prac- 
ticabil cu efectuarea unor cheltuieli, textul nu își mai găsește aplicare. 

În speță, existenţa unei pante înclinate de 60 de grade nu constituie 
un impediment de natură să confere terenului reclamantei calitatea de 
„loc înfundat” în sensul art. 616 C. civ., cât timp expertul a stabilit că se 
poate realiza o cale de acces la drumul public, iar împrejurarea că 
reclamanta nu are mijloace materiale pentru amenajarea căii de acces 
la drumul public nu are relevanţă juridică, deoarece caracterul de loc 
înfundat al terenului nu este dat de lipsa posibilităţilor materiale ale 
proprietarului pentru a-și asigura accesul la drumul public. Prin urmare, 
soluţia corectă va fi de respingere a acţiunii (C.A. lași, decizia civilă 
nr. 698 din 8 mai 2002, în Jurisprudenţa Curţii de Apel lași în materie 
civilă pe anul 2002, de M.M. Pivniceru, M. Gaiţă, Ed. Lumina Lex, 
București, 2004, p. 32). 


10. Pretenţia pârâtului nu este întemeiată, deoarece proprietarul fon- 
dului dominant nu poate fi obligat să dea în compensare proprietarului 

fondului aservit o suprafaţă de teren egală cu cea care servește ca acces 
la calea publică, ci numai la despăgubiri pentru paguba cauzată. 


11. Dreptul de a lua apă din fântâna sau izvorul situat pe terenul 
proprietatea altei persoane și care nu curge în mod natural și pe proprie- 
tatea celui care solicită servitutea, fără a se confunda cu servitutea izvo- 
rului (art. 579-580 C. civ.), constituie o servitute discontinuă și neapa- 
rentă, potrivit art. 622 C. civ. 

Un atare drept de servitute, pe care îl pretinde reclamantul, nu poate 
fi dobândit prin uzucapiunea de 30 ani, ci poate fi constituit doar prin 
titlu, conform art. 624 C. civ., iar cum un atare titlu nu există în speţă, în 
mod greșit instanţa a instituit servitutea. 


12. În mod greșit instanţa a calificat acţiunea ca fiind una personală, 
având ca obiect executarea unei obligaţii de a face. În realitate, obiectul 
acţiunii reclamantului privește două drepturi de servitute, legale, privind 
distanța plantațiilor și servitutea de vedere, drepturi reale principale, 
dezmembrăminte ale dreptului de proprietate, așa încât respectarea lor 
poate fi cerută printr-o acţiune care nu cade sub incidența Decretului 
nr. 167/1958, având în vedere că, potrivit art. 21 din acest act normativ, 
dispoziţiile sale nu se aplică dreptului la acţiune privind drepturile de 
proprietate, uzufruct, uz, abitaţiune, servitute și superficie (C.A. Bu- 
curești, decizia nr. 1793 din 10 noiembrie 1998, în C.P.J.C. 1993-1998, 
Ed. All Beck, București, 1999, p. 155). 


13. Nu a intervenit prescripția extinctivă, deoarece nerespectarea 
formei autentice cerute ad validitatem atrage întotdeauna nulitatea 
absolută, iar nu nulitatea relativă, indiferent de obiectul actului juridic. 

Instanța va respinge acţiunea reclamantului, deoarece dispoziţiile 
legale în materie (Titlul X din Legea nr. 247/2005) instituie sancţiunea 
nulității absolute doar pentru constituirea unor dezmembrăminte prin 
acte juridice care nu îmbracă forma autentică, iar nu și pentru trans- 
miterea acestora; de asemenea, nefiind vorba de o locuinţă, nu sunt 
aplicabile nici prevederile art. 10! din Legea nr. 114/1996, cu modifi- 
cările ulterioare. 


Dezmembrămintele dreptului de proprietate privată 

Note de curs 


Conform art. 644 și art. 645 C. civ., dreptul de proprietate se poate 
dobândi prin succesiune, prin legate, prin convenţie, prin tradiţiune, 
prin accesiune sau încorporaţiune, prin prescripţie, prin lege și prin ocu- 
paţiune. 

Trebuie subliniat că aceste moduri se aplică dreptului de proprietate 
privată, indiferent de titularul acestuia, nu însă și dreptului de proprie- 
tate publică. 

De asemenea, mai este de reținut că enumerarea legală este incom- 
pletă (spre exemplu, legiuitorul nu se referă și la hotărârea judecă- 
torească, deși prin intermediul unei hotărâri judecătorești ar fi posibil să 
se constituie un drept real principal) și imprecisă (pe de o parte, unele 
moduri de dobândire sunt prezentate de sine stătător, deși ar putea fi 
incluse într-un mod de dobândire mai larg, anume legea, iar, pe de altă 
parte, legiuitorul face distincţie între succesiune și legate, deși succe- 
siunea, ca mod de dobândire a drepturilor reale principale, înseamnă 
atât succesiune legală, cât și succesiune testamentară). 

În sfârșit, mai este de subliniat că unele dintre aceste moduri de 
dobândire se aplică și celorlalte drepturi reale, principale sau accesorii. 


Secţiunea 1. Accesiunea 


1. Definiţie şi clasificare 


Accesiunea constă în încorporarea materială a unui lucru considerat 
mai puţin important într-un lucru considerat mai important. 

În cazul în care cele două lucruri au aparținut unor proprietari 
diferiţi, titularul dreptului de proprietate asupra lucrului mai important 
devine și proprietar al lucrului mai puţin important, astfel încât acce- 
siunea apare ca un mod de dobândire a proprietăţii asupra lucrului mai 
puţin important. 

În funcţie de natura bunului a cărui proprietate se dobândește, 
accesiunea poate fi imobiliară sau mobiliară. 

La rândul ei, accesiunea imobiliară poate fi naturală sau artificială, 
după cum încorporarea este dependentă sau independentă de inter- 
venţia omului. 


2. Accesiunea imobiliară naturală 


Codul civil prevede patru cazuri de accesiune imobiliară naturală: 

— aluviunea, prin care se înţeleg „creșterile de pământ ce se fac 
succesiv și pe nesimţite la malurile fluviului și ale râurilor”, operează în 
folosul proprietarului fondului riveran (art. 495 C. civ.). 

Este asimilată aluviunii și ipoteza când o apă curgătoare se retrage 
de la unul dintre maluri și se îndreaptă spre celălalt mal, pământul astfel 
lăsat fiind al proprietarului fondului riveran, fără ca proprietarul malului 
opus să poată reclama pământul pierdut (art. 496 C. civ.). 

În schimb, proprietarii lacurilor, heleșteelor sau iazurilor conservă 
pământul acoperit cu apă, când ea este la înălțimea scurgerii heleșteului 
sau iazului, chiar dacă înălţimea apei ar scădea, însă nu au vreun drept 
asupra pământului riveran ce se acoperă cu apa iazului când urmează 
vărsături extraordinare (art. 497 C. civ.). Accesiunea nu se aplică în 
cazul pământului ce ar rezulta prin retragerea apei mării, întrucât acesta 
aparține domeniului public; 

— avulsiunea, care constă în ruperea unei bucăţi de teren prin efectul 
apelor și alipirea ei la terenul altui proprietar, iar dacă proprietarul de la 
care s-a făcut ruperea nu o revendică timp de un an, bucata de teren 
respectivă devine proprietatea celui la care s-a lipit (art. 498 C. civ., text 
care nu se aplică însă atunci când ruperea s-a produs de la un teren 
proprietate publică); 

— insulele și prundișurile care se formează în râurile nenavigabile și 
neplutitoare sunt ale proprietarului țărmului pe care ele s-au format, iar 
dacă insula trece peste jumătatea râului, atunci fiecare proprietar 

riveran are dreptul de proprietate asupra părţii din insulă ce se întinde 
spre el pornind de la jumătatea râului (art. 500 C. civ.). 

Însă, dacă este vorba despre ape cu potențial energetic valorificabil 
sau care pot fi folosite în interes public, nu va opera accesiunea, 
deoarece aceste ape fac obiectul exclusiv al proprietăţii publice. 

În situaţia când un râu sau fluviu, chiar navigabil sau plutitor, 
formându-și un braţ nou, taie și înconjoară pământul unui proprietar 
riveran, făcând în acest fel o insulă, proprietarul nu pierde pământul 
transformat în insulă (art. 501 C. civ.); 

— accesiunea animalelor, la care se referă art. 503 C. civ. („orice 
animale sau zburătoare sălbatice trec în cuprinsul nostru se fac ale 
noastre, pe cât timp rămân la noi, afară numai dacă asemenea trecere 
s-a ocazionat prin fraude sau prin artificii”), și-ar găsi aplicare doar în 
privința animalelor semisălbatice, iar nu și în privinţa animalelor do- 
mestice, animalelor ce aparţin domeniului public, precum și celor care 
intră în fondul cinegetic. 


3. Accesiunea imobiliară artificială 


3.1. Consideraţii generale 


Accesiunea imobiliară artificială (numită și industrială) presupune 
intervenția omului și, spre deosebire de cea naturală, implică plata unor 
despăgubiri către cel în detrimentul căruia operează. În alte cuvinte, 
accesiunea imobiliară artificială are loc cu titlu oneros, spre deosebire 
de accesiunea imobiliară naturală, care are loc cu titlu gratuit. 

Codul civil reglementează două cazuri de accesiune imobiliară 
artificială: 

- construcţiile, plantațiile sau alte lucrări făcute de proprietar pe 
terenul său cu materialele altei persoane (art. 493 C. civ.); 

- construcţiile, plantațiile sau alte lucrări făcute de o persoană cu 
materialele sale pe terenul proprietatea altei persoane (art. 494 C. civ.). 

În concepţia legiuitorului, în ambele cazuri, lucrul mai important îl 
reprezintă terenul, așa încât proprietarul terenului devine, prin acce- 
siune, și proprietar al construcţiei, plantaţiei sau altei lucrări edificate pe 
terenul respectiv — superficies solo cedit. 

Această soluţie se sprijină pe art. 492 C. civ., potrivit căruia „orice 
construcţie, plantație sau lucru făcut în pământ sau asupra pământului 

sunt prezumate a fi făcute de către proprietarul acelui pământ cu 
cheltuiala sa și că sunt ale lui, până ce se dovedește din contra”. 

Textul de lege instituie două prezumții relative. 

Prima prezumție, trasă din faptul ridicării unei construcţii pe un 
anumit teren, se referă la împrejurarea că o asemenea lucrare s-a făcut 
de către însuși proprietarul terenului respectiv, pe cheltuiala sa în ce 
privește valoarea materialelor și a manoperei. Această prezumție legală 
poate fi însă răsturnată, dovedindu-se fie că proprietarul a construit cu 
materialele aparținând altei persoane, caz în care devine incident 
art. 493 C. civ., fie că o altă persoană a ridicat construcția, caz în care 
își va găsi aplicare art. 494 C. civ. 

Cea de-a doua prezumție, în sensul că proprietarul terenului este și 
proprietarul construcţiei, poate fi răsturnată dacă se dovedește încheie- 
rea unei convenții între proprietarul terenului și persoana care a edificat 
construcţia, prin care să i se recunoască acesteia din urmă un drept de 
superficie. 

Așadar, problema accesiunii imobiliare artificiale se pune numai 
atunci când, înainte de efectuarea construcţiei, plantaţiei sau altei 
lucrări, nu s-a încheiat nicio convenţie între proprietarul terenului și 
proprietarul materialelor (constructorul), care să aibă ca obiect situaţia 
juridică a materialelor sau a construcţiei înseși. 

De asemenea, este necesar să precizăm că accesiunea imobiliară 
artificială operează numai dacă există o încorporare materială în teren, 
deci numai dacă materialul întrebuințat pentru lucrare și-a pierdut indivi- 
dualitatea sa mobiliară. Dacă materialul nu s-a încorporat, păstrându-și 
individualitatea, accesiunea nu are loc, astfel încât proprietarul mate- 
rialului va păstra dreptul său. 


3.2. Construcţiile, plantațiile sau alte lucrări făcute 
de proprietar pe terenul său cu materialele altei 
persoane 


Proprietarul terenului devine și proprietar al construcţiei, al plantaţiei 
sau al altor lucrări efectuate pe terenul respectiv cu materialele altei 
persoane. Dar, pentru a nu se îmbogăţi fără justă cauză, proprietarul 
terenului este obligat să îl despăgubească pe proprietarul materialelor 
cu contravaloarea acestora. Dacă este cazul, proprietarul terenului va 
mai fi obligat și la plata daunelor-interese. 

Proprietarul terenului dobândește în proprietate construcţiile, 
plantațiile sau alte lucrări pe care le-a făcut pe terenul său cu 
materialele altei persoane indiferent dacă a fost de bună-credinţă sau de 
rea-credinţă, deci indiferent dacă a știut sau nu că materialele cu care 
construiește nu îi aparţin. 

De altfel, pentru ipoteza în care proprietarul terenului a fost de 
bună-credinţă, în măsura în care sunt îndeplinite condiţiile de aplicare a 
art. 1909 alin. (1) C. civ., el devine proprietarul materialelor cu care a 
construit în temeiul acestei dispoziţii legale, iar nu prin accesiune, ceea 
ce înseamnă că este inadmisibilă nu numai acţiunea în revendicare 
formulată de proprietarul materialelor, ci și cererea prin care acesta 
solicită contravaloarea materialelor. 

În alte cuvinte, art. 493 C. civ. își găsește aplicaţie practică atunci 
când proprietarul terenului a fost de rea-credință, precum și atunci 
când, de bună-credinţă fiind, a folosit materiale pierdute sau furate. La 
aceste două cazuri urmează să mai adăugăm un al treilea caz de 
aplicare a art. 493 C. civ., anume atunci când se desființează actul 
juridic prin care proprietarul terenului a dobândit materialele de la ade- 
văratul lor proprietar, însă această desființare are loc după efectuarea 
construcţiei (particularitatea acestui caz constă în faptul că proprietarul 
terenului nu va mai plăti despăgubirile la care se referă art. 493 C. civ., 
întrucât, în realitate, este vorba despre o excepţie de la principiul 
restitutio in integrum). 


3.3. Construcţiile, plantațiile sau alte lucrări făcute 
de o persoană cu materialele sale pe terenul proprie- 
tatea altei persoane 


3.3.1. Precizări introductive 


Cu o singură excepție, și în această ipoteză va avea loc accesiunea, 
deci proprietarul terenului va dobândi și dreptul de proprietate asupra 
construcţiei, plantaţiei sau altei lucrări. 

Articolul 494 C. civ. distinge însă între situația constructorului de 
rea-credinţă și situaţia constructorului de bună-credinţă. Înainte de a 
analiza problemele ce privesc cele două situații, se impun unele preci- 
zări referitoare, pe de o parte, la lucrările ce cad sub incidenţa art. 494 
C. civ., iar, pe de altă parte, la noţiunea de constructor. 

Textul de lege se referă la construcţii, plantaţii și lucrări fără a face 
alte precizări, însă se admite unanim că dispoziţiile înscrise în art. 494 
C. civ. se aplică numai în cazul lucrărilor noi, iar nu și în cazul 
simplelor îmbunătăţiri, cum ar fi repararea unei clădiri sau întreţinerea 
unei plantații. În privinţa acestora, se vor aplica regulile de la 
cheltuielile utile, necesare și voluptoarii. 

Prin constructor pe terenul altuia vom înţelege, în primul rând, 
persoana care exercită stăpânirea terenului sub nume de proprietar, fără 
însă a fi adevăratul proprietar, deci posesorul de fapt. 

Articolul 494 C. civ. își găsește aplicare și în privinţa detentorului, 
acesta urmând a fi considerat constructor de rea-credinţă, afară de cazul 
când, în convenţia prin care s-a transmis detenţia, părțile au stipulat 
clauze cu privire la eventualele lucrări efectuate de detentor. 

De asemenea, art. 494 C. civ. este aplicabil și în cazul celui care, la 
data la care a edificat construcţia, plantaţia sau altă lucrare, era proprie- 
tar al terenului, însă ulterior a pierdut retroactiv dreptul de proprietate 
(de exemplu, proprietarul unui teren sub condiţie rezolutorie, care, 
după ce a construit, pierde terenul prin îndeplinirea condiţiei; donatarul 
care pierde dreptul său în urma revocării donaţiei sau în urma raportului 
la succesiune; dobânditorul unui imobil printr-un act juridic care, după 
ce a fost edificată construcția, este desființat ca urmare a admiterii unei 
acţiuni în anulare sau în rezoluţiune, dobânditorul unui imobil ipotecat, 
care pierde imobilul ca efect al urmăririi silite etc.), cu excepția situaţiei 
în care ar exista o dispoziţie legală expresă (de exemplu, în caz de 
raport al unei donaţii), precum și a situaţiei când părţile au prevăzut 
altfel în convenţia prin care s-a transmis dreptul de proprietate asupra 
terenului, drept care ulterior a fost desființat. 


3.3.2. Situaţia constructorului de rea-credinţă 


Constructorul de rea-credință este acea persoană care construiește 
pe un teren despre care știe sau ar fi trebuit să știe că nu îi aparține. 

În această situaţie, proprietarul terenului are la alegerea sa una dintre 
următoarele posibilităţi: 

- fie să păstreze construcția, plantaţia sau lucrarea, devenind pro- 
prietar prin accesiune, cu obligaţia de a-l despăgubi pe constructor cu 
valoarea materialelor și prețul muncii; 

- fie să pretindă ridicarea lucrărilor făcute de către constructorul de 
rea-credinţă, pe cheltuiala acestuia, eventual cu daune-interese pentru 
prejudiciile suferite de proprietarul terenului. 


3.3.3. Situaţia constructorului de bună-credință 


Constructorul de bună-credinţă este acea persoană care construiește 
pe un teren în legătură cu care are convingerea că îi aparține. El stăpâ- 
nește terenul respectiv în baza unui titlu translativ, fără însă a cunoaște 
viciile acestuia sau faptul că autorul său nu era adevăratul proprietar al 
terenului. Se admite că tot de bună-credinţă trebuie considerat și cel 
care construiește în temeiul unei convenții încheiate cu proprietarul 
terenului, convenţie care a avut ca obiectiv transferul dreptului de pro- 
prietate sau constituirea unui drept de superficie, dar care nu a mai pro- 
dus acest efect (spre exemplu, s-a încheiat un antecontract de vânzare- 
cumpărare a terenului, urmat de predarea imobilului și plata preţului, 
fără a se mai încheia contractul translativ). Buna-credință a construc- 
torului se apreciază în raport cu momentul edificării construcției. 

În această situaţie, proprietarul terenului nu mai poate cere și obține 
obligarea constructorului la desființarea lucrării, ci va opera accesiunea 
imobiliară artificială, proprietarul terenului devenind și proprietar al 
construcției, urmând a-l dezdăuna pe constructor. 

Și în situaţia constructorului de bună-credință există un drept de 
opţiune în favoarea proprietarului terenului, dar care se referă la 
întinderea îndemnizaţiei. Astfel, preluând construcția pe temeiul acce- 
siunii, proprietarul terenului, la alegerea sa, îi va plăti constructorului de 
bună-credinţă: 

— fie contravaloarea materialelor și preţul muncii; 

— fie „o sumă de bani egală cu aceea a creșterii valorii fondului”. 

Este evident că proprietarul terenului va opta pentru acea modalitate 
de stabilire a indemnizării ce se cuvine constructorului care îi va 
permite să plătească o sumă mai mică, deci, dacă valoarea materialelor 
și a muncii ar fi mai mică decât sporul valorii fondului, proprietarul va 
alege prima modalitate de despăgubire a constructorului, iar dacă 
valoarea materialelor și a muncii ar fi mai mare decât sporul valorii 
fondului, el va opta pentru această din urmă modalitate de despăgubire. 

3.3.4. Aspecte comune pentru constructorul de bună- 
credință şi pentru constructorul de rea-credință 


În doctrină nu există un punct de vedere unitar în ceea ce privește 
momentul când se naște dreptul proprietarului terenului asupra cons- 
trucţiei edificate de o altă persoană. Opinia majoritară este în sensul că 
dreptul de proprietate asupra construcției se naște în favoarea proprie- 
tarului terenului odată cu încorporarea acesteia în teren, deci accesiu- 
nea se produce de plin drept, nefiind condiţionată de exprimarea voin- 
tei proprietarului terenului în sensul de a prelua construcţia. Așadar, 
trebuie să facem distincție între nașterea dreptului de proprietate asupra 
construcţiei, plantaţiei sau altei lucrări, pe de o parte, iar, pe de altă 
parte, exerciţiul acestui drept de proprietate, întrucât numai cel din 
urmă este condiţionat de exprimarea voinţei proprietarului terenului de 
a invoca accesiunea. 

Într-o opinie minoritară, se recunoaște constructorului pe terenul 
altei persoane un drept de proprietate rezolubilă asupra construcţiei, 
între momentul edificării acesteia și momentul invocării accesiunii de 
către proprietarul terenului. Jurisprudenţa nu a admis însă o asemenea 
soluţie, hotărând constant că persoana care a construit pe terenul altuia 
nu are decât dreptul de a fi despăgubită dacă proprietarul terenului va 
prelua construcţia pe temeiul accesiunii, precum și dreptul de a folosi 
construcţia respectivă până când proprietarul terenului va invoca accesiu- 
nea (este vorba de un drept personal, de creanţă, iar nu de drept real). 

Constructorul nu îl poate chema în judecată pe proprietarul 
terenului, solicitând instanţei să îl oblige pe acesta să invoce accesiunea 
și, pe cale de consecinţă, să îl despăgubească, deoarece dispoziţiile 
legale în materie nu au fost edictate în favoarea constructorului, ci a 
proprietarului terenului, căruia i se lasă posibilitatea să aleagă mo- 
mentul când va invoca accesiunea și îl va despăgubi pe constructor, așa 
încât, în acel moment, despăgubirea să fie cât mai mică. 

Numai din momentul invocării accesiunii imobiliare artificiale 
constructorul își poate valorifica dreptul de a fi despăgubit printr-o 
acțiune în realizare, supusă prescripţiei extinctive în termenul general 
de trei ani, care începe să curgă de la data la care proprietarul terenului 
și-a manifestat intenţia de a prelua construcția, invocând accesiunea. 

Până în momentul invocării accesiunii de către proprietarul tere- 
nului, constructorul are deschisă numai calea unei acțiuni în consta- 

tarea calităţii sale de constructor de bună sau de rea-credinţă, fără însă a 
se putea stabili și întinderea drepturilor ce decurg din această calitate. 
Se admite că în această materie se poate face o aplicaţie a dreptului 
de retenție, deci constructorul, indiferent dacă a fost de bună-credinţă sau 
de rea-credință, va putea refuza predarea construcţiei către proprietarul 
terenului până când i se va plăti despăgubirea în cuantumul cuvenit. 


4. Accesiunea mobiliară 


Accesiunea mobiliară presupune că lucrurile mobile ce se unesc 
aparțin unor proprietari diferiți, iar despărțirea lucrurilor respective nu ar 
putea avea loc fără a sacrifica pe unul dintre ele. Proprietarul lucrului 
mobil mai important devine și proprietar al lucrului mobil mai puţin 
important, având însă obligaţia de a-l despăgubi pe proprietarul acestuia 
din urmă. 

Codul civil reglementează, în art. 504-516, următoarele cazuri de 
accesiune mobiliară, care își găsesc aplicare însă numai în lipsa unei 
convenții între proprietarii lucrurilor respective: 

— adjoncțiunea, care înseamnă unirea a două lucruri ce aparțin unor 
proprietari diferiţi, în așa fel încât, deși formează un tot diferit, cele 
două lucruri rămân distincte și se pot chiar despărţi și conserva fiecare 
în parte după despărţire. Adjoncţiunea operează în favoarea proprie- 
tarului lucrului care constituie partea principală, iar acesta va trebui să îi 
plătească celuilalt prețul lucrului ce a fost unit cu lucrul principal. 
Legiuitorul consideră principal acel lucru pentru uzul, ornamentul sau 
completarea căruia a servit unirea celuilalt lucru, iar dacă acest criteriu 
nu poate fi folosit, este socotit principal lucrul cu valoare mai mare, iar 
la valori egale, lucrul cu volum mai mare; 

- specificațiunea, care constă în prelucrarea unei materii, astfel încât 
se obţine un obiect nou. Proprietarul materiei întrebuințate are dreptul 
să reclame lucrul format din ea, plătind preţul muncii. Dacă însă ma- 
nopera întrece cu mult valoarea materiei întrebuințate, cel care a con- 
fecționat lucrul îl păstrează ca proprietar, cu obligaţia de a-i plăti pro- 
prietarului materiei preţul acesteia. În cazul în care o persoană folosește 
în parte materialul ei și în parte materialul altei persoane, iar materialele 
nu se pot despărți fără vătămare, lucrul format va aparține ambelor per- 
soane, lucrătorului proporţional cu valoarea materialului său și a 

manoperei sale, iar celeilalte persoane proporțional cu valoarea 
materialelor sale; 

— confuziunea, care constă în amestecul mai multor materii, ce 
aparţin unor proprietari diferiţi, astfel încât să rezulte un lucru nou, fără 
a se mai putea distinge partea fiecăruia. Lucrul principal este considerat 
acela care îl depășește pe celălalt fie prin valoare, fie prin cantitate, iar 
dacă niciunul dintre aceste criterii nu se poate aplica, lucrul format prin 
confuziune devine proprietate comună și se va vinde la licitaţie, iar 
preţul se va împărţi corespunzător. 

Pentru toate cele trei ipoteze de accesiune mobiliară, art. 514 și 
art. 515 C. civ. prevăd că, în toate cazurile când a fost format un obiect 
nou cu materia altuia, fără știrea proprietarului materiei, iar acesta ar 
avea dreptul să pretindă lucrul format, el poate, în loc de a cere lucrul, 
fie să solicite o materie de aceeași câtime, greutate, mărime și calitate 
cu materia întrebuințată, fie să solicite valoarea acelei materii; în plus, 
cel care a întrebuințat materia altuia fără știrea proprietarului ei poate fi 
condamnat să plătească și daune-interese, iar dacă este cazul poate fi 
urmărit penal. 


Secţiunea a 2-a. Uzucapiunea 


1. Consideraţii generale 


Uzucapiunea sau prescripția achizitivă este acel mod de dobândire a 
dreptului de proprietate și a altor drepturi reale principale prin exerci- 
tarea unei posesii neîntrerupte asupra unui bun, în termenul și în con- 
dițiile prevăzute de lege. 

Instituţia uzucapiunii se justifică, în primul rând, prin raportarea la 
situaţia posesorului, în sensul că nevoia de stabilitate a situaţiilor și a ra- 
porturilor juridice impune, la un moment dat și cu respectarea anumitor 
condiţii prevăzute de lege, recunoașterea unor efecte juridice aparenţei 
îndelungate de proprietate, până la transformarea unei situaţii de fapt 
într-o stare de drept. În al doilea rând, în justificarea instituţiei uzuca- 
piunii nu se poate face abstracție de situația adevăratului proprietar, în 
sensul că uzucapiunea constituie, indirect, și o sancțiune împotriva 
pasivităţii fostului proprietar, care s-a desesizat de bunul său și s-a 
dezinteresat timp îndelungat de acesta, lăsându-l să se afle în posesia 

altei persoane ce s-a comportat ca proprietar sau ca titular al unui alt 
drept real principal. 

Cât privește sfera de aplicare a uzucapiunii, se consideră, tradițional, 
că acest mod de dobândire a proprietăţii și a altor drepturi reale princi- 
pale nu este de conceput decât în privinţa lucrurilor imobile, consi- 
derându-se că în materie mobiliară art. 1909-1910 C. civ. fac de prisos 
uzucapiunea. Dacă însă se admite că acțiunea în revendicare mobiliară 
exercitată împotriva hoţului, a găsitorului sau a dobânditorului de rea- 
credință este imprescriptibilă extinctiv, uzucapiunea de 30 de ani este 
de conceput și în privința bunurilor mobile. Această concepţie se pare 
că a fost adoptată în art. 146 din Legea nr. 105/1992 privind reglemen- 
tarea raporturilor de drept internaţional privat, textul referindu-se la 
ipoteza când „bunul a fost dus într-un alt stat, unde se împlinește durata 
termenului uzucapiunii”, fiind deci evident că este vorba despre un bun 
mobil. În schimb, din art. 1895 C. civ. rezultă cu claritate că uzucapiu- 
nea de 10 până la 20 de ani se aplică numai în cazul unui „nemișcător 
determinat”. 

Mai trebuie reținut că uzucapiunea nu se poate invoca în privința 
bunurilor ce formează obiectul proprietăţii publice. 


2. Felurile uzucapiunii 


Codul civil reglementează două feluri de uzucapiune: 

— uzucapiunea de 30 de ani (art. 1890), numită și uzucapiunea de 
lungă durată; 

— uzucapiunea de 10 până la 20 de ani (art. 1895), numită și 
uzucapiunea prescurtată. 

a) Atât în cazul uzucapiunii de 30 de ani, cât și în cazul uzucapiunii 
de 10 până la 20 de ani, există o condiţie comună, anume exercitarea 
unei posesii utile (neviciate) în termenul prevăzut de lege. Astfel, potrivit 
art. 1847 C. civ., „ca să se poată prescrie, se cere o posesiune continuă, 
neîntreruptă, publică și sub nume de proprietar”. 

Detenţia precară, oricât de îndelungată ar fi, nu se bucură de efectul 
juridic al dobândirii proprietății asupra bunului deținut. 

Condiţia posesiei utile exercitate în termenul prevăzut de lege asupra 
unui bun susceptibil de a fi uzucapat este nu numai necesară, ci și 
suficientă pentru uzucapiunea de 30 de ani. 

Această uzucapiune nu este împiedicată de reaua-credință a 
posesorului. Mai mult, chiar și uzurpatorul poate dobândi dreptul de 
proprietate prin uzucapiunea de 30 de ani. 

b) Pentru uzucapiunea de 10 până la 20 de ani, pe lângă cerința 
referitoare la posesia utilă exercitată în termenul determinat potrivit art. 
1895-1896 C. civ., mai trebuie îndeplinite și două condiţii speciale: 
existența unui just titlu, precum și buna-credinţă a posesorului. 

Justul titlu (sau, în exprimarea Codului civil, justa cauză) este orice 
act juridic translativ de proprietate, dar care provine de la un nepro- 
prietar. 

Un titlu lovit de nulitate absolută nu poate constitui just titlu pentru 
uzucapiunea prescurtată art. 1897 alin. (2) C. civ.], în schimb, 
posesorul se poate prevala de un titlu lovit de nulitate relativă, afară de 
cazul când acesta este opus celui care are dreptul să invoce nulitatea 
relativă [art. 1897 alin. (3) C. civ.], această din urmă excepție operând 
numai cât timp prescripţia extinctivă a acţiunii în declararea nulității 
relative nu s-a împlinit. 

Articolul 1897 alin. (1) C. civ., definind justul titlu, omite însă un 
element esențial al acestuia, anume că titlul care a avut ca scop 
transferul proprietăţii provine de la un neproprietar (non dominus). 
Această trăsătură a justului titlu rezultă însă pe cale de interpretare. 
Astfel, dacă actul translativ de proprietate încheiat cu adevăratul 
proprietar îndeplinește toate condiţiile de validitate, nu se va mai pune 
problema uzucapiunii. 

Dacă nu sunt îndeplinite condiţiile necesare încheierii sale valabile, 
actul respectiv nu poate constitui just titlu dacă este lovit de nulitate 
absolută, iar, dacă este lovit de nulitate relativă, în principiu, nu va mai 
exista interesul de a se invoca uzucapiunea, care presupune scurgerea a 
cel puţin zece ani, de vreme ce nulitatea relativă a actului juridic se 
acoperă la împlinirea termenului de prescripţie extinctivă, fiind mai 
greu de imaginat o ipoteză în care termenul de prescripţie extinctivă a 
acţiunii în declararea nulităţii relative să se împlinească după ce au 
trecut zece ani de la încheierea actului juridic respectiv (avem totuși în 
vedere eventuala incidenţă a instituţiilor întreruperii și suspendării 
prescripției extinctive). Chiar și într-o asemenea ipoteză, ţinând cont că 
uzucapiunea constituie și o sancţiune împotriva pasivităţii adevăratului 
proprietar, trebuie să decidem că actul provenit de la adevăratul pro- 
prietar nu poate fi invocat ca just titlu. 

Un titlu sub condiţie rezolutorie poate servi drept just titlu pendente 
conditione. Eveniente conditione, atunci când condiţia nu s-a împlinit, 
el se află definitiv validat ca just titlu, însă, când condiţia se realizează, 
el se desființează retroactiv, astfel încât nu mai poate fi invocat ca just 
titlu. Un titlu sub condiție suspensivă nu poate servi ca just titlu 
pendente conditione. 

Justul titlu în materia uzucapiunii de 10 până la 20 de ani, fiind un 
element separat de buna-credinţă, trebuie să aibă o existenţă reală. 
Așadar, un titlu putativ (care există numai în imaginaţia posesorului) nu 
poate servi ca just titlu. Spre exemplu, o persoană exercită posesia în 
temeiul unui legat cu titlu particular, fără însă a cunoaște că, printr-un 
testament ulterior, de cuius revocase legatul respectiv. 

Justul titlu trebuie să fie probat de către posesor [art. 1899 alin. (1) 
C. civ.]. 

Întrucât justul titlu este opus unui terț (prin ipoteză, proprietarul îm- 
potriva căruia se invocă uzucapiunea nu a participat la încheierea actu- 
lui juridic ce constituie just titlu), înscrisul care îl constată trebuie să 
aibă dată certă. Nu este însă necesar ca titlul să fie înscris în documen- 
tele de publicitate imobiliară, deoarece posesorul, care deține de la un 
neproprietar, nu opune adevăratului proprietar transmisiunea ca un titlu 
de sine stătător, ci ca un simplu element al uzucapiunii. 

Buna-credință constă în convingerea sinceră a posesorului că a do- 
bândit bunul în mod valabil, deci că „cel de la care a dobândit imobilul 
avea toate însușirile cerute de lege spre a-i putea transmite proprieta- 
tea”, în alte cuvinte, că a dobândit imobilul de la adevăratul proprietar. 

Din corelarea art. 1898 alin. (1) C. civ. cu art. 1897 alin. (3) C. civ. 
(acest din urmă text permiţând posesorului să se prevaleze de un titlu 
lovit de nulitate relativă dacă nu a cunoscut cauza anulabilității), rezultă 
că, în materia uzucapiunii prescurtate, posesorul trebuie să ignore toate 
cauzele nevalabilităţii titlului său, iar nu numai împrejurarea că a 
dobândit de la un neproprietar. 

Buna-credinţă trebuie să existe în momentul intrării în posesia imo- 
bilului art. 1898 alin. (2) C. civ.], deci uzucapiunea de 10 până la 20 
de ani se va împlini chiar dacă, ulterior dobândirii imobilului, posesorul 
află că a dobândit de la un neproprietar — mala fides superveniens non 
impedit usucapionem. 

Potrivit art. 1899 alin. (2) C. civ., buna-credinţă se prezumă, fiind 
vorba despre o prezumție legală relativă, adversarul posesorului fiind 
cel care are sarcina de a dovedi reaua-credinţă a posesorului. 

Termenul uzucapiunii prescurtate este de 10 ani dacă adevăratul 
proprietar a locuit în raza teritorială a tribunalului unde se află situat 
imobilul, respectiv de 20 de ani dacă proprietarul a locuit în afara 
acestei raze. 

Dacă proprietarul a locuit o perioadă în raza teritorială a tribunalului 
unde se află situat imobilul, iar o perioadă în afara acestei raze, 
termenul uzucapiunii se stabilește astfel: la anii de prezenţă se adaugă 
un număr de ani de absenţă dublu față de cel ce lipsește la anii de 
prezenţă pentru ca aceștia să fie zece. 


3. Calculul termenului uzucapiunii 


Ambele feluri de uzucapiune presupun calcularea pe zile a terme- 
nului. Ziua în cursul căreia prescripţia începe nu intră în calcul. Ziua se 
socotește de 24 ore, începe la miezul nopții și se sfârșește la miezul 
nopții următoare. Prescripţia se socotește încheiată la împlinirea ultimei 
zile a termenului (art. 1887-1889 C. civ.). 

Termenul de uzucapiune poate curge fără niciun incident și în 
persoana unui singur posesor. Se pot însă ivi împrejurări care afectează 
curgerea obișnuită a termenului (cauze de întrerupere și cauze de 
suspendare a uzucapiunii). De asemenea, legea recunoaște posibilitatea 
invocării uzucapiunii de către un posesor care se prevalează și de 
posesia autorului său (joncţiunea posesiilor). 

Întreruperea uzucapiunii are ca efect înlăturarea (ștergerea) posesiei 
anterioare apariţiei cauzei de întrerupere. Dacă în urma întreruperii cel 
ce a exercitat posesia rămâne în continuare în posesie, din momentul 
încetării actelor de întrerupere el începe o nouă posesie și deci o nouă 
perioadă de uzucapiune, ca și cum nu ar fi posedat niciodată anterior. 

Articolul 1863 C. civ. distinge între cauzele de întrerupere naturală 
și cauzele de întrerupere civilă. 

Întreruperea naturală a uzucapiunii intervine atunci când: 

— posesorul este și rămâne lipsit mai mult de un an de folosința 
lucrului, fie de către proprietar, fie de către o terță persoană. Așadar, 
pierderea posesiei nu produce un efect întreruptiv decât dacă posesorul 
rămâne deposedat timp de un an, iar această dispoziţie legală se află în 
concordanță cu cea referitoare la termenul de intentare a acțiunii 
posesorii, fiind firesc ca pierderea posesiei, provocată de un terţ, să aibă 

drept consecinţă întreruperea uzucapiunii numai dacă posesorul nu mai 
poate acţiona în justiţie împotriva terțului; 

- lucrul este declarat imprescriptibil în urma unei transformări legale 
a naturii sau a destinaţiei sale. 

Ambele cauze de întrerupere naturală au un efect absolut, deci 
uzucapiunea se află întreruptă faţă de toți, iar orice persoană interesată 
să conteste uzucapiunea poate invoca întreruperea ei. 

Cât privește întreruperea civilă, precum și suspendarea uzucapiunii, 
se apreciază că în prezent acestea nu mai sunt reglementate de dispozi- 
tiile din Codul civil, ci de cele din Decretul nr. 167/1958 privitor la pre- 
scripția extinctivă. În ce ne privește, avem rezerve față de această 
soluţie, întrucât o lege specială nu poate modifica sau abroga decât 
expres o lege generală, iar normele speciale nu se aplică prin analogie. 

Cauzele de întrerupere civilă a uzucapiunii, reglementate de Codul 
civil, sunt următoarele: 

- cererea de chemare în judecată. Trebuie însă reţinut că efectul 
întreruptiv al cererii de chemare în judecată este condiţional, în sensul 
că, numai atunci când cererea de chemare în judecată este admisă, 
uzucapiunea se consideră întreruptă, dar nu din momentul hotărârii de 
admitere, ci chiar din momentul introducerii cererii de chemare în 
judecată. Dacă cererea este respinsă, efectul întreruptiv dispare în mod 
retroactiv, considerându-se că prescripţia nu a fost întreruptă niciun 
moment. Aceeași este situaţia și în cazul perimării cererii de chemare în 
judecată, precum și al renunţării reclamantului la judecată. În schimb, 
potrivit art. 1870-1871 C. civ., nulitatea cererii pentru vicii de formă nu 
împiedică efectul întreruptiv al cererii, dacă reclamantul formulează o 
nouă cerere de chemare în judecată care va fi admisă; 

— recunoașterea, de către posesor, a dreptului celui împotriva căruia 
uzucapează. Este de reținut că, alături de efectul întreruptiv, recu- 
noașterea mai poate produce și un alt efect, anume schimbarea felului 
noii uzucapiuni. Astfel, dacă posesorul are just titlu și este de bună-cre- 
dinţă, iar, la un moment dat, recunoaște că posedă fără drept, el înce- 
tează prin această recunoaștere de a mai fi de bună-credinţă, așa încât 
noua sa posesie va fi de rea-credinţă. Alteori, recunoașterea poate face 
imposibilă uzucapiunea pe viitor în persoana celui ce recunoaște, anu- 
me atunci când cel ce exercită stăpânirea materială a lucrului recu- 
noaște că deţine pentru altul, iar nu sub nume de proprietar. 

Cele două cazuri de întrerupere civilă au efecte relative, în sensul că 
nu folosesc și nu vatămă decât celui care face întreruperea, respectiv 
celui împotriva căruia se face, iar nu și terţilor. 

Potrivit Codul civil, uzucapiunea nu curge (este suspendată): 

— împotriva minorilor și interzișilor; 

— între soți; 

— împotriva succesiunii și în favoarea moștenitorului care a acceptat 
moștenirea sub beneficiu de inventar; 

- în privinţa raporturilor între o persoană și administratorul legal al 
averii sale. 

După încetarea cauzei de suspendare, uzucapiunea își reia cursul, 
socotindu-se și timpul scurs înainte de suspendare. 

Joncţiunea posesiilor (sau accesiunea posesiilor) constă în adăugarea 
la termenul posesiei actuale a posesorului a timpului cât bunul a fost 
posedat de autorul său. 

Joncţiunea posesiilor este întotdeauna posibilă, în sensul că pose- 
sorul actual, care invocă uzucapiunea, are opțiunea între, pe de o parte, 
a continua posesia autorului său, adică să adauge la posesia exercitată 
de el și posesia anterioară a autorului său, iar, pe de altă parte, să 
înceapă o nouă posesie în persoana sa. Așadar, joncţiunea posesiilor 
este facultativă, iar nu obligatorie. 

Deși art. 1860 C. civ. nu face o distincție în acest sens, trebuie 
reținut că joncțiunea posesiilor nu poate avea loc dacă posesia ante- 
rioară a fost exercitată de însuși titularul dreptului real principal. În alte 
cuvinte, prin autor al posesorului actual (care se prevalează de jonc- 
țiunea posesiilor) se înţelege numai persoana care, ca și cel ce invocă 
uzucapiunea, a exercitat posesia ca stare de fapt, fără însă a fi titularul 
dreptului real principal. Joncţiunea posesiilor este de neconceput în 
cazul în care ar fi vorba de posesia proprietarului, deoarece, într-o ase- 
menea situaţie, nu se regăsește acea justificare a instituţiei uzucapiunii, 
care constă în sancţionarea pasivităţii îndelungate a proprietarului. 

Joncţiunea posesiilor presupune îndeplinirea cumulativă a anumitor 
condiții: 

- să existe două sau mai multe posesii propriu-zise, detenţia precară 
neputându-se uni cu o posesie; 

— posesorul ce se prevalează de joncțiunea posesiilor să fie un suc- 
cesor în drepturi al posesorului anterior (adică un având-cauză al 
acestuia), în sensul că el trebuie să deţină posesia de la autorul său în 
baza unui raport juridic. 

Joncţiunea posesiilor nu este posibilă dacă posesia nu a fost 
transmisă posesorului actual de la posesorul anterior. Spre exemplu, cel 
ce a uzurpat lucrul de la posesorul anterior nu se poate prevala de po- 
sesia acestuia, întrucât nu este succesorul lui, iar între cei doi posesori 
succesivi nu există o legătură juridică ce ar implica transmiterea 
posesiei. 

De asemenea, cel care, fără a fi adevăratul proprietar, revendică 
bunul împotriva posesorului și acţiunea sa se admite, iar ulterior apare 
adevăratul proprietar care revendică bunul, nu va putea opune 
proprietarului decât propria sa posesie în vederea uzucapiunii, fără a 
putea adăuga posesia celui pe care l-a deposedat. 

În concret, există trei situaţii în care se poate pune problema 
joncţiunii posesiilor. Astfel: 

— dacă posesia celui ce invocă uzucapiunea este de aceeași natură 
cu posesia autorului său, în sensul că ambele sunt specifice aceluiași fel 
de uzucapiune, posesorul actual are tot interesul să invoce joncțiunea 
posesiilor; 

— dacă autorul a fost posesor de bună-credinţă și a avut just titlu, iar 
posesorul actual este de rea-credință, acesta va putea dobândi pro- 
prietatea numai prin uzucapiunea de 30 de ani, având însă posibilitatea 
(și interesul) de a se prevala de durata posesiei autorului; 

— dacă autorul a fost de rea-credință, iar posesorul actual este de 
bună-credinţă și are just titlu, acesta poate să opteze între, pe de o 
parte, a începe o nouă uzucapiune de 10 până la 20 de ani, fără însă a 
beneficia de posesia autorului său, iar, pe de altă parte, a invoca 
joncțiunea posesiilor în cadrul unei uzucapiuni de 30 de ani (această 
din urmă variantă va fi aleasă atunci când timpul care a mai rămas până 
la împlinirea termenului de 30 de ani este mai mic de 10 ani). 


4. Efectele uzucapiunii 


Prin exercitarea unei posesii utile în termenul și în condiţiile men- 
ționate, posesorul devine titularul dreptului de proprietate sau al altui 
drept real principal asupra bunului astfel posedat. 

Efectul uzucapiunii se produce retroactiv, uzucapantul fiind consi- 
derat titularul dreptului real principal din momentul la care a intrat în 
posesia bunului respectiv, iar nu din momentul la care s-a împlinit ter- 
menul uzucapiunii. 

Uzucapiunea se poate invoca pe cale de acţiune (printr-o acţiune în 
constatare) sau pe calea unei excepții opuse adevăratului proprietar care 
a intentat împotriva uzucapantului o acțiune în revendicare. Ea nu poate 
fi însă invocată din oficiu de către instanţă. 

Beneficiarul uzucapiunii poate renunţa la efectele acesteia, însă o 
asemenea renunțare presupune existența unei capacități de exercițiu 
depline. Renunţarea poate fi nu numai expresă, ci și tacită, în măsura în 
care ar rezulta dintr-un fapt neechivoc, precum „delăsarea dreptului 
câștigat”. 

Potrivit art. 1843 C. civ., creditorii și orice persoană interesată pot să 
opună prescripția câștigată de debitorul lor, chiar dacă acesta renunţă la ea. 


Jurisprudenţă relevantă 


Hotărâri ale Curţii Europene a Drepturilor Omului 


1. C.E.D.O., Hotărârea din 17 februarie 2007, pronunţată în cauza 
Bock și Palade c. României 


În speţă, Curtea constată că hotărârea Curţii Supreme de Justiţie din 
5 decembrie 2001 a stabilit dobândirea de către Consiliul Municipal 
Arad a unui drept de superficie în virtutea „unei situații de fapt care nu 
este dorită sau cunoscută de interesaţi” și care permite să se dea efect 
„aparenţei de drept”. Or, în temeiul jurisprudenţei instanţelor interne, 
dreptul de superficie rezultă numai din lege, prescripţie achizitivă, legat 
sau convenţia părţilor. Simplul fapt de a ridica construcţii pe terenul 
altuia, cu toată buna-credinţă, nu ar putea constitui un drept de 
superficie în favoarea constructorului, în absența unuia dintre cele patru 
elemente menţionate anterior. Curtea constată astfel că aparența de 
drept la care face trimitere Curtea Supremă de Justiţie nu intră în 
categoria actelor și faptelor pe care s-ar putea baza constituirea 
dreptului de superficie. Rezultă în mod evident că ingerinţa în dreptul la 
respectarea bunurilor reclamanțţilor nu are bază în dreptul intern. (§ 63) 

Prin urmare, Curtea consideră că ingerința litigioasă nu este 
„prevăzută de lege” în sensul art. 1 din Protocolul nr. 1 și, în conse- 
cință, este incompatibilă cu dreptul la respectarea bunurilor recla- 
manțţilor. (§ 64) 

Decizii pronuntate în recursuri în interesul legii 


2. C.$.]., Secţiile Unite, Decizia nr. 8 din 27 septembrie 1999, în 
M. Of. nr. 636 din 27 decembrie 1999 


In temeiul prevederilor art. 1853 C. civ., locatarul, exercitând o 
posesie precară, nu poate dobândi proprietatea, prin uzucapiune, 
asupra imobilului care face obiectul locaţiunii. 


3. |.C.C.]., Secţiile Unite, Decizia nr. IV din 16 ianuarie 2006, în 
M. Of. nr. 288 din 30 martie 2006 


În cazul posesiilor începute înainte de adoptarea Legilor 
nr. 58/1974 și nr. 59/1974, prescripţia achizitivă asupra terenurilor nu a 
fost întreruptă prin intrarea în vigoare a acestor legi, astfel că, după 
abrogarea lor prin Decretul-lege nr. 1/1989 și Decretul-lege nr. 9/1989, 
posesorii acelor terenuri pot solicita instanțelor de judecată să constate 
că au dobândit dreptul de proprietate privind terenurile respective. 


Decizii de speță ale instanței supreme 


4. |.C.C.., Secţia civilă și de proprietate intelectuală, decizia 
nr. 1104 din 5 februarie 2009, www.scj.ro 


Față de dispoziţiile legale invocate de recurent, bunurile din 
domeniul public sunt inalienabile, insesizabile și imprescriptibile. Ele 
nu pot fi dobândite prin uzucapiune, însă, în prezenta cauză, nu s-a 
făcut dovada că cele două suprafeţe de teren deţinute de intimata- 
reclamantă au făcut parte din domeniul public al statului. 


5. I.C.C.]., Secţia civilă și de proprietate intelectuală, decizia 
nr. 2550 din 31 martie 2005, www.scj.ro 


Uzucapiunea este un mod general de dobândire a dreptului de 
proprietate, dar constituie și o sancţiune indirectă îndreptată împotriva 
fostului proprietar al imobilului care, dând dovadă de neglijenţă, l-a 
lăsat timp îndelungat în posesia altei persoane, permițându-i, prin 
pasivitatea sa, să se comporte public ca proprietar. 

Prin urmare, calitatea procesuală pasivă în cererea de constatare a 
dreptului de proprietate prin uzucapiune o poate avea doar fostul 
proprietar al imobilului. 


Modurile de dobândire a drepturilor reale principale 171 


6. Trib. Suprem, Completul de 7 judecători, decizia nr. 70 din 13 
august 1979, în C.D. 1979, Ed. Științifică, București, 1980, p. 32 


Justul titlu, denumit în art. 1897 C. civ. justă cauză, este orice titlu 
care, dacă ar fi emanat de la adevăratul proprietar, ar fi transmis dreptul 
de proprietate. Este deci vorba de un titlu translativ de proprietate care 
nu emană de la adevăratul proprietar. 

În acest sens, hotărârile judecătorești declarative nu pot servi ca just 
titlu, deoarece prin ele nu se transferă, ci se constată numai un drept de 
proprietate preexistent. 

Însă hotărârea judecătorească prin care a avut loc o transmitere de 
proprietate poate fi invocată ca just titlu dacă procesul s-a purtat în 
contradictoriu cu o parte care nu era proprietarul imobilului. 


7. I.C.C.., Secţia civilă și de proprietate intelectuală, decizia 
nr. 1483 din 25 februarie 2005, în Înalta Curte de Casaţie și Justiţie. 
Jurisprudenţa Secţiei civile pe anul 2005, Ed. Hamangiu, București, 
2006, p. 53-54 


Joncţiunea posesiilor operează numai în cazul în care posesiile s-au 
exercitat de alte persoane decât titularul dreptului de proprietate, iar cel 
care invocă uzucapiunea deţine bunul de la autorul lui în baza unui 
raport juridic. 


Spete 


1. Reclamantul X a chemat în judecată pârâtul Municipiul București, 
prin Primarul General, solicitând pronunțarea unei hotărâri prin care să 
se constate dreptul de superficie asupra suprafeței de teren de 115 mp, 
aferentă construcției situate în sector 2, București, teren aparținând 
domeniului privat al pârâtului. 

În motivarea cererii, X a arătat că inspectorii pârâtei au constatat 
ridicarea construcției și nu au exprimat niciun fel de obiecțiuni faţă de 
ocuparea suprafeţei de teren ce formează obiectul cauzei, ceea ce 
constituie o manifestare de voinţă tacită a pârâtului. 

Întrebare: Ce va decide instanţa și cu ce motivare? 


2. Reclamanţii T.G. și T.R. au chemat în judecată pârâţii F.A. și F.M., 
pentru a se constata dobândirea dreptului de proprietate prin accesiune 
asupra unei construcţii. În fapt, reclamanţii sunt proprietarii terenului în 

suprafață de 848,35 mp, situat în Costinești, jud. Constanţa, imobil pe 
care l-au dobândit prin actul de vânzare-cumpărare autentificat din data 
de 7 ianuarie 2004, încheiat cu vânzătoarele D.E. și V.G. Terenul în 
litigiu a făcut parte dintr-un lot de 1300 mp, reconstituit în baza Legii 
nr. 18/1991 în beneficiul mai multor moștenitori, iar în urma partajului 
judiciar acest lot a fost atribuit vânzătorilor. Deși la momentul partajului 
lotul de 848,35 mp era afectat de o construcție realizată de copro- 
prietarul F.A., s-a dispus atribuirea lui către coproprietarii vânzători. 

Prin întâmpinare, pârâţii au solicitat respingerea acţiunii, arătând că, 
deși construcţia a fost ridicată anterior vânzării către reclamanții 
cumpărători, coproprietarii vânzători nu și-au manifestat voinţa în 
sensul preluării lucrării edificate de pârâţi pe acest teren, drept care, în 
ceea ce îi privește pe cumpărători, s-a stins. 

Întrebare: Ce soluţie a pronunțat instanţa și cu ce motivare? 


3. X l-a chemat în judecată pe Y, solicitând instanţei să îl oblige la 
plata sumei de 100.000 de lei drept contravaloare a materialelor și a 
preţului muncii. Astfel, X susține că a fost de bună-credinţă la data 
ridicării construcţiei pe terenul lui Y, având convingerea că dobândise 
terenul de la adevăratul proprietar, și că, având în vedere producerea de 
drept a accesiunii și calitatea sa de constructor de bună-credinţă, el este 
îndreptăţit să solicite despăgubiri de la proprietarul terenului pe care s-a 
edificat construcția. 

Întrebare: Care va fi soluţia instanței? Motivaţi. 


4. X l-a chemat în judecată pe Y, solicitând instanţei să dispună des- 
ființarea garajului construit de pârât pe terenul proprietatea recla- 
mantului. În motivarea cererii, s-a arătat că Y, fără a avea vreun titlu, a 
ocupat abuziv o porţiune din terenul lui X, pe care ulterior a edificat un 
garaj, deși i s-a cerut în repetate rânduri să elibereze acel teren. 

Pârâtul a cerut instanţei, în principal, să constate dreptul său de pro- 
prietate asupra garajului, cu obligaţia de a plăti reclamantului contra- 
valoarea terenului aferent, iar, în subsidiar, în cazul admiterii acţiunii 
reclamantului, acesta să fie obligat să îi plătească suma de 10.000 lei cu 
titlu de despăgubiri reprezentând contravaloarea materialelor și a 
manoperei. Y a mai menţionat și dovedit că între părţi a mai existat 
anterior un litigiu, finalizat cu respingerea acţiunii posesorii intentate de 
X, pe motiv că acesta nu a făcut dovada exercitării unei posesii utile, 

hotărâre care, în opinia lui Y, i-a conferit statutul de constructor de 
bună-credinţă. 
Intrebare: Ce va hotărî instanţa și cu ce motivare? 


5. Prin cererea dedusă judecății, H.M. a solicitat instanţei, în 
contradictoriu cu B.C., să constate că actul intervenit între reclamant, ca 
vânzător, și pârât, în calitate de cumpărător, este desființat de drept pe 
data de 15 iulie 2000, în baza pactului comisoriu de gradul |. Totodată, 
a mai solicitat ca B.C. să fie evacuat de pe teren și să demoleze 
construcţia pe care o edificase între timp, întemeindu-se pe dispoziţiile 
art. 494 C. civ. și pe reaua-credinţă a cumpărătorului. 

În fapt, între părţi s-a transmis, prin actul mai sus menţionat, 
proprietatea unui teren viran, cumpărătorul neachitând la scadenţă (15 
iulie 2000) restul preţului vânzării. 

Instanța a admis ambele capete de cerere, reținând că imobilul a fost 
terminat după data scadenţei preţului, înainte însă de introducerea 
prezentei cereri. Din acest fapt, precum și din lipsa autorizaţiei de 
construcţie, instanța a constatat existența relei-credinţe, întrucât, 
desființându-se contractul, B.C. nu se mai putea considera proprietar al 
terenului începând cu 15 iulie 2000. 

Cerinţă: Comentaţi soluția instanţei. 


6. În martie 1979, Primus, fără a avea vreun titlu, a intrat în stăpâ- 
nirea unui teren, pe care a construit o casă în același an. La 11 aprilie 
1990, Primus, prin înscris sub semnătură privată, a vândut casa res- 
pectivă, precum și terenul aferent lui Secundus. 

La 30 septembrie 2009, Tertius, în calitate de unic moștenitor al 
tatălui său, decedat la 1 mai 2004, a revendicat de la Secundus imobilul 
compus din casa menţionată mai sus și terenul aferent, arătând și dove- 
dind că terenul a aparţinut în proprietate tatălui său, care l-a cumpărat 
în anul 1950 prin act autentic, act înscris în documentele de publicitate 
imobiliară. 

Întrebare: Cum ar trebui să se apere Secundus în cadrul acestui 
proces? Motivați. 


7. X l-a chemat în judecată pe Y, solicitând constatarea dobândirii 
dreptului de proprietate prin uzucapiunea de 30 de ani asupra unui 
imobil proprietatea pârâtului. X a arătat și dovedit că a exercitat o 
posesie asupra imobilului timp de 28 de ani, iar pentru diferenţa de 2 

ani a invocat faptul că imobilul a fost stăpânit de tatăl său în baza unui 
contract de închiriere pe care acesta l-a încheiat cu Y. 
Intrebare: Ce va hotărî instanța? Motivaţi. 


8. Prin cererea înregistrată pe rolul Judecătoriei Bacău, reclamanta 
Z.I., în contradictoriu cu pârâţii Asociaţia de proprietari a blocului C2, 
precum și cu A.C., H.D., G.D., S.I., S.P., M.F., P.I., F.C. ș.a., a solicitat să 
se constate că a dobândit dreptul de proprietate prin uzucapiune asupra 
unei boxe în suprafață de 1,39 mp, situată între etajele 4 și 5 ale blocului 
C2. 

În motivarea cererii, reclamanta arată că, din data de 1 noiembrie 
1973 și până în prezent, a stăpânit neîntrerupt și netulburat boxa în 
suprafață de 1,39 mp, situată între etajele 4 și 5 ale blocului C2. 

În fapt, reclamanta a cumpărat la 1 noiembrie 1973, de la 
R.A.A.LF.L.E.T. Bacău, prin contractul de vânzare-cumpărare aflat în 
copie la dosar, apartamentul situat în Bacău, ap. 39, compus din două 
camere de locuit în suprafață utilă de 44,33 mp și cota indiviză de 1,61% 
din suprafaţa de folosință comună a imobilului. 

Anterior, apartamentul a fost închiriat cu contract de închiriere. 

În ce privește boxa în litigiu, aceasta a fost închiriată de către recla- 
mantă de la 1.].G.C.L. Bacău, prin contractul de închiriere depus la dosar, 
fiind identificată în fișa suprafeţei locative ca având suprafaţa de 1,39 mp. 
Din adresa nr. 224 din 17 decembrie 2007, depusă de reclamantă la 
dosar, rezultă că reclamanta a plătit chirie în perioada 1 noiembrie 1978 - 
1 martie 991, în sumă de 128 lei, reținută pe statul de plată. 

Asociaţia de proprietari a invocat excepţia lipsei calităţii procesuale 
pasive, motivând că spaţiul care face obiectul cauzei este parte din părţile 
comune ale condominiului și asociaţia nu deține în proprietate acest 
spaţiu, ea având numai atribuţii de administrare și gestionare. 

Dintre pârâţii persoane fizice a formulat întâmpinare și cerere recon- 
vențională pârâta B.S., prin care solicită respingerea acțiunii, respectiv 
evacuarea reclamantei din boxa în litigiu. Pârâta, pe fondul cauzei, arată 
că reclamanta, deși invocă temeiul de drept ca fiind art. 1890 C. civ., nu 
poate face dovada unei posesii de 30 de ani, calculată de la data la care 
fiecare pârât a dobândit în proprietate apartamentul și cota de proprietate 
indiviză. 

Întrebare: Ce soluţie va pronunţa instanța și cu ce motivare? 

9. Prin acțiunea înregistrată la 8 iunie 1997, reclamantul V.F. a 
chemat în judecată pârâții D.M., N.N., N.D. și N.T., solicitând instanței 
ca, prin hotărârea pe care o va pronunţa, să constate că a devenit 
proprietar prin uzucapiunea prescurtată asupra unui imobil compus din 
teren și construcție, situat în București. 

În fapt, se arată că, la data de 6 mai 1987, reclamantul a încheiat cu 
N.D. și N.T. un contract de vânzare-cumpărare, prin act sub semnătură 
privată, cu privire la imobilul în litigiu, pentru ca ulterior să afle că 
vânzătorii nu aveau calitatea de proprietar. Se mai menţionează că de la 
data încheierii contractului respectiv reclamantul a exercitat o posesie 
utilă și neîntreruptă. 

Întrebare: Ce soluţie a pronunțat instanţa și cu ce motivare? 


10. La data de 2 martie 1976, A i-a vândut o casă lui B, cu rezerva 
dreptului de abitaţie în favoarea vânzătorului, pe o perioadă de 3 ani 
începând cu data încheierii contractului. A a decedat la 31 august 2008, 
lăsând ca unic moștenitor pe X, iar B a decedat la 27 iunie 1999, lăsând 
ca unic moștenitor pe Y. 

La data de 1 octombrie 2009, X l-a chemat în judecată pe Y, 
solicitând constatarea dobândirii dreptului de proprietate asupra casei 
respective prin uzucapiunea de 10 până la 20 de ani. 

În motivarea cererii, reclamantul a arătat că autorul său a exercitat o 
posesie utilă asupra casei ce formează obiectul acţiunii în perioada 2 
martie 1979 - 31 august 2008, având în vedere că, la expirarea terme- 
nului pentru care fusese constituit dreptul de abitaţie, B nu a cerut pre- 
darea casei; la data decesului autorului său, posesia a trecut asupra lui 
în baza moștenirii legale, care constituie just titlu, el fiind de bună- 
credinţă. 

Întrebări: 

1. Care sunt condiţiile uzucapiunii de 10 până la 20 de ani? 

2. Care sunt cazurile de transformare a detenţiei precare în posesie 
utilă? 

3. În ce condiţii operează joncţiunea posesiilor? 

4. Ce soluţie a pronunţat instanţa și cu ce motivare? 


11. Prin cerere înregistrată la 23 martie 2009, A l-a chemat în 
judecată pe B, solicitând constatarea dobândirii dreptului de proprietate 
asupra unui imobil prin uzucapiune. 

În motivarea cererii, reclamantul a arătat că a dobândit imobilul ce 
formează obiectul acțiunii de la părinţii pârâtului, în prezent decedați, 
prin act juridic translativ încheiat la data de 11 martie 1989, dar 
nevalabil pentru lipsa formei autentice; a mai menţionat că părinții 
pârâtului, în calitate de proprietari ai imobilului respectiv, exercitaseră 
anterior o posesie de peste 10 ani, astfel încât sunt îndeplinite condiţiile 
pentru a invoca uzucapiunea de 30 de ani, prin joncţiunea posesiei sale 
cu cea exercitată anterior de către cei de la care a dobândit imobilul. 

Întrebări: 

1. Ce se înțelege, în materia joncțiunii posesiilor, prin autor al 
posesorului actual? 

2. Ce soluţie a pronunţat instanţa și cu ce motivare? 


Teste grilă 


1. Avulsiunea: 

a) este o formă de accesiune imobiliară artificială; 

b) constă în creșterile de pământ de pe malul apelor; 

c) dă naștere unei acţiuni în revendicare, prescriptibilă extinctiv. 


2. O construcţie edificată pe propriul teren, dar cu materialele altuia: 

a) face inaplicabil principiul accesiunii; 

b) nu permite proprietarului materialelor să ceară restituirea acestora 
decât cu acordul proprietarului terenului; 

c) aparține proprietarului terenului numai dacă acesta din urmă a 
intrat, cu bună-credinţă, în posesia materialelor. 


3. În materia accesiunii imobiliare artificiale, prin constructor pe 
terenul altuia se înţelege: 

a) numai posesorul care deţine terenul în temeiul unui titlu; 

b) numai detentorul; 

c) și persoana care, ulterior edificării construcţiei, a pierdut cu efect 
retroactiv dreptul de proprietate asupra terenului. 


4. În materia accesiunii imobiliare artificiale: 
a) se poate recunoaște constructorului un drept de retenţie asupra 
construcţiei până la plata integrală a despăgubirilor ce i se cuvin; 

b) proprietarul terenului poate să invoce accesiunea în termen de cel 
mult 3 ani de la data edificării construcției; 

c) legea distinge între situaţia constructorului de bună-credinţă și cea 
a constructorului de rea-credinţă. 


5. În materia accesiunii imobiliare artificiale: 

a) buna-credinţă se poate întemeia și pe un titlu putativ; 

b) constructorul de rea-credinţă este ţinut să restituie numai fructele 
percepute sau contravaloarea acestora; 

c) numai constructorul de bună-credinţă beneficiază de un drept de 
retenție pentru despăgubirile datorate acestuia de către proprietar. 


6. Constructorul de bună-credinţă pe terenul altuia: 

a) poate fi obligat la ridicarea construcţiei, însă numai pe cheltuiala 
proprietarului terenului; 

b) va primi fie contravaloarea muncii și a materialelor, fie sporul 
valorii fondului, dacă se va invoca accesiunea; 

c) trebuie să facă dovada bunei sale credințe. 


7. Constructorul de bună-credinţă pe terenul altuia: 

a) nu este îndreptăţit să aleagă modalitatea de stabilire a despăgubi- 
rilor pe care i le va plăti proprietarul terenului; 

b) este îndreptăţit să exercite acţiunea în realizarea dreptului de a fi 
despăgubit, indiferent dacă proprietarul terenului își manifestă sau nu 
intenţia de a invoca accesiunea; 

c) nu poate fi obligat să suporte consecinţele demolării construcţiei. 


8. Proprietarul terenului, în raport cu un constructor de rea-credinţă: 

a) poate invoca accesiunea, inclusiv în cazul în care sporul valorii 
fondului este mai mare decât valoarea materialelor și preţul muncii; 

b) poate invoca un drept de retenţie; 

c) nu poate fi obligat să invoce accesiunea. 


9. Constructorul de rea-credinţă pe terenul altuia: 

a) poate fi obligat la ridicarea construcţiei pe propria cheltuială; 

b) va primi fie contravaloarea muncii și a materialelor, fie sporul 
valorii fondului, dacă se va invoca accesiunea; 

c) este persoana care la momentul edificării nu cunoștea viciile 
titlului său, dar le-a cunoscut ulterior. 

10. În cazul edificării unei construcţii pe terenul altuia, proprietarul 
terenului devine proprietar al construcției din momentul: 

a) încorporării materiale a construcţiei în teren; 

b) invocării accesiunii; 

c) plăţii despăgubirilor datorate constructorului. 


11. Specificaţiunea constă în: 

a) contopirea a două bunuri; 

b) amestecul mai multor materii; 

c) prelucrarea unei materii și obținerea unui nou obiect. 


12. Nu pot fi dobândite prin uzucapiunea de scurtă durată: 
a) bunurile imobile proprietate publică; 

b) servituţile continue și aparente; 

c) dreptul de uz imobiliar și dreptul de abitaţie. 


13. Justul titlu în materia uzucapiunii de 10 până la 20 de ani: 
a) nu trebuie să fi fost înscris în cartea funciară; 

b) este orice act juridic ce provine de la un neproprietar; 

c) este un element separat de buna-credinţă. 


14. Nu constituie just titlu pentru uzucapiunea de 10 până la 20 de ani: 
a) convenţia de partaj; 

b) contractul de vânzare-cumpărare încheiat cu un neproprietar; 

c) certificatul de moștenitor. 


15. Constituie just titlu pentru uzucapiunea de 10 până la 20 de ani: 

a) succesiunea legală, dacă printre bunurile succesorale se află un 
imobil cu privire la care autorul era un posesor de rea-credinţă; 

b) contractul de întreținere, în cazul în care creditorul întreţinerii nu 
este adevăratul proprietar al imobilului; 

c) contractul de vânzare-cumpărare încheiat cu adevăratul pro- 
prietar, dar lovit de nulitate absolută. 


16. În materia uzucapiunii de 10 până la 20 de ani: 

a) nu este suficient un titlu putativ; 

b) nu se poate recurge la joncțiunea posesiilor; 

c) buna-credinţă trebuie să existe în momentul dobândirii posesiei 
imobilului. 

17. Uzucapiunea de 30 de ani presupune: 

a) exercitarea unei posesii utile și neîntrerupte în termenul prevăzut 
de lege; 

b) existenţa unei posesii utile, neîntrerupte și de bună-credinţă; 

c) existența unei posesii utile, neîntrerupte și de bună-credinţă, 
precum și a unui just titlu. 


18. Intervine întreruperea naturală a uzucapiunii: 

a) între soți; 

b) la data introducerii cererii de chemare în judecată, dacă aceasta 
este admisă; 

c) dacă posesorul este lipsit mai mult de un an de folosința bunului 
de către o terță persoană. 


19. Poate fi autor în materia joncțiunii posesiilor: 

a) posesorul anterior care a transmis posesia către posesorul actual; 
b) proprietarul; 

c) posesorul anterior care a fost deposedat de posesorul actual; 


20. Pentru a putea fi invocată joncţiunea posesiilor, este necesar ca: 

a) autorul să fie titularul dreptului real principal; 

b) posesorul actual să aibă calitatea de având-cauză al posesorului 
anterior; 

c) posesiile să fie utile. 


21. Dacă posesorul unui imobil este de bună-credinţă și are just titlu, 
iar autorul lui a fost posesor de rea-credință, posesorul actual: 

a) se poate prevala de posesia autorului în cadrul uzucapiunii de 30 
de ani; 

b) va uzucapa în 30 de ani, fără a se putea prevala de posesia 
autorului; 

c) se poate prevala de posesia autorului în cadrul uzucapiunii de 10 
până la 20 de ani. 


22. Joncţiunea posesiilor: 

a) suspendă cursul uzucapiunii; 

b) presupune, în toate cazurile, ca posesiile să fie exercitate succesiv; 
c) întrerupe cursul uzucapiunii. 

23. Uzucapantul este considerat proprietar de la data: 

a) rămânerii definitive a hotărârii prin care s-a constatat uzucapiunea; 
b) la care a început să curgă termenul uzucapiunii; 

c) împlinirii termenului uzucapiunii. 


24. Uzucapiunea: 

a) nu poate fi invocată de instanţă din oficiu; 
b) produce efecte retroactiv; 

c) poate fi invocată și pe cale de excepție. 


25. Renunțarea la invocarea uzucapiunii: 

a) se impune și creditorilor posesorului; 

b) nu poate fi realizată înaintea împlinirii termenului de uzucapiune; 
c) reprezintă un act de administrare. 


Rezolvări speţe 


1. Instanţa va respinge acţiunea ca neîntemeiată, constructorul pe 
terenul altuia nedobândind un drept de superficie, iar simpla tăcere a 
proprietarului terenului nu valorează consimțământ pentru încheierea 
unei convenții de constituire a dreptului de superficie. 


2. Instanţa va admite acţiunea. 

În ipoteza reglementată de dispoziţiile art. 494 C. civ., constructorul 
de bună-credinţă nu este titularul unui drept de proprietate asupra 
lucrării edificate pe terenul altuia, ci, în urma exercitării dreptului de 
accesiune de către proprietarul terenului, el devine titularul unui drept 
de creanţă. Obligaţia proprietarului fondului, corelativă dreptului de 
creanţă al autorului lucrării, se transmite odată cu dreptul de proprietate 
asupra terenului, astfel încât autorul lucrării își poate realiza dreptul său 
de creanţă împotriva proprietarului actual, în speţă reclamanții, iar nu 
împotriva proprietarului terenului de la data executării lucrării. 

Prin urmare, în condiţiile în care coproprietarii au vândut terenul 
proprietatea lor, dobândit în urma partajului judiciar, înainte de a-și 
manifesta voinţa în sensul preluării lucrării edificate de pârâţi pe acest 
teren, s-a transmis reclamanţilor cumpărători și dreptul de accesiune (a 
se vedea și C.A. Constanţa, Secţia civilă, decizia nr. 312 din 6 iunie 

2007, în Accesiunea imobiliară și uzucapiunea. Culegere de practică 
judiciară, de A. Pena, Ed. C.H. Beck, București, 2009, p. 1). 


3. Instanţa va respinge acţiunea, deoarece posibilitatea invocării 
accesiunii aparține proprietarului terenului, iar nu constructorului, fie el 
de bună-credință. De asemenea, modalitatea de despăgubire a 
constructorului va fi aleasă tot de către proprietar. 


4. Instanţa va admite acţiunea lui X astfel cum a fost formulată, 
având în vedere că Y, neavând titlu asupra terenului (hotărârea în 
posesoriu, ținând seama și de motivarea ei, neputând transforma posesia 
lui Y în posesie de bună-credinţă), trebuie considerat constructor de rea- 
credință, iar acesta nu are dreptul de a fi despăgubit în cazul în care 
proprietarul terenului solicită desființarea construcției. 


5. Soluţia depinde după cum constructorul a fost de bună sau de rea- 
credință. Buna-credinţă trebuie apreciată în raport de momentul efec- 
tuării lucrărilor. În cazul în care constructorul a făcut lucrările înainte de 
intentarea acțiunii în rezoluţiune, el va fi asimilat cu un posesor de 
bună-credinţă. De aceea, în mod greșit instanţa a reținut reaua-credinţă 
a cumpărătorului din simpla împrejurare că, la 15 iulie 2000, ca urmare 
a neachitării restului de preţ al terenului, contractul s-a desființat de plin 
drept. De altfel, raționamentul este greșit, întrucât, chiar în cazul pac- 
tului comisoriu expres de gradul |, rezoluțiunea trebuie pronunțată de că- 
tre instanță. Până la data pronunțării hotărârii contractul producându-și 
efectele, înseamnă că dobânditorul nu poate fi socotit ca un constructor 
pe terenul altuia. Pe de altă parte, în mod de asemenea greșit instanţa a 
reținut reaua-credință a cumpărătorului din faptul că a construit fără 
autorizația organului competent. Acest fapt este nedeterminant în 
soluționarea litigiului, întrucât lipsa autorizaţiei de construcție poate 
avea consecințe administrative, dar, prin ea însăși, nu caracterizează 
situaţia juridică a constructorului în lumina dispoziţiilor art. 494 C. civ. 
(speţă prelucrată după Trib. Suprem, Secţia civilă, decizia nr. 1334 din 
12 iulie 1956, în Accesiunea imobiliară și uzucapiunea. Culegere de 
practică judiciară, de A. Pena, Ed. C.H. Beck, București, 2009, p. 49). 


6. Secundus ar trebui să se apere invocând uzucapiunea de 30 de 
ani, prin joncţiunea posesiei sale cu cea exercitată de Primus. 

7. Instanţa va respinge cererea, întrucât termenul uzucapiunii nu s-a 
împlinit, neoperând joncţiunea posesiilor, autorul lui X fiind un simplu 
detentor. 


8. În ceea ce privește excepția lipsei calităţii procesuale pasive a 
pârâtei Asociaţia de proprietari, instanța o va admite, deoarece, potrivit 
art. 4 alin. (1) din Legea nr. 230/2007, asociaţia de proprietari are drept 
scop numai administrarea și gestionarea proprietăţii comune care, pe 
lângă drepturi, impune obligaţii pentru toți proprietarii, dar calitatea de 
proprietar o au toți membrii asociaţiei care fac dovada acestei calități cu 
un act de proprietate; într-o acţiune de constatare a uzucapiunii, calitatea 
procesuală pasivă o are cel care pretinde calitatea de proprietar, respectiv 
cel care pretinde că este titularul dreptului de proprietate asupra 
imobilului în privința căruia ar fi intervenit uzucapiunea. 

Prin urmare, având în vedere că nu Asociaţia de proprietari este 
titulara dreptului de proprietate asupra proprietăţii comune pe cote-pări 
indivize, instanţa va admite excepţia lipsei calităţii procesuale pasive a 
pârâtei Asociaţia de proprietari. 

Pe fondul cauzei, pentru dobândirea dreptului de proprietate 
imobiliară prin uzucapiunea de 30 de ani, astfel cum este reglementată în 
art. 1890 C. civ., este necesar să fie îndeplinite, cumulativ, două condiţii: 
posesia propriu-zisă să fie utilă, adică neviciată, și să fie exercitată 
neîntrerupt timp de 30 de ani, indiferent dacă posesorul este de bună- 
credință sau de rea-credinţă. 

Potrivit prevederilor art. 1847 C. civ., pentru a uzucapa se cere o 
posesie continuă, neîntreruptă, netulburată, publică și sub nume de pro- 
prietar, iar prevederile art. 1853 din același cod precizează că actele ce 
se exercită asupra unui lucru al altuia în calitate de locatar nu constituie o 
posesie sub nume de proprietar. 

În raport de aceste dispoziţii legale, instanţa a reţinut că reclamanta a 
exercitat posesia în numele altuia, respectiv al proprietarului, fosta 
l.J.G.C.L. Bacău, până la data la care apartamentele din imobil au fost 
înstrăinate de aceasta actualilor proprietari, astfel că, fiind detentor precar 
(locatar), nu poate beneficia de prevederile Codului civil privind 
uzucapiunea, precaritatea echivalând cu lipsa însăși a posesiei, deoarece 
este lipsită de „animus domini”, adică de elementul intenţional al 
posesiei. Detenţia reclamantei fiind viciată de precaritate, nu poate 
conduce, prin uzucapiune, la dobândirea dreptului de proprietate asupra 
imobilului boxă în litigiu. 

Pe de altă parte, în ceea ce privește termenul de 30 de ani al pre- 
scripţiei achizitive invocat de reclamantă, acesta ar însemna să curgă din 
1991, anul în care reclamanta nu a mai plătit chirie și s-a comportat ca 
adevărat proprietar, dar insuficient pentru a fi îndeplinit termenul legal de 
30 de ani prevăzut de lege pentru a uzucapa, care s-ar împlini în 2021. 

În consecință, pentru considerentele care au fost expuse, cererea 
reclamantei a fost respinsă ca nefondată. 

În ceea ce privește cererea reconvențională formulată de pârâta B.S., 
prin care solicită evacuarea reclamantei din boxă, instanţa a constatat că 
reclamanta are și ea, ca și ceilalți proprietari din imobil, calitatea de 
coproprietar indiviz al proprietăţii comune pe cote-părți din condominiu, 
astfel că este îndreptăţită ca oricare alt proprietar să beneficieze de partea 
sa din proprietatea comună, drept pentru care cererea a fost respinsă ca 
neîntemeiată (I.C.C.J., Secţia civilă, decizia nr. 5636 din 3 iulie 2009). 


9. Instanţa va respinge acțiunea ca neîntemeiată. 

Articolul 1897 C. civ. prevede că justa cauză este orice titlu trans- 
lativ de proprietate, precum vinderea, schimbul etc. Un înscris sub sem- 
nătură privată întocmit la 6 mai 1987, care privește un imobil compus 
din teren și construcție, nu a fost valabil ca un contract de vânzare-cum- 
părare, ci doar ca o promisiune de vânzare, netranslativă de proprietate 
în sensul art. 1897 C. civ., așa încât nu poate servi ca temei al uzuca- 
piunii prescurtate, chiar dacă emană de la altcineva decât adevăratul 
proprietar (C.A. București, Secţia a IV-a civilă, decizia nr. 709/1998, în 
C.P.J.C. 1993-1998, Ed. All Beck, București, 1999, p. 96). 


10. Instanța a respins cererea ca neîntemeiată, în speţă nefiind înde- 
plinite condiţiile uzucapiunii de 10 până la 20 de ani. Stăpânirea exer- 
citată de autorul reclamantului nu a fost decât o detenţie. Chiar dacă 
s-ar admite că ar fi fost vorba de o posesie, ceea ce nu rezultă din datele 
speţei, aceasta nu putea fi decât de rea-credință, deci posesorul actual 
nu s-ar putea prevala de aceasta în cadrul uzucapiunii prescurtate, ci 
doar în cadrul uzucapiunii de 30 de ani. 


11. Instanţa a respins cererea ca neîntemeiată, cu motivarea că jonc- 
țiunea posesiilor nu poate avea loc dacă posesia anterioară a fost exer- 
citată chiar de către proprietar, deoarece nu se regăsește acea justificare 
a instituției uzucapiunii, care constă în sancţionarea pasivităţii îndelun- 
gate a proprietarului. 

Capitolul al VII-lea 
Publicitatea imobiliară 


Note de curs 
1. Noţiune şi obiective 


Publicitatea imobiliară constituie un ansamblu de mijloace juridice 
care au ca scop să asigure evidenţa, siguranţa și opozabilitatea faţă de 
terți a actelor juridice și a faptelor juridice prin care se constituie, se 
transmit și se sting drepturi reale imobiliare. 

Prin publicitatea imobiliară, reglementată de Legea nr. 7/1996 pri- 
vind cadastrul și publicitatea imobiliară, republicată, cu modificările 
ulterioare, se urmăresc mai multe obiective: 

— asigurarea certitudinii constituirii și transmiterii de drepturi reale 
imobiliare, urmărindu-se astfel evitarea transmisiunilor succesive frau- 
duloase; 

— asigurarea ocrotirii persoanelor interesate să dobândească drepturi 
reale imobiliare, conferindu-le posibilitatea de a cunoaște situația juri- 
dică a bunului la momentul dobândirii; 

- constituirea unei evidențe tehnice, economice și juridice pentru 
identificarea tuturor imobilelor, indiferent de proprietar și de destinaţia 
lor; 

— permite organelor financiare să cunoască datele necesare sistemu- 
lui de impozite și taxe, în vederea stabilirii obligaţiilor fiscale ale contri- 
buabililor. 


2. Cuprinsul cărţii funciare 


Cartea funciară cuprinde un titlu (în care se indică numărul cărţii 
funciare și localitatea în care este situat imobilul) și trei părți. 

Partea | cuprinde: numărul de ordine și cel cadastral al fiecărui imo- 
bil, suprafaţa terenului, categoria de folosinţă și, după caz, construcţiile; 

planul imobilului, cu vecinătățile și descrierea imobilului constituie 
anexa la partea |. 

Partea a II-a se referă la înscrierile privind dreptul de proprietate și 
cuprinde: numele proprietarului, actul sau faptul juridic ce constituie 
titlul dreptului de proprietate, precum și menţionarea înscrisului consta- 
tator, strămutările proprietăţii, servituțile constituite în folosul imo- 
bilului, faptele juridice, drepturile personale sau alte raporturi juridice, 
precum și acţiunile privitoare la proprietate, orice modificări, îndreptări 
sau însemnări ce s-ar face în titlu, în partea | sau în partea a II-a a cărţii 
funciare cu privire la înscrierile făcute. 

Partea a III-a se referă la înscrierile privind dezmembrămintele drep- 
tului de proprietate și sarcini ca: dreptul de superficie, uzufruct, uz, abi- 
taţie, concesiune, administrare, servituţile în sarcina fondului aservit, 
ipoteca și privilegiile imobiliare, locaţiunea și cesiunea de creanţă, fap- 
tele juridice, drepturile personale sau alte raporturi juridice, precum și 
acțiunile privitoare la drepturile reale înscrise în această parte, sechestrul, 
urmărirea imobilului sau a veniturilor sale, orice modificări, îndreptări sau 
însemnări ce s-ar opera cu privire la înscrierile din această parte. 


3. Principiile care stau la baza sistemului de pu- 
blicitate imobiliară instituit prin Legea nr. 7/1996 


a) Înscrierea în cartea funciară nu produce efect constitutiv de drep- 
turi, ci are ca scop doar asigurarea opozabilității faţă de terţi a dreptului 
înscris. 

b) Principiul publicității integrale, în sensul că, exceptând situațiile 
prevăzute de art. 26 alin. (1) și (2) din Legea nr. 7/1996, drepturile reale 
imobiliare devin opozabile numai prin înscrierea lor în cartea funciară. 

c) Principiul legalităţii, în sensul că registratorul trebuie să verifice 
legalitatea actului a cărui înscriere se cere, urmând a respinge cererea, 
printr-o încheiere motivată, atunci când cererea de înscriere în cartea 
funciară nu întrunește condiţiile legale. 

d) Principiul priorității, potrivit căruia actul înscris în cartea funciară 
devine opozabil terţilor numai de la data înregistrării cererii, ordinea 
înregistrării determinând și rangul înscrierii (prin rangul unei înscrieri se 
înțelege efectul unei înscrieri în raport cu alte înscrieri referitoare la 
același imobil). 

e) Principiul relativității, în sensul că înscrierea se poate efectua 
numai împotriva aceluia care, la înregistrarea cererii, era înscris ca 
titular al dreptului asupra căruia înscrierea urmează să fie făcută, pre- 
cum și împotriva aceluia care, înainte de a fi înscris, și-a grevat dreptul, 
dacă ambele înscrieri se fac deodată. 

f) Principiul forței probante, potrivit căruia, dacă în cartea funciară 
s-a înscris un drept real în folosul unei persoane, se prezumă că dreptul 
există în folosul acesteia, dacă a fost dobândit sau constituit cu bună- 
credință, cât timp nu se dovedește contrariul, iar dacă un drept s-a 
radiat din cartea funciară, se prezumă că acel drept nu există; de aseme- 
nea, cuprinsul cărţii funciare, în afara îngrădirilor și excepțiilor legale, 
se consideră exact numai în folosul acelei persoane care, în virtutea 
unui act juridic valabil, a dobândit cu bună-credință un drept real 
înscris în cartea funciară, dobânditorul fiind considerat de bună-credinţă 
dacă, la data înregistrării cererii de înscriere a dreptului în folosul său, 
nu a fost notată nicio acţiune prin care se contestă cuprinsul cărţii fun- 
ciare sau dacă din titlul transmiţătorului și din cuprinsul cărţii funciare 
nu reiese vreo neconcordanţă între aceasta și situația juridică reală. 


4. Felurile înscrierilor în cartea funciară 


Potrivit art. 26 alin. (4) din Legea nr. 7/1996, înscrierile sunt de trei 
feluri: 

a) intabularea, având ca obiect înscrierea definitivă a drepturilor 
reale; 

b) înscrierea provizorie a drepturilor reale, sub condiţia justificării 
ulterioare; 

c) notarea, având ca obiect înscrierea drepturilor personale, a actelor 
și a faptelor juridice referitoare la starea și capacitatea persoanelor, 
acţiunilor și căilor de atac în justiţie, precum și a măsurilor de indis- 
ponibilizare, în legătură cu imobilele din cartea funciară. 

De asemenea, art. 39 se mai referă la înscrierea intenției de a 
înstrăina sau de a ipoteca. 

5. Acţiunile în justiţie specifice cărții funciare 


5.1. Acţiunea în prestație tabulară 


Potrivit art. 27 alin. (1) din Legea nr. 7/1996, „cel care s-a obligat să 
strămute sau să constituie în folosul altuia un drept real asupra unui 
imobil este dator să îi predea toate înscrisurile necesare pentru 
înscrierea acelui drept”, iar art. 27 alin. (3) teza | prevede că, „în situaţia 
în care cel obligat nu predă înscrisurile, persoana interesată va putea 
solicita instanţei să dispună înscrierea în cartea funciară”, această 
acţiune în justiţie fiind cunoscută sub numele de acțiune în prestație 
tabulară. 

Conform art. 27 alin. (5), acțiunea în prestație tabulară se va îndrepta 
și împotriva terţului dobânditor înscris în cartea funciară, dacă sunt 
întrunite cumulativ următoarele condiţii: 

a) actul juridic în baza căruia se solicită prestația tabulară să fie 
încheiat anterior celui în baza căruia a fost înscris dreptul terţului în 
cartea funciară; 

b) terţul să fi dobândit imobilul cu titlu gratuit sau, dacă l-a dobândit 
cu titlu oneros, să fie de rea-credinţă. 

Acţiunea în prestație tabulară este imprescriptibilă extinctiv [art. 27 
alin. (4)]. 

O acţiune în prestație tabulară specială este reglementată de art. 28 
din Legea nr. 7/1996, potrivit căruia „dobânditorul anterior poate cere 
instanţei judecătorești să acorde înscrierii sale rang preferenţial față de 
înscrierea efectuată la cererea unui tert care a dobândit ulterior imobilul 
cu titlu gratuit sau care a fost de rea-credinţă la data încheierii actului”. 


5.2. Acţiunea în rectificare 


În cazul în care cuprinsul cărţii funciare nu corespunde, în privinţa 
înscrierii, cu situaţia juridică reală, se poate cere rectificarea sau, după 
caz, modificarea acesteia. 

Prin rectificare se înţelege radierea, îndreptarea sau menţionarea 
înscrierii oricărei operaţiuni susceptibile a face obiectul unei înscrieri în 
cartea funciară. 

Prin modificare se înţelege orice schimbare privitoare la aspectele teh- 
nice ale imobilului, schimbare care nu afectează esenţa dreptului care 

poartă asupra acelui imobil. Modificarea nu se poate face decât la cererea 
titularului dreptului de proprietate” (art. 33 din Legea nr. 7/1996). 

Legiuitorul arată în mod expres care sunt cazurile în care se poate 
dispune rectificarea unei înscrieri în cartea funciară. 

Astfel, conform art. 34 din Legea nr. 7/1996, „orice persoană intere- 
sată poate cere rectificarea înscrierilor din cartea funciară, dacă printr-o 
hotărâre judecătorească definitivă și irevocabilă s-a constatat că: 

1. înscrierea sau actul în temeiul căruia s-a efectuat înscrierea nu a 
fost valabil; 

2. dreptul înscris a fost greșit calificat; 

3. nu mai sunt întrunite condiţiile de existenţă a dreptului înscris sau 
au încetat efectele actului juridic în temeiul căruia s-a făcut înscrierea; 

4. înscrierea în cartea funciară nu mai este în concordanţă cu situația 
reală actuală a imobilului”. 

Articolul 35 alin. (1) din Legea nr. 7/1996 dispune că „acţiunea în 
rectificare, sub rezerva prescripţiei dreptului material la acţiunea de 
fond, va fi imprescriptibilă”. 

Alineatul (2) al art. 35 prevede că, „faţă de terţele persoane care au 
dobândit cu bună-credinţă un drept real prin donaţie sau legat, acțiunea 
în rectificare nu se va putea porni decât în termen de 10 ani, socotiți din 
ziua când s-a înregistrat cererea lor de înscriere, cu excepţia cazului în 
care dreptul material la acţiunea de fond nu s-a prescris mai înainte”. 
Prin urmare, acțiunea în rectificare împotriva terţilor dobânditori de 
bună-credinţă și cu titlu gratuit este prescriptibilă, termenul de prescrip- 
ție fiind, în principiu, de 10 ani de la data înregistrării cererii terțului 
prin care acesta solicită înscrierea dreptului său în cartea funciară (și în 
această ipoteză își găsește aplicare principiul accesorium sequitur 
principale, însă numai dacă termenul de prescripţie ar fi mai scurt decât 
cel instituit prin această dispoziţie legală). 

Dacă însă este vorba de un tert dobânditor de bună-credinţă și cu 
titlu oneros, termenul de prescripţie a acţiunii în rectificare este de 3 ani 
de la data înregistrării cererii prin care terţul respectiv a solicitat 
înscrierea dreptului său (art. 36 din Legea nr. 7/1996). 


5.3. Acţiunea în justificare 


Acţiunea în justificare este aceea prin care se solicită transformarea 
unei înscrieri provizorii în înscriere definitivă. 

Jurisprudenţă relevantă 


Decizii pronuntate în recursuri în interesul legii 


1. I.C.C.]., Secţiile Unite, Decizia nr. XXI din 12 decembrie 2005, în 
M. Of. nr. 225 din 13 martie 2006 


Acţiunile de carte funciară (în prestație tabulară și în rectificare 
tabulară), având ca obiect înscrierea în cartea funciară a unor drepturi 
reale imobiliare prevăzute în acte juridice valabil încheiate anterior 
intrării în vigoare a Legii cadastrului și publicităţii imobiliare nr. 7/1996, 
sunt guvernate de dispoziţiile legii vechi, respectiv de Decretul-lege 
nr. 115/1938 pentru unificarea dispoziţiilor privitoare la cărţile funciare. 


2. |.C.C.]., Secţiile Unite, Decizia nr. LXXXVI (86) din 10 decembrie 
2007, în M. Of. nr. 697 din 14 octombrie 2008 


În situaţia prescripţiilor achizitive începute sub imperiul Decretului- 
lege nr. 115/1938 și împlinite după intrarea în vigoare a Legii nr. 7/1996, 
acţiunile în constatarea dobândirii dreptului de proprietate prin uzuca- 
piune în regim de carte funciară sunt guvernate de dispoziţiile legii 
vechi, respectiv ale Decretului-lege nr. 115/1938. 


3. I.C.C.]., Secţiile Unite, Decizia nr. LXXII (72) din 15 octombrie 
2007, în M. Of. nr. 685 din 7 octombrie 2008 


În cauzele care au ca obiect plângerile privind cartea funciară înte- 
meiate pe dispoziţiile art. 50 din Legea nr. 7/1996, republicată, Oficiul de 
Cadastru și Publicitate Imobiliară nu are calitate procesuală pasivă. 


Decizii de speță ale instanței supreme 


4. I.C.C.., Secţia civilă și de proprietate intelectuală, decizia 
nr. 5585 din 24 iunie 2005, în Publicitatea imobiliară. Cărțile funciare 
(2). Practică judiciară, de A. Rusu, Ed. Hamangiu, București, 2009, 
p. 225 și urm. 


Dreptul de proprietate se înscrie în cartea funciară în baza actului 
prin care s-a constituit ori s-a transmis în mod valabil. Nu îndeplinește 
această cerință contractul de vânzare-cumpărare în cazul în care nu se 
face dovada că vânzătorul este proprietarul imobilului vândut. Împreju- 
rarea că autorul vânzătorului a posedat imobilul sub nume de proprie- 
tar, precum și menţionarea imobilului în certificatul de moștenitor emis 

de pe urma acestuia nu constituie dovezi ale dreptului de proprietate al 
vânzătorului, ci, eventual, pot fi invocate în cadrul unui proces de 
uzucapiune. Cum dobândirea dreptului de proprietate prin uzucapiune 
nu se poate stabili de către judecătorul de carte funciară, ci numai într-o 
procedură contencioasă, pe cale de acţiune sau pe cale de excepție, 
rezultă că nu s-a făcut dovada existenţei dreptului de proprietate asupra 
imobilului în patrimoniul vânzătorului, astfel încât cererea de intabulare 
formulată de cumpărător nu poate fi admisă. 


5. |.C.C.]., Secţia civilă și de proprietate intelectuală, decizia nr. 658 din 
5 februarie 2008, în Publicitate imobiliară. Cărţile funciare (2). Practică 
judiciară, de A. Rusu, Ed. Hamangiu, București, 2009, p. 230 și urm. 


Potrivit art. 55 alin. (1) din Legea nr. 7/1996, republicată, dreptul de 
proprietate dobândit prin construire se va putea înscrie în cartea 
funciară pe baza unui certificat eliberat de primăria localităţii unde este 
situat imobilul, care atestă, când este cazul, faptul că proprietarul a 
edificat construcţiile în conformitate cu autorizaţia eliberată potrivit 
legii, precum și a unei documentații cadastrale. În lipsa autorizaţiei de 
construire, este aplicabilă sancţiunea prevăzută de art. 37 alin. (5) din 
Legea nr. 50/1991, republicată, și anume neînscrierea construcţiei în 
cartea funciară. 


Notă: Art. 55 a fost modificat prin O.U.G. nr. 64/2010 (M. Of. 
nr. 451 din 2 iulie 2010). 


6. I.C.C.]., Secţia civilă și de proprietate intelectuală, decizia 
nr. 6734 din 2 decembrie 2004, în Publicitate imobiliară. Cărţile 
funciare (2). Practică judiciară, de A. Rusu, Ed. Hamangiu, București, 
2009, p. 270 și urm. 


Este supusă notării orice acţiune care dă caracterul de drept litigios 
unui drept real înscris în cartea funciară. Dar nu orice acțiune care 
prezintă legătură cu imobilul poate fi notată în cartea funciară, pentru 
că astfel s-ar încuraja practicile șicanatorii, persoanele interesate putând 
cere notarea unei acţiuni numai pentru a stânjeni libertatea titularilor de 
carte funciară de a dispune de drepturile lor. Ca atare, în aprecierea 
temeiniciei cererii de notare a unei acţiuni, trebuie stabilit dacă 
solicitarea prezintă un interes real, în sensul dacă astfel se asigură 
ambele finalităţi ale notării, anume aceea că îi avertizează pe tertii de 

bună-credinţă cu privire la caracterul litigios al dreptului pe care ei ar 
dori să îl dobândească și asigură caracterul executoriu al hotărârilor 
judecătorești pronunțate cu privire la acțiunile notate. 


Spete 


1. Prin înscris sub semnătură privată încheiat la data de 27 
decembrie 2004, Primus a cumpărat de la Secundus un apartament, fără 
însă a solicita înscrierea în cartea funciară și fără a intra în stăpânirea 
bunului. La data de 17 ianuarie 2005, Secundus i-a donat lui Tertius 
apartamentul respectiv, cererea prin care Tertius a solicitat înscrierea 
actului autentic de donaţie în cartea funciară fiind înregistrată în aceeași 
zi. Predarea bunului către donatar a avut loc în chiar ziua încheierii 
contractului. 

Cerinţă: Arătaţi motivat ce acțiune (acțiuni) în justiție ar trebui să 
exercite Primus împotriva lui Tertius pentru a i se recunoaște dreptul de 
proprietate asupra imobilului respectiv. 


2. X și-a înscris în cartea funciară dreptul de proprietate asupra 
imobilului, drept dobândit prin cumpărare de la Y, potrivit actului 
autentic notarial anexat cererii de înscriere. 

Ulterior, Y a introdus o acţiune în rectificarea cărţii funciare, 
susținând că dreptul de proprietate în favoarea lui X a fost înscris în 
cartea funciară în baza unui contract de vânzare-cumpărare lovit de 
nulitate absolută pentru lipsa totală a consimțământului vânzătorului, în 
sensul că el nu a fost în fața notarului public care a autentificat actul, ci 
la data autentificării s-a aflat în altă localitate, aspect pe care urmează 
să îl probeze cu martori. 

Întrebare: Ce soluţie va pronunța instanţa și cu ce motivare? 


Teste grilă 


1. Înscrierea în cartea funciară: 

a) are efect constitutiv de drepturi; 

b) asigură opozabilitatea faţă de terţi a dreptului înscris; 
c) este susceptibilă de rectificare. 

2. În materia publicităţii imobiliare: 

a) dreptul de proprietate dobândit prin uzucapiune este opozabil 
terţilor și fără înscriere în cartea funciară; 

b) dreptul de proprietate dobândit prin succesiune devine opozabil 
terţilor numai de la data înscrierii în cartea funciară; 

c) în cazul nerealizării condiţiei suspensive, se radiază din oficiu 
înscrierea provizorie. 


3. Înscrierea în cartea funciară a intenţiei de înstrăinare își pierde 
efectul dacă, de la efectuarea ei, nu s-a încheiat actul de înstrăinare în 
termen de: 

a) 45 de zile; 

b) 2 luni; 

c) 3 luni. 


4. Acţiunea în prestație tabulară specială este acțiunea prin care: 

a) se solicită efectuarea unei înscrieri în cartea funciară; 

b) dobânditorul anterior solicită instanţei să acorde înscrierii sale 
rang preferenţial față de înscrierea efectuată la cererea unui terț care a 
dobândit ulterior imobilul cu titlu gratuit sau care a fost de rea-credinţă 
la încheierea actului; 

c) se solicită transformarea unei înscrieri provizorii în intabulare. 


5. Înscrierea provizorie poate fi cerută, între altele, dacă: 

a) dreptul real ce se cere a fi înscris este afectat de o condiţie 
suspensivă; 

b) se solicită intabularea unui drept real în temeiul unei hotărâri 
judecătorești care nu este irevocabilă; 

c) debitorul a consemnat sumele pentru care a fost înscrisă ipoteca 
ori privilegiul imobiliar. 


6. Justificarea radierii dreptului de ipotecă se face în baza: 

a) consimţământului titularului dreptului de ipotecă, exprimat în 
formă autentică; 

b) unei hotărâri judecătorești irevocabile; 

c) încheierii registratorului de carte funciară. 

7. Dacă în cartea funciară s-a înscris un drept real, în condiţiile legii, 
în folosul unei persoane, se prezumă că dreptul există în folosul 
acesteia: 

a) în toate cazurile; 

b) ori de câte ori dreptul a fost dobândit sau constituit cu bună- 
credință; 

c) dacă dreptul a fost dobândit sau constituit cu bună-credinţă, cât 
timp nu se dovedește contrariul. 


8. Dobânditorul este considerat de bună-credință dacă, la data 
înregistrării cererii de înscriere a dreptului în folosul său: 

a) nu a fost notată nicio acţiune prin care se contestă cuprinsul cărţii 
funciare; 

b) din titlul transmiţătorului și din cuprinsul cărții funciare nu reiese 
vreo neconcordanţă între aceasta și situația juridică reală; 

c) a avut convingerea că transmiţătorul este adevăratul titular al 
dreptului. 


9. Acţiunea în justificare este acţiunea prin care se solicită: 

a) efectuarea unei înscrieri provizorii; 

b) transformarea unei înscrieri provizorii în înscriere definitivă; 
c) efectuarea unei notări în cartea funciară. 


10. Acţiunea în justificare exercitată împotriva unui tert dobânditor 
de bună-credinţă și cu titlu oneros: 

a) se prescrie în termen de 3 ani de la data înregistrării cererii prin 
care terţul a solicitat înscrierea dreptului său; 

b) este imprescriptibilă extinctiv în toate cazurile; 

c) este imprescriptibilă extinctiv sub rezerva prescripției dreptului 
material la acţiunea de fond. 


11. Sunt specifice cărţii funciare: 

a) acţiunile în revendicare imobiliară; 

b) acțiunile în nulitatea actului juridic de înstrăinare a imobilului 
înscris în cartea funciară; 

c) acţiunile în prestație tabulară. 

Rezolvări spete 


1. Primus ar trebui să introducă împotriva lui Tertius o acţiune în 
prestație tabulară specială, iar apoi o acţiune în revendicare (sau o 
acţiune cu două capete de cerere: prestație tabulară specială şi 
revendicare). 


2. Acţiunea în rectificare va fi respinsă, deoarece nu există o 
hotărâre definitivă și irevocabilă prin care să se fi declarat nulitatea 
actului juridic în temeiul căruia s-a făcut înscrierea; nevalabilitatea 
actului nu poate fi constatată, pe cale incidentală, în cadrul acţiunii în 
rectificare. 


Răspunsuri teste grilă 

